Darels Džeralds

Zvēru sabiedrībā

Džeralds Darels

ZVĒRU SABIEDRĪBĀ

Biankai un Grandijam, atceroties trīs ceturtdaļas no gorillas un daudz ko citu

Mēdz teikt, ka bērns, kas vēlas kļūt par lokomotīves vadītāju, pieaudzis reti kad piepilda savu sapni. Ja tas taisnība, man ir neprātīgi paveicies, jo jau divu gadu vecumā es pavisam skaidri un nepārprotami biju nolēmis, ka vienīgais, ko dzīvē vēlos darīt, ir pētīt dzīvniekus. Nekas cits mani neinteresēja.

Gadu gaitā es pieķēros šim savam lēmumam ar gliemenes sīkstumu un dzinu radus un draugus izmisumā, ķerdams vai pirkdams ikvienu iespējamo dzīvo radību un iemitinādams mājā - no pērtiķiem līdz neciliem dārza gliemežiem un no skorpioniem līdz ūpjiem. Šādas zvēru procesijas nomocīti, mani ģimenes locekļi mierināja sevi ar domu, ka tā man ir tikai tāda pārejoša aizraušanās un drīz apniks. Tomēr ar katru jaunieguvumu mana interese par dzīvniekiem kļuva nevaldāmāka un dziļāka, līdz, sasniedzis pusaudža gadu nogali, es bez mazākajām šaubām zināju, par ko vēlos kļūt. Gluži vienkārši - es vēlējos vākt dzīvniekus zoodārziem un vēlāk, kad šādā veidā būšu iekrājis līdzekļus, gribēju kļūt par zoodārza īpašnieku.

Man šis mērķis nelikās īpaši nesaprātīgs vai nepiepildāms, tomēr problēma bija izdomāt, kā to sasniegt. Diemžēl nepastāv skolas topošajiem dzīvnieku vācējiem, un neviens no profesionālajiem dzīvnieku vācējiem neņemtu par kompanjonu tādu, kas bruņojies tikai ar nevaldāmu entuziasmu un ļoti minimālu praktisku pieredzi. Es nolēmu, ka nepietiek ar to vien, ja esmu ar pudelīti barojis ežu mazuļus vai biskvītu kārbā panācis gekonu vairošanos; dzīvnieku vācējam jāprot bez kavēšanās uzmest cilpu žirafei vai izvairīties no uzbrūkoša tīģera. Tomēr iegūt šādas prasmes, dzīvojot Anglijas piekrastes pilsētā, bija ārkārtīgi grūti.

Drīz vien man tas gluži vai piespiedu kārtā kļuva pilnīgi skaidrs. Man piezvanīja kāds pazīstams puisis no Ņūforestas, kuram, spriežot pēc apraksta, piederēja paša izaudzēts dam- brieža mazulis. Viņš paskaidroja, ka pārceļoties uz Sauthemp- tonu, kur dzīvoklī nebūšot iespējams turēt šo man ārkārtīgi iekārojamo mājdzīvnieku. Mazulis esot piejaucēts un radis dzīvot mājā, un, kā zēns paskaidroja, divdesmit četru stundu laikā vai vēl drīzāk viņa tēvs man to piegādāšot.

Es nezināju, ko iesākt. Mātes, kura vienīgā no ģimenes locekļiem izrādīja kaut minimālu sapratni par manu dzīvniek- mīlestību, nebija mājās, tāpēc nevarēju noskaidrot, kā viņa raugās uz dambrieža (kaut arī tikai mazuļa) pievienošanu manai jau tā plašajai menažērijai. Tomēr brieža īpašnieks uzstājīgi pieprasīja tūlītēju atbildi.

- Tēvs apgalvo, ka mums nāksies viņu nogalināt, ja tu nepieņemsi, - viņš sērīgi paskaidroja. Tas izšķīra visu. Es atbildēju, ka ar prieku nākamajā dienā sagaidīšu briedēnu, kuru sauca par Hortenziju.

Kad māte atgriezās no iepirkšanās, es jau biju sagatavojis stāstu, kas aizkustinātu pat akmeni, nemaz nerunājot par manas mātes jūtīgo sirdi. Es pastāstīju par nabaga briedēnu, kas atrauts no mātes un kuram bez mūsu palīdzības draud nāves spriedums. Kā gan mēs varētu attiekties? Māte, kas no mana apraksta bija sapratusi, ka briedēns ir apmēram maza terjera lielumā, teica, ka tā nogalināšana esot neiedomājama, mēs taču varot (kā es biju ierosinājis) turēt to mazā kaktiņā garāžā.

-    Protams, mums vajag to paturēt, - viņa paziņoja.

Tad viņa piezvanīja pienotavai un papildus pasūtīja desmit pintes1 dienā, jo miglaini apjauta, ka augošam briedim nepieciešams daudz piena.

Hortenzija ieradās nākamajā dienā, ieslodzīta zirgu treilerā. Kad īpašnieks izveda Hortenziju no transporta līdzekļa, tūlīt pat kļuva skaidrs, ka tā nepārprotami ir Hortenzijs, turklāt vismaz četrus gadus vecs. Viņam bija šokolādes brūni ragi, ko rotāja nāvējošu smaiļu mežs, un elegants kažoks ar baltiem plankumiem; kājās stāvot, briedēns bija apmēram trīs ar pusi pēdas augsts.

-     Bet tas taču nepavisam nav mazulis! - māte šausmās iesaucās.

-    Ir gan, kundze, - zēna tēvs aši apgalvoja, - tikai mazulis. Ļoti jauks dzīvnieks, rāms kā suns.

Hortenzijs nograbināja ragus pret vārtiņiem kā muskešu kārtu, tad pasniedzās un izsmalcināti noplūca vienu no mātes vērtīgajām krizantēmām. Domīgi gremodams ziedu, viņš mūs visus vērīgi nopētīja. Pirms māte paguva atgūties no Hortenzija ierašanās sagādātā šoka, es steigšus pateicos puisim un viņa tēvam, satvēru ap kaklu aplikto suņa siksnu, un vedu briedi uz garāžas pusi. Es neparko nebūtu mātei atzinies, ka arī biju iztēlojies Hortenziju par sīciņu, aizkustinošu briedēnu. Biju

' 1 pinte - 0.568 litri (šeit un turpmāk - tulkotājas piezīmes).

izšķiedis lielu naudu, iegādādamies barojamo pudelīti radījumam, kas nu izrādījās atgādinām Landsīra "Briedi līcī"1 vai kaut ko stipri līdzīgu.

Mātei sekojot, es kopā ar Hortenziju iegāju garāžā un, pirms vēl paguvu briedi piesiet, tas izrādīja dziļu riebumu pret ķerru un nesekmīgi centās to uzlidināt gaisā. Visbeidzot viņš apmierinājās, vienkārši apsviezdams ķerru uz mutes un uz- šķērzdams to. Es Hortenziju piesēju un steidzīgi novācu visu dārzkopības inventāru, kas, pēc manām domām, varētu izraisīt viņa dusmas.

-    Es nudien ceru, mīļais, ka viņš nebūs pārlieku negants, - māte bažīgi ieminējās. - Tu taču zini, ko Larijs domā par negantiem radījumiem.

Es pārāk labi zināju, ko mans vecākais brālis domā par jebkuru dzīvnieku valsts pārstāvi - vienalga, vai tas bija negants vai nebija -, un spēju vienīgi priecāties, ka Hortenzija ierašanās brīdī viņam ar manu otru brāli un māsu gadījās būt ārpus mājas.

-     Ak, viņš būs pavisam rāms, kad iedzīvosies, - es teicu. - Viņš vienkārši ir straujas dabas.

Šajā brīdī Hortenzijs nolēma, ka viņam netīkas būt atstātam vienam pašam garāžā, tāpēc triecās durvīs. Garāža nodrebēja līdz pamatiem.

-     Varbūt viņš ir izsalcis, - māte ieminējās, atkāpdamās pa

taciņu.

>

-   Jā, laikam gan, - es piekritu. - Vai vari sagādāt viņam burkānus un kādu cepumu?

' Sers Edvīns Landslrs (Sir Edwin Landseer, 1802-1873), slavenākais Viktorijas laikmeta dzīvnieku gleznotājs Anglijā. "Briedis līcī" - viena no viņa gravīrām, kas tēlo milzīga brieža ciņu ar vilkiem.

Māte steidzās sarūpēt brieža nomierināšanai nepieciešamo ēdienu, kamēr es pats metos cīņā ar Hortenziju. Viņš priecājās mani redzēt, ko pierādīja sānisks ragu vēziens, kas ķēra mani vēderā. Tomēr es atklāju, ka viņu, tāpat kā jebkuru briedi, ārkārtīgi sajūsmina pakasīšana ap ragu pamatni, un drīz es viņu novedu tādā kā pusnemaņas stāvoklī. Vēlāk, kad parādījās liela paka biskvītu un pāris mārciņas burkānu, briedis ņēmās remdēt ceļojuma radīto izsalkumu.

Kamēr briedis bija aizņemts ar ēšanu, es piezvanīju un pasūtīju salmus, sienu un auzas. Vēlāk, kad Hortenzijs beidza mieloties, es viņu izvedu pastaigāties tuvējos golfa laukumos, kur tas uzvedās gluži priekšzīmīgi. Kad atgriezāmies, briedis šķita pārlieku laimīgs atlaisties garāžas stūrī iekārtotajā salmu migā, kurai līdzās bija vakariņu tiesai novietots siens un sasmalcinātas auzas. Es rūpīgi aizliku durvīm priekšā piekaramo atslēgu un pametu Hortenziju vienu. Likdamies gultā, no sirds cerēju, ka briedis nomierināsies un ne tikai izveidosies par ievērojamu mājas mīluli, bet arī sniegs man tik ļoti nepieciešamo pieredzi lielo dzīvnieku turēšanā.

Nākamajā rītā apmēram piecos mani pamodināja dīvains troksnis, kas izklausījās pēc regulāriem sprādzieniem, it kā mūsu dārzā kāds bārstītu spēcīgus spridzekļus. Nopratis, ka nekas tāds nav iespējams, es brīnījos, kas gan tas varētu būt. Durvju klaudzoņa un slāpēti lāsti man darīja zināmu, ka pārējie ģimenes locekļi arī spriež par to pašu. Izliecies pa logu, es nopētīju dārziņu aiz mājas. Rītausmas blāvajā gaismā redzēju garāžu līgojamies kā kuģi bangainā jūrā - Hortenzijs pieprasīja brokastis, gluži vienkārši triecoties garāžas durvīs. Steigšus metos lejā pa kāpnēm un nomierināju briedi ar klēpi siena un porciju sasmalcinātu auzu un burkānu.

- Ko tu esi ieslodzījis garāžā? - vecākais brālis brokastojot noprasīja, nelaipni blenzdams uz mani.

Pirms vēl paguvu noliegt savu līdzdalību itin visā, kas notiek garāžā, māte nervozi metās man palīgā.

-      Tur ir tikai pavisam mazītiņš briedltis, mīļais, - viņa paskaidroja. - Iedzer vēl mazliet tējas.

-   Tas nepavisam neizklausās maziņš, - Larijs aizrādīja. - Troksnis drīzāk vedina domāt par mistera Ročestera sievu.

-      Viņš ir tik rāms, - māte turpināja, - un tik ļoti mīl Džeriju.

-    Jauki dzirdēt, ka vismaz kāds viņu mīl, - Larijs noteica. - Es vienīgi vēlos, lai tas sasodītais radījums turētos no manis pa gabalu. Dzīve ir gana grūta arī bez karibu ganāmpulkiem dārzā.

Tajā nedēļā es nebaudīju lielu piekrišanu. Mans marmosets rīta agrumā bija mēģinājis ielīst gultā pie Larija un, saņēmis noraidījumu, bija iekodis viņam ausī; manas žagatas izcēlušas no dobes veselu rindu tomātu, kurus tik rūpīgi bija iedēstījis mans otrais brālis Leslijs; turklāt viens no maniem zalkšiem bija izbēdzis, un māsa Margo ar griezīgiem spiedzieniem darīja zināmu, ka tas iekārtojies starp dīvāna spilveniem. Tādējādi es biju stingri apņēmies turēt Hortenziju labi tālu prom no ģimenes. Tomēr manām cerībām nebija lemts piepildīties.

Bija viena no tām retajām Anglijas vasaras dienām, kad patiešām spīd saule, un māte aizrautībā par šo fenomenu nolēma klāt tējas galdu mauriņā. Tāpēc, kad atgriezāmies no pastaigas pa golfa laukumiem, mūs ar Hortenziju sagaidīja aina, kas rādīja manu ģimeni, sasēdušos guļamkrēslos ap ratiņiem ar tējas traukiem, sviestmaizēm, plūmju kūku un lielām bļodām ar avenēm un krējumu. Strauji apmetis līkumu ap mājas stūri un ieraudzījis ģimeni šādi izvietojušos, es apjuku. To nevarēja teikt par Hortenziju, kas ar vienu acu uzmetienu novērtēja rāmo ainavu. Briedis nodomāja, ka starp viņu un garāžas drošo patvērumu novietojies iespējami bīstams četrriteņu briesmonis - tējas ratiņi. Viņš spēja darīt tikai vienu. Izgrūdis dobju kara blē- jienu, viņš nolieca galvu un, izrāvis pavadu man no rokām, metās uzbrukumā. Trāpījis ratiņiem pašā vidū, viņš ietrieca tajos ragus un izkaisīja tējas piederumus uz visām pusēm.

Mana ģimene neglābjami atradās gūstā, jo strauji pamest guļamkrēslus pat krīzes brīdī ir ārkārtīgi grūti vai pat neiespējami. Rezultātā māte applaucējās ar verdošu tēju, Margo tika nobārstīta ar gurķmaizītēm, bet Larijs un Leslijs vienādos daudzumos saņēma tieši sejā avenes ar krējumu.

-    Tas nu bija pēdējais piliens! - Larijs rēca, trausdams nost no biksēm sašķaidītās avenes. - Dabū to sasodīto lopu prom no šejienes, vai dzirdi?

-     Nu, nu, mīļais! Nelamājies, - māte mierināja. - Tas bija negadījums. Nabaga dzīvnieks tā nemaz negribēja.

-    Negribēja? Nemaz negribēja? - Larijs pietvīcis noprasīja.

Viņš ar drebošu pirkstu norādīja uz Hortenziju, kas izskatījās

mazliet nemierīgs par paša radīto haosu un nu stāvēja liekuļotā kautrībā ar ragos ieķērušos galdautu kā līgavas plīvuru.

-     Tu pati redzēji, kā viņš tīšām uzbruka ratiņiem, un nu apgalvo, ka tas lops tā nemaz negribēja?

-    Es gribēju teikt, mīļais, - māte satraukta paskaidroja, - ka viņš negribēja uzgāzt tev avenes.

-    Man vienalga, ko viņš gribēja vai negribēja, - Larijs kaismīgi sauca, - es nemaz nevēlos zināt, ko viņš gribēja. Zinu tikai vienu, ka Džerijam jātiek no tā lopa vaļā. Es necietīšu sev apkārt šitādus trakojošus briesmoņus. Nākamreiz viņš tikpat labi var uzbrukt kādam no mums. Kas tad es, pie velna, esmu? Kaut kāds Bizonu Bils Kodijs[1]?

Tā nu Hortenzijs, par spīti maniem lūgumiem, tika izraidīts uz tuvējo fermu, un līdz ar to izzuda mana vienīgā iespēja gūt pieredzi lielo zvēru turēšanā mājas apstākļos. Šķita, ka mana vienīgā iespēja ir dabūt darbu zoodārzā.

Es apņēmīgi sēdos klāt un uzrakstīju, kā pašām likās, ļoti pieticīgu vēstuli Londonas Zooloģiskajai biedrībai, kurai, par spīti karam, joprojām piederēja lielākā dzīvo radījumu kolekcija, kāda jebkad turēta vienkopus. Laimīgā kārtā neapzinādamies savu ambīciju apmērus, es ieskicēju nākotnes plānus un ļāvu noprast, ka esmu tieši tas cilvēks, kuru viņi vienmēr ilgojušies pieņemt darbā, un puslīdz skaidri noprasīju, kurā dienā man vajadzētu ķerties pie savu pienākumu pildīšanas.

Parasti šāda vēstule būtu nokļuvusi pienācīgā vietā - papīrgrozā. Tomēr man paveicās, jo vēstule nonāca pie visjaukākā un izglītotākā cilvēka Džefrija Vīversa, kas tolaik bija Londonas zoodārza direktors. Droši vien viņu bija ieinteresējusi vēstules zināmā mērā neslēptā pārdrošība, jo šis cilvēks, man par sajūsmu, uzrakstīja vēstuli, kurā uzaicināja mani uz pārrunām Londonā. Pārrunu laikā, Džefrija Vīversa klusā šarma iedrošināts, es bez mitas pļāpāju par dzīvniekiem un to vākšanu, kā arī par savu personīgo zoodārzu. Jebkurš cits cilvēks būtu satriecis manu entuziasmu, norādīdams uz plānu nepiepildāmību, taču Vīvers klausījās ļoti pacietīgi un taktiski, uzteica manu pieeju jautājumam un teica, ka padomāšot par manu nākotni. Es devos prom, juzdamies vēl aizrautīgāks nekā agrāk.

Pēc kāda laika saņēmu no viņa pieklājīgu vēstuli, kurā bija teikts, ka diemžēl Londonas zoodārzā neesot brīvas jaunākā personāla štata vietas, tomēr, ja vien es vēlētos, varētu strādāt par kopēju Vipsneidā - Zooloģiskās biedrības lauku zoodārzā. Ja viņš savā vēstulē man būtu piedāvājis sniega leopardu pāri vairošanās vecumā, es tad nebūtu vairāk iepriecināts.

Ārkārtīgi sajūsmināts pēc pāris dienām devos uz Bedford- šīru, paņēmis līdzi divas ceļasomas - viena bija piebāzta ar vecām drēbēm, otra - ar dabaszinību grāmatām un neskaitāmām piezīmju burtnīcām, kurās grasījos atzīmēt itin visu par saviem dzīvnieku pasaules aizbilstamajiem un pierakstīt ikkatru gudrības graudu, kas kritīs no manu kolēģu lūpām.

Deviņpadsmitā gadsimta vidū ievērojamais vācu zoologs Karls Hagenbeks izveidoja pavisam neparasta veida zoodārzus. Līdz tam laikam dzīvniekus vienkārši iesprostoja neglītos, netīros būros aiz biezām restēm, tā ka cilvēkiem bija grūti saskatīt dzīvniekus un dzīvniekiem nācās grūti izdzīvot šajos drausmīgajos, koncentrācijas nometnēm līdzīgajos apstākļos. Hagenbekam bija pilnīgi jauna ideja par to, kā parādīt dzīvniekus. Drūmo, aizrestoto cietumu vietā viņš saviem dzīvniekiem piedāvāja gaišas un plašas mītnes, kurās bija lieli, mākslīgi veidoti klinšu krāvumi, pa kuriem kāpelēt, un kuras no publikas atdalīja tukši vai ar ūdeni pildīti grāvji. Zoodārzu visziņiem tā šķita ķecerība. Tie apgalvoja, ka šāda sistēma pirmām kārtām neesot droša, jo dzīvnieki noteikti aizbēgšot pāri grāvjiem, un, ja pat tā nenotikšot, tie visi nobeigšoties, jo ir skaidri zināms - ja tropu dzīvniekus netur baciļu pārpilnā, tveicīgā karstumā, tie nekavējoties nomirst. Fakts, ka tropu dzīvnieki šajos turku pirts apstākļos pastāvīgi nīkuļoja un allaž nobeidzās, netika ņemts vērā. Tomēr, visziņiem par pārsteigumu, Hagenbeka dzīvnieki zēla un plauka. Dzīvodami brīvdabas mājokļos, tie ne tikai uzlaboja savu veselību, bet pat sekmīgi vairojās. Tiklīdz Hagenbeks bija pierādījis, ka šādos apstākļos dzīvnieki ir ne vien laimīgāki un veselīgāki, bet arī no apmeklētāju redzespunkta izskatās labāk un izteiksmīgāk, visi zoodārzi pasaulē sāka pievērsties jaunajai metodei, kā turēt un izrādīt savas dzīvnieku kolekcijas.

Tajā laikā Vipsneida pauda visīstākos Londonas zoodārza centienus pārspēt pašu Hagenbeku. Šī milzīgā ferma bija uztupusies Dansteblas Daunsu nogāzē apmēram trīsdesmit jūdžu uz ziemeļiem no Londonas; Zooloģijas biedrība par to bija samaksājusi prāvu naudu. Šeit dzīvnieki bija izmitināti vidē, kas bija tik tuva dabiskajai, cik vien iespējams, tas ir, tādā vidē, ko antropomorfiski noskaņotie zoodārzu apmeklētāji uzskatīja par dabisku. Lauvām bija sagādāti džungļi, vilkiem - meži, antilopēm un citiem nagaiņiem - lieli, pauguraini aploki. Manuprāt, Vipsneidā tolaik bija nonākts vistuvāk safari. Jo tolaik angļu aristokrāti vēl nebija spiesti mantojuma nodokļa dēļ kļūt par dzīvnieku kolekciju glabātājiem.

Kā atklājās, Vipsneida bija pavisam niecīgs ciematiņš, kurā atradās viens krogs un saujiņa kotedžu, kas izskaisītas starp lazdu audzēm pārpilnām ielejām. Es devos pie parka biļešu kases un paskaidroju, kāpēc esmu ieradies, tad atstāju savas ceļasomas turpat un gāju uz administrācijas ēku. Pāvi vilka mirdzošās, vizošās astes pa zaļajiem mauriņiem, un priedēs, kas auga gar galveno ceļu, karājās gigantiskas ligzdas - gluži kā no sīkiem zariņiem būvētas siena kaudzes, ap kurām čaloja un klaigāja mūku papagaiļi.

Iegāju administrācijas ēkā, un tur mani ieveda parka direktora kapteiņa Bīla kabinetā. Viņš sēdēja, izmeties kreklos, virs kuriem dižojās ļoti glīti svītraini bikšturi. Lielais biroja galds bija apkrauts ar visdažādāko papīru kaudzēm, no kuriem lielākā tiesa izskatījās bezgala oficiāli un zinātniski; papīru krāvums daļēji klāja arī telefonu. Kad kapteinis piecēlās kājās, es ievēroju, ka viņš ir pārmēru liels un apjomīgs vīrs un ar pliko galvvidu, brillēm tērauda ietvaros un gandrīz vai nepārprotamā vīpsnā savilkto muti izskatījās gluži kā Billijs Banters' zīmējumos. Viņš lācīgā gaitā apgāja apkārt galdam un blenza uz mani, smagi elpodams caur degunu.

-    Darels? - viņš jautājoši noducināja. - Darels?

Kapteiņa balss bija ļoti zema un skanēja kā klusināta rēkoņa -

šādu runas manieri daži cilvēki apgūst pēc ilgiem Rietumāfrikā pavadītiem gadiem.

-    Jā, ser, - es atbildēju.

-   Priecājos tevi redzēt. Sēdies, - kapteinis teica. Viņš paspieda man roku un no jauna atkāpās aiz sava rakstāmgalda.

Kapteinis Bīls atzvēla savu masīvo rumpi krēslā, kas trauksmaini iekrakšķējās. Pabāzis īkšķus zem bikšturiem, viņš ar pirkstiem nospēlēja uz tiem vakarjundu un blenza uz mani. Es kautrīgi apsēdos uz krēsla maliņas un izmisīgi vēlējos radīt par sevi labu iespaidu.

-   Domā, ka tev te patiks? - kapteinis Bīls noprasīja tik pēkšņi un skali, ka es salēcos.

-    Ēēē… jā, ser, noteikti, - es teicu.

-    Tu nekad tādu darbu neesi strādājis, vai ne? - viņš apjautājās.

-    Nē, ser, - es atbildēju, - bet vienmēr esmu turējis mājās daudz dzīvnieku.

-     Ha! - viņš gandrīz pavīpsnāja. - Jūras cūciņas, trusīšus, zelta zivtiņas un tā tālāk. Nu ko, te būs mazliet citādāka publika.

Ļoti kārojās pastāstīt, ka man piederējuši daudz eksotiskāki kustoņi par trusīšiem, jūras cūciņām un zelta zivtiņām, bet es jutu, ka šis nav piemērots brīdis.

-     Es tevi tagad nodošu Fila Beitsa pārziņā, - kapteinis noducināja un ar vienu roku uzspodrināja pliko galvvidu. - Viņš ir galvenais kopējs. Viņš par tevi parūpēsies. Nezinu, kur viņi grasās tevi nodarbināt, bet Fils tev atradis istabu vienā no nodalījumiem.

-    Liels paldies, - es sacīju.

Direktors piecēlās kājās un izzvārojās no kabineta; es viņam sekoju. Tas bija tikpat viegli kā sekot pa pēdām mastodontam. Grantij šņirkstot zem kājām, direktors iegriezās vienā no takām, apstājās un ieklausīdamies vērās apkārt.

-    Fil! - viņš pēkšņi ieaurojās. - Fil! Kur tu esi?

Viņa balss bija tik varena un nikna, ka pāvs, kas bija savā nodabā čakli izrādījies, uzmeta direktoram šausmu pilnu skatienu, sakļāva asti un teciņus tipināja prom, cik ātri vien spēdams.

-     Fil! - kapteinis atkal ierēcās. - Fil!

Es sadzirdēju kādu tālumā nemelodiski svilpojam. Kapteinis piešķieba galvu uz vienu pusi.

-    Viņš ir tur, - tas secināja. - Sasodīts, kāpēc nenāk šurp?

Tajā brīdī Fils Beitss, joprojām svilpodams, nesteidzīgi iz-

slāja gar administrācijas ēkas stūri. Viņš bija gara auguma labi noaudzis vīrs ar laipnu, melnīgsnēju seju.

-    Jūs mani saucāt, kaptein? - viņš vaicāja.

-    Jā, - kapteinis norūca. - Iepazīsties ar šo te Darelu.

-    Ak, - Fils teica un uzsmaidīja. - Laipni lūdzam Vipsneidā!

-     Nu, Darel, tad nu es tevi pametu, - kapteinis Bīls teica. - Pie Fila tu esi labās rokās. Hm, nu ja, vēl tiksimies.

Ar pātagas cirtienam līdzīgu troksni viņš noplīkšķināja bikšturus, pamāja uz manu pusi ar lielo, spožo, pliko pauri un no jauna aizlāčoja uz savu kabinetu.

Fils ar mīlestību nosmaidīja pakaļ kapteinim un tad pagriezās pret mani.

-      Nu, - viņš iesāka, - pirmām kārtām jāatrod tev kāds kakts, kur apmesties. Esmu aprunājies par tevi ar Čārliju Bei- liju - viņš strādā pie ziloņiem -, un viņš domā, ka varēs tevi iekārtot savā kotedžā. Iesim aprunāties ar viņu.

Kamēr mēs soļojām pa plato galveno ceļu, tā vien likās, ka itin visur apkārt ir pāvi, kas dižojas ar savām metāliski mirdzošajām astēm, un krūmos viz zeltainie fazāni, kas izskatās kā darināti no lētiem Vulvorta dārgakmeņiem. Fils savā nodabā laimīgi, nemelodiski svilpoja. Es atklāju, ka viņam ir tāds paradums, un pēc šīs nemitīgās greizās svilpošanas vienmēr varēja pateikt, kur Fils atrodas. Drīz vien mēs nonācām pie ēku rindas, kas izskatījās pēc milzīgām un ļoti neglītām tablešu kār- biņām. Izrādījās, ka tās visas kopā veidoja ziloņu māju. Aiz šīm ēkām atradās neliela nojume, kurā ziloņu kopēji dzēra tēju.

-    Ēēē, Čārlij, - Fils atvainodamies ieteicās, - vai tev ir brīvs brīdis?

Parādījās maza auguma ducīgs vīriņš ar pliku galvvidu un kautrīgām, mazliet sapņaini zilām acīm.

-    Hm, Čārlij, šis ir, ēēē… kāds ir tavs priekšvārds? - Fils noprasīja.

-    Džerijs, - es teicu.

-    Šis ir Džerijs.

-   Sveiks, Džerij, - Čārlijs teica un smaidīja tā, it kā būtu visu mūžu ilgojies mani satikt.

-    Vai tu domā, ka varēsi izbrīvēt viņam istabu savā kotedžā?

Čārlijs man mīļi uzsmaidīja.

-     Noteikti varēšu, - viņš apstiprināja. - Esmu runājis ar Beilija kundzi, un viņa, šķiet, piekrīt. Varbūt Džerijs vēlētos ar viņu satikties?

-    Jā, tā ir laba doma, - teica Fils.

-     Kā es tur nokļūšu? - vaicāju.

Siguldas pilsētas

-    Es tev parādīšu, - Fils ierosināja. - Nāc man līdzi.

-    Tiksimies vēlāk, puis, - Čārlijs sacīja.

Fils izvadīja mani ārā pa vārtiem un tālāk uz ciematu.

-    Ej pa to taku - māja ir pirmā kreisajā pusē, - viņš norādīja. - Tu nevari apmaldīties.

Es devos pa taku pāri laukam, kur sārti un dzelteni cigļi viz- moja starp plaukstošajām irbulenēm. Nogāzes augšpusē es nonācu pie kotedžas, atvēru vārtiņus, izgāju cauri mazam, puķu pilnam dārziņam un pieklauvēju pie parādes durvīm. Tā bija ārkārtīgi mierpilna vieta - starp puķēm miegaini zumēja bites, kaut kur savā nodabā pašapmierināti dūdoja meža balodis un tālumā skanēja suņa vaukšķēšana.

Durvis atvēra Beilija kundze. Viņa bija pievilcīga sieviete ar skaistām acīm, brīnišķīgi safrizētiem matiem, ģērbusies nevainojami spodrās drānās. Viņa izskatījās rosīga un tīra kā slimnīcas virsmāsa.

-    Jā? - viņa piesardzīgi ievaicājās.

-    Labrīt, - es sveicināju. - Vai Beilija kundze?

-    Jā, - viņa atbildēja, - es pati.

-   Ziniet, Čārlijs teica, lai atnāku un ar jums iepazīstos. Esmu Džerijs Darels, jaunpienācējs.

-    Ak, jā, - viņa atsaucās, pieskardamās matiem un nogludinādama priekšautu. - Jā, jā, protams. Lūdzu, nāc iekšā.

Cauri mazam priekšnamam viņa ieveda mani nevainojami spodrā viesistabā, kur atradās liels virtuves pavards, tīri noberzts galds un ērti, diezgan nobružāti krēsli.

-    Lūdzu, apsēdies, - Beilija kundze teica. - Vai vēlies tasi tējas?

-    Labprāt, ja tas nesagādā grūtības, - es tencināju.

-     Nepavisam, - viņa dedzīgi izsaucās. - Kā būtu ar gabalu rauša vai kādu apaļmaizīti? Man ir apaļmaizītes. Varbūt tu labāk vēlies sviestmaizes? Es varētu tev dažas pagatavot.

-    Nu, es… es nevēlos sagādāt jums tādu apgrūtinājumu, - es teicu, pārsteigts no tādas pēkšņas pārtikas gūzmas.

-    Ak, tas nepavisam nav grūti, - viņa apgalvoja. - Zinu, jūs, jaunieši, allaž esat izsalkuši. Un ir jau ari tējas laiks. Tas nebūs ilgi, es tikai uzlikšu tējkannu vārīties.

Beilija kundze rosīgi iesteidzās, kā es secināju, pieliekamajā, un dzirdēju viņu grabinām traukus. Drīz vien viņa atkal parādījās un uzklāja galdu. Pašā vidū tika novietota milzīga plūmju kūka, vesels kalns apaļmaizīšu, brūns maizes klaips, liels pureņu dzeltena sviesta pikucis un podiņš ar zemeņu džemu.

-     Džems ir tepat mājās gatavots, - viņa teica.

Viņa apsēdās man pretī.

-    Tēja tūlīt būs gatava. Tūlīt jau ūdens vārīsies. Nu tik ķeries klāt ēdienam.

Viņa laipnīgi vēroja, kā es nogriežu maizi, apziežu to ar sviestu un milzu kārtu zemeņu džema.

-    Tas ir labi, - viņa slavēja. - Tā, un tagad pastāsti, kāpēc esi atnācis pie manis?

-    Vai tad Čārlijs nepaskaidroja? - vaicāju.

-     Paskaidroja? - viņa, galvu noliekusi pārjautāja. - Ko paskaidroja?

-    Nu, viņš teica, ka jūs varbūt varētu šeit izbrīvēt istabu, kur man dzīvot, - es izpaudu.

-     Bet es domāju, ka tas jau norunāts, - Beilija kundze aizrādīja.

-    Vai tad? - pārsteigts vaicāju.

-    Jā, - viņa apstiprināja. - Es viņam sacīju - un es uzticos Čārlija vērtējumam, un teicu - es viņam teicu - paskaties uz to zēnu, un, ja viņš tev patīk, tad var palikt.

-    Tas ir ļoti laipni no jūsu puses, - sacīju. - Čārlijs man to neteica.

-    Tiešām? - viņa iesaucās. - Tiešām! Kādu dienu viņš pats savu vārdu aizmirsīs. Es viņam sacīju, ka ļoti labprāt uzņemšu tevi šajā mājā, ja vien tu būsi cienījams.

-    Nu, nezinu, vai esmu gluži cienījams, - šaubīdamies teicu,

-    bet centīšos nebūt par traucēkli.

-     Nē, par traucēkli tu nebūsi, - Beilija kundze apgalvoja.

-    Tā, tas nu būtu kārtībā. Kur ir tavas mantas?

-    Vēlāk atnesīšu no zoodārza, - atbildēju.

-    Labi. Nu tas būtu nokārtots, tagad iešu un pagatavošu tēju. Cienājies vēl ar maizi.

-    Ēēē, ir vēl kāds jautājums, - es ieminējos.

-    Kāds? - viņa apvaicājās.

-    Nu… es gribēju teikt, cik man nedēļā jāmaksā? Saprotiet, mana alga nav liela un baidos, ka pārāk daudz nevaru atļauties maksāt.

-    Tā, - viņa teica, bargi pakratīdama ar pirkstu, - es nevēlos tevi aplaupīt. Zinu, kādu algu tev te maksās un nemaz nevēlos tevi aplaupīt. Cik tu pats ierosini?

-    Vai divas mārciņas, jūsuprāt, būtu pārāk maz? - es cerīgi ierosināju, nodomādams, ka tādā gadījumā man vēl atliktu mārciņa un desmit šiliņu cigaretēm un citām nepieciešamām lietām.

-     Divas mārciņas? - saimniece sašutusi iesaucās. - Divas mārciņas? Tas ir pārāk par daudz! Es taču teicu, ka nevēlos tevi aplaupīt.

-    Bet jāpērk taču pārtika un citas lietas, - es norādīju.

-    Jā, bet es negrasos tevi aplaupīt par divām mārciņām. Tikai ne es. Tu man maksāsi divdesmit piecus šiliņus nedēļā. Ar to pilnīgi pietiks.

-    Vai esat pārliecināta, ka ar to tiksiet cauri? - es vaicāju.

-     Protams, mēs tiksim galā, - viņa apgalvoja. - Es netaisos pieļaut, lai citi sacītu, ka Beilija kundze izmantojusi jauno cilvēku, īpaši, ja viņš tikko sācis strādāt.

-    Nu, es joprojām domāju, ka tā ir šausmīgi maza maksa, - iebildu.

-    Pieņem vai atsakies, - viņa sacīja. - Pieņem vai atsakies. Ja vēlies, vari doties dzīvot citur. - Viņa uzsmaidīja un piebīdīja man tuvāk kūku un apaļmaizītes.

-    Šī te zemeņu džema dēļ, - es teicu, - labāk gan palikšu.

Beilija kundze man starojoši uzsmaidīja.

-     Labi, - viņa teica. - Mums augšstāvā ir priekš tevis jauka, maza guļamistaba, es tev to drīz parādīšu. Tagad gan pagatavošu tēju.

Dzerot tēju, viņa paskaidroja, ka Čārlijs parasti strādājis Londonas zoodārzā, bet kara laikā viņam nācies kopā ar ziloņiem evakuēties uz Vipsneidu, un viņa devusies tam līdzi. Ziloņi ir uzticīgi radījumi un, ja jau pieķērušies kopējam, parasti paliek kopā ar to līdz kopēja mūža beigām.

-    Mums bija tik ļoti jauka mājiņa Goldergrīnā1 , - viņa stāstīja. - Nudien nevainojama. Ļoti, ļoti jauka, un, kaut arī negribētos lielīties, tas bija mūsu abu nopelns. Protams, šai kotedžai nav ne vainas - te ir pavisam ērti -, bet es priecāšos atgriezties mūsu pašu mājā. Turklāt tu taču zini, kādi ir cilvēki, - vienmēr viņiem nevar uzticēties. Pēdējo reizi, kad aizbraucu uzmest mājai aci, atklāju, ka neviens veselu mūžību nebija noberzis lieveni. Tas bija gandrīz melns. Es būtu varējusi vai raudāt. Nē, nudien būšu laimīga atgriezties mājās un dzīvot starp pašas lietām, kaut arī jāatzīst, ka te, laukos, patiesi ir gaužām jauki.

Kad biju pieveicis vairākas tases tējas, divus gabalus kūkas un lielu daudzumu zemeņu džema ar maizi, Beilija kundze negribīgi nokopa galdu.

-    Vai esi pārliecināts, ka vairāk nevēlies? - viņa vaicāja, bažīgi vērdamās manī un it kā cenzdamās saskatīt nepietiekama uztura pazīmes. - Vai esi pilnīgi drošs, ka nevēlies vēl riku maizes vai gabalu kūkas, vai ko citu? Un tu netiki pat nogaršojis apaļmaizītes!

-    Nē, nudien, goda vārds, - es protestēju, - es neko vairs nevarētu apēst vai arī nespēšu pieskarties vakariņām.

-    Ak, jā, vakariņas, - saimniece teica, un viņas seja apmācās. - Vakariņas. Baidos, ka vakariņām man nāksies sarūpēt kaut ko aukstu. Ceru, ka tev nebūs iebildumu.

-    Nē, nebūs, - es apgalvoju.

-    Tā, - viņa izrīkoja, - dodies nu un sameklē Čārliju, un vēlāk, kad darbs galā, nāciet abi atpakaļ. Atnes savas mantas, un tad mēs tevi iekārtosim. Vai tā būs labi?

Tā nu es soļoju atpakaļ pāri laukam un tālāk uz zoodārzu. Vipsneidas teritorija bija tik plaša, ka es visu uzreiz nevarēju aptvert, taču pamanīju vilku mežu - tur cieši cita pie citas auga slaidas priedes un pustumsā starp to saknēm klaiņoja vilki ar glūnīgām acīm, tie lavījās no koka uz koku un reizēm vaukšķē- dami un ņurdēdami izkāvās. Vilki kustējās starp kokiem tik strauji un klusi kā pēkšņas vējpūtas nestas pelnu plēnes. Līdzās vilkiem apmēram akru lielu platību apdzīvoja brūnie lāči - lieli, tukli biskvītkrāsas dzīvnieki, kas klaiņāja, ošņājās un ar ķepām rakņājās starp kazenēm un irbulenēm, kas auga viņu platībā.

Mani aizrāva radījumu vērošana šajos apstākļos. Man tie likās ideāli dzīvnieku turēšanai. Tomēr man turpmāk nācās apjēgt, ka tik lielas teritorijas gan dzīvnieki, gan to kopēji uztver ar dalītām jūtām.

Pēkšņi es aptvēru, ka laiks iet, tāpēc steidzīgi atgriezos pie ziloņu mājas un satiku tur Čārliju. Mēs paņēmām manas ceļasomas un atkal devāmies uz kotedžu.

-     Zābakus nost - jūs abi! - Beilija kundze izrīkoja, atvērdama mums durvis. - Negribu, ka pienēsājat manas spodrās grīdas ar dubļiem. - Viņa norādīja uz priekšnamā izplāto laikrakstu. Mēs paklausīgi novilkām zābakus un vienās zeķēs aizgājām līdz viesistabai, kurā galds lūza no pārtikas klājiena, - tur bija šķiņķis, mēle un salāti, jaunie kartupeļi, zirņi, pupas, burkāni un milzīga biskvītkūka ar bagātīgu krēma kārtu.

-      Es gan neesmu pārliecināta, vai ar to pietiks, - Beilija kundze bažīgi sacīja. - Baidos, ka tās ir tikai uzkodas, bet ar tām nāksies iztikt.

-     Izskatās pavisam labi, mīļā, - Čārlijs teica savā maigajā balsī.

-    Nu, nav gluži tas, ko es būtu gribējusi celt galdā. Jauniem puišiem vajadzīgs kāds karsts ēdiens. Bet, lai nu kā, ar to nāksies iztikt.

Mēs apsēdāmies un ķērāmies pie ēšanas. Ēdiens bija brī- numgards, un mēs ēdām draudzīgā klusumā.

-    Kāpēc tu izvēlējies Vipsneidu, Džerij? - Čārlijs beidzot apvaicājās, rūpīgi griezdams ēdienu uz sava šķīvja mazos gabaliņos.

-    Nu, - es iesāku, - es vienmēr esmu interesējies par dzīvniekiem un vēlos kļūt par to vācēju - ziniet, gribu doties uz Āfriku vai tamlīdzīgām vietām un no turienes vest zvērus uz zoodārziem. Vēlos iegūt pieredzi darbā ar lielākiem dzīvniekiem. Jūs jau saprotat, Bornmutā nekādus lielus radījumus turēt nevar. Es gribēju teikt, nevar gluži pilsētas nomales dārziņā turēt briežu ganāmpulku, vai ne?

-    Ak, - Čārlijs piekrita, - nē, saprotu gan.

-      Paņem vēl mazliet salātu, - mudināja Beilija kundze, kurai šķita vienaldzīgas lielo medījamo dzīvnieku turēšanas grūtības dārzā aiz mājas.

-    Nē, man jau gana, - es atteicu, - paldies.

-    Un kad tu grasies doties ceļā? - Čārlijs vaicāja. Viņš izturējās gauži nopietni. Mana sirds pret viņu iesila.

-    Tikko būšu apguvis zināšanas, - es atbildēju.

Čārlijs pamāja ar galvu un tad noslēpumaini, maigi pie sevis pasmaidīja, bez skaņas kustinādams lūpas. Tas bija viņa paradums - smaidīt un klusībā atkārtot viņam tikko teiktos vārdus, it kā cenšoties tos paturēt atmiņā.

-    Izēdiet nu visus zirņus, - Beilija kundze mudināja, - citādi tie būs jāmet ārā.

Visbeidzot, piestūķējušies ar ēdienu, mēs uzkāpām augšstāvā, lai liktos gulēt. Mana istaba ar ozolkoka sijām atradās zem paša kotedžas jumta. Tā bija ērti mēbelēta un ap to bridi, kad biju beidzis izsaiņot grāmatas un drēbes, jau šķita gluži vai pils. Es ierāpos gultā un triumfējoši dziļi nopūtos. Biju ieradies. Biju šeit - Vipsneidā. Es aizmigu, tīksminādamies par šo domu, un, kā pašam likās, tikai pāris sekundes vēlāk mani pamodināja Čārlijs, atnesdams tasi tējas.

-    Augšā, Džerij! - viņš teica. - Laiks iet uz darbu.

Pēc uzmundrinošām brokastīm, kas sastāvēja no čurkstošām desiņām, bekona ar olām un lielas krūzes tējas, mēs ar Čārliju devāmies pāri rasas izraibinātajam laukam un kopā ar veselu baru citu darbinieku iekšā parkā pa vārtiem.

-    Kur tieši tu strādāsi, Džerij? - Čārlijs apvaicājās.

-    Nezinu, - es atteicu. - Fils Beitss man to vēl nepateica.

Tieši tajā mirklī man līdzās parādījās pats Fils Beitss.

-    Aha, - viņš teica, - labrīt. Vai esi iekārtojies? Jauki.

-    Kur man vajadzēs strādāt? - es pajautāju.

-     Domāju, - Fils sprieda, - domāju, ka šorīt tu varētu sākt darboties pie lauvām.

LAUVU LAISKOSANAS

Jo, raugi, dižciltīgais lauva!

Čosers, Leģenda par krietnajām sievietēm

Atzīšos - ziņa, ka jāsāk strādāt ar lauvām, mani zināmā mērā šokēja. Jutos lepns, ka ārēji nekādi neizrādīju savu samulsumu, kad Fils man to pavēstīja, tomēr vēlējos, kaut man būtu ļauts sākt ar kaut ko maigāku - piemēram, ar kādu spulg- acainu briežu ganāmpulku. Jutu, ka ir gaužām negodīgi mest mani priekšā lauvu baram, pirms esmu iemanījies darbā. Tomēr es uzņēmu jaunās ziņas tik bezrūpīgi, cik vien spēju, un devos cauri parkam meklēt savu darba vietu.

Lauvu nodalījums bija izvietots gar Daunsu kori, ko daļēji apslēpa pliederu krūmi un augstas nātres. Vietā, kur nogāze pārgāja ielejā, krūmājs izbeidzās, un parādījās lieli zaļas zāles puduri, katrs no tiem zem trušu apgrauztā cekula sniedza patvērumu skudru pūznim. No šejienes pavērās brīnumains skats pāri iekoptu tīrumu mozaīkai, kuru plašumi atšķīrās no pārējās ielejas daļas, un pasteļkrāsas tajos likās maināmies un plūstam, kad pāri slīdēja lielu mākoņu ēnas.

Šī nodalījuma centrālais nervs bija maza, pussagruvusi būdiņa, ko apjoza mudžeklīga pliederu krūmu jaunaudze. Būdai visai švītīgā leņķī bija uztupusies sausserža parūka, gandrīz pilnīgi aizsedzot vienu no abiem logiem. Tādējādi būdas iekšiene vērtās tumša un drūma. Ārpusē pie būdas dižojās noplukuši plāksnīte ar uzmundrinošu uzrakstu "Miera osta". Iekārtojums ar savu pieticību atgādināja klosteri: trīs krēsli dažādās sabrukšanas stadijās, galds, kas grīļojās un dīžājās kā nervozs zirgs, kad vien uz tā kaut ko uzlika, un groteska, melna krāsns, sakņupusi vienā ēkas stūrī. Tā pikti pūta dūmus caur dzelzs restēm un diezgan ievērojamos daudzumos atvēma kvēlojošās ogles.

Šajā pustumšajā būcenī es sastapu divus kopējus, kas bija atbildīgi par visu nodalījumu. Džesijs bija nerunīgs tips ar sarkanu seju un caururbjošām, zilām acīm zem ērkuļainām baltām uzacīm, un ar tādu degunu, kura raupjums un krāsa atgādināja lielu zemeni. Savukārt Džo sejas krāsa bija brūna, viņam bija dzirkstošas, zilas acis un piesmakuši, aizrautīgi tīkama humora pilni smiekli. Kad abi bija tikuši galā ar brokastīm, ko bija pārtraukusi mana ierašanās, Džesijs kopā ar mani apstaigāja visu teritoriju, izrādīja dzīvniekus un paskaidroja manus pienākumus. Vienā nodalījuma galā dzīvoja vombats Pīters, tālāk atradās polārlapsu iežogojums, un vēl viens, pilns ar jenotsu- ņiem. Tad nāca krātiņš, kurā mitinājās divi polārlāči, balti kā pūpēži, un karjers tīģeru pārim. Vēl tālāk gar kalnu pakāji stiepās nožogojums, kurā dzīvoja vēl viens tīģeru pāris, un beidzot - visa nodalījuma īstie saimnieki - lauvas.

Mēs gājām pa šauru, līkumainu taku starp plūškokiem, līdz galu galā nonācām pie augsta režģu žoga, kas ierobežoja lauvu mītni. Nožogotā teritorija ietvēra kādus divus akrus un bija izveidota kalnu nogāzē, kas biezi apaugusi ar krūmiem un kokiem. Iedami gar žogu, mēs ar Džesiju nonācām līdz vietai, kur krūmāji bija atkāpušies, veidojot gravu, un gara, lekna zāle ieskāva dīķi. Tur zem līka, grubuļaina ērkšķu koka arī atradās gleznainās pozās sagūlušies lauvas. Tēviņš Alberts, savās krēpēs ietinies, bija meditējoši izlaidies blāvajā saules gaismā. Līdzās, cieši aizmigušas, gulēja viņa zeltainās, tuklās sievas Nena un Džila; lauveņu ķepas, kas bija zupas šķīvja lielumā, viegli raustījās. Džesijs uzsauca lauvām un nograbināja ar spieķi gar režģiem, vēlēdamies, lai lauvas pienāk tuvāk un iepazīstas ar mani. Alberts tikai uz mirkli pagrieza galvu, uzmeta mums iznīcinošu skatienu un no jauna iegrima meditācijā, Nena un Džila pat nepakustējās. Manās acīs viņi nešķita ne ļauni, ne mežonīgi - gluži otrādi, viņi izskatījās pārbaroti, slinki un mazliet augstprātīgi. Džesijs nostājās, kājas iepletis, it kā atrastos uz zvalstīga kuģa klāja, sparīgi izsūkāja zobstarpas un pievērsa man savu caururbjošo, zilo acu stingo skatienu.

-    Tā, uzklausi labi, dēls, - viņš iesāka. - Klausi, ko tev saku, un nekas ļauns nenotiks. Tas tur vombats, tās lapsas un tie tur jenotsuņi ir tavējie, skaidrs? Bet nemēģini te visādus jokus ar šiem citiem, vai tev būs gals klāt. Viņi izskatās rāmi, bet tādi nav, skaidrs?

Viņš vēlreiz izčūpstināja zobstarpas un nopētīja mani, lai pārliecinātos, ka esmu sapratis šo mācību. Apliecināju, ka man nenāk ne prātā rādīties plēsoņām pat tuvumā, kamēr nebūšu ar tiem iepazinies. Skaļi es to nepateicu, taču nodomāju, ka būtu gaužām apkaunojoši, ja mani saplosītu tīģeris, ar kuru es, tā sakot, neesmu pat oficiāli iepazīstināts.

-    Tātad, dēls, klausi mani, - Džesijs atkārtoja, draudīgi pamādams ar galvu, - un es tevi izmācīšu.

Pirmās pāris dienas tika pilnībā ziedotas mācībām, kuru laikā es iegaumēju ikdienas barošanas, tīrīšanas un tamlīdzīgos pienākumus, taču tie bija pavisam vienkārši, un, savu darāmo apguvis, es varēju vairāk laika veltīt aprūpējamo dzīvnieku vērošanai un centieniem iemācīties kaut ko par tiem. Gan Džesijs, gan Džo pamatīgi uzjautrinājās, ka es nēsāju kabatā milzīgo piezīmju grāmatu un pie ikkatra niecīgākā iemesla vilku to ārā, kaut ko pierakstīdams.

- Sasodītais Šerloks Holmss, - Džesijs komentēja manu rīcību, - vienmēr pieraksta visādas muļķības.

Džo mēģināja mani izjokot, gari un detalizēti stāstīdams par to, ko nupat esot novērojis dzīvniekus darām, bet viņš ļāva iztēlei pārāk lielu vaļu, tāpēc es vienmēr atklāju blēdību.

Gluži dabiski, ka es sāku lauvu pētīšanu. Tā kā man pirmo reizi dzīvē bija izdevība nonākt tik tuvu šiem radījumiem, es nolēmu izlasīt par lauvām visu iespējamo literatūru un pēc tam pārliecināties, kā šī informācija sakrīt ar maniem novērojumiem. Ar diezgan lielu izbrīnu atklāju, ka laikam gan neviens cits dzīvnieks, izņemot dažas mitoloģiskas būtnes, nav ticis apveltīts ar tik daudzām iedomātām īpašībām. Kopš brīža, kad zooloģiska entuziasma uzplūdā kāds nodēvējis šo radījumu par Zvēru karali, visi rakstnieki sacentušies, meklēdami pierādījumus, ka lauva ir šā titula cienīgs. Kā es atklāju, tas īpaši attiecās uz agrāko laiku rakstniekiem, kas vienā balsī ņēmās slavināt Felix leo maigo raksturu, gudrību, drošsirdību un krietnumu; tādējādi cilvēki nonāca pie neizbēgama secinājuma, ka angļiem, šai pieticīgajai un sevī noslēgtajai nācijai, pieklājas iecelt lauvu par savu nacionālo simbolu. Nebiju nemaz nostrādājis līdzās Albertam un viņa sievām ilgu laiku, kad jau sapratu, ka lauvas nepavisam nav tādi, par kādiem senākie rakstnieki šos dzīvniekus iztēlojuši.

Plīnija1 "Dabas vēstures" tulkojumā, kas bija publicēts ap 1674. gadu, es izlasīju šādu glaimojošu Zvēru karaļa aprakstu:

' Pllnijs Vecākais (Gaius Plinius Secundus, 23.-79. g. m. e.) - romiešu zinātnieks, studējis un aprakstījis dabaszinlbas, vēsturi, retoriku un kara mākslu.

No visiem mežonīgajiem zvēriem vienīgi lauva izturas lēnprātīgi pret tiem, kas viņa priekšā ir pazemīgi, un neaiztiek nevienu radījumu, kamēr tas ir padevīgs, bet apžēlo to, kas zemojas pie viņa kājām. Kaut citkārt ir varens un nežēlīgs, lauva tomēr uzbruks vīrietim, nevis sievietei, un nekad par laupījumu neņems bērnu, ja vien nebūs pārlieku izsalcis.

Iepazinis Albertu tikai trīs dienas, es jau sapratu, ka šis apraksts viņam nepavisam neatbilst. Viņš neapšaubāmi bija tik varens un nežēlīgs, cik vien iespējams, taču nedomāju vis, ka viņa raksturam piemita kaut kripata žēlsirdības. Jebkurš, kas pacenstos zemoties pie viņa kājām, par saviem pūliņiem saņemtu kodienu kaklā.

Vēl viens rakstnieks, kura darbus es rūpīgi izpētīju, bija Sem- juels Perčess1 , un ar dzīvu lauvu nekad nesatikuša cilvēka nešaubīgo pārliecību viņš man darīja zināmu, ka lauvas vēsākā klimatā ir lēnprātīgāki un karstā - niknāki. Kad to pirmo reizi izlasīju, es pamatoti cerēju, ka tādējādi man būs iespēja sadraudzēties ar Albertu, jo tūlīt pēc manas ierašanās Vipsneidā laiks kļuva auksts un pāri Daunsiem auroja ledains vējš, tā ka izplui- nītie pliederu krūmi čīkstēja, vaidēja un drebinādamies spiedās cits pie cita. Saskaņā ar Perčesa apgalvojumu šādā laikā Albertam un viņa sievām pienāktos draiskoties kā draudzīgiem kaķēniem.

Otrās darba dienas rītā mana uzticība Perčesam tika rupji satriekta. Es gāju gar lauvu būri, saliecies pret vēju un nozilējis aiz aukstuma, lai atgrieztos Miera ostas siltumā un patvērumā. Alberts bija paslēpies biezajā zālē un nātrēs būra ielokā gluži līdzās takai. Esmu pārliecināts, ka viņš bija redzējis mani

' Semjuels Perčess (Samuel Purchas, 1577-1626) - garīdznieks un rakstnieks, ievērojams ceļojuma aprakstu autors.

iepriekš paejam garām un nolēmis atceļā sagādāt man pārsteigumu. Lauva nogaidīja, kamēr pienāku tuvāk, un tad ar asinis stindzinošu niknuma rēcienu lēca pret režģiem. Tad viņš at- tupās un nikni blenza uz mani, viņa dzeltenajās acīs vīdēja negants uzjautrinājums par manu pēkšņo pārbīli. Alberts nolēma, ka tas ir labs joks, un vēlāk tajā pašā dienā to atkārtoja. Viņam vēlreiz bija prieks redzēt, kā es palēcos gaisā kā pārbijies briedis, bet šoreiz, sev par apmierinājumu, arī izdevās novērot, kā es izmetu no rokām spaini, paklupu pār to un smagi ieveļos īpaši krāšņā nātru pudurī. Vēlāk es atklāju, ka aukstais laiks ne tikai nav padarījis Albertu rāmu, bet gan iesvēlis viņā gluži baismu gražīgumu, - caurām dienām viņš slēpās aiz krūmiem un tad lēca virsū neko ļaunu nenojautušām vecām dāmām, kad tās gāja garām būrim. Domājams, ka šie vingrinājumi viņu sasildīja, kad sals knieba degunā.

Es turpināju lasīt Plīnija un Perčesa darbus par lauvām, tomēr nu jau ar diskriminējošāku nostāju. Lēkādams Alberta uzbrukumu dēļ, es biju pavadījis drudžainu dienu un lasīdams atklāju, ka šo rakstnieku tēlotajiem lauvām piemīt itin maigs, mierinošs pasaku tēlu raksturs, kas tos padara daudz mīlamā- kus par īstajiem dzīvniekiem. Man īpaši patika lasīt ceļotāju aprakstītās tikšanās ar lauvām savvaļā, jo visi uzsvēra šo dzīvnieku inteliģenci un patīkamo raksturu. Plīnijs atstāsta, kā Mentors Sirakūzietis[2] Sīrijā saticies ar lauvu, kas šķities viņam nevaldāmi pieķēries, lēkājis apkārt kā mundrs jēriņš un, izrādīdams dziļu pielūgsmi, sekojis pa pēdām. Visbeidzot Mentors atklājis, ka šo aizkustinošo pieķeršanos izraisījis liels ērkšķis dzīvnieka ķepā, no kura tas vēlējies tikt atbrīvots.

Tā vien likās, ka tajos laikos lauvas bijuši izcili bezrūpīgi, jo Plīnijs apraksta kādu Elpisu no Samosas, kas pat manam lētticīgajam prātam šķita pārspīlēts. Elpiss tikko bijis spēris kāju uz Āfrikas zemes, kad viņam "piesējies" kāds lauva ar atplestu rīkli. Gluži dabiski, Elpiss meties tuvākajā kokā, saukdams Bakhu sev palīgos, un labu laiku pavadījis augšējos zaros, kamēr lauva ar joprojām atvērtu muti, staigājis šurpu turpu zem koka, visādos veidos cenzdamies šim gana stulbajam puisim darīt zināmu, ka kaut kas nav kārtībā. Elpiss acīmredzot nebija pietiekami lasījis tā laika ceļojumu literatūru, citādi viņš uzreiz būtu sapratis, ka lauvam ķepā iedūries ērkšķis vai kaut kas tamlīdzīgs, ko pienākas izvilkt. Pagājis krietns laiks, pirms viņš sajēdzis, ka lauvas, par spīti visam savam iespējamajam niknumam, gan visu laiku nestaigā ar atplestu muti. Tāpēc viņš piesardzīgi norāpies no koka un atklājis - patiesi, lauvam rīklē iesprūdis kauls. Elpiss kaulu vienā paņēmienā izvilcis - šķiet, bez kādām grūtībām. Lauva bijis tik neprātīgi priecīgs un pateicīgs, ka nekavējoties pieteicies par galveno miesnieku uz sava glābēja kuģa un katru dienu, ko Elpiss pavadījis šajā apgabalā, apgādājis kuģa komandu ar svaigu briežgaļu.

No šiem Plīnija un Perčesa stāstiem cilvēkam rodas priekšstats, ka tajos laikos Āfrikā nav bijis tādas vietas, kur viņam klāt nemestos bēdīgi lauvas, kas vēlas uzticēt cilvēka rūpēm savus mokošos pušumus, ērkšķus un kaulus.

Alberts un viņa sievas, pretēji saviem senčiem, vienmēr šķita pie ievērojami labas veselības un, man par atvieglojumu, viņu ķepās nekad nebija ērkšķu, kurus man nāktos vilkt laukā. Kaut arī visi trīs bija tik resni, viņiem piemita milzu apetīte un viņi ķildojās un rūca par katru gaļas kumosu, it kā nedēļām ilgi nebūtu baroti. Alberts mēdza paķert lielāko gabalu, iestiept krūmos un noslēpt. Tad viņš žigli atgriezās, lai pārliecinātos, vai izdosies nočiept kādu gabalu, kas piederēja sievām. Skats, kā viņš iepļaukā sievu, lai nozagtu tai gaļu, bija visai mulsinošs lauvas cildenā rakstura paraugs.

Reizi nedēļā mums vajadzēja ievilināt Albertu un viņa sievas sprostā, lai varētu ieiet būri un iztīrīt no tā kaulus un citus lauvu tur uzturēšanās pierādījumus. Vienā nožogojuma malā bija uzbūvēts liels restots sprosts ar slīdošām durvīm, un tajā mums nācās rūpīgi ieslēgt visus trīs lauvas, pirms ķērāmies pie darba. Šī ievilināšana bija nogurdinošs darbs, kura vienmuļību kliedēja vienīgi tā smieklīgums. Lai iedabūtu sprostā Albertu un viņa sievas, kas, bez šaubām, nepavisam nevēlējās ar mums sadarboties, cilvēkam nācās būt ļoti viltīgam, vienlaikus bija arī jāprot izskatīties nevainīgam un jāspēj ātri skriet. Galvenais sekmīgas ievilināšanas priekšnoteikums bija pamatīgs Alberta izsalkums; tādos brīžos viņš klīda gar režģiem, viņa mazās acis zibēja un krēpes no niknuma bija sapinkojušās. Mēs nostājāmies pie būra, nevainībā starodami, un salikām uz takas visdažādākās lāpstas, spaiņus, birstes un dakšas. Tad sadabūjām lielu asiņainu gaļas gabalu un nolikām tādā vietā, kur Alberts to varētu gan saredzēt, gan saost. Alberts šīs izdarības sveica ar negantiem, kunkstošiem rūcieniem no krēpju dziļuma. Tad mēs pacēlām slīdošās durvis vienā sprosta galā un stāvējām, skaļi sarunādamies, it kā mums ne prātā nenāktu doma par lauvu gūstīšanu. Lai aizstāvētu Alberta prāta spējas, man jāpaskaidro, ka viņu tas viss ne uz mirkli neapmuļķoja, taču tā bija tāda kā paraža vai rituāls, kas jāievēro, citādi visa procedūra vējā.

Kad Alberts bija labu laiku vērojis gaļas gabalu un apsvēris iespējas to iegūt, mēs nolikām gaļu sprostā. Atbalstījušies pret barjeru, nodevāmies pašsuģestijai. Bez mazākās noskaņas vai intereses mēs bārstījām tādas frāzes kā "Nu, kā izskatās, Albert? Esi izsalcis, vai ne? Nāc nu, nāc nu. Labs puisis. Nāc, iekod. Nāc nu. Nac nu. Nac nu… Mes to atkartojam līdz bezgalībai ka daudzbalsīgu dziesmu, un visam priekšnesumam īpašu smieklīgumu piešķīra fakts, ka Alberts ne nieka no tā nesaprata.

Izsmēluši uzmundrinošo piezīmju krājumu, mēs nonācām strupceļā - nikni blenzām uz Albertu, un viņš tikpat nikni blenza uz mums. Nena un Džila tobrīd staigāja šurpu turpu būra dziļumā, izrādīdamas acīmredzamu nepacietību, tomēr neko neuzsāka, jo tradīcija prasīja, lai viņu kungs un pavēlnieks uzņemtos vadību. Nu Alberts izskatījās kā kritis transā. Šajos gaidīšanas brīžos es nositu laiku, cenzdamies rast atbildi uz bieži apspriesto jautājumu, vai cilvēka skatienam ir kāda vara pār dzīvnieku. Es koncentrējies stingi blenzu Alberta mazajās, dzeltenajās acīs, un viņš nemirkšķinādams blenza uz mani. Vienīgais rezultāts, kāds jebkad tika sasniegts, bija tas, ka es jutos mazliet neomulīgi.

Parasti apmēram pēc desmit minūtēm, kad Alberts joprojām neizrādīja vēlēšanos doties iekšā sprostā, mēs bijām spiesti ķerties pie cita trika. Pametuši gaļu sprostā, nesteidzīgi soļojām prom pa taku, līdz Alberts nolēma, ka mēs jau esam pārāk tālu, lai kļūtu bīstami. Tad viņš spēji metās iekšā sprostā, sagrāba gaļu un centās ar to aizbēgt, pirms mēs pagūstam atskriet atpakaļ un aizcirst durvis. Visbiežāk gadījās, ka dzelzs durvis noklaudzēja apmēram divu collu attālumā no viņa mū- košās astes, un mēs palikām stāvot kā muļķi, tostarp Alberts aizstiepa trofeju uz kādu klusu vietu, lai tur apmestos un ar baudu notiesātu. Ar to arī, protams, ievilināšana bija beigusies, un mums nācās gaidīt vēl divdesmit četras stundas, līdz Alberts atkal juta izsalkumu. Tādu pašu sprostā ievilināšanas procedūru nācās veikt arī ar visiem citiem nodalījuma zvēriem, tomēr tie mums nekad nesagādāja tādas grūtības kā lauvas. Albertam piemita kaitinātāja talants.

Ja nu tomēr izdevās lauvas kārtīgi ieslodzīt sprostā, mums nācās apiet apkārt būrim līdz mazām durtiņām. Kad bijām iekļuvuši nožogojumā, mums bija šīs durvis aiz sevis jāaizbultē. Šī sajūta man nekad īpašu baudu nesagādāja, jo tas nozīmēja, ka nu mēs esam ieslēgti būra divu akru platībā, ko ieskauj apmēram sešpadsmit pēdas augsts žogs, un nav nekādas iespējas izbēgt, ja lauvas brīnumainā kārtā tiktu ārā no sprosta. Reiz mēs ar Džo iegājām būrī un, kā parasti, aizklīdām katrs uz savu pusi cauri krūmiem, lai salasītu baltos, apgrauztos kaulus, kas bija atlikuši no iepriekšējās nedēļas mielastiem. Drīz vien biezajos krūmos vairs nevarējām viens otru saskatīt; es dzirdēju Džo svilpošanu, un ik pa brīdim kāds kauls noklakstēja, iekrizdams spainī. Es devos pa šauru taku starp lieliem kazeņu krūmiem, kas droši vien bija Alberta iemīļotā uzturēšanās vieta, jo takas mīkstajā mālā es redzēju viņa lielo ķepu nospiedumus un šur tur ērkšķos - krēpju kumšķus. Vēroju lauvas lielos pēdu nospiedumus un prātoju, cik Alberts ir ļaunprātīgs un versmains radījums, kad tas pēkšņi ierēcās. Sprosts atradās labu gabalu tālāk aiz kokiem no manis pa kreisi, tomēr varēju zvērēt, ka rēciens skan tieši man priekšā. Necenzdamies noskaidrot, kur tieši Alberts atrodas, es pilnā sparā metos uz izeju. Abi ar Džo ieradāmies pie vārtiem vienlaicīgi.

-    Vai viņš izbēdzis? - es vaicāju, kad jau bijām drošībā ārpus būra.

-    Nezinu, - Džo atteica, - necentos to noskaidrot.

Apgājām apkārt nožogojumam un ieraudzījām lauvas joprojām tupam sprostā, bet Alberta acīs mirdzēja jautrības dzirksts, kas lika man aizdomāties.

Šis incidents bija mana pirmā saskarsme ar tā saukto lauvu vēderrunāšanu. Daudzi rakstnieki apgalvo, ka lauva spējot rēkt tā, ka skaņa šķiet nākam no diviem vai trim dažādiem virzieniem vienlaikus. Tas nav tik neiespējami, kā izklausās, jo daudzām putnu un kukaiņu sugām piemīt pārsteidzošas vēderrunātāju spējas. Dažos gadījumos iespējams novērot, ka dzīvnieki līdzās izdod skaņu, kas izklausās plūstam no vairāku pēdu vai pat jardu attāluma. Ja lauvam piemīt šādas spējas, tās, bez šaubām, ir ļoti noderīgas - viņš spēj naktī sēt paniku medījuma ganāmpulkā tā, ka tas šausmās skrien tieši virsū medniekam, nevis prom no tā. Spriežot pēc tā rīta pieredzes, šķita gluži skaidrs, ka Albertam tas veicies - viņš atradās tikpat tālu no Džo kā no manis, un tomēr mēs abi bijām pārliecināti, ka rēciens skan gluži tuvu.

Labu laiku pēc šā piedzīvojuma Alberta īpatnējais rēkšanas paņēmiens sagādāja man vēl vienu, tikpat satraucošu brīdi. Kādu nakti es vēlu atgriezos no svētkiem ciematā un nolēmu saīsināt ceļu, ejot cauri parkam. Ceļš veda garām lauvu būrim, un, kamēr es steidzīgi soļoju cauri čabošajiem plūškokiem, Alberts pēkšņi ieņurdējās tā, ka es sastingu uz vietas. Bija grūti noteikt, no kurienes nāk skaņa, kaut arī es zināju virzienu, no kura tai neapšaubāmi būtu jāplūst. Skaņai piemita tāds kā zemi tricinošs efekts, tā izklausījās vibrējam uz augšu no manām pēdām. Spriežot pēc skaņas, Alberts varēja atrasties gan būrī, gan ārpus tā. Sajūta nebija patīkama, un tikai godbijīgā attieksme pret dabaszinībām atturēja mani mukt kā zaķim. Izrādīdams zināmu pārdrošību, es piegāju pie režģiem un blenzu iekšā tumsā, taču neko neredzēju, arī mēness man nepalīdzēja. Krūmi bija rāmi un tumši. Virzīdamies gar būra žogu, es zināju, ka mani izseko, gandrīz vai jutu sev pievērstas kāras acis, taču dzeltenbrūnie ķermeņi neradīja nekādu troksni, zem lielajām ķepām neiebrīkšķējās pat ne sīkākais zariņš, lai liecinātu par zvēru atrašanās vietu. Kad es sāku iet kalnup, prom no būra, no turienes atskanēja nicinājuma un izsmiekla pilna sprauslāšana.

Daži cilvēki liedzas ticēt, ka lauva spēj šādi rēkt apzināti. Viņi apgalvo, ka lauva vienīgi pirms rēciena noliec galvu tuvu pie zemes, tāpēc rēciens skan neskaidri un nav iespējams noteikt, no kuras puses tas nāk. Lai atklātu, vai tas tiesa, es visiem spēkiem centos būt tuvumā, kad Alberts ierēcas, tomēr lielus panākumus neguvu. Es bieži staigāju garām būrim un cerēju, ka viņš ierēksies, kamēr varu viņu saskatīt, taču Alberts vienmēr stūrgalvīgi klusēja. Reizēm, saklausījis Albertu izdodam pirmās skaņas, es aplaimoju parka apmeklētājus, ļaudams vērot, kā kopējs trakā ātrumā metas prom pa taku starp kokiem, it kā izbēdzis zvērs jau mītu viņam uz papēžiem. Taču ik reizi, kad es elsodams nokļuvu pie režģa, Alberts izrādījās vai nu jau beidzis rēkt, vai arī pārdomājis un, divas vai trīs reizes iekrekšķējies, atkal apklusis. Tomēr brīnumainās skaņas, kuras Alberts izdeva brīžos, kad es spēju sadzirdēt, nevis ieraudzīt, man par to vairāk nekā bagātīgi atlīdzināja.

Likās, ka Alberts dziesmas sākšanai vienmēr izraugās vēlu pēcpusdienu. Viņš sāka pēkšņi, ar diviem vai trim "aroom" - balss iemēģināšanai, starp katru no tiem ieturēdams ilgu pauzi, it kā noskaņodamies uz īsto toni. Tad viņš laida vaļā dziesmu pilnā sparā: "aroom" kļuva arvien rešņāki un dobjāki, pauzes starp tiem saīsinājās, līdz rēcieni saplūda vienā varenā kreščendo. Rēcieni skanēja cits pēc cita ātrāk un ātrāk, tad atkal palēninājās un, tikpat pēkšņi kā sākušies, arī apklusa. Grūti aprakstīt biedējošās izjūtas brīdī, kad skaņa sasniedz savu zenītu. Bezkaislīgi vērtējot, šī dziesma vairāk par visu atgādina malkas zāģēšanu lielā, skanīgā mucā. Vispirms skan zāģa lēnā šņīkstēšana, tad tā kļūst straujāka, metālam iegraužoties kokā, tad zāģa vilcieni atkal kļūst lēnāki, tādējādi norādot, ka baļķis gandrīz pārzāģēts, pēc tam iestājas klusums. Tajā brīdī es vienmēr gaidīju, ka atskanēs būkšķis, bluķim atsitoties pret zemi.

Pēc vairāku nedēļu biedrošanās ar Albertu es secināju, ka viņš nekādā veidā nepakļaujas populārajam viedoklim par to, kādam jābūt lauvam. Viņš bija igns un lielīgs, un viņam nepiemita itin nekas no smalkuma. Viņa mazajās, zeltainajās acīs pastāvīgi gailēja apslāpēts niknums, it kā viņš, pat iemeslu nezinādams, censtos uzturēt savai sugai raksturīgo nežēlības reputāciju. Viņš vienmēr izskatījās mazliet apjucis, it kā nesaprastu, vai ir nepieciešams tā izturēties vai nav. Ja Alberts, būdams nelāgā omā, nestaigāja šurpu turpu, viņš nodevās savam "jokam" - pēkšņi lēca virsū bezrūpīgiem garāmgājējiem un guva sardo- nisku baudu, vērodams izraisīto paniku. Ēdienreizēs viņš izturējās gaužām peļami, kā jau tiku aprakstījis, un vēlāk, pierijies gan savu, gan negodīgi izkrāpto gaļu, izlaidās garajā zālē un atraugājās. Lai cik ļoti es centos, tomēr nespēju Albertā saskatīt nevienu mīlamu īpašību.

Tikai vienu reizi mūsu pazīšanās laikā es redzēju viņu izskatāmies patiesi karaliski, un tas notika laikā, kad Džila sāka meklēties. Saceltām krēpēm Alberts soļoja pa būri, izgrūzdams sirdi plosošas nopūtas un izrādīdams pārsteidzošu dižciltību un rakstura stingrību. Esmu pārliecināts, ka Plīnijam viņš būtu gaužām paticis. Kamēr Alberts sekoja Džilai visapkārt pa būri, es vēlreiz pievērsos Plīnijam, lai redzētu, kas viņam sakāms par lauvu mīlas dzīvi. Pirmais atrastais izteikums nebija īpaši glaimojošs:

…lauvenes ir ļoti baudkāras, un tas ir iemesls, kāpēc tēviņi izturas tik nežēlīgi. Āfrikā tas zināms vislabāk un daudzkārt redzēts, īpaši lielā sausuma laikā, kad daudzi radījumi, ūdeni meklējot, sapulcējas vienkop pie dažām zināmajām upēm. Un tādējādi notiek, ka tur tiek radīti tik daudzi dīvaini jauktu sugu zvēri, jo tēviņi vai nu ar labu vai ļaunu klūp virsū un kopojas ar visu sugu mātītēm.

Parastos apstākļos es nekad nebiju redzējis Nenu vai Džilu uzvedamies baudkāri, un vairošanās periodā Alberta izrādītā uzmanība viņas vairāk nekā garlaikoja. Plīnijs turpina:

Lauva pazīst leoparda smaku, kad lauvene viņu krāpusi ar to, un tad tā cieš sodu: ar visu spēku lauva metas tai pakaļ, lai

viņas miesu sodītu.

i

Tā, protams, varēja būt tiesa. Nenai un Džilai, bez šaubām, bija liegta iespēja krāpt Albertu, jo viņas kopā ar to bija ieslodzītas vienā būrī. Tomēr es skaidri nojautu, ka Alberts ir bargs vīrs, un es gan negribētu būt viņa sieva, ja būtu lakstojusies ar leopardu un pieķerta nozieguma vietā.

Mani vienmēr mulsināja tas, kāpēc parka apmeklētāji meta cits citam pazagšus skatienus un ķiķināja, kad Alberts klaja lauka vidū bez mazākās kautrēšanās cienīgi nodevās apsēklošanai. Ja cilvēki zinātu, ka orģijā piedalās viņa meita Džila, tie izjustu dziļu pretīgumu. Asinsgrēks!

Izskatījās, ka arī Džo cieš no šīs dīvainās kautrības, kad nācās saskarties ar kopošanās skatu, un, atklāti runājot, viņš rūpīgi izvairījās tuvoties ikvienam krātiņam, kurā, kā pats zināja, notiek šie šausminošie akti. Džesijam šāda atturība nepavisam nepiemita. Viņš mēdza aizsmakušā balsi izkliegt dzīvniekiem domātus neķītrus uzmundrinājumus, kamēr pūlis viņam apkārt pašķīda uz visām pusēm. Džesijs bija izcils pūļa izklīdināšanas speciālists, tas pagaisa kā dūnu mākonis.

- Nesaprotu, kā viņš to spēj, - Džo man reiz atzinās, kad mēs sēdējām Miera ostā drošībā no seksa. - Man, goda vārds, metas karsts un auksts. Vēl vakar es gāju garām lauvām, un viņš tur runājās ar visiem tiem cilvēkiem, arī ar jaunām meitenēm, kamēr vecais Alberts ņēma priekšā Džilu. Nesaprotu, kā viņš to spēj. Es nevarētu, pat ne par simts mārciņām.

Džo savilka lūpas un izskatījās gluži saskumis, it kā viņš tiešām laistu garām naudu. Nabaga cilvēks, jebkura dzīvnieka pārošanās laikā viņa dzīve zaudēja jēgu.

Līdzās nepiespiestai attieksmei pret dzīves norisēm Džesi- jam piemita vēl kādas īpatnējas spējas, par ko viņu nenovīdīgi apskauda gan Džo, gan es pats. Gluži kā rīkstnieks sajūt ūdeni un riekstkoka rīkstīte viņa rokās sāk trīcēt virs apslēpta avota, kā trifeļu suns spēj sajust dziļi pazemē apslēptās gardās sēnes smaržu, tāpat Džesijs ar kādas dīvainas maģijas palīdzību spēja nojaust, kur gaidāma dzeramnauda. Gadījās, ka viņš stāvēja pie Miera ostas, sūkāja zobstarpas un vēroja garām plūstošo apmeklētāju pūli; tad piepeši Džesijs sastinga, sniegbaltās uzacis sāka raustīties, un viņš ar tādu kā apmierinājuma pilnu kampienu sacirta zobus kopā.

-     Tur nāk divi šiliņi, - viņš teica un soļoja pie izraudzītā upura, izskatīdamies tik viltīgs kā ikviens no lielajiem kaķiem viņa apgādībā. Lai kā mēs ar Džo centāmies, nespējām saskatīt atšķirību starp tiem cilvēkiem, ar kuriem sarunas iesāka Džesijs, un tiem, ar kuriem sarunājāmies mēs paši, taču Džesijam bija nemaldīgs instinkts, un vēl pirms uzbrukuma viņš spēja noteikt precīzu naudas daudzumu, ko grasījās izvilināt no noskatītā cilvēka kabatas. No viņa būtu iznācis izcils jūras laupītājs.

-     Nesaprotu, kā viņš to panāk, vecais blēdis, - Džo man teica. - Paklau, vakar viņš man sacīja: "Izmēģini laimi, Džo, viens labais patlaban nāk gar polārlāču būri - tas tur, ar mīksto filci galvā. Viņš ir piecu šiliņu vērts." Nu, es arī gāju un novazājos ar to tipu pusstundu, stāstīdams viņam gan šo, gan to. Goda vārds, biju kā medus, bet dabūju tik vien kā sasodītu Vudbaina cigareti.

Jāatzīst, pēc kāda laika Alberts un viņa sievišķi mani pamatīgi nogarlaikoja. Viņiem trūka personības, kāda piemita citiem nodalījuma dzīvniekiem. Turklāt viņi noraidīja jebkādus ie- draudzēšanās mēģinājumus, tāpēc viņus nebija iespējams tā īsti iepazīt. Plīnija iedomātie lauvas un stāsti par tiem man likās daudz interesantāki par dzīvajiem eksemplāriem, kurus aprūpējām. Nezinu, vai Alberts nojauta, ka es neizjūtu aizrautību pret viņu, taču viņš pēkšņi sāka izrādīt izteiktu nepatiku pret mani un skaļi, biedējoši centās mani saplosīt ik reizi, kad es tuvojos būrim. Viņam tas gandrīz izdevās.

Kādu dienu Džo nolēma, ka mums jāiztīra notekas apkārt lauvu būrim, lai man būtu ko atcerēties, kad būšu pārgājis strādāt uz citu parka nodalījumu. Mēs gājām uz būri, bruņojušies ar šļūtenēm, dakšām, birstēm un pārējo ekipējumu, un pēc zināma laika pamanījāmies iedabūt Albertu un viņa kompāniju sprostā. Pēc tam Džo, līksmi svilpodams, rīkojās ar šļūteni, un es ierāpos aiz režģa un virzījos uz priekšu, tīrīdams no notekām tur uzkrājušās sanesas. Lai to paveiktu, man nācās pievirzīties pavisam tuvu, un tas arī bija iemesls Alberta ie- sprostošanai, jo būra režģi bija gana plati, lai izbāztu cauri ķepu, toties sprosta režģi bija novietoti cieši kopā. Darbs ritēja pavisam raiti, līdz es nonācu notekā iepretī sprostam, kurā tupēja Alberts un vārījās niknumā. Džo strūkloja ūdeni līksmā aizmirstībā, tā ka viss apkārt bija izmircis. Es pastiepos pēc slotas, tajā brīdī man paslīdēja kāja un es atkritu pret sprosta malu. Man palaimējās, ka režģi šajā vietā nebija platāki, citādi Alberts būtu sakampis manu plecu. Viņš nekavējās ne mirkli un ar triumfējošu ņurdienu lēca man virsū, cenzdamies izbāzt ķepu caur režģiem, lai ieurbtu manī nagus. Viņam izdevās izbāzt tikai pašus pirkstgalus, tomēr viens nags stingri ieķērās manas jakas piedurknē. Džo acīmredzot nodomāja, ka mani jau plosa gabalos, izgrūda šausmu ķilkstienu un pavērsa šļūteni mūsu virzienā. Viņš, protams, bija nodomājis iešļākt ūdeni Albertam purnā un tādā veidā mani atbrīvot. Tomēr viņš savā aizrautībā kļūdījās, un tajā mirklī, kad biju izrāvies no Alberta nagiem un grasījos mesties sāņus, es saņēmu pamatīgu šļācienu tieši sejā, turklāt strūkla, man grīļojoties un sprauslājot, vēlreiz piespieda mani pie sprosta sienas. Alberts vēlreiz centās mani satvert, taču netrāpīja; Džo uzšļāca vēlreiz un trāpīja man starp acīm. Es atrāvos no režģa un pilēdams pārrāpos pāri barjerai.

-    Kura pusē tu īsti esi? - es noprasīju.

-    Piedod, - Džo ar nožēlu teica, - bet man likās, ka tas vecais briesmonis tevi sagrābis.

-    Tu neapšaubāmi devi viņam visas iespējas, - es rūgti teicu, slaucīdamies ar nepiemērotu mutautiņu.

Garajos vasaras vakaros mans pienākums bija divas reizes nedēļā dežūrēt nodalījumā pēc tam, kad Džesijs un Džo bija aizgājuši, un pārliecināties, vai kāds no skatītājiem neizrādīs savu inteliģenci, pārkāpdams pāri barjerai vai mezdams dzīvniekiem ar pudelēm. Man šie vakari likās ļoti patīkami. Jutos kā kungs pār visu, ko spēju saskatīt; es mēdzu sēdēt Miera ostā pie tases stipras tējas, cenzdamies savest kārtībā savas steigā uzmestās piezīmes. Ārpusē pār aplokiem ēnas pamazām stiepās garumā, un pēdējie apmeklētāju bariņi virzījās uz izejas pusi. Kad pūļi bija aizgājuši, visapkārt iestājās klusums un valabiji piesardzīgi izlēkšoja no paslēptuvēm pliederos, kur tos bija iedzinušas klaigājošo puišeļu ordas. Alberts pāris reižu aizsmacis ierūcās, sagatavodams balsi nakts koncertam, un bija skaidri dzirdams, kā polārlāči plunčājas savā baseinā.

Mans pēdējais uzdevums pirms došanās mājup bija pilnībā izstaigāt nodalījumu, lai pārliecinātos, ka viss kārtībā. Valabiji bija izklīduši pa zālāju, bez trokšņa ēda un baudīja pēkšņo klusumu, kas iestājās pēc apmeklētāju aiziešanas. Tīģeriene Renē priecātos, ja viņas midzeņa durvis būtu atvērtas, jo viņas lielais cementa karjers ēnā bija kļuvis vēss un saldēja ķepas. Viņas dēls Pols jau bija aizmidzis savā salmu migā. Tālāk, pāri Daun- siem, jenotsuņi jau bija cieši saritinājušies savās mazajās salmu būdiņās, taču polārlapsas turpat līdzās slīdēja starp krūmiem kā bālas ēnas. Man priekšā valabiji iztrūkušies lēkāja pa ataugu. Lauvas gulēja garajā zālē līdzās savam dīķim, Alberts, iegremdējies krēpēs, kā parasti meditēja, bet Nena un Džila viņam līdzās gulēja izspīlētiem vēderiem. Visapkārt pa zāli gāzelēdamies čāpoja valabiji, vilkdami smagās astes sev līdzi. Koku galotnēs žagatu bari plivināja spārnus un sažadzinājās. Džams un viņa draudzene tīģeru mītnē snauda, un krūmos apkārt būrim čabinājās un brīkšķinājās valabiji. Valabiji, itin visur valabiji, pliederu brikšņu tumsā bija dzirdams, kā tie ar saviem truša zobiem skrubina mizu no kokiem. Pārliecinājies, ka nodalījumā viss kārtībā, un paturēdams prātā īpašo milzīgo tējas tasi, kuru Beilija kundze man vienmēr pasniedza, kad atgriezos no vēlās dežūras, es devos mājup. Pa ceļam vienmēr gadījās kāda tukša pudele vai sviestmaižu papīra driska, ko pacelt.

TĪĢERU TRIUMFS

Notverts tīģeris atlīdzinas visas raizes un tēriņus.

Bcloks, Tīģeris

Kad no rīta ierados parkā, saule vēl bija remdena, tomēr tā noklāja lapas un zāli ar trauslu, zeltainu spīdumu, un tās spodrajā gaismā varēja redzēt un dzirdēt parku mostamies. Starp grīļīgajiem pliederiem, kuru zaros joprojām bija ieķērušās miglas plūksnas, atslābinājuši tuklos ķermeņus, rīta saulē klusi tupēja valabiju bari rasas izvagotiem kažokiem. Pāri aplokiem atbalsojās pāvu griezīgie kliedzieni, kad putni pastaigājās starp priedēm, vilkdami krāsainās astes sev līdzi. Ja gadījās iet garām zebru aplokam, tās pacēla galvas, uzsprausloja garāmgājējam pamatīgus dvašas mākoņus un nervozi aizlēkšoja pa slapjo zāli. Kad iegriezos grantētajā taciņā, kas veda uz vajadzīgā nodalījuma pusi, polārlāči izbāza cauri režģiem un pavērsa uz manu pusi raustīgos, melnos degunus, mokpilnās gaidās ošņādami pēc maizes klaipiem man azotē. Džesijs un Džo gāja uz būdu, bet es tūlīt devos uz tīģeru bedri. Dzelzs vārti nošķindēja tūkstoš skanīgās atbalsīs pret cementa pagraba sienām, un es devos iekšā, lai ķertos pie dienas pirmajiem darbiem.

Tīģeri pamodās un sveica mani, pavērdami sārtās mutes platās žāvās, glezni izlaidušies savās čabošo dzelteno salmu migās. Tad viņi eleganti izstaipījās - uzmeta kūkumu, sasprindzināja asti, noraustīja degunu un - viegliem soļiem šķērsoja savus mitekļus, lai pavērtos uz mani caur restotajām durvīm. Šajā bedrē dzīvoja divi no mūsu četriem tīģeriem - Pols un Renē, dēls un māte. Taču Pols neizjūta maigumu pret savu radītāju, tāpēc viņiem nācās gulēt dažādās migās un bedrē viņi varēja iziet tikai pēc kārtas. Mans pirmais rīta darbs bija izlaist Renē no viņas migas bedrē - es atvilku smagās slīdošās durvis un, kad tīģeriene bija izslājusi saules gaismā, atkal tās aizvēru. Pēc tam es piecas minūtes paklusām baroju viņas dēlu ar gaļas strēmelītēm.

Pols bija izcili liels un jauks tīģeris. Viņa gaitai piemita tik perfekts rāmums un raksturs bija tik miermīlīgs, ka nācās grūti noticēt, ka Renē tiešām ir viņa māte. Pols pastaigājās uz lielajām, mīkstajām ķepām klusi un nesteidzīgi; viņa māte staigāja tikpat klusi, taču tīģerienes gaita bija aša, nervoza, saraustīta un nepatīkami atgādināja par viņas spējām pārsteigt cilvēku nesagatavotu. Esmu pilnīgi pārliecināts, ka lielāko daļu sava brīvā laika viņa pavadīja, cenzdamās izstrādāt sekmīgus mūsu nogalināšanas paņēmienus. Viņai piemita kaut kas īpaši mežonīgs, šī īpašība vīdēja viņas nekustīgajās, zaļajās acīs. Pols ēda gaļu man no rokas ar tādu kā klusu cieņu un lielu maigumu. Viņa māte to nikni norija un, ja vien tai dotu iespēju, pieķertu klāt arī pašu roku. Pols iedvesa pārliecību, ka piedāvāto roku viņš uzskatītu par kaut ko otršķirīgu un kā tādu to arī noraidītu. Pat ja šī doma nebija pareiza, tā nomierināja.

Šo rīta sarunu laikā Pols izturējās pret mani tik draudzīgi, ka es tikai ar pūlēm paturēju prātā, ka viņš, ja vēlas, var būt bīstams. Viņš piespieda lielo galvu sāniski pie restēm, ļāva pakasīt sev aiz ausim un murrāja tik skaļi, ka vairāk atgādināja milzīgu mājas kaķi nekā vispārpieņemto asinskāro tīģeri. Pols pieņēma manas dāvanas ar karaliski augstprātīgu labvēlību un, kad bija tās notiesājis, apgūlās un laizīja ķepas; es pa to laiku attupos un aizgrābts viņu vēroju. Ikkatra krāsainā ķermeņa colla bija brīnišķīgi saskanīga, viņa kustības bija plūstošas un graciozas. Polam bija masīva, starp ausīm ļoti plata galva un visapkārt zodam vienmērīgi liecās blāvā safrāna krāsas spalvu apkakle. Svītras pa visu viņa košo ādu stiepās kā melnas liesmas. Iespējams, visskaistākās bija jaunā tīģera acis - lielas, mandeļveidī- gas, ieslīpas, gluži kā lapu zaļi, jūras nopulēti oļi.

Manas rīta sarunas ar Polu parasti pārtrauca Džesijs, kas gribēja zināt, kur es, pie joda, esmu nogrūdis viņa lāpstu. Lāpstas meklēšana bija attaisnojums, kuru es izmantoju katru rītu, lai mazliet padzīvotos pie tīģeriem. Šis darbarīks bija Džesija ikdienas svarīga sastāvdaļa - ar to rokā viņš katru ritu nozuda starp kokiem, lai iztukšotu zarnas; bez šīs procedūras viņa dienas gaitas nebūtu iespējamas.

Kad Džesijs atgriezās no apceres pie dabas krūts, mēs ķērāmies pie darba un iztīrījām tīģeru bedri. Vispirms mēs atkal ieslodzījām Renē viņas midzenī, tad nokāpām bedrē ar bir- stēm un spaiņiem, noberzām cementa klonu un savācām no vakardienas ēdienreizēm atlikušos kaulus. Tad mēs pēc kārtas

izlaidām bedrē Renē un Polu, lai varētu iztīrīt vinu midzeņus

' > »

un noklāt svaigus salmus. Kad ielaidām tīģerus atpakaļ midzeņos, tie uzvedās ārkārtīgi dīvaini. Viņi aizsoļoja tieši uz migām, izošņāja tās, tad nostājās guļvietas vidū un ņēmās mīņāties pa salmiem un plucināt tos ar ķepām. Ausis pieglaudās, puspievērtās acis kļuva sapņainas un domīgas. Tad viņi strauji izslējās un raženi iečurāja tieši svaigās migas vidū. To paveikuši, tīģeri nomierinājās un pavadīja atlikušo rīta cēlienu snauduļodami, reizēm garlaikoti laizīdami ķepas un žāvādamies. Domāju - kad tīģeri iegāja midzeņos un atrada guļvietās svaigos salmus un tīrās zāģu skaidas uz grīdas, turklāt viņu pašu aromātu uz laiku bija nomācis dezinfekcijas līdzeklis, ko bijām izšļakstljuši uz sienām un grīdas, viņi vēlējās pierādīt paši sev (un pie viena arī apmeklētājiem), ka midzeņi ir daļa viņu teritorijas. Ar šo rīcību tīģeri no jauna piešķīra salmiem savu kodīgo smārdu. Pēc tam, kad karogi, tā sakot, bija uzvilkti, tīģeri varēja atpūsties un gaidīt barošanu.

Iztīrījuši bedri, mēs visi trīs devāmies uz Miera ostu iestiprināties. Drūmajā telpā attupāmies uz čīkstošajiem krēsliem un ar interesi izpētījām cits cita brokastu sainīšus. Džesijs turēja sviestmaizi lielajā, sarkanajā rokā un ēda to lēni un metodiski, taču pilnīgi bez intereses. Džo ēda strauji, pilnu muti - dzīvespriecīgi sarunādamies ar mani un akcentēdams teikto ar savu aizsmakušo smieklu šaltīm. Viņš bija vienīgais man zināmais cilvēks, kura smieklus pilnīgi precīzi var aprakstīt kā "he he he". Džesijs joprojām drūmi klusēja; pabeidzis ēst, viņš vienaldzīgi blenza ārā pa logu un sūkāja zobstarpas. Tad viņš ar rāpuļiem piemītošu gausumu aizdedza pīpi, sūca to un pūta dūmus, kamēr mēs ar Džo pļāpājām par laiku, makšķerēšanu, labāko paņēmienu, kā nodīrāt trusi, vai salīdzinājām trīs blondīņu īpašības, kuru portreti greznoja sienu virs Džo krēsla. Drīz vien mēs piecēlāmies un devāmies ārā no būdas pabeigt nākamo darbu pēc saraksta - polārlāču būra tīrīšanu. Kad mēs parādījāmies, pliederu zaru mudžeklī, turpat līdzās Miera ostai aizdomīgi sāka žadzināt žagatas, Džo viņām tik trakulīgi uzau- roja, ka putni izspurdza no lapu aizsega kā tarkšķošas, daudzkrāsainas bultas.

Gaļu piegādāja ap pusdienlaiku - lielus, asiņainus gurnu gabalus, kas bija noklāti ar zaļas krāsas traipiem, tādējādi norādot, ka šī gaļa nav cilvēku lietošanai piemērota. No pustrijiem līdz trijiem mēs darbojāmies, sakapādami šos gaļas gabalus vajadzīgos izmēros, salikdami tos spaiņos un izlemdami, kuri no dzīvniekiem šoreiz saņems tādus gardumus kā sirds vai aknas. Tad pulksten trijos sākās dzīvnieku barošana.

Mēs vienmēr sākām ar Tīģeru gravu (turienes dzīvniekus mēs dēvējām par gala tīģeriem), jo tas bija nodalījuma vistālākais punkts. Tur lielā, krūmiem pieaugušā būrī, kas atgādināja lauvu mītni, dzīvoja Džams un Mauriņa, kas nebija nekā radniecīgi saistīti ar bedrē dzīvojošajiem Polu un Renē. Divi no mums nesa spaiņus ar gaļu. Mums vienmēr sekoja mazu ezīšu bars un daži pieauguši eži, kuri, kā likās, uzradās no nekurienes. Apkārt sapulcējās bērni - spalgi, aizrautīgi klaigādami, viņi uzdeva jautājumus, grūstījās un lēkāja - dedzīgā vēlmē aplūkot asiņaino gaļu no iespējami labāka redzespunkta.

-     Velns parāvis! Paskaties uz to gaļu. Alf! Alf! Paskaties uz gaļu!

-    Priekš kam dakša, mister?

-     Forši! Bet viņi taču to neēdīs!

-     Kas tā ir par gaļu, mister?

-    Uzmanīgi, Džon, mīļumiņ, nemaisies kopējam pa kājām! Džon, vai tu dzirdi?

Tā tas turpinājās, kamēr mēs nonācām pie tīģeru būra, kurā Džams un Mauriņa drudžainā dedzībā slaistījās augšup un lejup gar režģiem.

No mana viedokļa, šo tīģeru barošana vienmēr bija interesantāka nekā Pola un viņa mātes ēdināšana, jo viņiem bedrē gaļu vienkārši iemeta pāri malai, bet ar gala tīģeriem procedūra allaž bija intīmāka. Mēs uzdūrām gaļas gabalu uz dakšas un iestūmām starp režģiem šaurāko galu, parasti tas bija stilba kauls. Džams, kā jau īstam džentlmenim pieklājas, uzšņāca savai partnerei un pagrūda viņu nost, ja mātīte mēģināja iekosties gaļas gabalā. Sagrābis gaļas gabalu mutē, tīģeris atspērās pret akmens flīzēm, uzmeta kūkumu, sasprindzināja muskuļus un ņēmās vilkt. Šis spēka demonstrējums bija neiedomājams un diezgan biedējošs, jo režģi izliecās, kamēr gaļas gabals collu pa collai tika vilkts tiem cauri. Tad gaļas gabals iespruka iekšpusē un tīģeris atkrita uz dibena; pēc tam viņš, galvu augstu pacēlis, ar gaļu mutē cēli aizsoļoja cauri krūmiem, lai pamielotos līdzās dīķim.

5

Pabarojuši Džamu un Maurīnu, mēs atgriezāmies pie bedres, lai no jauna uzpildītu spaiņus. Arī šoreiz mums sekoja vērotāju bariņš un pār mums bira muļķīgu jautājumu krusa, kas vienmēr radās tīģeru barošanas laikā.

-    Kāpēc gaļa ir jēla?

-    Vai viņi ēstu, ja to izceptu?

-    Kāpēc tīģerim ir svītras?

-    Ja jūs ieietu būrī, vai viņi jums iekostu?

Šāda veida jautājumus parasti uzdeva pieaugušie - bērni parasti vaicāja kaut ko daudz saprātīgāku.

Kaut arī no visiem tīģeriem mans mīlulis bija Pols, tomēr jāatzīst, ka Džams un Maurīna izskatījās visefektīgāk. Izceļoties pret koku un krūmu zaļo fonu, viņu krāsas šķita košākas. Tomēr viņi bija nelāga rakstura pāris, un es nekad nebeidzu apbrīnot, kādā ātrumā darbojās abu prāts un ķermeņi, tīģeriem pārvēršoties no kūtriem, zvalstīgiem radījumiem par šņācošiem un krācošiem niknuma iemiesojumiem. Vēl viena nianse, kas iesildīja manu sirdi pret Džamu un viņa partneri, bija dīvainā pļāpāšana, kādai tie nodevās, izmantodami ārkārtīgi savādu sarunas metodi. Šīs skaņas tik ļoti atšķīrās no tīģeru parastās ņurdēšanas un šņākšanas, ka tās varētu klasificēt kā īpašu valodu. Šī valoda pilnībā sastāvēja no šņākuļošanas - tā bija gara, kūsājoša ošņāšana, tīģeru deguniem raustoties. Šķita pilnīgi neticami, cik daudz variāciju bija iespējams sasniegt ar šo vienkāršo skaņu palīdzību un cik daudz dažādu nozīmju viņi tām piešķīra - vai arī es vienkārši tā iedomājos. Vienīgais laiks, kad abi šādi sarunājās, bija brīdis, kad mēs viņus ieslodzījām sprostā vai tikko bijām no turienes izlaiduši. Pastāvēja īpatnēji šīs šņākuļošanas paņēmieni, un katrs no tiem variējās atkarībā no apstākļiem. Ar pirmo metodi izdotā skaņa bija gari stiepta un melodiska, gluži kā saruna pusbalsī; otrās metodes rezultātā šņākuļošana bija uztraucoši skaļa un jautājoša. Pļāpāšanā iesaistījās abi tīģeri, un, kad viens no viņiem iešņācās jautājoši, otrs tāpat atbildēja. Sākumā es spēju atšķirt tikai divas galvenās tēmas, ja tā var izteikties: murmināšanu un jautāšanu. Tomēr, ieklausījies uzmanīgāk, uztvēru, ka katra no šīm tēmām ik reizi pavisam viegli atšķiras, tā ka ikvienam šņācienam šķita piemītam īpaša nozīme, savādāka par citām. Pirmo reizi izdzirdis šo sarunu, es vienkārši nodomāju, ka tīģeri saošņājas; vēlāk man izklausījās, ka viņi tiešām sarunājas īpašā primitīvā valodā. Mani šī ideja tik ļoti ieinteresēja, ka es pavadīju ilgas stundas, apgū- dams vienkāršākos šņākuļošanas paņēmienus, tad aizgāju uz tīģeru bedri un uzrunāju Polu. Kad viņš pienāca pie savām durvīm aprunāties, es ievilku plaušās gaisu un izgrūdu garu, pamatīgu jautājošo šņākuli, kādu, pēc manas pārliecības, pat Džams nespētu izteikt labāk. Cerēju, ka Pols man atbildēs. Viņš, acīmredzami satraucies, apstājās un pāris soļu atkāpās. Es iespraus- lājos vēlreiz - gandrīz tikpat iespaidīgi, turklāt šoreiz neizšļak- stīdams tik daudz siekalu; jutu, ka esmu iegājis lomā. Cerīgi paskatījos uz Polu. Viņš veltīja man tik dziļa nicinājuma pilnu skatienu, ka es gandrīz nosarku; tad viņš pagrieza man muguru un aizslāja atpakaļ uz migu. Sapratu, ka man vajadzēja patrenēties mazliet vairāk, pirms mēģināt sarunāties ar viņu.

Tajā laikā, kad centos apgūt tīģeru valodu, es pirmo reizi satiku Biliju. Biju aizgājis apraudzīt lauvas un atceļā trenējos tīģeru šņākuļošanā. Pagriezdamies ap stūri, es izgrūdu īpaši sirsnīgu šņācienu un gandrīz uzskrēju virsū garam, izstīdzējušam jauneklim ar sarkanu matu ērkuli, apaļām, zilām acīm un uzrautu degunu; viņa augšlūpu un zodu klāja smalka pūka olu dzeltenuma krāsā.

-    Sveiks, - viņš teica, pieglaimīgi man uzsmaidīdams, - tu esi jauniņais?

-    Jā, - es atbildēju. - Un tu?

Viņš savēcināja rokas kā vējdzirnavu spārnus un ieķiķinājās.

-    Esmu Bilijs, - viņš teica, - sauc mani vienkārši par Biliju. Visi mani sauc par Biliju.

-     Kādā nodalījumā tu strādā? - es vaicāju, jo nekad agrāk nebiju šo cilvēku redzējis.

-    Ak, itin visur, - Bilijs atteica, sānis uzmezdams man viltīgu skatienu, - itin visur.

Mēs kādu brīdi stāvējām klusēdami un Bilijs blenza uz mani ar tāda dabas pētnieka alkatīgo interesi, kas nonācis aci pret aci ar jaunu sugu.

-    Tu nudien esi pamatīgi saaukstējies, - viņš pēkšņi ieminējās.

-    Nemaz neesmu saaukstējies, - es pārsteigts iebildu.

-    Esi gan, - Bilijs apsūdzoši apgalvoja. - Dzirdēju, ka tu visu

laiku šķaudi.

»

-    Es nešķaudīju, - es atteicu, - es šņākuļoju.

-     Bet izklausījās pēc šķaudīšanas, - Bilijs sarūgtināts neatlaidās.

-    Nebija vis, - es stingri atkārtoju. - Tā bija šņākuļošana. Es vingrinos tīģeru šņākuļošanā.

Bilijs blenza uz mani, acis iepletis.

-    Ko tu vingrinies? - viņš noprasīja.

-    Tīģeru šņākuļošanā, - es atkārtoju. - Tīģeri ar tādiem šņācieniem sarunājas, un es cenšos to apgūt.

-     Tu laikam esi ķerts, - Bilijs ar pārliecību apgalvoja. - Kā gan var šņākuļojot sarunāties?

-     Nu, tīģeri tā dara, - es teicu. - Tev vajadzētu pašam ieklausīties.

Bilijs ieķiķinājās.

-    Vai tev te patīk strādāt? - viņš apvaicājās.

-    Jā, - es atbildēju, - ļoti patīk. Vai tad tev nepatīk?

Viņš atkal man uzmeta viltīgu skatienu.

-    Jā, bet ar mani ir savādāk - man jābūt šeit, - viņš paskaidroja.

Šajā brīdī es nodomāju, ka katrā ciematā ir savs muļķītis un ka šobrīd esmu saticies ar Vipsneidas eksemplāru.

-    Man nu jāiet, - es aizbildinājos.

-    Tiksimies vēlāk, - Bilijs sacīja.

-    Jā, laikam gan, - es piekritu.

Lēkšodams prom cauri plūškokiem, viņš pēkšņi sāka spalgā, caururbjošā balsī dziedāt:

Es klejojošs dziesminieks esmu, Kā skrandu un lupatu bunte…

Es atgriezos Miera ostā, kur Džo tobrīd meistaroja foreļu ķeramo mušiņu.

-    Es tikko satikos ar ciemata muļķīti, - pavēstīju.

-    Ciemata muļķīti? - Džo pārvaicāja. - Kas tad viņš ir?

-    Nezinu, - es atteicu. - Garš, sarkanmatains puisis, vārdā Bilijs.

-     Muļķītis? - Džo vaicāja. - Viņš nav vis muļķītis. Vai tad tu nezini, kas viņš ir?

-    Nē, - es ziņkārīgi atzinu, - kas tad?

-    Kapteiņa Bīla dēls, - Džo paskaidroja.

-     Augstā debess! - es izsaucos. - Kaut tu būtu mani brīdinājis!

Es aši atsaucu atmiņā savu sarunu ar Biliju un centos atcerēties, vai esmu pateicis kaut ko īpaši aizvainojošu.

-     Lai nu būtu, kur viņš strādā? - es vaicāju. - Kurā nodalījumā?

-    Viņš nestrādā, - Džo paskaidroja. - Viņš vienkārši klaiņo apkārt - piepalīdz šur tur. Reizēm viņš sagādā vairāk rūpju nekā labuma, bet vispār ir jauks puisis.

Tikšanās ar Biliju drīz aizmirsās, jo manu prātu aizņēma citas, svarīgākas lietas. Tīģeriene Mauriņa sāka meklēties, un nu man bija tā laime vērot tīģeru aplidošanu. Laimīgā kārtā tas notika manā oficiālajā brīvdienā, tāpēc es visu dienu pavadīju pie gala tīģeriem, noslēpies stratēģiskā vietā un bagātīgi rakstīdams piezīmes.

No paša rīta Džams sekoja savai partnerei kā dzeltenbrūna ēna - kaisles pārņemts, viņš verdziski līda uz vēdera. No sava slēpņa starp kokiem es abus redzēju krūmu raibajā ēnā; tīģeriem kustoties, saule laistījās uz viņu sāniem. Džams gāja savai partnerei nopakaļ, tuvodamies no vienas puses. Viņš turējās pa gabalu, jo iepriekš bija piegājis pārāk tuvu un Mauriņa to bija ņēmusi ļaunā. Par pierādījumu tīģerienes atturībai kalpoja trīs dziļas, sarkanas skrambas Džama purnā. Šķita, ka nakts laikā viņa no rāma, padevīga radījuma kļuvusi par manīgu, bīstamu dzīvnieku, kas aši un nikni stājas pretī sava partnera pirmtiesībām. Džams par šo pārvērtību likās samulsis - tik pēkšņa un pilnīga pozīciju maiņa viņam droši vien bija krietns pārsteigums.

Viņi soļoja šurpu turpu starp pliederiem; drīz vien mīla atkal pārņēma Džama prātus un viņš piegāja Maurīnai tuvāk, dziļi rīklē iemurrādamies, un viņa acis bija kaislē aizmiglojušās.

Džamam tuvojoties, Mauriņa nepārtrauca laisko pastaigu, vienīgi uzrāva lūpu virs rožainajām smaganām un sniegbaltajiem zobiem. Kunkstiens Džama rīklē strauji apklusa, un viņš atkal atkāpās. Abi turpināja staigāt, dzeltenbrūnie kažoki krūmu ēnainajā puskrēslā vizēja. Gaidīdams neērtajā vietā starp nātrēm, es nodomāju, ka viņa nekad nepadosies, un apbrīnoju Džama pacietību. Izskatījās, ka Mauriņa izbauda varu pār savu partneri, jo sekoja vēl pusstundu ilga pastaigāšanās un Džama kustības ar katru minūti kļuva aizvien nemierīgākas.

Pēc tam es vēroju, ka Maurīnas gaita kļūst lēnāka un slābāka, viņas mugura ieliecas, līdz blāvās medus krāsas vēders gandrīz vilkās pa zemi. Viņa aizvien spēcīgāk līgojās no vienas puses uz otru, un viņas skatiens no garlaikoti domīga kļuva sapņains un noslēpumains, kāds tas parasti bija, snauduļojot pēc maltītes. Viņa apātiski, grīļīgi izsoļoja no koku pudura un devās uz garo, biezo zāli pie dīķa. Tur viņa apstājās un, galvu nokārusi, pārdomāja. Džams viņu alkaini uzlūkoja no koku pudura, viņa acis košajā sejā atgādināja sastingušas zaļas lapas. Mauriņa sāka klusi murrāt, astes gals raustījās starp zāles stiebriem kā liela, melna kamene. Tīģeriene pieklājīgi nožāvājās, nodemonstrēdama rožaino mutes iekšpusi un lūpu melno, robaino malu. Ķermenis lēnām atslāba, un viņa novēlās uz sāniem zālē. Džams strauji tuvojās, jautājoši rūkdams, un Maurīnas rīklē neskaidri novibrēja atbilde. Viņš ātri nostājās jāteniski virs tās, uzmetis kūkumu un ar ķepām pliķēdams Maurīnas ribas; kad tīģeriene pacēla galvu, viņš nežēlīgā maigumā kodīja tās

izliekto kaklu. Mauriņa šķita izkūstam zem Džama, kļuva vēl

> ' >

mīkstāka, līdz gandrīz pilnīgi nozuda zālē. Drīz vien abi, cieši kopā sagūlušies, saulē aizmiga.

Džams mēdza darīt kaut ko tādu, ko nebiju novērojis darām nevienu citu tīģeri, - laizīt gaļu. Tīģera mēle tik ļoti atgādina skrāpi, bet tam var noticēt, tikai to aplūkojot. Reiz mēs barojām Džamu, kad viņš bija iesprostots. Tādējādi man bija iespēja vērot viņu ēdam tikai kādu pēdu no manis. No pasniegtā gurna gabala viņš vispirms noknibināja visas gaļas driskas. Tad viņš to satvēra starp ķepām un sāka laizīt gludo, sarkano gaļu. Kad viņš vilka mēli pār gaļu, skaņa atgādināja lēni pār koku slīdošu smilšpapīru. No raupjās mēles pieskārieniem gaļa tika vārda tiešā nozīmē sadriskāta, un tās gludajā virsmā saslējās mazi iz- cilnīši un šķieznu kumšķīši, kas atgādināja paklāja uzkārsumu. Viņš turpināja tā darboties apmēram desmit minūtes un pa to laiku bija nolaizījis apmēram puscollas tiesu gaļas. Pamatīgās mēles dēļ tīģeriem ēšanas laikā gandrīz nemaz nav jāizmanto zobi. Vienīgais traucēklis Džama un Maurīnas ikdienas paradumu vērošanā bija ļoti plašais un biezais krūmājs viņu teritorijā, kas apgrūtināja pastāvīgu novērošanu. Tomēr viņi bija vērošanai piemērotākie tīģeri, jo dzīvoja ļoti dabiskā vidē. Par Pola un Renē paradumiem nekad nevarēja ar pārliecību apgalvot, vai tie ir dabiski vai izstrādājušies tāpēc, ka iederējās nedabiskajā dzīvē lielajā betona bedrē. Viena no šādām paražām bija mazgāšanās. Es nekad netiku redzējis Džamu vai Mauriņu ienirstam baseinā, un to, atklāti sakot, nedarīja arī Pols. Toties Renē karstā laikā aizsoļoja uz baseinu un ļāva svītrainajam ķermenim iegrimt vēsajā ūdenī, atstājot virspusē vienīgi galvu un astes galiņu. Viņa reizēm nozvilnēja ūdenī veselu pusstundu, izskatīdamās reizē bikla un pārdroša un palaikam ar astes galu uzšļakstīdama ūdeni sev uz galvas. Šī tīģeriem nepavisam neraksturīgā uzvedība rosināja skatītājus izteikt daudzus komentārus un pārdomas.

-    Agnese, nāc un paskaties uz to tīģeri ūdenī!

-    Ak, vai nav mīļi?

-    Nez kāpēc viņa tā dara?

-    Nezinu gan. Varbūt izslāpusi?

-    Bet kāpēc viņa tā guļ ūdenī?

-    Nezinu. Varbūt slima?

-    Nerunā muļķības, Bert!

-    Varbūt tas ir ūdenstīģeris… tāda īpaša suga?

-    Jā, laikam gan tā būs. Vai viņa neizskatās jauka?

-    Pamet viņai gabalu maizes, Bert!

Renē pa galvu trāpīja liels garozas gabals, viņa ieņurdēdamās paskatījās uz augšu.

-    Nē, viņa to neēdīs.

-    Pamēģini kādu zemesriekstu.

Izklausās neticami, bet šī saruna nav manas fantāzijas auglis. Es to pierakstīju vārds vārdā, un man pat ir liecinieki. Ūdenī zvilnošā Renē rosināja lielisko britu publiku izteikt visdīvainākās teorijas. Cilvēki drūzmējās pie margām un dziļā nopietnībā blenza lejup uz tīģerieni. Pat negadījums uz ielas nevarētu izraisīt viņos lielāku interesi.

Pirms sāku strādāt Vipsneidā, es nekad nebiju ievērojis, cik ļoti maz cilvēki zina visparastākos faktus par zvēru dzīvi. Toties kopējiem vajadzēja zināt atbildes uz itin visiem jautājumiem. Vai tīģeri jau piedzimst svītraini? Vai lauva iekostu, ja ieietu būrī pie tā? Kāpēc tīģerim ir svītras, bet lauvam nav? Kāpēc lauvam ir krēpes, bet tīģerim nav? Vai tīģeris iekostu, ja ieietu pie tā būrī? Kāpēc polārlāči ir balti? No kurienes tie nāk? Vai tie iekostu, ja ieietu būrī pie viņiem? Šādus un vēl simtiem citu jautājumu mums uzdeva katru dienu, reizēm divdesmit vai trīsdesmit reizes dienā. Dienas ar īpaši lieliem apmeklētāju bariem bija patiess pārbaudījums mūsu pacietībai.

Daudzi apmeklētāji, ar kuriem sarunājos, šķita pārsteigti un diezgan vīlušies, uzzinot, ka mēs nepavadām ik dienu par mata tiesu no nāves lauvas vai lāča ķetnās. Man nebija iespaidīgu rētu, ko uzrādīt kā sava darba rezultātus, un likās, ka tas padara mani skatītāju acīs par tādu kā krāpnieku. Panākt, lai šie cilvēki noticētu, ka dzīve plēsoņu vidū patiesībā ir gauži mierīga, šķita gatavais aizvainojums. Pēc viņu ieskatiem, manām drēbēm pienācās būt saplosītām skrandās, mani galvai - vienās asinīs, tomēr lepni paceltai, un katrai dienai būtu jābūt pilnai ar asinis stindzinošiem piedzīvojumiem. Tagad, to visu pārdomājot, es secinu, ka tiku palaidis garām teicamu iespēju nopelnīt. Ja būtu saplosījis savu jaku, ieberzējies ar dažām asiņainām ciskām un tad ik pēc pusstundas izstreipuļotu no tīģeru bedres ar bezrūpīgu piezīmi "tas tīģeris ir pats nelabais!", es būtu kļuvis stāvus bagāts.

Visā visumā apmeklētāji sagādāja mums daudz nepatikšanu un reizēm arī pamatīgi uzjautrināja. Es vienmēr atcerēšos divus no viņiem. Viens bija mazs zēns. Vērojis mani barojam tīģerus, viņš pienāca klāt un, acis iepletis, čukstus apjautājās: Mister, vai kāds no tiem zvēriem jūs kādreiz ir apēdis? - Otrs bija cits puika - viņš, aizrautībā piesarcis, strauji metās pa taciņu uz tīģeru bedres pusi. Viņš aši ieskatījās bedrē, ieraudzīja Polu staigājam šurpu turpu, tad pagriezās pret savu ģimeni un iesaucās: - Mamm, nāc ātri un paskaties uz to zebru!

Pagāja vairākas dienas, pirms es no jauna satiku Biliju. Šķindinādams mūžvecu, sarūsējušu velosipēdu, viņš gāzelēdamies brauca pa taciņu uz lauvu būra pusi. Es tikko biju beidzis apcirpt biezu nātru puduri, kas liecās pāri takai, un aizsmēķējis tik ļoti kāroto cigareti.

- Sveiki, - Bilijs spalgi iesaucās, nospiezdams velosipēda bremzes tik spēcīgi, ka gandrīz pārvēlās pāri stūrei. Viņš nostājās žākleniski ar velosipēdu starp garajām, tievajām kājām un stulbi uzsmaidīja.

-    Sveiki, - es piesardzīgi atņēmu.

-    Ko tu dari? - viņš apvaicājās.

-    Cērpu nātres, - es atteicu.

-    Man riebjas to darīt, - Bilijs paziņoja. - Nātres mani vienmēr sadzeļ, reizēm visīpašākajās vietās.

-    Mani arī, - es ar sapratni piekritu.

Bilijs nervozi pameta skatu apkārt.

-     Paklau, - viņš sazvērnieciski čukstēja, - vai tev nav vēl kāda cigarete?

-    Protams, - es teicu un pasniedzu to viņam.

Viņš nemākulīgi aizkūpināja un enerģiski ievilka dūmus.

-    Tu taču nevienam neteiksi? - viņš noprasīja. - Man neļauj smēķēt.

-    Kurp tu dodies? - es apvaicājos.

Bilijam dūmi saskrēja nepareizajā rīklē, un viņš kādu brīdi mežonīgi klepoja, no acīm plūda asaras.

-    Nekas nav labāks par krietnu dūmu, - viņš aizsmacis teica.

-    Neliekas, ka tas tev nāktu par labu, - es aizrādīju.

-    Ak, bet man ļoti patīk smēķēt.

-    Kurp tu dodies? - es vēlreiz vaicāju.

-     Braucu pie tevis, - viņš teica, pamādams ar cigareti. Tās gals bija nosiekalots un gluži ļengans.

-    Ak tā, - es teicu, - un ko tu no manis gribi?

-     Paps grib, lai tu šovakar atnāc pie mums iedzert, - Bilijs paskaidroja.

Es pārsteigts blenzu uz viņu.

-     Tavs tēvs grib, lai es atnāku pie jums iedzert? - es neticēdams pārjautāju. - Nopietni?

Bilijs bija vēlreiz pierāvis pilnas plaušas ar dūmiem, un viņu bija ķērusi vēl viena klepus lēkme, tāpēc viņš spēja vienīgi enerģiski māt ar galvu, tā ka rudie mati plivinājās augšup un lejup.

-    Bet kāpēc gan viņš vēlas, lai es atnāku iedzert? - es ārkārtīgi samulsis vaicāju.

-    Viņš domā, - Bilijs elsa, - ka tu varētu mani labi ietekmēt.

-     Dievs augstais, - es noteicu, - man nav nolūka kādu labi ietekmēt, turklāt diez vai manu ietekmi var nosaukt par labu, ja tikko esmu tev iedevis cigareti, bet tev nav atļauts smēķēt.

-     Nestāsti nevienam, - Bilijs vārgi izspieda. - Noslēpums. Tiksimies pusseptiņos.

Tad viņš, joprojām elsdams un rīstīdamies, uz sava grabošā velosipēda nozuda krūmājos.

Tā nu tovakar sešos es uzvilku savas vienīgās labās bikses un žaketi, uzsēju kaklasaiti un devos uz Bilu mājvietu, kas aizņēma vienu parka administrācijas bloku. Kaut arī no darba biedriem biju uzzinājis, ka aiz kapteiņa Bīla skarbās ārienes slēpjas zelta sirds, tomēr biju mazliet nobažījies, jo viņš taču bija šīs vietas direktors, bet es tikai niecīgs iesācējs.

Durvis atvēra Bīla kundze - apburoša, glīta sieviete, ap kuru virmoja nesatricināms miers.

-    Lūdzu, lūdzu, - viņa teica, man silti uzsmaidīdama. - Vai drīkstu tevi saukt par Džeriju? Bilijs tevi visu laiku sauc par Džeriju. Nāc uz dzīvojamo istabu - kapteinis jau gaida.

Viņa ieveda mani lielā, patīkamā istabā, kuras vienā stūrī, pusguļus atlaidies krēslā, vīdēja kapteiņa Bīla apjomīgais torss, ko gandrīz pilnīgi nosedza "Evening News". No laikraksta apakšas cēlās neskaidra rūkoņa kā no Krakatau pirms izvirduma, lapas čaukstēdams cilājās no kapteiņa elpas.

-    Ak vai, - Bīla kundze noteica, - neņem ļaunā, viņš ir iesnaudies. Viljam! Viljam! Džerijs Darels ir klāt.

Atskanēja troksnis, kādu saskrienoties radītu vairāki preču vilcieni, un kapteinis iznira no laikraksta apakšas kā jūras briesmonis.

-     Khm, - viņš noklepojās, sakārtoja brilles un kā pūce pa- blenza uz mani. - Darels, ko? Darels? Priecājos iepazīties. Es gribēju teikt, priecājos tevi redzēt.

Viņš piecēlās kājās, un laikraksta lapas bira no viņa kā rudens lapas no milzu ozola.

-    Gledis! - viņš uzrēja. - Pasniedz puisim ko dzeramu! Neliec viņam te vienkārši stāvēt.

Bīla kundze izlikās šo strupo pavēli nedzirdam.

-    Lūdzu, apsēdies! - viņa smaidīdama teica. - Ko tu vēlētos iedzert?

Tolaik, kad karš tikko bija beidzies, stiprie dzērieni joprojām bija zelta vērti, tāpēc nospriedu, ka nebūtu pieklājīgi prasīt viskiju ar sodu, kaut arī ilgojos pēc kaut kā tamlīdzīga, lai sadūšotos runāt ar kapteini.

-    Es labprāt dzertu alu, ja drīkst, - es teicu.

Kamēr Bīla kundze aizgāja pēc mana dzeramā, kapteinis aizlāčoja pie kamīna un mežonīgi sabikstīja uguni, acīmredzot cerēdams uzpūst liesmas. Vairākas lielas pagales, kas blāzmoja kamīnā, sabruka, mazā liesma saplaka un apdzisa. Kapteinis sarūgtināts aizlidināja biguli.

-    Gledis! - viņš ieaurojās. - Uguns cauri!

-     Beidz jel to bikstīt, dārgais, - Bīla kundze aizrādīja. - Tā tu to vienmēr apdzēs.

Kapteinis atgāzās krēslā, tā ka atsperes protestēdamas iečīkstējās.

-    Tas kara laika alus ir viens sasodīts draņķis, vai ne, Darel? - viņš paziņoja, vērodams alus glāzi, ko Bīla kundze man pasniedza.

-    Nelādies, dārgais, - Bīla kundze aizrādīja.

-     Viens sasodīts draņķis, - kapteinis izaicinoši atkārtoja, blenzdams uz mani. - Vai piekriti, Darel?

-       Es pirms kara alu nedzēru, tāpēc nevaru spriest, - es atteicu.

-    Tajā nav neviena apiņa, - kapteinis turpināja. - Tici man, ne kripatas.

Tajā brīdi istabā kā grīļīga žirafe ielēkšoja Bilijs.

-     Sveiks, - viņš teica, man stulbi uzsmaidīdams. - Esi ieradies, ko?

-     Kur tu biji? - kapteinis uzrēja.

-     Pastaigājos ar Molliju, - Bilijs paskaidroja, rokas vicinādams. - Trallalla, trallalla, viņa ir mana draudzene.

-       Ha! - kapteinis apmierināts noteica. - Pastaigājies ar meitenēm, ko? Tas ir pareizi! Vai tu esi dāmu draugs, Darel?

-     Hm, laikam gan, - es piesardzīgi atteicu, jo nebiju īsti pārliecināts, ko kapteinis Bīls saprot ar šo jēdzienu.

Pametis apkārt skatienu, lai pārliecinātos, ka Bīla kundze izgājusi no istabas, kapteinis savā krēslā paliecās uz priekšu.

-      Es pats kādu laiku biju viens īsts meitu ģēģeris, - viņš sazvērnieciskā čukstā nodārdināja. - Protams, pirms satiku Gledisu. Nudien! Ceļojot pa Rietumkrastu, laba sieviete ir nepieciešama.

-    Vai jūs ilgi dzīvojāt Āfrikā? - es vaicāju.

-     Divdesmit piecus gadus - divdesmit piecus gadus. Melnajiem es patiku, - viņš nevainīgi palielījās. - Protams, es pret viņiem izturējos godīgi, un viņi to spēja novērtēt. Viņi sauca mani par tēvoci Biliju.

To sadzirdējis, Bilijs tikai sev zināmu iemeslu dēļ ņēmās

histēriski ķiķināt.

) >

-    Tēvocis Bilijs! - viņš spurdza. - Vai nav jokaini, saukt tevi par tēvoci Biliju!

-     Kas tur slikts? - kapteinis nošņācās. - Tā ir mīlestības izpausme. Viņi mani cienīja, vari man ticēt.

-    Vai varu dabūt alu? - Bilijs vaicāja.

-    Tikai vienu, - kapteinis noskaldīja. - Tu vēl esi par jaunu, lai dzertu. Pasaki viņam, ka viņš ir par jaunu, lai dzertu, Darel! Par jaunu, lai dzeru, smēķētu un jātos.

Bilijs saviebās, pamirkšķināja man ar aci un izgāja no istabas alus meklējumos.

-    Kā tev klājas ar zebrām? - kapteinis Bīls pēkšņi noprasīja. Viņš to norēja tik dārdoši, ka es gandrīz izlēju savu alu.

-    Hm, es tās protams, esmu redzējis, - atbildēju. - Bet patiesībā es strādāju pie lauvām.

-    Ak tā, - kapteinis noteica, - tur tu esi ticis, ko? Nu, un kā tev klājas ar lauvām?

-    Šķiet, ka ļoti labi, - piesardzīgi atteicu.

-     Jauki, - kapteinis sacīja, atmezdams šo sarunas tematu.

-    Vai tev garšo karijs?

-    Hm, jā, garšo gan, - es teicu.

-    Tāds īsti stiprs karijs? - kapteinis Bīls noprasīja, ar aizdomām blenzdams uz mani.

-    Jā. Mana māte gatavo ļoti pikantus karijus, - es apgalvoju.

-     Jauki, - kapteinis nopriecājās. - Atnāc ceturtdien vakariņās. Es gatavošu kariju. Nekad neļauju to gatavot Gledisai, viņa nekad nesataisa labi stipru - tikai tādu bērnu putriņu. Nekas nav labāks par kārtīgu sviedru.

-    Ļoti laipni, ser.

-     Gledis! - kapteinis ieaurojās tik dimdoši, ka sienas nolīgojās. - Darels ceturtdien nāks vakariņās. Es gatavošu kariju.

-     Ļoti labi, dārgais, - Bīla kundze teica, ienākdama istabā.

-    Atnāc ap septiņiem, Džerij.

-    Ļoti laipni, - es atkārtoju.

-     Teicami, - kapteinis noskaldīja un piecēlās. - Tātad ceturtdien, vai ne?

Tas bija nepārprotams mājiens, ka man jāiet.

-    Paldies par alu, ser, - es teicu.

-     Man bija prieks, - kapteinis dārdināja, - man bija prieks. Uzmanies no tām zebrām, labi? Zini, viņas reizēm var būt negantas. Ar labu nakti.

POLĀRLĀČU PELDES

Bet šādi nokaitināta lācene plosa zemnieku ar zobiem un nagiem.

Kiplings

Ciktāl tas interesēja apmeklētājus, polārlāči Beba un Sems nudien bija visa nodalījuma zvaigznes. - Ja esat redzējuši šos polārlāčus, - Džesijs mēdza klāstīt apmeklētajiem, - tad esat redzējuši visu, ko šajā vietā vērts apskatīt. - Publikai patika šausmināties par lauvu un tīģeru patieso un iztēloto nežēlību, taču, vienreiz redzējuši, viņi zaudēja par tiem interesi. Toties uz polārlāčiem skatīties neapnika nekad, jo tie bija tik smieklīgi. Lauvas un tīģerus nākas vērot ilgi un uzmanīgi, lai gūtu kaut jel ko interesantu no viņu privātās dzīves, un lielākajai da|ai apmeklētāju nebija laika ilgi pētīt guļošos dzīvniekus cerībā, ka viņu pacietība tiks apbalvota ar kādu pirmatnējas kaisles ainu vai dabas brīnumu. Polārlāči bija citādi - viņu izrādes nekad nebeidzās, un cilvēki varēja stāvēt un vērot stundām ilgi. Sems, piemēram, stāvēja vienā būra kaktā un viegli grīļojās vai arī gulēja, izplājies uz cementa grīdas suņu stilā, pakaļkājas izvērsis, un vēroja publiku ar nepārprotamu nicinājumu. Viņa sieva Beba peldēja baseinā un nira pēc maizes gabaliem un cepumiem vai arī izbāza savu garo purnu starp režģiem un atplestu muti gaidīja, lai kārumus met tajā tieši iekšā.

Atšķirība starp Bebu un Semu bija acīmredzama pat pēc viena pavirši uzmesta skatiena. Sems bija milzīgs un pinkains, ar aplam resnu pēcpusi, viņa partnere savukārt gludena un slaida. Sema pakausis bija ļoti plats ar mazām, glītām ausīm, un viņam bija milzīgs gaļīgs izcilnis uz purna - vecam polār- lāču tēviņam raksturīgais romiešu deguns. Šis gaļīgais izcilnis piešķirtu lācim viltīgu izskatu, bet to mazināja dziļi vilnā paslēptās humora pilnās acis. Bebas galva bija gara un šaura, kā lāsteka izliektā kakla galā. Viņas sejas izteiksme bija viltīga, acu baltumi dzeltenīgi; šī nepatīkamā nokrāsa piešķīra viņai vecas, nodzītas sievietes izskatu, kura uz rīta pusi atgriežas mājup pēc vētrainas ballītes. Sems, kā jau vecākais, raudzījās uz dzīvi lēni un nosvērti, smagi soļodams apkārt pa būri kā labsirdīgs, izklaidīgs vecs vīrs. Viņš nekad nespēra lieku soli un reti nodevās kam citam kā vien gulēšanai saulītē. Beba, gluži pretēji, nekad nestāvēja mierā - vai nu viņa bezmērķīgi valsēja pa būri, vai tupēja pie režģiem, zvejodama cepumus un savu pielūdzēju pamestus interesantus papīra gabalus, vai arī plunčājās baseina zaļajos ūdeņos.

Barošanas laikā Beba pienāca pie režģiem un atvēra līkiem, dzelteniem zobiem pilno muti, tā ka Džesijs varēja tajā mest gaļas kumosus. Sems neko tik necienīgu neatļāvās - viņš uzmanīgi satvēra gaļu ar savām apbrīnojami kustīgajām lūpām un tad nosvieda uz cementa, lai izpētītu. Ja uz gaļas bija tauku kārtiņa, viņš uzlika gaļai lielo ķepu un ar zobiem, uzmanīgi čāpstinādams, noplēsa taukus un apēda, klabinādams varenos žokļus un šmakstinādams lūpas. Barošanas laikā Beba vienmēr sniedza lielisku peldēšanas izrādi, tomēr nekad nemudināja

Semu piebiedroties. Viņai ārkārtīgi patika aizrautīga publika, kuras saucieni un smiekli uzmundrināja viņu arvien lielākai rosībai; Semam no publikas klātbūtnes nebija ne silts, ne auksts.

Beba vienmēr pusi dienas pavadīja baseinā; lai kāds ārā bija laiks, viņa plosījās pa zaļo ūdeni, ka šļakstēja vien. Reizēm lācene vairākas minūtes nogulēja ūdenī uz muguras, ar dziļu koncentrēšanās izteiksmi pētīdama savas ķepas. Es tā arī neatklāju šā dīvainā paraduma iemeslu. Lielāko daļu laika viņa peldēja šurpu turpu pa baseinu kā suns, kuldama ūdeni ar visām četrām; sasniegusi vienu baseina galu, viņa pagriezās uz muguras, stingri atspērās ar pakaļkājām pret malu un atgrūdās nākamajam peldējumam ar putu kruzuļiem ap kaklu un pleciem. Semu, kā jau teicu, neinteresēja neviens un nekas (ja nu vienīgi barības spainis), toties Beba apbrīnotāju bara priekšā uzvedās priekšzīmīgi - tādos brīžos viņa ne uz mirkli nepameta baseinu un tēloja ar tādu mīlas pilnu koķetēriju kā trešās šķiras pantomīmas zvaigzne. Dzenoties pēc maizes druskām, lācenes lielais vēders plakšķēdams uzšļāca ūdeni arī guļošajam Semam, un tas riebumā bija spiests pārvietoties uz kādu aiz- sargātāku būra daļu.

Bija gluži skaidrs, ka Semam ūdens nepatīk. Pat tad, ja baseinā tika iemests gaļas gabals, Sems nenira tam pakaļ, bet nostājās baseina malā un mēģināja izķeksēt ar ķepu. Ja tas neizdevās, Sems vairs nelikās par gaļu ne zinis. Tomēr divas reizes es redzēju viņu iedrošināmies mesties baseinā, lai parotaļātos ar sievu, un tas nudien bija ievērības vērts skats. Beba visus savus trikus izpildīja bez mazākās humora pieskaņas - viņas sejā vienmēr bija noteikta, apņēmīga izteiksme, it kā viņa darītu kaut ko ļoti nepatīkamu, tomēr apņēmusies tā rīkoties par katru cenu. Vienīgā reize, kad viņa likās pati priecājamies par savām izdarībām, bija gadījumā, kad Sems pievienojās Bebai ūdenī - toreiz lācene izskatījās uzjautrināta un humora pilna. Sems tupēja līdz viduklim ūdenī un, apskāvis sievu, ļoti maigi koda viņai, acīm laistoties labvēlīgā laipnībā. Beba savukārt brīžam tik ļoti uzbudinājās, ka iekoda Semam pārāk spēcīgi, tāpēc viņš bija spiests sievai atmaksāt ar pamatīgu belzienu pa pakausi. Viņi rāva viens otru zem ūdens, vienkārši sagrābdami mutē ļengano kakla ādu un ienirdami, velkot partneri sev līdzi. Lāču milzīgās pēcpuses šūpojās virs ūdens kā balti adatu spilventiņi, bet zaļajās dzīlēs viņu priekšgali ekstāzē aizrautīgi koda un pļaukājās. Viņi pavadīja ieniruši ilgus laika sprīžus, tad pēkšņi izšāvās virspusē, sprauslādami un šņākādami, kamēr ūdens plūda un ritēja no kažokiem.

Beba kā bērns no sirds priecājās par katru viņai pasniegtu rotaļlietu. Noderēja itin viss - veca riepa, koka baļķis, zāles kušķis vai kauls. Vislabāk viņai patika tādas mantas, ar kurām viegli varēja tikt galā ūdenī un kuras tūlīt pat nenogrima. Kādu rītu pēc būra tīrīšanas es neuzmanīgi aizmirsu tajā spaini un atklāju to, kad lāči jau bija izlaisti no sprosta, bet tad, protams, jau bija par vēlu. Mēs mēģinājām vēlreiz lāčus ievilināt sprostā, lai atgūtu spaini, bet viņi nelikās manām mūsu pūliņus. Tiklīdz bija pārliecinājies, ka spainī nekā ēdama nav, Sems par to vairs neinteresējās. Beba, kā jau trakulīgāka būtne, to acīmredzot uztvēra kā debesu dāvanu, kas sūtīta, lai atvieglotu viņas ieslodzījuma garlaicību. Viņa dzenāja spaini apkārt, dauzīja ar lielajām ķepām un nepārprotami priecājās par asinis stindzinošajām, griezīgajām skaņām, ar kādām spainis skrāpējās pret cementu. Beidzot spainis, skaļi grabēdams, pa slīpni noripoja baseinā un tur peldēja, sāniski sašķiebies. Beba stāvēja baseina malā un centās ar ķepu sasniegt spaini, taču tas bija aizpeldējis pārāk tālu. Beidzot viņa ienira, un sacēlies vilnis pielēja spaini, tā ka tas nogrima zaļajās dzīlēs. Beba bezbailīgi uz galvas ienira līdz baseina dibenam. Pēc minūtes vai divām viņa iznira, spaiņa rokturis bija uzkāries Bebai uz ķepas - viņa smieklīgi atgādināja slaucēju. Atguvusi savu dārgumu, lācene negrasljās to atkal zaudēt, tāpēc apgūlās uz muguras, balansēdama spaini uz vēdera, mīlīgi pliķēja to ar ķepām un reizēm piešķieba, lai paošņātu spaiņa alvoto, skanīgo iekšieni.

Pēc kāda laika viņa atkal zaudēja modrību un spainis vēlreiz nogrima burbuļu gūzmās. Beba no jauna ienira un šoreiz parādījās virs ūdens ar spaini galvā kā cepuri, tā rokturis bija nokāries zem zoda, un Džo smējās gluži kā jucis. Nodabūt spaini no galvas Bebai sagādāja zināmas grūtības, radot mums dažus nemierpilnus brīžus, un tas lāceni pārliecināja, ka spainim pienākas mācība. Satvērusi rokturi mutē, viņa izstiepa spaini no ūdens un nometa uz cementa grīdas. Gluži kā veikdama sarežģītu eksperimentu, viņa uzlika ķepu spainim un saspieda to. Šīs vienkāršās un neuzspēlētās kustības dēļ spainis izskatījās kā gūlies zem pāļdziņa - malas bija saplacinātas un dibens izspiedies kā čulga. Izsmēlusi spaiņa iespējas, Beba zaudēja par to interesi un iešļūca baseinā aši nopeldēties.

Laiku pa laikam Bebai ciešanas sagādāja īpaši augoņi, kas parādījās starp viņas priekšķepu pirkstiem. Tie sagādāja bažas arī mums, jo kādu laiku brieda un radīja Bebai pamatīgas sāpes. Džo sakumpis stāvēja pie režģiem un, skumji savilcis seju, vēroja Bebu vārgi lumpačojam pa būri.

- Nabaga večiņa, - viņš klusi, līdzjūtīgi teica, - nabaga večiņa.

Mēs nespējām darīt neko citu, kā vien vērot viņas sāpju pilno gaitu visapkārt būrim, kamēr augonis pārsprāga un notriepa balto spalvu ar dzeltenām strutām; parasti tas vilkās divas dienas. Kamēr ķepa sapampusi trīcēja, Beba ūdenī negāja, bet tiklīdz augonis bija pušu un strutas gandrīz izsūkušās, viņa atkal nira baseinā.

Reiz augonis nepārsprāga otrajā dienā, kā parasti mēdza notikt; trešajā dienā lācenes ķepa bija uztūkuši stingra kā bungas, turklāt mēs ievērojām, ka tūkums plešas pa ķepu augšup līdz pat elkonim. Tas jau izskatījās nopietni, tāpēc mēs sākām rīkoties. Ar glaimiem ievilinājām Bebu sprostā, tad iebarojām dažas sasmalcinātas, gaļas gabalā paslēptas M&B tabletes. Tad mēs uz Miera ostas mazā pavarda uzvārījām spaini ūdens un izšķīdinājām tajā dezinfekcijas līdzekli. Vēlējāmies uzlikt lācenes ķepai sautējošas kompreses cerībā, ka augonis nāks pušu, bet Beba nepavisam neizrādīja vēlēšanos piedalīties šajā eksperimentā. Sprosta platība bija liela, un, tiklīdz mēs ar kūpošo spaini nonācām vienā tā galā, Beba steigšus aizmeimuroja uz otru. Beidzot mēs ar divu dēļu, trīs dakšu un vienas lāpstas palīdzību iespiedām lāceni stūrī, kur viņa attupās, šņākdama kā lokomotīve, un brīdinoši rūca. Mēs apšļācām uztūkušo ķepu ar karsto ūdeni, un Beba, niknumā un sāpēs šņākdama, pacēla to uz augšu un centās izlauzties no dēļu un dakšu barjeras. Par laimi, nožogojums izturēja; mēs uzlējām viņas ķepai vēl mazliet ūdens, un šoreiz viņa protestējot tikai klusi činkstēja. Kamēr siltums izlauzās cauri kažokam, Beba pamazām nomierinājās un visbeidzot apgūlās un aizvēra acis. Pirms vēl spainis bija iztukšots, augonis pārplīsa, nošļākdams cementa grīdu ar strutām, un Beba izgrūda atvieglojuma pilnu nopūtu. Mēs izlietojām vēl divus spaiņus ūdens, lai izmazgātu strutas no šiliņa lieluma brūces lācenes ķepā. Pēc pusstundas mēs izlaidām viņu no sprosta, un vēl pēc minūtes viņa valstījās pa baseinu un šļakstījās tā, it kā nekas ļauns nebūtu bijis.

Pirms saskarsmes ar Bebu un Semu es nekad nebiju iedomājies, ka polārlāči spēj ātri skriet, tāpēc, maigi izsakoties, biju pārsteigts, kad Beba pierādīja, ka spēj kustēties tikpat enerģiski kā tīģeris. Vienīgā reize, kad viņa demonstrēja savu ātrumu, bija tad, kad lācene apskaitās tiktāl, lai apdraudētu kāda dzīvību. Sems izrādīja steigu ļoti reti un šķita, ka nekad nopietni nenoskaišas - par savām dusmām viņš darīja zināmu ar brīdinošu šņācienu, kas nāca no viņa elastīgajām lūpām. Beba brīdinājuma zīmes nekad neizrādīja un vienmēr bija gatava uzbrukumam. Pirmo reizi viņa man demonstrēja, uz ko ir spējīga, kad kādu rītu tikai pašai zināmu iemeslu pēc bija nelāgā omā. Kad mēs ieslodzījām abus lāčus sprostā, lai iztīrītu būri, Beba šņāca un ņurdēja, un turpināja to darīt arī vēlāk, kad abus izlaidām, turklāt ņurdēja uz Semu, ja tas uzdrošinājās pienākt par tuvu. Reiz, kad viņa atradās būra tālākajā stūrī, es neuzmanīgi apgāzu spaini, un kritiena troksnis zināmā mērā deva iemeslu viņas niknumam izpausties. Lācene spējā uzplūdā apsviedās riņķī un lēkšiem vien metās man virsū. Sasniegusi režģus, viņa četras reizes pamatīgi ietriecās tajos kā gigantiska bumba; pēc katra trieciena viņa tik veikli atguva līdzsvaru un tik žigli izgrūda caur režģiem savu spēcīgo ķetnu, ka es tikai pēdējā brīdī atlēcu atpakaļ. Neveiksmes apbēdināta, viņa aizšļūca, klusībā šņākdama, un īgni apgūlās saulē.

Šim incidentam vajadzēja mani brīdināt, taču es brīdinājumu neuztvēru, tāpēc drīz vien Beba pieķēra mani, kad biju noliecies. Sprauga starp lāču būra režģiem un apmeklētāju barjeru parasti bija piemētāta ar konfekšu papīriņiem, cigarešu paciņām, papīra maisiņiem un tamlīdzīgiem atkritumiem, ko atstājuši iejūtīgie apmeklētāji, un mūsu uzdevums bija to visu salasīt. Kādu pēcpusdienu es devos veikt šo uzdevumu un redzēju, ka Beba vienā nožogojuma malā aizmigusi. Sāku ar to nožogojuma galu, kas bija vistālāk no lācenes, pārkāpu pāri barjerai un lasīju atkritumus. Biju tik ļoti iegrimis darbā, ka pilnīgi aizmirsu pieskatīt lāčus. Tikko biju noliecies, lai paceltu kādu papīra gabalu, kad man aiz muguras atskanēja būkšķis un šņāciens, un kaut kas ar pamatīgu triecienu atsitās pret manu dibenu. Aizlidoju kā bezdelīga, kurai uzklupis vanags, un uz mutes nogāzos kuplajā zālē. Apvēlies uz muguras, es ieraudzīju Bebu tupam uz pakaļkājām un triumfējoši glūnam uz mani. Mani pārsteidza tas, ka, lai gan režģi bija novietoti tik cieši līdzās, ka Beba varēja starp tiem izbāzt vienīgi pirkstgalus ar garajiem nagiem; viņa tomēr bija spējusi savam sitienam piešķirt tik pamatīgu spēku, lai notriektu mani zemē. Maigi berzēdams sadauzītās vietas, es prātoju, kā justos Bebas skāvienos, ja starp mums neatrastos restes. Viņas acu izteiksme liecināja, ka lācene no visas sirds vēlētos man to nodemonstrēt, ja vien es dotu iespēju.

Gandrīz vai ikkatru otro dienu Džesijam nācās lasīt lekciju kādam no apmeklētājiem. Tēmas nekad nemainījās, bet pašas lekcijas atkārtojās vēl un vēlreiz ar tiem pašiem vārdiem un monotonā regularitātē. Lekcijas, patiesību sakot, atkārtojās tik bieži, ka daža laba parkā kļuva gluži vai leģendāra. Droši vien visslavenākā bija lekcija par polārlāčiem, un gandrīz katrs kopējs to prata atkārtot vārdu pa vārdam. Semam piemita lāčiem raksturīgais paradums klanīties. Tas izpaudās kā stāvēšana vienā vietā gandrīz veselu stundu un galvas un kakla svār- stīšana, kad neredzošais skatiens koncentrējās vienā punktā kaut kur aiz horizonta. Skats, kā lielais, baltais zvērs izpilda šo dīvaino vingrinājumu, izraisīja skatītājos sajūsmas un pārsteiguma saucienus, un agri vai vēlu visnezinošākais no tiem sāka vērties apkārt pēc kopēja, kas spētu izskaidrot šo fenomenu. Džesijs šādos gadījumos satraucoši pēkšņi iznira pie zinātkārā vērotāja sāniem. Atguvušies no pārsteiguma par Džesija negaidīto uzrašanos, kurā viedās kaut kas gandrīz telepātisks, skatītāji vēlējās noskaidrot, vai šādai lāču uzvedībai ir savs izskaidrojums.

-    Nu, ziniet, - Džesijs tad iesāka, cieši vērdamies viņos nopietnu skatienu, - tas ir garš stāsts un es pat nezinu, vai man ir tiesības…

Tajā brīdī viņš ieturēja pauzi; pat ar šo pieticīgo frāzi viņš bija spējis radīt iespaidu, ka nevar kļūdīties. Skatītāji ņēmās vilkt ārā cigaretes, un Džesijs, atzvēlies pret barjeru, lēni pūta gaisā dūmus.

-     Šo te sauc par klanīšanos, - viņš domīgi turpinaja. - To bieži var novērot pie ziloņiem. Neviens nezina, kāpēc viņi to dara, kaut arī versijas ir dažādas. Es personīgi domāju, ka iemesls ir šāds…

Te viņš no jauna apklusa un melodiski izsūkāja zobstarpas, tādējādi kāpinādams sasprindzinājumu.

-    Polārlāči, kā jau jums vajadzētu zināt, nāk no Dienvidpola, kur visapkārt ir tikai ledus un sniegs, un tādā garā. Šie lāči barojas ar roņiem, un tā varētu domāt, ka viņi tos pievilina ar klanīšanos. Tie notupstas uz ledus gabala un sāk klanīties, vai skaidrs? Garām peld ronis, ierauga šo skatu un kļūst ziņkārīgs, vai skaidrs? Viņš izbāž galvu virs ūdens, lai paskatītos. Un tad lācis - am! - to saķer ciet. Es personīgi domāju, ka tā ir zināmā mērā hipnoze. Viņš to roni zināmā mērā fascinē, vai skaidrs?

Visdīvainākais bija tas, ka es simtu simtiem reižu biju dzirdējis Džesiju noturam šo lekciju, bet ne reizi neviens no klausītājiem neapvaicājās, vai arī ziloņi šādā veidā klanās, lai medītu roņus. Tāpat arī viņi ne reizi neapstrīdēja paziņojumu, ka polārlāči nāk no Dienvidpola. Toties Džesijs ik reizi pēc šīs lekcijas kļuva par šiliņu bagātāks.

Beba un Sems bija visnotaļ uzjautrinošs un interesants zvēru pāris, un, vērodams viņu paradumus un raksturu, es abus gauži iemīlēju. Laikam gan visuzjautrinošākā epizode ar polārlāču piedalīšanos bija tā, kad Bebai pienācās apbērnoties. Tomēr notikumu sāku uzskatīt par smieklīgu tikai labu laiku vēlāk.

Dienas darbi bija galā, es sēdēju Miera ostā un virs kamīna liesmām grauzdēju sev maizes šķēli, kad durvīs ļoti norūpējies parādījās Džo, kas bija devies apgaitā pa nodalījumu.

-    Paklau, - viņš noslēpumaini teica, - nāc un paskaties!

Es negribīgi pametu grauzdēšanu pusratā un sekoju viņam uz polārlāču būri. Ciktāl varēju spriest, viss bija kārtībā.

-    Kas noticis, Džo? - es apvaicājos.

-    Vai tu neredzi?

Es vēlreiz aplūkoju būri.

-    Nē. Kas noticis?

-    Viņa asiņo! - Džo aizsmacis nočukstēja, trauksmaini vērdamies apkārt.

-    Kas tad?

-     Beba, protams! Kas tad vēl?

Es vēroju Bebu, kas patrulēja gar režģiem, un beidzot ievēroju uz viņas pakaļkājas bālu sakaltušu asiņu traipu.

-    Ak jā, nu es redzu. Viņai uz pakaļkājas.

-    Kuš! - Džo drudžaini nošņācās. - Vai gribi, lai to dzird itin visi?

Divsimt jardu attāluma no mums nebija redzama ne dzīva dvēsele, taču Džo, kā jau iepriekš tiku minējis, par šīm lietām izrādīja īpašu jūtelību.

-    Kas tas ir, pēc tavām domām? - es vaicāju. - Vai viņa savainojusies?

-     Nāc man līdzi, - Džo atbildēja.

Viņš aizveda mani atpakaļ uz Miera ostu, un mēs aiz slēgtām durvīm noturējām kara padomi.

-    Manuprāt, viņa dzemdē, - Džo stingri paziņoja.

-    Bet, Džo, viņa nemaz nav resnāka kā parasti, - es iebildu.

-    Kažoka dēļ to nevar pateikt, - Džo drūmi teica, it kā Beba būtu paturējusi no viņa noslēpumā kaut ko nepiedienīgu.

-     Nu, un kas mums tagad jādara? Ja viņa apbērnosies, ir pilnīgi skaidrs, ka vecais Sems mazuli apēdis.

-     Mums jāiedabū viņa sprostā, - Džo Napoleona tonī paziņoja.

To nebija viegli izdarīt, jo todien Beba jau tika pabijusi sprostā un neredzēja iemeslu tikt ieslodzītai vēlreiz. Toties Sems nolēma, ka tur varētu būt nolikts kas ēdams, tāpēc iesoļoja sprostā un cerīgi apsēdās, un mums nācās pamatīgi nopūlēties, lai dabūtu viņu laukā. Beidzot Džo nācās aiziet uz būra otru malu un noturēt Semu tur, barojot viņu ar tauku kumosiem, kamēr es pūlējos ievilināt viņa sievu sprostā. Pēc pusstundas mums paveicās, un Beba bija droši ieslodzīta, kamēr viņas vīrs apsēdās līdzās sprostam uz resnā dibena un izrādīja par notiekošo visai ievērojamu interesi.

-    Tā, - Džo turpināja, - tagad mums viņai jāsagādā šis tas migai.

-    Salmi? - es ierosināju.

-    Jā, iesim un dabūsim kādu ķīpu no Pīta.

Kad es atgriezos ar salmiem, Džo atkal izskatījās norūpējies.

-    Viņa ir izslāpusi, - viņš paziņoja. - Tur viņai ir nejēdzīgi karsti. Nav nekādas ēnas. Mēs nevaram viņu tur tā atstāt.

-    Apklāsim sprostu ar kaut ko, - es ieteicu.

Pameklējuši Miera ostā, mēs atradām vecas durvis un ar ievērojamu piepūli uzstiepām uz sprosta jumta. Durvis sagādāja Bebai ēnu, taču mūsu rosība viņu vēl vairāk saniknoja, tā ka lācene mežonīgi šņāca un rūca. Sems tupēja ārpusē un mūs aizrautīgi vēroja, apķēris vēderu ar lielajām ķepām.

-    Tā, - Džo teica, noslaucīdams sviedrus no sejas. - Tagad salmus.

Šajā mirklī Sems sāka izrādīt aktīvu interesi par notiekošo - tikko mēs pa vienu sprosta galu cauri režģiem iebāzām salmus, viņš pa otru tos izvilka laukā un rūpīgi izpētīja katru kumšķi - nespējām saprast, vai meklēdams ēdamo vai savu pēcnācēju. Mēs visādi nopūlējāmies viņu apturēt - aurojām, grabinājām pa režģiem ar lāpstām, sviedām tauku kumosus, taču velti.

-    Sasodītais vecais muļķis, - Džo dusmojās.

Mēs abi bijām sakarsuši un noguruši. Sems tupēja uz lielas siena kaudzes, bet viņa sievai lamatās bija tikai dažas skupsnas.

-   Nav labi, Džo, viņš neliksies mierā. Bebai nāksies dzemdēt uz cementa, tas arī viss.

-    Jā, - Džo nožēlas pilns piekrita, - tā izskatās.

Tā nu mēs atstājām Semu čaukstinām salmus un Bebu saniknotu tupam lamatās. Tovakar, kad parks jau bija slēgts, Beba neizrādīja nekādas tuvojošos dzemdību pazīmes, tāpēc mēs atstājām viņu ieslodzījumā un devāmies mājup.

Vēlu vakarā es prātoju, kā Bebai sokas, kad mani pēkšņi pārņēma pārliecība, ka lietai ir pavisam vienkāršs izskaidrojums - Beba vienkārši meklējas. Šī pēkšņā doma mani darīja gandrīz histērisku.

Pietika nākamajā rītā Džo uzmest vienu skatienu, lai saprastu, ka viņš nonācis pie tāda paša secinājuma.

-    Kāda velna pēc mēs par to neiedomājāmies? - viņš sarūgtināts noprasīja. - Divi nolādēti muļķi, vai tā nav?

Tomēr drīz viņš saskatīja šīs lietas jocīgo pusi un, sasnieguši polārlāču būti, mēs joprojām rēcām smieklos. Tad Džo smiekli strauji aprāvās.

-    Kur palikuši salmi? - viņš pārsteigts noprasīja.

Pāris salmu bija ieķērušies Sema pinkainajā kažokā, bet tas arī viss. Cementa grīda bija tīra kā izslaucīta.

-    Oooooo! - Džo pēkšņi kā sāpēs ievaimanājās. - Paskaties tikai uz baseinu! Vecais, netīrais cūktēviņš!

Baseins bija pilns ar salmiem, tā ka ūdeni tik tikko varēja saskatīt. Izskatījās, ka Sems pavadījis ļoti interesantu un aizrautīgu nakti, nogādādams salmus drošībā. Notekcaurule, protams, bija pilnīgi aizdambēta - šādam nolūkam nekas nenoder tik labi kā ķīpa slapju salmu. Pagāja divas dienas, kamēr mēs iztīrījām salmus no baseina un notekcaurules, turklāt laiks tobrīd bija neprātīgi karsts un tas, protams, ļoti sekmēja mūsu darbu.

-    Viņa dzemdējot! - Džo komentēja. - Nākamreiz, kad viņa grasīsies dzemdēt, varēs to itin mierīgi darīt migā kā jebkurš cits lācis.

Kad biju nostrādājis nodalījumā vairākas nedēļas, kādu rītu, man par lielu pārsteigumu, Džesijs paaugstināja mani amatā. Mēs sēdējām Miera ostā, tikko pabeiguši brokastis, un Džesijs lēni un uzmanīgi bija aizkūpinājis pīpi. Kad pīpe, Džesijam par patikšanu, bija sākusi sīkt un burbuļot viņš pievērsa man nikni caururbjošu skatienu.

-    Tev veicas gluži labi, dēls, - viņš iesāka. - Tu strādā pavisam labi.

-    Paldies, - es pārsteigts teicu.

-    Paklausies, ko es darīšu, dēls, - viņš turpināja, bakstīdams manā virzienā ar pīpes kātu. - Es nodošu tavā aprūpē pusi nodalījuma. Viss uz tavu atbildību, skaidrs?

Jutos glaimots un iepriecināts. Pieskatīt dzīvniekus kopā ar citiem bija interesanti, bet būt pilnībā atbildīgam par veselu grupu zvēru bija daudz aizraujošāka izredze.

Tiklīdz radās iespēja, es aizgāju uz nodalījuma viņu galu un izpētīju savu darbības sfēru. Tur atradās neliela kaļķu bedre, kurā dzīvoja vombats Pīters. Kaut arī es katru dienu kā pieklājas atstāju viņa iežogojumā maizi, burkānus un citus gardumus, pašu Pīteru nekad nebiju redzējis, jo baltajā krīta slānī viņš bija izracis daudzas alas un likās esam visai nesabiedrisks dzīvnieks. Nolēmu, ka man pēc iespējas ātrāk ar viņu jāsadraudzējas. Turpat netālu būrī, kas bija pilnībā aizaudzis pliederu krūmiem, dzīvoja piecas polārlapsas. Arī te es līdz šim biju varējis tikai iemest būrī ēdamo un atstāt lapsu ziņā. Lapsas bija nervozi radījumi, un to draudzības iemantošanai bija vajadzīgs daudz laika un uzmanības. Nākamajā būrī, kas arī bija pamatīgi aizaudzis, dzīvoja jenotsuņi - dīvaini, plušķaini dzīvnieki ar lapsai līdzīgu purnu, biezu lāča kažoka klātu ķermeni un asti un ar īsām, līkām kājām, kas piešķīra viņu gaitai līdzību ar piedzēruša jūrnieka grīļošanos.

Es ļoti rūpīgi izpētīju savu jauno teritoriju, lai saprastu, kā varu tur visu uzlabot. Pirmām kārtām nolēmu, ka gan polār- lapsu, gan jenotsuņu aploki ir tik ļoti aizauguši, ka dzīvniekus tik tikko var saskatīt, tāpēc pavadīju pāris laimīgas un rosīgas stundas ar zāģi un dārza grieznēm, apcirpdams nātres un apzāģēdams vecākos krūmus. Kad biju beidzis, aploki jau izskatījās pavisam iespaidīgi. Dzīvniekus nu varēja redzēt, tomēr viņiem joprojām bija papilnam krūmāju, kur pie vēlēšanās paslēpties.

Pēc tam es mēģināju izpētīt, kāds ēdiens katram no trīs sugu dzīvniekiem īpaši iet pie sirds. Es, piemēram, atskārtu, ka po- lārlapsām ļoti garšo olas. Tas atklājās pavisam nejauši, jo es biju atradis no ligzdas izkritušu un pamatīgi saplaisājušu strazda olu. Es ieliku olu spainī, nolēmis piedāvāt Semam un pavērot, vai viņš to ēdīs, taču, iedams garām lapsu būrim, ieraudzīju, ka, saklausījušas barības spaiņa šķindēšanu, tās šaudās gar durtiņām, un pārmetu olu pāri žogam. Ola atsitās pret zemi un pārplīsa - dzeltenums palika neskarts, taču baltums izšļakstījās visapkārt. Viena no lapsām piesardzīgi pienāca tuvāk un no raustīgo ūsu biezokņa to apostīja; pienāca arī otra lapsa, tad vēl viena. Vienā mirklī visas lapsa bija uztvērušas smaržu, un izcēlās mežonīga cīņa, īpaši aizraujoša tāpēc, ka norisinājās pilnīgā klusumā. Lapsai, kura steigšus laka dzeltenumu, cita lapsa iekoda pakaļkājā - tā pagriezās, zobus atiezusi, un notrieca pretinieci zemē. Divas citas lapsas riņķoja apkārt izšķaidītajai olai,.kampa un draudīgi cilāja ķepas. Vēl kāda cita lapsa kautiņu bija izvērsusi par īstu mākslu - tā metās cīņā, vienlaikus kampdama un laizīdama, tad attupās un, pirms no jauna mesties virsū, rūpīgi nolaizīja ķepas. Drīz vien katrs olā samirkušas zemes pleķītis bija nolaizīts, un lapsas ņēmās laizīt purnus un cita citu cerīgi apostīt. Es devos tālāk pa taku, un lapsas vēroja mani dedzīgām, krizantēmu brūnām acīm, cerēdamas, ka no spaiņa izlidos vēl kāda ola. Pēc šā notikuma es mēdzu aizstaigāt līdz fermai, kuras īpašniekus pazinu, un gar tā dzīvžogu slepus uzlasīt vistu olas savām lapsām. Tādējādi viņas kļuva pavisam rāmas un vairs klusā histērijā neriņķoja apkārt būrim, kamēr es iekšpusē tīrīju.

Šo lapsu gandrīz pilnīgi klusā izturēšanās bija kaut kas tāds, kas mani pamatīgi mulsināja. Es teicu gandrīz pilnīgi klusā izturēšanās, jo tikai vienu reizi es dzirdēju tās izdodam kādu skaņu, un tā bija tik dīvaina un brīnišķīga, ka es vēlējos to dzirdēt vēlreiz, - kaut ko tādu vis nevar teikt par citu dzīvnieku izdotajām skaņām. Kādu rītu es tuvojos priežu mežam, kurā bija patvēries lapsu aploks, un manu uzmanību saistīja dīvaina skaņa - spalga un spiedzīga kā kaiju bara klaigas. Apkārtējos kokos putnu nebija, un nešķita, ka skaņas nāktu no jenotsuņu būra, kuram tikko biju pagājis garām. Skaņa turpinājās, tā cēlās un grima, reizēm izklausījās, ka tā skan turpat līdzās, pēc tam izgaisa kā vēja nesta tāla atbalss. Sasniedzis lapsu aploku, es pārsteigts secināju, ka dīvainā dziesma nāk no lapsām. Viņas bija nostājušās lokā pie durvīm, iepletušas trauslās kājas, zeltainajās acīs nebija nekādas izteiksmes, galvas atmestas, mutes ieplestas, un no tām īsās brāzmās plūda šī neparastā skaņa kā mežonīga putnu dziesma. Nespēju iedomāties, kāpēc viņas šādā veidā bija pārtraukušas parasto klusumu, jo, kā jau teicu, parasti lapsas bija tik runīgas kā mūki klosterī. Viņas neizrādīja lielāku interesi par ēdienu kā parasti, un es tā arī nekad neuzzināju, kas bija izraisījis šo pēkšņo, brīnišķīgo kordzie- dāšanu.

Biju lasījis par Arktiskās ekspedīcijas 1875. gadā veikto atklājumu - proti, ka polārlapsas mēdzot uzglabāt beigtus lemingus akmeņu spraugās pārtikas krājumiem garajā arktiskajā ziemā, kad tās ēd maz vai nemaz, un dedzīgi vēlējos noskaidrot, vai manas lapsas rīkosies tāpat. Līdz šim viņas nebija izrādījušas tieksmi uzglabāt ēdamo. Es to zināju, jo čakli biju pārmeklējis veco, līko sakņu starpas un iztaustījis kritušās lapas. Taču, kad tuvojās ziema, es kādu rītu kritušo lapu kaudzē atklāju pa pusei noslēptu gaļas kumosu. Tas bija gluži svaigs, bet turpmākajos meklējumos atklājās vēl veseli pieci gaļas gabali, daži gluži sapuvuši, viltīgi paslēpti dažādās vietās būrī. Higiēnisku apsvērumu dēļ man nācās tos aizvākt, taču lapsas turpināja veidot mazas slēptuvītes tik ilgi, kamēr turpinājās aukstais laiks.

Ar jenotsuņiem es pamanījos iedraudzēties vēl ātrāk, jo tie visi bija dzimuši rīmas. Kaut arī vecākā mātīte aprada tiktāl, ka

ņēma barību man no rokas, vina neatļāvās ar mani nekādas

> ' > >

vaļības, taču viņas meita, kā atklājās, mīlēja cilvēku līdz sirds dziļumiem, ja vien tam pie rokas bija kas ēdams, ar ko piepildīt viņas pastāvīgi rūcošo vēderu. Viņas vārds bija Vopsa - dievs vien zina, kā tāds cēlies -, un visai drīz man vajadzēja tikai pieiet pie režģa un pasaukt vārdā, lai tā izzvāļotos no krūmiem, acīm zibot mazajā, modrajā ģīmītī. Bija mazliet skumīgi zināt, ka viņa traucas pēc gaļas gabala manā rokā, nevis ilgodamās pēc omulīgas patērzēšanas. Tomēr, lai nedotu iemeslu uzskatīt sevi par nepateicīgu, viņa vienmēr uzkavējās pie manis kādu minūti arī tad, kad gaļa bija apēsta.

No pirmā acu uzmetiena viņa ļoti atgādināja āpsi - tāda pati melnibalta seja un gorīga gaita, taču Vopsa bija daudz lielāka, un viņas kuplā aste bija gandrīz pašas ķermeņa garumā. Seja, kā jau teicu, bija greznota ar melnām un baltām svītrām, bet ķermeņa, kāju un astes spalvas bija tumši brūnas, sarkanīgas un pelēkas krāsas sajaukums. Spalva bija ļoti gara un zīdaina. Japānā, kur jenotsuņi sastopami savvaļā, viņu ādas laikam ir ļoti pieprasītas apģērbu gatavošanai. Arī gaļa tiek uzskatīta par delikatesi, taču Vopsa man likās pārāk burvīga, lai to nodīrātu un apēstu.

Savvaļā jenotsuņi noteikti ir nakts dzīvnieki, un Vopsas vecāki šo teoriju apstiprināja. Dienas laikā viņus varēja pievilināt vienīgi ar īsti gardiem kumosiem, taču Vopsa vienmēr bija gatava izzvāļoties no krūmiem cerībā, ka tuvumā gadīsies kāds ar šo to ēdamu. Varēja pilnīgi droši apgalvot, ka viņa dzīvoja, lai ēstu, nevis ēda, lai dzīvotu. Viņas mīlestība pilnā mērā gāja caur vēderu. No mana viedokļa, tas bija gluži labi, jo tieši Vopsas apsēstība pēc barības ļāva man ar viņu tik ilgi sarunāties un tuvumā to izpētīt. Viņa uzskatīja, ka ēdamais tai pienākas kā nodeva, un es ar prieku arī maksāju, tomēr vēroju Vopsas apetīti ar nopietnām bažām, jo nu jau viņa bija tikpat gara, cik plata.

Tikai vienu reizi Vopsa uzbruka rokai, kas to baro. Šī roka - vai, pareizāk sakot, kāja - bija manējā, un nelaimīgais atgadījums pilnībā bija mana vaina. Biju aizvedis mazu ļaužu pulciņu līdz jenotsuņu būrim, lai parādītu tiem Vopsu. Kad biju kādu laiku barojis viņu cauri režģiem, es iedomājos, ka varētu ieviest izrādē jaunumu - ieiet būrī un paņemt Vopsu rokās. Es joprojām apgalvoju - fakts, ka publikas vidū bija kāda izcili skaista meitene, manu rīcību neietekmēja. Kad iegāju būrī, Vopsa mani nopētīja ar aizdomām, jo zināja, ka es katru rītu ienāku pie viņas, lai būri iztīrītu. Pat no viņas bija par daudz prasīts, lai ielaušanos divas reizes dienā uztvertu ar sapratni. Viņa aši notiesāja pēdējo piedāvāto gaļas gabalu un tad ar bažīgu izteiksmi sejā nāca uz manu pusi. Nopratusi, ka es neatkāpšos no viņas takas, lai tā varētu gūt mieru un klusumu savā būdā, Vopsa pienāca man klāt un ar sānisku kampienu atstāja glītu zobu nospiedumu vizītkarti uz mana stilba. Publika ārpus būra šausmās iekliedzās. Vopsa stāvēja līdzās un kareivīgi vērās man sejā. Es zināju, ka viņa nebija rīkojusies ļauni. Gluži vienkārši, es biju stāvējis viņai ceļā, un Vopsa, cik skaidri vien spēdama, bija darījusi zināmu, ka vēlas paiet garām. Viņa norādīja, ka šis ir viņas būris un patiešām grasījās norādīt, kurš te ir saimnieks.

Man vairs nebija atlicis neviena gaļas gabala, ar ko viņu pielabināt, un atkāpšanās nebija iespējama, jo ārpusē drūzmējās apmeklētāji - mana publika. Arī mēs nevarējām stāvēt mūžīgi, blenžot viens otrā. Es izmisīgi pačamdīju kabatās un, sev par lielu prieku, vienā atklāju vecu, netīru dateli - tajā rītā es sauju biju nočiepis noliktavā. Zināju, ka ar šīs apšaubāmās relikvijas palīdzību es ar Vopsu varu darīt visu, ko vēlos, jo dateles no visām ēdmaņām bija viņas īpašā vājība. Viņa pieņēma piedāvāto dateli, izrādīdama vislielāko sajūsmu, un, kamēr Vopsas uzmanība koncentrējās uz ēšanu, es viņu aši pacēlu un piegāju pie režģa. Turēdams seju pienācīgā attālumā no Vopsas žokļiem, es izskaidroju skatītājiem viņas nesabiedrisko rīcību ar faktu, ka viņa šonedēļ jūtas mazliet nevesela, ilustrējot šos neprātīgos melus ar attiecīgu pieticības pilnu skatienu. Tas samulsināja visus, izņemot Vopsu un mani pašu; daži no visjaunākajiem skatītājiem tika steidzīgi aizvadīti prom, lai novērstu jautājumu uzdošanu. Vopsa bija neprātīgi smaga, tāpēc es noliku viņu atpakaļ zemē. Viņa nopurinājās kā suns, cerīgi paostīja, vai nesekos vēl kāda datele, bet tad saprata, ka cerību nav, smagi, pārmetoši nopūtās un aizgāzelējās prom.

Tuvojoties ziemai, Vopsas kažoks kļuva ārkārtīgi biezs un aste - divreiz resnāka nekā parasti, taču viņa neizrādīja ne mazāko vēlēšanos likties ziemas guļā - savvaļā šis jenotsuņu paradums ir unikāls visā sunu dzimtā. Vina kļuva mazliet letar-

> > >

ģiska un nevēlējās nākt ārā no būdas, kad zemi klāja sniegs, bet tas arī viss. Kaut arī literatūrā es nespēju atrast norādes, ka jenotsuņi ierīko migas ziemas guļai, Vopsas rīcībā bija kas tāds, ko varētu nosaukt par pūliņiem šādu migu izveidot. Kādu rītu es ievēroju, ka viņa rosīgi darbojas sava būra krūmos. Iegājis iekšā, es tur ieraudzīju mētājamies tikko salauztus zarus un lapas. Pēc parastās barošanas ceremonijas apsēdos un labu laiku vēroju, līdz viņa pēkšņi pārtrauca rikšošanu pa būri un sāka lauzt zarus. Viņa iegāja būdā, pēc kāda mirkļa atkal iznāca ārā un blenza uz zariem sev virs galvas. Noskatījusi tievu zariņu sasniedzamā augstumā, viņa to satvēra mutē un stingri parāva, atspērusies ar visām četrām resnajām kājām. Norāvusi zaru, viņa ņēmās to bezmērķīgi nēsāt apkārt pa būri, laiku pa laikam pār to paklūpot. Beidzot viņa pagura, nometa zaru un sāka meklēt nākamo. Kamēr es vēroju, viņa nolauza trīs zarus un ar visiem apgājās tieši tādā pašā veidā, pēc tam atgriezās būdā nosnausties. Izskatījās, ka viņa mēģina paveikt ko tādu, kā nozīme pagaisusi no atmiņas. Būdas iekšpusē es nevienu zariņu neatradu, varbūt tāpēc, ka būda bija maza, bet Vopsa tik resna, ka nekam citam nepietika vietas.

Polārlapsu un jenotsuņu uzticības iegūšana man sekmējās gluži labi, toties vombats Pīters no manis joprojām izvairījās.

Izmēģinādams dažādus ēdamos, es atklāju, ka arī viņam, tāpat kā Vopsai, ļoti garšo dateles. Tāpēc kādu dienu es tīšām novilcināju barošanas laiku līdz pat vēlam vakaram. Pienācis pie būra, es secināju, ka dienas kārtības maiņa panākusi kāroto efektu, jo Pīters stāvēja pie režģiem un izskatījās vientuļš un pamests - gluži kā rotaļu lācītis, kas pazaudējis bērnistabu. Viņš bija ārkārtīgi pievilcīgs mazs dzīvnieciņš - stāvot apmēram pēdu un sešas collas augsts ar apaļu, kompaktu, lācim ļoti līdzīgu ķermeni. Viņa pakaļgals pēkšņi slīga lejup, kājas bija īsas, druknas un uz iekšu vērstas, seja ļoti atgādināja koalu, vienīgi koalām acis ir lielas un vilnas ieskautas, taču Pītera acis bija mazas un iegrimušas. Tomēr viņam bija tāds pats olveidīgs, ar retiem sariņiem klāts ādas pleķītis uz deguna un acis tikpat apaļas un melnas kā koalam. Likās, galvenā atšķirība bija sejas izteiksmē: koala izskatās modrs un gaidpilns, pat ja tāds īstenībā nav, bet Pīters bija samulsis un apstulbis. Atklāti sakot, viņš izskatījās pēc tāda, kam tikko iesists pa galvu ar ķieģeli. Spalvai bija jauki pelēka nokrāsa, kas uz vēdera pusi kļuva gaišāka - kā meža balodim. Biju pārsteigts, ka Pīters necēla iebildumus, kad es iegāju krātiņā, un tuvojās - pilnīgi gatavs pieņemt dateles man no rokas, tomēr neļāva sev pieskarties, un, kad bija savu tiesu apēdis, tas aizčāpoja un iespraucās savā alā krīta slānī. Turpmāk viņš katru dienu ēdienreizēs iznāca no alas, ēda man no rokas un tad no jauna paslēpās.

Tā kā viņa apdzīvotā krīta bedre atradās Daunsu nogāzē, alas mute atvērās tieši tajā virzienā, no kuras nāca visnejaukākais laiks, tomēr Pīters bija izstrādājis jaunu, interesantu metodi, kā saglabāt savu guļamistabu sausu. Tunelis bija apmēram četras pēdas garš un beidzās ar mazu, apaļu istabiņu. Viņš iebīdījās alā un, tā kā diametrs atbilda viņa izmēriem, Pītera dibens aizsprostoja alas muti kā durvis. Tā viņš ari tupēja, sniegs, vējš un lietus pūta tunelī, bet istabiņa palika silta un sausa, jo klimata bardzību uztvēra saimnieka vismazāk jutīgā ķermeņa daļa. Šādā veidā ieķīlējušos un krītā nagus ieurbušu, viņu varētu izvilkt tikai vesels bars vīru ar lāpstām, tā ka vombata rīcībai bija divi labumi - tā pasargāja vombatu ne tikai no sliktā laika, bet arī no ienaidniekiem, kas varētu ielīst viņa alā medību nolūkos. Nelabvēlis satiktos vienīgi ar vombata resno, spalvaino dibenu, uz ko nekādu īpašu iespaidu atstāt nevarēja.

Tajā pašā dienā, kad Džesijs man bija uzticējis pašam savus dzīvniekus, man vajadzēja ierasties pie Biliem vakariņās. Lieki teikt, ka Beilija kundze ziņu par manu paaugstināšanu amatā uzņēma bez emocijām - viņu daudz vairāk uztrauca tas, ko es vilkšu mugurā, ejot pie Bīliem, jo šo ielūgumu viņa uztvēra gluži kā uzaicinājumu ierasties Bekingemas pilī.

-    Un, - es triumfējoši paziņoju, dzerdams tēju, - esmu pārliecināts, ka visbeidzot piedabūšu lapsas ēst man no rokas.

-    Padomā tik, - Beilija kundze teica, nemaz neklausīdamās. - Esmu salāpījusi tavas zilās zeķes. Domāju, ka tev jāvelk zilais krekls - tas ļoti piestāv tavām acīm.

-    Paldies, - es sacīju. - Ziniet, ar vombatu gan būs problēma…

-    Un tīrie mutautiņi ir kreisajā atvilktnē. Žēl gan, ka tev nav neviena zila mutautiņa.

-    Liec taču zēnu mierā, - Čārlijs maigi aizrādīja. - Tas taču nebūs nekāds skaistumkonkurss.

-    Par to nav runa, Čārlij Beilij, un tu to lieliski zini. Šim apciemojumam var būt nākotne. Zēnam jāizskatās glīti. Nemaz nerunājot par ko citu, - ko teiks ļaudis, ja ļaušu viņam iziet cilvēkos kā tādam čigānam? Viņi teiks, ka izkrāpju zēnam naudu. Viņš te dzīvo tālu prom no mājām un mātes, prom no cilvēkiem, kas varētu dot padomus, - tātad viņš ir mūsu aprūpē. Un tu vari rīkoties, kā pašam tik, Čārlij Beilij, bet es esmu apņēmusies pielūkot, ka zēns iziet cilvēkos tīrs un kārtīgs, lai gods gan pašam, gan mums. Kas būs, ja kapteinis Bīls…

-    Ko tu gribēji stāstīt par vombatiem, puis? - vaicāja Čārlijs, atvairīdams sievas vārdu plūdus.

Visbeidzot, kad biju nomazgājies, noskuvies, iztīrījis zobus un izturējis Beilija kundzes bargi kritisko vērtējumu, it kā es būtu sargs, kas gatavojas parādē nest karogu, saņēmu atļauju

doties ceļā.

>

Kad ierados pie Bīliem, durvis atvēra Bīla kundze, kas izskatījās bāla un nomocīta. Atklāju, ka viņa vienmēr izskatījās bāla un nomocīta, kad kapteinis gatavoja ēdienu.

-    Labvakar, Džerij, - viņa sveicināja. - Ļoti priecājos, ka varēji atnākt. Ej vien viesistabā. Bilijs un meitenes jau ir tur, Bilijs tev pasniegs dzeramo.

Priekšnams bija pilns ar karija smaržu. No virtuves puses plūda tāds troksnis, it kā pāri klintīm gāztos vilciens, kas piekrauts ar vara pannām. Bīla kundze saviebās kā sāpēs.

-    Gledis! Gledis! - kapteinis Bīls auroja aiz virtuves durvīm. Izklausījās, it kā viņš līdz viduklim bradātu pa sadauzītiem traukiem. - Gledis!

-    Kas - kas noticis, Viljam? - Bīla kundze atsaucās.

-     Sāls! Kur, pie joda, ir sāls? Kāpēc vienmēr viss ir nolikts citā vietā, kad es gatavoju? Kur tā sasodītā sāls?

-    Nāku, dārgais, - Bīla kundze teica, uzmezdama man mocekles smaidu. - Ej viesistabā, Džerij, es nebūšu ilgi.

Dzīvojamajā istabā es satiku Bilija māsu Lauru un divas tuklas bēgles no Eiropas, kas bija pirms kara ieradušās no kontinenta un nu apmetušās pie Bīliem. Kad es nācu iekšā, Bilijs lēja glāzē alu.

-    Sveiks, še tev dzēriens! - viņš smaidīdams teica. - Paps gatavo ēst - vai dzirdi?

-    Jā, - es teicu, - smaržo lieliski.

Mēs apsēdāmies un nesakarīgi centāmies uzturēt sarunu, tostarp kapteiņa kulinārās aktivitātes skaņa viļņiem plūda šurp kā piecpadsmitā gadsimta kaujas ieroču duna. Atskanēja gari stiepta, graboša dārdoņa, it kā sešpadsmit bruņinieki vienlaikus veltos no zirgiem, tad kapteiņa balss.

-     Koriandru! Nē, nē - to brūno burku! Tagad čilli. Kur ir čilli? Ak. Jā. Nu, zini, es to tur nenoliku. Stiprs? Pārāk stiprs? Ko tu ar to gribi teikt, pārāk stiprs? Protams, ka nav pārāk stiprs - sasodīts, garšvielu vēl nepietiek! Es nelādos. Vēl koriandru! Paskaties, ko tu esi izdarījusi - rīsi pārvārījušies!

Beidzot kapteinis un Bīla kundze parādījās no virtuves. Viņa joprojām likās nomocīta, savukārt kapteinis, kura seja bija sarkana un sviedriem noplūdusi, izskatījās paštaisns un apmierināts kā daždien cilvēks, kas tikko uzvarējis īpaši nežēlīgu un nepakļāvīgu ienaidnieku.

-    Aha, Darel! - viņš mani apsveica. - Es te gatavoju ēdamo.

-    Viņš to dzirdēja, - Bilijs teica.

-    Smaržo lieliski, - es steigšus ieminējos.

-    Nav slikti, nav slikti, - kapteinis piekrita, kāri malkodams alu. - Šoreiz sanācis tīri labi stiprs. Kariji ir kā sieviete, Darel. Daži maigi, daži versmaini - nekad to nevar zināt, pirms esi… ēēē… ēēē… hm…

-     Viljam, dārgais! - Bīla kundze brīdinoši aizrādīja. - Nāciet, meitenes, iesim uzklāt galdu.

Drīz vien galds bija klāts, mēs iesoļojām ēdamistabā, un tika pasniegts pirmais ēdiens: lielas bļodas ar biezu, pikantu zupu, kuras spilgtās krāsas atgādināja dzeltenās kaites epidēmiju un pikantā garša lika tikai brīnīties, ka lūpas nedeg košās liesmās.

Šajā mirklī kapteinis Bīls izvilka no kabatas lielu, sarkanu mutautu un uzklāja to savam plikajam paurim, tā ka mala nokārās līdz pat acīm. Šādā veidā viņš izskatījās pēc īpaši asinskāra pirāta.

-     Es nudien vēlos, lai tu tā nedarītu, Viljam, - Bīla kundze aizrādīja. - Ko Džerijs nodomās?

-    Nodomās? Nodomās? - kapteinis noprasīja, glūnēdams no mutautiņa apakšas. - Viņš domās, pie joda, ka viss ir skaidrs! Tas uzsūc sviedrus - es tā vienmēr darīju piekrastē. Uzklāju tur dvieli, skaidrs, Darel? Ar to tropu temperatūru un kariju cilvēks dūšīgi svīst. Piesvīst pilnu dzeramo sili. Sēž tur vakarā ar jauku rozā džinu, pliks kā no mātes miesām nācis, niekojas ar kariju un dvieli uz galvas un dūšīgi svīst.

-    Viljam, dārgais!

-    Protams, neesi pliks, kad sanāk viesi, - kapteinis steigšus paskaidroja. - Nē, nē, kad viesi mājās, tad apakšbikses kājās.

Beidzot pēdējā svilinošās zupas karote bija izēsta, un kapteinis aizlumpačoja uz virtuvi, lai atgrieztos ar milzīgu terīni rokās.

-   Ar šito nolādēto produktu normēšanu nemaz nevar dabūt pietiekami daudz gaļas labam karijam, - viņš rūca, - tāpēc ar šo te nāksies iztikt. Tas ir trusis.

Viņš nocēla terīnei vāku, un pāri galdam kā Londonas migla noklājās karija smaržas piesātināts tvaika mākonis. Šī smarža ķēra pie rīkles ar smagnēju, viltīgu austrumu ķērienu un biezos slāņos piepildīja plaušas. Mēs visi slepus sākām klepot. Karijs bija brīnumgards, taču es pateicos debesīm, ka nāku no pikantu ēdienu cienītāju ģimenes, citādi mana mēle un rīkle nebūtu izturējušas kapteiņa trušgaļas kariju. Pēc pirmajiem pāris kumosiem balsene savilkās un raustījās, mēs visi elsojām un tvērā- mies pie ūdens krūzes kā slīcējs pie salmiņa.

-      Nedzeriet ūdeni! - kapteinis auroja, sviedri straumēm plūda viņam pār seju un brilles bija aizmiglojušās. - Ūdens maitā garšu.

-    Es taču teicu, ka tas ir pārāk stiprs, Viljam, dārgais, - Bīla kundze pietvīkusi protestēja.

Abas bēgles izdeva dīvainas, neizprotamas Viduseiropas skaņas, Bilija seja bija pieņēmusi matu toni, un Lauras parasti bālā seja bija pieplūduši ar sārtumu.

-     Nieki! - kapteinis apgalvoja, slaucīdams galvu, seju un kaklu mutautā un atpogādams kreklu. - Nav gana stiprs. Tikko pietiekams karstumiņš, vai ne, Darel?

-    Jā, man tas ir labs diezgan, ser, - es teicu, - bet domāju, ka dažiem cilvēkiem tas varētu likties mazliet par stipru.

-    Nieks vien ir! - kapteinis teica, nevērīgi mādams ar lāpst- veidīgo roku. - Cilvēki neko nezina no labas mantas.

-      Tik ļoti stiprs ēdiens nevar nākt par labu, - Bīla kundze dvesa aizžņaugtā balsī, malkodama ūdeni.

-     Protams, ka nāk par labu! - kapteinis kareivīgi auroja, glūnēdams caur aizsvīdušajām brillēm. - Tas ir skaidri zināms medicīnisks fakts, ka stiprs karijs nāk veselībai par labu.

-     Bet ne taču tik ļoti stiprs, mīļais?

-     Tieši tik ļoti stiprs! Un šis nemaz nav stiprs. Šis ir tīrais nieks salīdzinot ar to, ko es būtu varējis pagatavot.

Visiem pie galda sēdošajiem neviļus pārskrēja tirpas, iedomājoties vien, ko kapteinis būtu varējis pagatavot.

-      Jā, tur, piekrastē, - kapteinis turpināja, kāri bāzdams ēdienu mutē, - mēs gatavojām tik stipru kariju, ka likās - mēs ēdam kvēlojošas ogles.

Viņš visiem starojoši, triumfējoši uzsmaidīja un notrausa sviedrus no sejas un galvas.

-    Tas nevar nākt par labu veselībai, - Bīla kundze neatkāpās no sava apgalvojuma.

-     Protams, ka nāk, Gledis! - kapteinis nepacietīgi attrauca. - Kā gan tu domā, kādēļ tropos sāka gatavot kariju, ko? Lai izsvilinātu slimības. Lūk., kāpēc. Kādēļ, pēc tavām domām, man nekad nepiemetās avitaminoze vai frambēzija, ko? Kādēļ, pēc tavām domām, es nesakritu gabalos no lepras?

-    Viljam, dārgais!

-    Bet tas ir taisnība, - kapteinis nikni uzstāja. - Viss, pateicoties karijam. Pa vienu galu iekšā, pa otru ārā - visas iekšas iz- svilina. Gluži kā piededzina, skaidrs?

-    Viljam, lūdzu!

-    Labi, labi, - kapteinis norūca, - bet es nesaprotu, kas jums visiem vainas. Es pagatavoju gluži pieklājīgu kariju, bet jūs izturaties tā, it kā es grasītos jūs nogalināt! Ja jūs katru dienu ēstu šitādu kariju, jums nekad ziemā nebūtu iesnu.

Jāatzīstas, ka šajā jautājumā es sliecos kapteinim piekrist. Kad ķermenis līdz baltkvēlei izkarsēts ar kapteiņa gatavoto kariju, rodas pārliecība, ka nabaga baciļiem nav cerību izdzīvot. Patiesību sakot, soļodams mājup pāri tumšajiem laukiem, es jutos tā, it kā varētu pamest aiz sevis dzirkstošu karija taku kā komētas asti.

Acīmredzot fakts, ka es ar cieņu stājos pretī kapteiņa karijam, darīja mani mīļu viņa acīs, un kopš tā laika es katru ceturtdienu vakariņoju pie Bīliem, un šie vakari man sagādāja lielu prieku.

GNU GORĪŠANĀS

Plēš skaļus, nepiedienīgus jokus un nekad nesukā matus.

Beloks, Sliktā bērna zvēru grāmata

Kad biju pāris mēnešu nostrādājis pie lauvām, kādu ritu mani sagaidīja Fils BeitsS un teica, ka vēloties, lai es pāreju uz citu dārza nodalījumu. Mani tas iepriecināja - ne jau tāpēc, ka justos nelaimīgs lauvu sabiedrībā vai nespētu sastrādāties ar Džesiju un Džo, bet es galu galā biju ieradies Vipsneidā, lai gūtu pieredzi, tātad jo vairākos nodalījumos strādāšu, jo plašāku redzeslauku gūšu. Manu jauno nodalījumu sauca par "lāčiem". Kā jau nosaukums liecināja, tajā ietilpa visi Vipsnei- das kolekcijas lielie, tuklie biskvītkrāsas lāči, kā arī milzīgs zebru, gnu un citu antilopju pilns aploks, un visbeidzot tādi sīkumi kā vilki un Āfrikas kārpainās mežacūkas.

Šo nodalījumu vadīja Harijs Renes - mazs, drukns vīrelis ar lauztu degunu, zibošām, genciānu zilām acīm. Es sastapu viņu sēžam mazā istabiņā aiz zebru nojumēm, apcerīgi malkojam kakao no lielas, nobružātas skārda krūzes un drāžam lazdas

zariņu.

>

-    Sveiks, puis! - viņš man uzsauca. - Dzirdēju, ka tu strādāsi kopā ar mani.

-    Jā, - es apstiprināju. - Priecājos, ka mani nozīmēja uz šo nodalījumu, jo jums te ir daudz jauku radījumu.

-     Gluži jauku radījumu, puis, - Harijs apstiprināja, - taču tie jāpatur acīs. Darbojoties lauvu nodalījumā, tu pie šiem daudz vis iekšā negāji, bet šeit gan tas jādara, tā ka skaties, kur liec kāju. Zvēri izskatās visai rāmi, bet tie var tev sagādāt problēmas.

Viņš pameta ar īkšķi uz steliņģi, kurā stāvēja resns zebru tēviņš ar spožu, melnbaltu spalvu un lēnprātīgi gremoja siena kumšķi.

-    Tas tur, piemēram, - Harijs teica. - Izskatās rāms kā bērns, vai ne?

Es uzmanīgi nopētīju zebru. Šis tēviņš manās acīs šķita tikai pārmērīgi liels un pārbarots ēzelis, kuram kāds uzklupis ar dažiem krāsu podiem. Tā vien likās, ka es acumirklī spētu ieiet steliņģī un uzlēkt tam mugurā.

-    Ej tik iekšā steliņģī, - Harijs ierosināja.

Es piegāju pie steliņģa, zebra pasvieda galvu uz manu pusi un saspicēja ausis. Piegāju vēl mazliet tuvāk, un tēviņa melnās, samtainās nāsis iepletās, kamēr tas mani ošņāja. Es piegāju vēl tuvāk, un tēviņš pat nepakustējās.

-    Viņš man izskatās gana rāms, - sacīju, pamezdams skatienu uz Hariju.

Tajā mirklī, kad novērsu skatienu, zebra pasvieda dibengalu uz priekšu un pēkšņi ar pakaviem norībināja pa steliņģa durvīm niknu zalvi - gluži kā ložmetējs. Viņš cauri restēm pavērsa pret mani atvērtu muti, rādīdams lielus, asus, dzeltenus, kvadrātveida zobus. Es kāpos atpakaļ tik strauji, ka paklupu pār spaini. Harijs sēdēja savā krēslā, aizāķējis lielos īkšķus aiz krēsla kājām, joprojām drāza kociņu un pie sevis klusi ķiķināja.

- Saprati, ko es ar to domāju, puis? - viņš komentēja, kamēr es slējos kājās. - Rāms kā bērns, bet ir gatavais nezvērs.

Pirmās pāris dienas, kā jau parasti, pagāja, apgūstot dažādus darbus, dažādo dzīvnieku ēdināšanas laikus un katram pienākošos porciju lielumu. Droši vien visgrūtākais darbs bija lielās bizonu nojumes iknedēļas mēšana. Bizonu baram piederēja plašs, nolaidens aploks pastaigām; to ieskāva augsts dzelzs žogs, taču katru dienu dzīvnieki pulcējās baroties lielā, zemā nojumē kalnu korē. Parasti mēs izgāzām barību cauri žogam, atstājām tur kliju, sasmalcinātu linsēklu plāceņu un auzu kaudzes, bet vēlāk, kad bizoni ar to bija tikuši galā, ar dakšām metām pāri žogam dučiem lopbarības biešu, kas būkšķēdamas vēlās pa zemi, un bizoni smagnējā aizrautībā nesās tām pakaļ un iecirta zobus trauslajos, apaļajos bumbuļos ar tādu troksni, kā sadegot sašķeļas pagales. Auzu un linsēklu plāceņu daudzumu vajadzēja rūpīgi aprēķināt, lai vecākie bizoni nesagrābtu vairāk nekā tiem pēc taisnības pienāktos. Es drīz vien aptvēru šā sadalījuma mākslu - vajadzēja nokraut piecas vai sešas kaudzes, lai to daudzums uz četrām vai piecām minūtēm pilnībā piesaistītu tēviņu uzmanību, tad varēja paiet gabaliņu tālāk un nokraut kaudzes bizonu govīm un teļiem, lai tie varētu vienā mierā paēst, nesagaidot dibenā ieurbjamies ragu.

Aplūkojot tuvāk, Ziemeļamerikas bizoni manās acīs kļuva vieni no visiespaidīgākajiem radījumiem šķeltnagu dzīvnieku kategorijā. Masīvos, kumpos plecus klāja biezas, sprogainas krēpes, ap druknajām priekškājām vilnīja apspalvojums kā golfa bikses, lielo galvvidu klāja sprogaina parūka, no kuras puslokā spraucās ārā vikingu ragi - tas viss kopā veidoja neizmērojama spēka tēlu. Pārsvarā tie kustējās lēni un smagnēji, bet varēja pēkšņi un mežonīgi iebadīt cits citam, šūpodami lielās galvas kā mūru dragājamās ierīces. Par to, ka bizoni spēj kustēties loti ātri, es pārliecinājos, kad kādu dienu kravas mašīna, dodamās atceļā pēc lopbarības biešu piegādāšanas, norībināja motoru. Bizonu bars, kas bija drūzmējies gar žogmali kā lieli šokolādes krāsas gubu mākoņi, reizē pagriezās un pilnīgi neticamā ātrumā pērkonīgi aizdārdināja prom pa pauguru zaļajām velēnām, ar nagiem uzspārdīdams krīta plēksnes. Viss kopā tas atgādināja milzīgu un diezgan biedējošu lavīnu, kas veļas lejup pa Daunsu nogāzi, un man nepavisam nebūtu paticis gadīties tai ceļā.

Tāpēc ik reizi, kad pienāca laiks mēzt nojumi, mani pārmāca zināmas bažas, jo, kamēr mēs ar dakšām krāvām salmus un mēslus ķerrās un stūmām prom no nojumes, vecie tēviņi, kuriem, kā likās, nekad neapnika vērot šo nodarbi, masīvā rindā sapulcējās pie nojumes vaļējās sienas un dziļi ieinteresēti mūs vēroja, ik pa brīdim gari, skanīgi iesprauslodamies, tā ka mēs palēcāmies. Kādu dienu viens no vecajiem tēviņiem pēkšņi iesoļoja nojumē, tālab mēs nometām savus darbarīkus un pašķīdām prom. Tomēr drīz vien atklājās, ka šai invāzijai nojumē nav bijis ļauns nolūks - lielais bizons vienkārši bija ievērojis salmos pusi bietes un, atradumu sagremojis, atkal iz- čāpoja kalnos.

Aploka dienvidu nogāzes ganāmpulkam bija iecienīta valstīšanās vieta, viņu smagie ķermeņi tur bija norāvuši velēnas un atklājuši vairākus lielus, kailus krīta laukumus, kuru baltums izcēlās uz zaļā fona. Vecie tēviņi devās uz šo vārtīšanos

> »

vietu lēnā, kārtīgā rindā. Tad viņi nogūlās uz krīta laukuma, un, mežonīgi spārdot pakaļkājas, masīvie ķermeņi vairākas reizes konvulsīvi noraustījās un apsviedās uz muguras. No tāluma izskatījās, it kā bizoni būtu sapinušies neredzamā tīklā un censtos no tā atbrīvoties. Raupjais krīts berzējās gar viņu sāniem un palīdzēja dzīvniekiem atbrīvoties no mūždien traucējošās vecās spalvas. Pēc apmēram pusstundu ilgas baudpilnas vārtīšanās, kad bizoni jutās pienācīgi apmierināti, viņi smagnēji pietrausās kājās; pār dzīvnieku mīksto brūno sānu un vēdera ādu pārskrēja konvulsīvas trīsas, nopurinot pielipušo krītu. Tad viņi slāja prom, lai turpinātu ēšanu, priekšpusē, mudžek- līgajās sprogās uz krūtīm bija ieķērušās tikai dažas baltas krīta šķēpeles. Izskatījās, ka ziemas kažoka mešana padara dzīvniekus gluži vai trakus, - kur vien skaties, bizoni balstījās pret žogu vai grubuļainajiem vilkābeļu stumbriem un, acis ekstāzē pievēruši, nemitīgi kasījās. Es atklāju, ka viņi izstrādājuši vēl kādu paņēmienu, kā atbrīvoties no atkārušās spalvas uz galvas un pleciem. Mazā, biezā dzeloņplūmju jaunaudze gādāja par lieliskiem stumbriem, gar kuriem kasīt niezošās muguras, bet cieši savijušos zarus, kas nokārās līdz pat zemei, bizoni izmantoja kā ķemmes, jo tādā veidā izdevās paretināt veco ziemas kažoku. Varēja redzēt, kā viņi pēc kārtas apzināti pasoļo zem kokiem, tā ka zari ieķeras biezajās krēpēs un vaļīgā vilna paliek dzelkšņos un sīkajos zariņos. Pavasaros izskatījās, ka dzeloņ- plūmēs ienākusies dīvainu augļu raža, jo zaros karājās rūsganās vilnas kušķi un mudžekļi. Šos mīkstās vilnas kušķus ar sajūsmu pievāca zvirbuļi un stērstes, lai ar tiem izpolstētu ligzdas.

Kad eiropieši ieradās Ziemeļamerikā, bizonu tur bija gandrīz tikpat daudz, cik zvaigžņu debesīs. Milzīgajos ganāmpulkos bija miljoniem dzīvnieku, tie veidoja lielākos sauszemes zīdītāju konglomerātus, kādi jebkad pasaulē redzēti. Indiānim bizoni bija viss - māja, ēdiens, apģērbs; no tiem ieguva pat tādus ikdienā nepieciešamus priekšmetus kā adatas un diegi. Taču indiānis nogalināja vienīgi tik daudz, cik varēja patērēt, un viņa nodarītais posts neradīja zaudējumus lielo, pinkaino dzīvnieku neskaitāmajiem tūkstošiem. Līdz ar eiropiešu un viņu moderno ieroču ierašanos aina mainījās. Bizonus medīja, slepkavoja un izkāva tūkstošiem. Sākumā tika izmantots viss bi- zona ķermenis, bet tad bizonu gaļa cilvēkiem apnika. Nu šie dzīvnieki tika izkauti tādos pašos apjomos, taču tikai divu iemeslu dēļ - pirmkārt, lai iegūtu mēles kā delikateses, un, otrkārt, piekopjot apzinātu iznīcināšanas politiku, jo pastāvēja viedoklis - tā kā indiāņi ir tik ļoti atkarīgi no bizoniem, tad, izzūdot bizoniem, izzudīs arī indiāņi.

Tajā laikā naudu un slavu ieguva profesionālie bizonu mednieki - tādi cilvēki kā Bizonu Bils Kodijs, kas labā dienā nomedīja pat divsimt piecdesmit šo lielo radījumu. Kad cauri prērijai, šķērsojot bizonu takas, tika uzbūvēti dzelzceļi, dzīvniekus šāva tieši no vagoniem un atstāja sapūt. Dažās vietās pūstošo ķermeņu smaka bija tik spēcīga, ka vilcieniem, braucot cauri šai milzu kapličai, nācās turēt logus aizvērtus. Nav jābrīnās, ka šādas derdzīgas un izvirtīgas izkaušanas rezultātā bizonu - visizplatītāko sauszemes zīdītāju, kādi jebkad bijuši zināmi, skaits 1889. gadā bija sarucis līdz nožēlojamiem piecsimt dzīvniekiem. Tikai tad maza saujiņa cilvēku, kuriem rūpēja sugu aizsardzība, spēra soļus bizonu aizsardzībai, jo viņus pārņēma šausmas, ka bizoni izzudīs pavisam. Šobrīd eksistē vairāki tūkstoši bizonu, un suga ir drošībā, taču cilvēki nekad vairs neredzēs tādu skatu, kas iedveš godbijību, kā prēriju, kas līdz pat apvārsnim noklāta ar melnu, viļņojošu bizonu segu.

Vēl viens dzīvnieks šajā nodalījumā, kam nācies pārdzīvot tādu pašu likteni kā bizonam, bija anoa. Tie ir mazi, melni bizoni no Sulavesi. Šie dzīvnieki izskatās pārlieku mazi, lai būtu lielo bizonu radinieki, - augumā uz pusi mazāki par Šetlandes poniju. Anoas bija pavisam mazi dzīvnieki ar gariem, nopietniem purniem un dedzīgām acīm, viņu tumšā vilna pieskaroties likās rupja un nevienmērīgi klāja resnos ķermeņus, tā ka gaišsārti violetā āda spīdēja tai cauri; nagi bija mazi un glīti, mazās ausis daiļi izoderētas ar smalku vilnu, apmēram astoņas collas garie ragi bija pilnīgi taisni un smaili. Abi mūsu kolekcijas dzīvnieki likās gluži nekaitīgi - tie bakstīja ar purniem rokā, kad sniedzu klijas, un cieši skatījās man sejā ar mocekļa nevainīgo skatienu. Kad biju šos dzīvniekus izpētījis, es ar krietnu pārsteigumu secināju, ka tie nudien var kļūt ļoti bīstami. Mazais augums, kustēšanās ātrums, manevrētspēja un asie ragi padarīja anoa par dzīvniekiem, ar kuriem jārēķinās. Iztraucēti šie dzīvnieki kļuva mežonīgi, tāpēc vietējie iedzīvotāji daudzus gadus lika tos pilnīgi mierā. Taču vēlāk, kad parādījās modernie ieroči - īpaši ložmetējs, šis ikvienam sportistam absolūti nepieciešamais rīks anoa dienas bija skaitītas, un šobrīd viņu perspektīvas ir drūmas.

Čepmena zebras manā skatījumā bija visnotaļ neinteresanti dzīvnieki. Savā plašajā aplokā tās pievilcīgi izcēlās uz zāles fona, tomēr likās, ka tās nedarīja neko interesantu - tikai ganījās un reizēm, ausis atglaudušas un zobus draudoši atiezušas, nedaudz ķildīgi izkāvās. Ērzeļi, kā jau tēviņi, vienmēr bija apņēmības pilni uzbrukt un nogalināt, tie kustējās biedējošā ātrumā, tā ka vajadzēja pastāvīgi turēt acis vaļā.

Mums ar Hariju pirmais darbs katru rītu bija pārrāpties pāri žogam un zebru aplokā savākt pa nakti izaugušo samtaino, rasas klāto sēņu ražu. Harijs guvumu izcepa ar sviestu mazā panniņā, un mēs tās notiesājām brokastīs. No sēnēm sanāca brīnumgarda maltīte, taču to vākšana aplokā, kur uzturējās divi asinskāri ērzeļi, bija saistīta ar briesmām, kuras labākajā gadījumā varēja saukt par izcilām. Mēs darbojāmies cieši viens pie otra, turēdami dakšas pa ķērienam, un, kamēr viens noliecās pēc sēnēm, otrs pieskatīja zebras. Kādu rītu bija gadījusies īpaši liela raža; mēs bijām pielasījuši pusspaini un viens otru apsveicām ar pulksten vienpadsmitos gaidāmo milzu maltīti. Es tikko biju noliecies, lai paceltu īpaši sulīgu sēni, kad Harijs iekliedzās: - Uzmanies, puis, tas nezvērs nāk!

Es pacēlu galvu un ieraudzīju zebras tēviņu dimdinām uz manu pusi, viņa augšlūpa bija uzrauta virs dzeltenajiem zobiem. Pametis spaini, sekoju Harija piemēram un muku kā zaķis. Mēs pārtrausāmies pāri žogam elsodami un smiedamies. Zebra piebrāzās un nobremzēja pie spaiņa, nikni pablenza uz mums un sašutumā nosprauslājās. Tad, mums par milzu sirdsēstiem, tā apsviedās riņķī un ar apbrīnojamu precizitāti slaidā lokā aizspēra spaini pa gaisu, baltās sēnes izkaisījās kā komētas aste. Pagāja pusstunda, kamēr mēs tās no jauna salasījām.

Tomēr bija viena zebra, kas man patika. Tas bija vientuļš grevi tēviņš. Šie dzīvnieki ir lielākās no zebrām, un to ķermeņa uzbūve vairāk atgādina zirgu; galva ir sevišķi iegarena un eleganta, un, kaut arī no pirmā acu uzmetiena atgādina ēzeli, tā vairāk ir arābu ērzeļa galva ar smalku, samtainu purnu. Svītras ir diezgan smalkas un izvietotas ļoti vienmērīgi, gluži kā uzvilktas ar lineāla palīdzību, ausis - ļoti lielas, kā spalvainas Ārona lilijas. Šī zebra, cik man zināms, bija vienīgā savas sugas pārstāve Anglijā un bija ne tikai skaista un apveltīta ar maigu raksturu, bet arī uzmanīgi ēda man no rokas kapāto auzu papildporciju, kuru piešķīru tai izcilības dēļ, turklāt viņas lūpas bija tikpat mīkstas kā aplokā augošo sēņu cepurītes.

Nodalījuma ziemeļu galā atradās liels, zaļš, samtains aploks, ko ieskāva ozolkoku trausli zaļais krinolīns. Tajā mitinājās neapšaubāmi visretākie mūsu gādībā nodotie dzīvnieki - pāris jaunu Dāvida briežu. Pavirši uzmetot skatienu, tie nepavisam neizskatījās tik graciozi kā, piemēram, sarkanie brieži vai dam- brieži, kas dzīvoja mazu gabaliņu tālāk. Viņus varētu pat nosaukt par briežu standartam neatbilstoši neveikliem. Stāvot tie plecu daļā bija kādas četras pēdas augsti, viņiem bija gari, nopietni purni ar īpatnēji ieslīpām mandeļveida acīm. Zem katras acs bija dīvaina atvere - maza rožainas ādas kabatiņa, kas pēc vēlēšanās atvērās un aizvērās, tā neveda ne uz kurieni un šķietami neveica nekādas derīgas funkcijas. Šo briežu ķermenis bija drukns kā ēzelim, spalva - īpatnējā ozolzīļu brū- numā, uz vēdera balta, un sirdsveida pleķītis uz dibena. Vērojot Dāvida briežus pastaigājamies apkārt pa aploku un pieliekot nedaudz iztēles, var noteikt viņu izcelsmi. Acu forma un slīpums, jokainais ķermenis, garie, melnie nagi un briežu dzimtā neparastā garā, uzbužinātā ēzeļa aste - tas viss kopā vedināja domāt, ka šie brieži izkāpuši no nemākulīgi darinātas ķīniešu gravīras. Viņu kustības bija neveiklas un bez iznesības, kāda raksturīga briežu dzimtai. Reizēm, kad gāju garām aplokam, brieži satrūkās no manas negaidītās ierašanās un griezās apkārt, lai redzētu mani, kājas plati iepletuši un ausis saslējuši; tad piedzērušu ēzeļu gaitā tie panikā metās prom uz sava mitekļa otru galu. Izskatījās, ka briežu kājas ir ļoti stīvas un ķermeņa nedabiskā garuma dēļ dzīvnieki zvalstās no vienas puses uz otru. Salīdzinot šo gaitu ar citu briežu daiļajām kustībām, īpaši izceļas Dāvida briežu līdzība ar ēzeļiem. Vienīgā ķermeņa daļa, kurai piemīt jel kāds briežu dzimtai raksturīgs izskata un kustību daiļums, ir galva un kakls.

Stāsts par šā dīvainā brieža atklāšanu un turpmāko izdzīvošanu ir tikpat īpatnējs kā ikviens, kas atrodams dabaszinātņu hronikās. Deviņpadsmitā gadsimta vidū franču misionārs tēvs Armāns Dāvids darbojās Ķīnā un ceļoja pa šo valsti, un viņam, kā daudziem baznīcas pārstāvjiem tajā laikā, piemita dziļa interese par dabaszinātnēm. Tā vien šķiet, ka tēva Dāvida iegūto unikālo dabas paraugu skaits bija krietni lielāks par viņa misijas laikā atgriezto dvēseļu skaitu. Patiesībā tieši viņš pirmais parādīja pasaulei tagad tik slaveno milzu pandu. Uzturēdamies Pekinā, misionārs sadzirdēja baumas, ka imperatora pils karaliskajos dārzos mitinoties briežu bars - tika teikts, ka tādi brieži nav sastopami nekur citur Ķīnā. Dabiski, ka tēvu Dāvidu tas ieinteresēja, taču grūtības sagādāja piekļūšana dzīvniekiem, lai tos apskatītu. Brieži mitinājās ar mūra sienu apjoztā dārzā, ko rūpīgi apsargāja tatāri. Tajā laikā, protams, pret ārzemniekiem Ķīnā neizturējās ar cieņu, tāpēc tēvam Dāvidam vajadzēja rīkoties ļoti piesardzīgi. Fakts, ka šis vīrs bija gatavs uzņemties risku, kas nešaubīgi varētu draudēt viņam ar ieslodzījumu vai pat nāvi, tikai pierāda viņa dziļo mīlestību pret dabaszinātnēm. Tēvs Dāvids sāka ar to, ka piekukuļoja pie karalisko dārzu vārtiem tobrīd dežūrējošo tatāru kareivi, lai tas atļautu viņam uzkāpt uz mūra un aplūkot dārzu. No šīs izdevīgās pozīcijas tēvs Dāvids beidzot ieraudzīja briežu baru ganāmies starp kokiem. Tas droši vien viņam bija ļoti satraucošs brīdis - skatīties uz briežu baru, kas ganās kādu simts jardu attālumā, un aptvert, ka redz ne tikai jaunas sugas pārstāvjus, bet arī ļoti neparastus dzīvniekus.

Vēstulē uz Parīzi profesoram Milnam-Edvardam no Dabas muzeja viņš tūlīt pat aprakstīja savu atklājumu:

Trīs jūdzes uz dienvidiem no Pekinas atrodas milzīgais imperatora parks - kādas trīsdesmit sešas jūdzes apkārtmērā. Tieši šeit kopš neatminamiem laikiem mituši brieži un antilopes. Neviens eiropietis nespēj iekļūt parkā, bet šajā pavasarī man no mūra sētas palaimējās diezgan lielā tālumā saskatīt vairāk nekā simts dzīvnieku lielu ganāmpulku. Man tie atgādināja aļņus. Diemžēl šajā laikā tiem nebija ragu; manis redzētajam dzīvniekam raksturīga gara aste, kas pārsteidza, jo likās tikpat gara kā ēzeļa aste; šāda īpašība nepiemīt nevienam man zināmajam briedim. Dzīvnieks arī ir mazāks par ziemeļu alni. Esmu nesekmīgi centies iegūt šā īpatņa ādu. Gluži neiespējami iegūt kaut vienu eksemplāru, arī franču diplomātiskā misija nav spējīga sagādāt šo dīvaino dzīvnieku, kaut gan tā neoficiālā kārtā sarunājusies ar Ķīnas valdību. Par laimi, es pazīstu dažus tatāru kareivjus, kas grasās apsargāt šo parku, un esmu pārliecināts, ka ar kukuļošanu man izdosies iegūt pāris ādas, kuras es steidzīgi nogādāšu jums. Ķīnieši šo dzīvnieku sauca par Mi- Lou, kas nozīmē "radījums ar četrām īpatnībām", jo šis dzīvnieks, kā vietējie saka, līdzinās briedim ar saviem ragiem, govij- ar nagiem, kamielim - ar kaklu un mūlim vai pat ēzelim - ar asti…

Drīz pēc tam tika sasaukta slepena tatāru kareivju sapulce un kādu nakti pāri parka mūrim pasniegti briežu tēviņa un mātītes āda un kauli. Tēvs Dāvids bez kavēšanās to visu nosūtīja Milnam-Edvardam. Nākamo pāris gadu laikā, pateicoties angļu un franču vēstnieku pūliņiem, tika iegūti vairāki dzīvi īpatņi. Lielākā daļa dzīvnieku sveiki un veseli sasniedza Eiropu, tā ka līdz 1870. gadam suga bija pārstāvēta vairākos Eiropas zoodārzos.

Par Dāvida briežu vēsturi līdz pat 1865. gadam bija zināms maz, un Pekinas ganāmpulka izcelšanās joprojām ir noslēpums. Pastāv uzskats, ka savvaļā šis dzīvnieks izmiris pirms diviem vai trim tūkstošiem gadu. Pa pusei pārakmeņojušās atliekas liecina, ka pirms tam dzīvnieki savvaļā klejojuši pa Ķīnas Hunanas provinci. Nav saglabājušies pierādījumi, vai Pekinas ganāmpulks pastāvējis visus šos gadsimtus, vai arī nodibināts nesenākos laikos, izmantojot citus nebrīvē esošos dzīvniekus un tādējādi nodrošinot to saglabāšanu. Ķīnas vēsturiskā literatūra atbildi nesniedz, jo tajās valda pilnīgs sajukums attiecībā uz Dāvida briedi un ziemeļbriedi. Skaidrs ir tikai tas, ka 1865. gadā Pekinas dzīvnieki bija šīs sugas vienīgie izdzīvojušie pārstāvji.

Tēvs Dāvids tagad bija stingri apņēmies iegūt īpatņus, bet to nebija viegli izdarīt. Viņš zināja, ka par tādu darbību draud nāvessods, tomēr tatāru zaldāti reizēm notiesāja kādu slepus nomedītu briedi, tāpēc ar devīgu kukuļu palīdzību viņam laimējās sargus pierunāt, lai tie pietaupa turpmāko apēsto briežu ādas un galvaskausus. Tas drīz vien tika izdarīts, un tēvs Dāvids nosūtīja ādas un kaulus uz Dabaszinātņu muzeju Parīzē, kur tika atzīts, ka šī tik tiešām ir zinātnei nepazīstama suga. Lai novērtētu tēva Dāvida milzīgo ieguldījumu austrumu dabaszi- nībās, šos dzīvniekus viņam par godu nosauca Elaphurus davidianus.

Gluži dabiski, ka Eiropas zoodārzi un privātie kolekcionāri vēlējās iegūt sev retos briežus, un patiesi - ja kādu briedi iespējams saukt par reti sastopamu, tad Dāvida briedis šo nosaukumu pelnījis, jo vienīgais zināmais ganāmpulks dzīvoja imperatora pils dārzos, un joprojām pastāvēja pamatotas šaubas par to sākotnējo izcelšanos. Gandrīz varētu iedomāties, ka suga radusies imperatora vasaras pils pagalmos. Tomēr Ķīnas varas iestādes nepavisam nebija sajūsmā par savu nacionālo bagātību eksportēšanu, taču visbeidzot, pēc ilgām sarunām, vairāki briežu pāri tika nosūtīti uz dažādiem Eiropas zoodārziem, un viens pāris nokļuva toreizējā Bedfordas hercoga neparastajā privātajā zvērnīcā Voburnā.

Drīz vien pēc tam Jandzi upe izgāja no krastiem, un plūdi vairākās vietās sagrāva mūri ap imperatora pils dārziem. Lielākā daļa briežu izbēga apkārtējos laukos, kur tos, protams, nokāva izbadējušies zemnieki. Maza saujiņa briežu saglabājās dārzā, taču tā vien likās, ka Dāvida briežus vajā ļauns liktenis, jo tūlīt sekoja Bokseru dumpis[3] un šajā laikā tatāru kareivji izmantoja gadījumu, lai apēstu atlikušos briežus. Tātad nu suga savā izcelšanās vietā bija izmirusi, un visā pasaulē Dāvida briežu populācija sastāvēja tikai no Eiropā izkaisītajiem dzīvniekiem.

Bedfordas hercogs, viens no pirmajiem un visinteliģentākajiem dabas aizsardzības piekritējiem, nolēma, ka sugas glābšanas nolūkā viņam jāpievieno citi dzīvnieki savam niecīgajam ganāmpulkam Voburnā, tāpēc viņš uzsāka sarunas ar tiem zoodārziem, kuros dzīvoja Dāvida brieži, un visbeidzot pamanījās izveidot astoņpadsmit dzīvnieku lielu ganāmpulku. Tie arī bija visi brieži, kas pasaulē palikuši. Dzīvojot Voburnā ideālos apstākļos, briežu skaits pamazām pieauga, un tajā laikā, kad es strādāju Vipsneidā, Voburnas ganāmpulkā bija jau gandrīz piecsimt briežu. Hercogs saprata, ka nu pienācis laiks briežus sadalīt, jo turēt visus dzīvos sugas pārstāvjus vienā vietā bija ārkārtīgi riskanti. Piemēram, mutes un nagu sērgas uzliesmojums spētu Dāvida briežus ļoti sekmīgi iznīcināt. Tādējādi hercogs uzsāka darbu, piešķirdams pāri Vipsneidai, lai tur veidotu pavairošanas bara kodolu. Tajā laikā, kad es strādāju lāču nodalījumā, pienāca ziņa, ka hercogs grasās piešķirt vairākiem zoodārziem briežu pārus, kā arī dāvināt vēl vienu pāri Vipsneidai. Mums tika uzticēts uzdevums saņemt briedēnus, tiklīdz tie būs Voburnā piedzimuši, un barot ar pudelīti, kamēr mazie būs pietiekami lieli, lai tos varētu pārvest uz jaunajām mājām. Šī diezgan darbietilpīgā metode tika izraudzīta briežu ārkārtīgās nervozitātes dēļ. Ja brieži sabijās - un tiem piemita nosliece uz nervozitāti vairāk nekā praktiski jebkuram citam dzīvniekam, kādu esmu pazinis -, tie pavisam viegli varēja izdarīt kādu neticamu muļķību, piemēram, bez apstājas triekties mūra sienā, cenšoties izlauzties tai cauri. Pastāvēja uzskats, ka briedēni, kurus būsim barojuši ar pudelīti, vismaz būs pieraduši pie cilvēkiem, tāpēc iespējams, ka neparasti skati un skaņas viņus neiedzīs tādā panikā kā tad, ja tie būtu noķerti jau puspieauguši.

Kad uzzināju, ka man un vēl vienam puisim Bilam nāksies kļūt par Fila Beitsa palīgiem briežu barošanā, jutos ārkārtīgi aplaimots. Mazuļus bija paredzēts turēt divos lielos staļļos, un, tā kā tos vajadzēja barot gan naktī, gan ļoti agri no rīta, mēs ar Bilu pēc kārtas gulētu mazā nojumē mežā netālu no staļļiem, lai būtu pa rokai Filam gan nakti, gan dienu. Pienāca lielā diena, un mēs kravas mašīnā devāmies uz Voburnu.

Voburnas teritorijas parks bija viens no skaistākajiem, kādu jebkad biju redzējis. Tas, protams, bija tajos laikos, pirms karuseļi un idiotisku skatītāju milzīgie bari bija šo vietu pārvērtuši par tādu kā trīsarēnu cirku. Masīvie, glītos attālumos sastādītie koki, nolaidenie zaļie lauki un tajos rāmi klaiņājošie briežu ganāmpulki veidoja neaizmirstamu ainavu - vienu no tām, kas liktu Edvīnam Landsīram izplūst vilšanās asarās.

Pamatīgi iztrūcinātie mazuļi ar plati ieplestām acīm bija ietupināti katrs savā maisā, tikai galvas rēgojās laukā. Tas bija darīts piesardzības nolūkos, lai, kravas mašīnā braukdami, tie nevarētu piecelties vai mēģināt bēgt un tādējādi salauzt kāju. Mēs viņus noguldījām uz biezas salmu kārtas un arī apkārt kā spilvenus salikām salmu ķīpas. Tad mēs ar Bilu ieņēmām savas vietas kravas kastē līdzās mazo galviņu mežam, un mašīna lēnām uzsāka braucienu atpakaļ uz Vipsneidu, nepārsniedzot trīsdesmit jūdžu ātrumu stundā; mēs pa to laiku uzmanīgi vērojām, kādu iespaidu brauciens atstāj uz mazuļiem. Kad mašīna sāka braukt, viens vai divi no briedēniem sāka spārdīties un centās pieslieties kājās, tomēr drīz nomierinājās, un, kad sasniedzām Vipsneidu, vairāki no tiem bija aizmiguši, saglabājot sejā profesionālu ceļotāju garlaikoto izteiksmi.

Mēs aiznesām briedēnus uz staļļiem un pārgriezām maisus; mazuļi jaunu briežu neticami grīļīgajā un aizkustinošajā manierē kā piedzērušies uztrausās kājās un aiztenterēja apkārt pa stalli. Tikai tajā mirklī viņi, kā likās, aptvēra, ka kaut kā būtiska trūkst, tāpēc sāka skraidīt pa apli un blēt kā kazas, izgrūzdami apbrīnojami garus un aizsmakušus blējienus. Mēs ar Bilu steidzīgi izslaucām kazu ganāmpulku, kas bija rūpīgi sagādāts pirms briedēnu ierašanās, ielējām silto, putaino pienu pudelēs, pievienojām nepieciešamos vitamīnus un mencu aknu eļļu un tad ar katram mazulim domātajām pudelītēm rokās iegājām stallī. Dāvida brieži bērnībā ir tieši tikpat dumji kā jebkuras citas dzīvas radības mazuļi, un tā vien šķita, ka pirmajā barošanas reizē es, Bils un Fils dabūjām vairāk kazu piena aiz bikšu atlokiem, kabatās un tieši acīs un ausīs, nekā mazuļi izdzēra. Viņi ļoti drīz aptvēra, ka jāsūc pupiņš, lai dabūtu pienu, taču saikne starp briedēnu mutēm un smadzenēm bija gaužām vāja, un mums vajadzēja pastāvīgi būt trauksmes gatavībā, jo mazuļi valstīja pupiņu pa muti, kamēr tā gals rēgojās ārā pa lūpu kaktiņu, tad sakoda pupiņu starp zobiem un tādējādi iešļāca piena strūklu tieši barotājam acīs. Tomēr divu dienu laikā briedēni šo mākslu apguva un secināja, ka es, Fils un Bils kopumā veidojam mātes tēlu. Briedēnu pavisam bija astoņi, tāpēc mēs tos sadalījām un izvietojām pa četriem katrā stallī, tomēr, mazuļiem pieaugot, ar tiem kļuva arvien grūtāk tikt galā, jo barošanas reizēs tie kļuva nevaldāmi - barotājus ieraudzījuši, viņi padarīja mūs kurlus ar savu spalgo blēšanu un, tiklīdz durvis bija vaļā, metās virsū kā vesela briežu kaskāde. Vairākas reizes gan Bilu, gan mani jaunuļi notrieca zemē, un tad mums nācās labi ātri velties prom, jo briedēni bradāja pa mums bez mazākās izšķirības, turklāt viņu ļoti garie nagi bija ārkārtīgi asi.

Laikam gan tieši tajā laikā es pēkšņi pilnā mērā aptvēru jēdziena "rets dzīvnieks" īsto nozīmi. Līdz tam, kad biju dzirdējis cilvēkus runājam par reti sastopamiem dzīvniekiem, es vienkārši spriedu, ka tas nozīmē - šie dzīvnieki ir reti sastopami muzeju kolekcijās vai zoodārzos, bet līdz manai apziņai nekad nebija nonācis šo reto dzīvnieku patiesais skaits. Droši vien tādēļ, ka cilvēkiem bija tendence uzsvērt dzīvnieku retumu kā īpatnēju pagodinājumu, it kā tas būtu kas tāds, ar ko dzīvniekiem pienāktos lepoties. Bet līdz ar Dāvida briežu ierašanos un strādāšanu to tiešā tuvumā es pēkšņi sapratu, ka daudzi dzīvnieki ir reti gluži citā šā vārda nozīmē, nekā biju to vienmēr lietojis. Es sāku pētīt šo jautājumu un rezultātus apkopoju pamatīgi biezā mapē. Tolaik es to vēl neapzinājos, taču šādā veidā biju sagatavojis visai nedrošu, amatierisku "Sarkanās grāmatas" versiju, ko tagad publicējusi Starptautiskā dabas aizsardzības apvienība. Paša pētījumu rezultāti mani šausmināja, piemēram, tādi skaitļi kā "atlikušo Indijas degunradžu skaits - 250; Sumatras degunradžu -150; Borneo degunradžu - 20; nelidojošo griežu - 72 pāri; iespējamais Arābijas gazeļu skaits pēc to izšaušanas ar ložmetējiem - 30". Tā vien likās, ka šim sarakstam nav gala. Toreiz es arī aptvēru, kādam jābūt zoodārzu patiesajam uzdevumam: cenšoties aizsargāt dzīvniekus savvaļas apstākļos, vienlaikus neapšaubāmi nepieciešams veidot pavairošanas grupas nebrīvē, turklāt iespējami plašākos apmēros visā pasaulē. Toreiz es stingri apņēmos: ja man kādreiz piederēs pašam savs zoodārzs, tā galvenā funkcija būs tieši tāda - darboties kā šo vajāto dzīvnieku rezervātam un patvērumam.

Kad pienāca mana kārta aprūpēt briežus, es daudz domāju par šim problēmām. Pusnakti, vērodams, kā briedēni, lielajām, miklajām acīm mirdzot vējlukturu gaismā, bakstīja pudelītes un kāri sūca silto pienu, es spriedu, ka, pēc visiem standartiem, šiem dzīvniekiem ir tieši tādas pašas tiesības dzīvot kā man. Es nežēlojos par celšanos piecos no rīta, lai sagatavotu tiem pudelītes. Pirmajos blāvajos saules staros ozoli izskatījās zaļganzel- taini kā Ziemeļu kvezala aste; lapas klāja rasa kā tīmekļa kārta, un, kamēr soļoju uz briežu staļļiem, visapkārt skanēja putnu dziesmas kā milzīgs pateicības dievkalpojuma koris zaļā katedrālē. Tad es atvēru durvis un mani notrieca no kājām mīlošie aizbilstamie; tie trinās apkārt un blēja, sparīgi laizīdami ar garajām, miklajām, siltajām mēlēm. Kaut arī mani joprojām māca izmisums par daudzo dzīvnieku sugu riskanto stāvokli pasaulē, es vismaz jutu, ka daru kaut ko konkrētu, palīdzēdams retajiem Dāvida briežiem, lai arī cik bezgala niecīgs bija mans žests.

Visaizraujošākie dzīvnieki šajā nodalījumā, bez šaubām, bija baltastes gnu. It visas gnu antilopes izskatās gaužām neticamas, bet baltastes gnu ir īpaši heraldiskas un mītiskas. Galva strupa, purns plats, ragi, līki kā medību taures, nolaidušies zemu dzīvniekiem pāri acīm un tad lokā beidzas ar asu smaili, tā ka gnu nākas tuvredzīgi glūnēt no ragu apakšas; baltā bārda zem zoda izvirzīta uz priekšu, un vēl viens ūsu kušķis grezno purna augšpusi; tām ir biezas, baltas krēpes - nesukāts kušķu un saru mežs; augstu starp priekškājām vīd liels garu spalvu klājiens kā Skotijas kalniešu kažokādas soma. Gnu skaistākais rotājums ir garā, zīdaini baltā aste, un antilopes to izmanto tikpat iznesīgi kā austrumu dejotājas savus lakatus. Šis neparastais izskats (kas rada iespaidu, ka baltastes gnu darinātas no vairāku atšķirīgu dzīvnieku fragmentiem) saistās ar tikpat neparastām kustībām un pozu, kādu tās ieņem, kad vien rodas niecīgākā izdevība. Veids, kādā šie idiotiskie radījumi dīžājas, virpuļo un šņākuļo, astes slaidā lokā griezdami, ir smieklīgākais, kādu esmu redzējis. Viņu kustības ir tik komplicētas, ka grūti tās ierindot kādā kategorijā. To varētu patiesi raksturot kā kaut ko līdzīgu akūtai svētā Vita dejas lēkmei. Daļa kustību atgādina savdabīgu, tomēr pārāk enerģisku tautas deju. Vienīgās tautas dejas, ko esmu vērojis, demonstrēja pavecas estētiskas dāmas ar bārkstīm un kreļļu virtenēm, un tās ne mazākajā mērā neatgādināja gnu mežonīgo džiterbagu'. Antilopju kustībās nepārprotami bija vērojamas arī kādas īpaši enerģiska un sviedrējoša baleta nianses, bet dažas no kustībām bija pārāk savdabīgas pat neprātīgi modernai balerīnai. Šo deju - vai varbūt slimības lēkmi - nudien vērts pavērot. Kad, ja tā var izteikties, ceļas priekškars, gnu, sapulcējušās cieši kopā un, pieres saraukušas, cauri kušķaino matu mežam vēro skatītāju. Viena no trupas dalībniecēm uzņemas vadību un sāk dancot, apbrīnojami skaļi, murrājoši šņākuļodama, it kā uzmundrinādama pārējās - "tā, meitenes, un nu visas reizē!". Viss bars pa- tipina pāris soļu uz slaidajām kājām, tad atkal apstājas, kājām trīcot un astēm raustoties gandrīz vienā ritmā; tad vadone vēlreiz nosprauslojas, un rezultātā visa trupa neizbēgami sajūk prātā. Kustību precizitāte un saskaņotība, kas tā priecē aci baletā, tiek aizmirsta. Gnu metas dejā, rībina zemi ar spožajiem nagiem, kūlā astes, slienas uz pakaļkājām un mētā kājas smieklīgos un anatomiski pilnīgi neiespējamos leņķos. Vadone uztur enerģisku, sprauslājošu tempu, bet viņas komandām neviens nepievērš uzmanību. Tad visas pēkšņi aprimst un no ragu apakšas blenž uz skatītāju sašutušā neapmierinātībā par tā nepieklājīgajiem smiekliem.

Patiesībā baltastes gnu dancošana un nepiepildāmā ziņkāre noveda sugu pie iznīkšanas robežas. Senos laikos, kad sākās Dienvidāfrikas kolonizēšana, baltastes gnu bija tūkstošiem, un pirmie holandiešu ieceļotāji tās nežēlīgi iznīcināja - gan gaļas dēļ, ko varēja izkaltēt un lietot pārtikā, lai nenāktos izkaut vērtīgos liellopus un aitas, gan tāpēc, lai ātrāk izbrīvētu vairāk vietas mājlopu ganībām. Tā ļoti īsā laikā visplašāk sastopamās Āfrikas antilopes kļuva par vienām no retāk sastopamajām. Praktiski iznīcības iemesls bija aizrautīgā ziņkāre, kuras dēļ bars vienkārši stāvēja un blenza uz medniekiem, līdz tika izšauts, kā arī tīkamā dancošanas kāre, jo gnu dīžājās un valsēja apkārt ieroču pilnajiem furgoniem un tādējādi kļuva par itin drošu mērķi. Šobrīd baltastes gnu vairs nav īsti savvaļas dzīvnieki. Mazos parkos un privātās fermās saglabājies tikai mazliet vairāk par diviem tūkstošiem dzīvnieku, un ap simts šo antilopju dzīvo zoodārzos visā pasaulē.

Vērodams mūsu gnu pozējam un dīžājamies zaļajā zālē, es iztēlojos, cik gan neinteresantai šobrīd jāizskatās Āfrikas ainavai bez šiem jautrajiem, neprātīgajiem stepes dejotājiem. Šķiet, progress vienmēr iznīcina visu laimīgo un īpatnējo un padara vidi banālu, aizvietojot šos līksmos radījumus ar neinteresantām, utilitārajām, gremojošām govīm.

Līdzās baltastes gnu mums vēl piederēja arī vientuļš raibās gnu tēviņš - tāda paša veidola dzīvnieks, vienīgi mazliet druknāks, ar rudi dzeltenbrūnu kažoku un šokolādes krāsas plankumiem, melnām krēpēm un asti. la tas vispār iespējams, šis radījums ir vēl plānprātīgāks nekā baltastes gnu, viņa riņķošana vēl ekstravagantāka un dobjie, atraugām līdzīgie trauksmes rēcieni rīb no krūšu dziļumiem kā ložmetēju kārtas. Šis gnu bija neiedomājami nervozs un, ja to sabiedēja, bija visnotaļ spējīgs salauzt kāju vai nodarīt sev kādu citu postu, tāpēc mēs ar Hariju stipri bažīgi uzņēmām ziņu, ka Brinijs jāsagūsta un jānosūta uz Londonas zoodārzu, kur viņam sagādāta līgava.

-    Tas būs viens ellīgs darbiņš, vai ne, Harij? - es minēju.

-    Baidos gan, puis, - Harijs piekrita, maisīdams pannā mūsu čurkstošās brokastu sēnes.

-    Kur mēs viņu ieslodzīsim? - es turpināju vaicāt. - Mums taču nav nekā pietiekami liela, ko?

-    Nē, - Harijs piekrita. - Šie mums ar kravas mašīnu ceturtdien atsūtīs kasti. Mēs šo tur ieslodzīsim, un ar to pašu auto prom viņš būs.

Šādā Harija izklāstā process izklausījās pavisam vienkāršs.

Atausa ceturtdienas rīts, un ieradās kravas mašīna ar augstu, šauru koka kasti, kurā mums nu nācās mēģināt ar glaimiem ievilināt ārkārtīgi nervozu, strauju un veiklu gnu. Mēs torīt bijām izlaiduši Briniju aplokā mazliet pastaigāties, pēc tam es viņu ar auzām ievilināju atpakaļ dubultajā stallī un tad mums vajadzēja antilopi droši ieslodzīt vienā no steliņģiem. Pēc tam mums nācās divatā atstiept masīvo kasti no kravas mašīnas un nolikt tā, lai kastes atvere atrastos pretī Brinija steliņģim, un visbeidzot pacelt kastes galā ierīkotās slīdošās durvis. Šie sagatavošanās darbi prasīja zināmu laiku, un, pilnīgi dabiski, mums tajā brīdī nācās radīt troksni, pret ko Brinijs draudīgi iebilda. Viņš

atraugajas, sprauslaja, reca un vairakas reizes centas izspert

stalla sienas.

»>

Novietojuši transportējamo kasti vietā, mēs uz pusstundu aizgājām apspriest darbības stratēģiju un ļāvām Brinijam mazliet nomierināties.

-     Tā, puis, - Harijs teica, - paklausies, ko mēs darīsim. Es uzkāpšu uz kastes un rīkošos ar slīdošajām durvīm, bet, kamēr durvis paceltas, es nevarēšu redzēt, vai viņš ieiet iekšā, tāpēc tev vajadzēs man pateikt, kad laist vaļā, skaidrs? Tā, un tu ienes blakus steliņģī kāpnes, tad tu paņem šito bomi, noliecies pāri starpsienai un, kad šis ir tuvu kastei, uzsit viņam pa pakaļu - ielāgo, tikai viegli uzsit - tas arī viss, kas vajadzīgs, lai viņš ieskrietu kastē. Tad, kad šis ir iekšā, tu uzkliedz un es laižu durvis vaļā, skaidrs?

-    Izklausās tik vienkārši, - es rūgti piezīmēju.

-    Cerēsim, ka tā arī būs, - Harijs smaidīdams atteica.

Mēs aizgājām atpakaļ uz stalli, kur Brinijs joprojām mežonīgi bauroja, un es iemanevrēju trepes blakus steliņģī, paņēmu nūju, uzkāpu augšā un pablenzu pāri starpsienai. Brinijs blenza augšup uz mani, šausmu pārņemts par manu gļēvulīgo pielavī- šanos no muguras. Krēpes un bārda izskatījās mežonīgi sapinkājusies, tādējādi radās iespaids, ka gnu tikko nesukājies piecēlies no gultas. Brinija acis izbolījās, nāsis katrā šņācienā mežonīgi iepletās, melnie, izliektie ragi iezibējās kā naži, kad antilope slējās pakaļkājās un lēkāja staļļa ieslodzījumā.

-    Vai esi gatavs, puis? - Harijs no ārpuses uzsauca.

Es pastiepu savu nūju pāri starpsienai un pārliecinājos, ka trepes stāv stingri.

-    Jā! - es iesaucos. - Sākam!

Brinijs, kas bija blenzis augšup uz mani ar tādu skatienu kā vecmeita, kas zem savas gultas beidzot atradusi vīrieti, gluži dabiski apsviedās pret durvīm un vēroja, kā kastes durvis lēni ceļas augšup. Viņš sprauslāja kā vulkāns un nervozi mīņājās no vienas puses uz otru. Tā kā nu Brinijs nevēroja mani, es pagriezu nūju pareizajā pozīcijā. Es to stingri sagrābu vienā rokā un otru roku uzliku nūjas pretējam galam. Vēl neveiksmīgāku satvērienu es nemaz nebūtu spējīgs izvēlēties.

-    Tūlīt es viņu pakaitināšu, Harij! - es saucu.

-    Labi, puis, - Harijs atsaucās.

Uzmanīgi laidu nūju zemāk un tuvāk Brinija resnajam, drebošajam dibengalam. Kad koks pieskārās antilopes spīdīgajai ādai, likās, - esmu piešāvis sērkociņu īsam dinamīta mucas deglim. Šķita, ka viss notiek vienlaicīgi. Sajutis stibu, Brinijs nezaudēja ne mirkli - viņš palēcās stāvus gaisā un mēģināja uzspert pakaļkājas pāri ragiem. Viņš trāpīja nūjai, un tā aizlidoja pa gaisu kā raķete, atsitoties pret staļļa griestiem. Mana roka, kuru biju uzlicis nūjas galam, tādējādi atsitās pret griestiem kā pāļdziņa ķerta. Sāpes bija tik spēcīgas, ka es palaidu koku vaļā un pūlējos atgūt līdzsvaru, jo biju līdz pusei pārliecies pāri starpsienai. Jutu, kā trepes līgojas man zem kājām. Tajā mirklī Brinijs īpaši gari nosprauslojās, nolaida galvu un iemetās kastē.

-     Laid lejā, Harij, laid lejā! - es izmisīgi iekliedzos; tieši tajā mirklī trepes apgāzās un es ievēlos steliņģī. Slīdošās durvis norībēja lejā un Brinijs bija ieslodzīts - tomēr tik tikko, jo viņš bija ieauļojis kastē un ietriecis ragus tās pretējā galā, tā ka visa konstrukcija nolīgojās kā kuģis viesuļvētrā. Tad viņš turpināja dragāt kastes galu ar īsiem ragu triecieniem, tā ka koka šķēpeles lidoja uz visām pusēm. Cilvēki ņēmās skraidīt apkārt, meklēdami āmuru un naglas, lai salabotu postījumu, pirms Brinijs izlaužas.

Harijs, kas nedroši tupēja uz līgojošās kastes, pablenza lejup uz mani.

-    Vai viss kārtībā, puis? - viņš bažīgi apvaicājās.

Es grīļodamies pieslējos kājās; šķita, ka rokai pārbridis zilonis, un tā jau sāka piepampt.

-    Kārtībā, bet liekas, ka roka cietusi, - es atbildēju.

Tas izrādījās tiesa, jo rentgena uzņēmums slimnīcā liecināja, ka esmu sašķaidījis trīs plaukstas kaulus. Tiešām palaimējās, ka tie nebija saplaisājuši un izdūrušies cauri miesai, un manu roku tagad stingri iesaiņoja starp divām koka plāksnēm. Man iedeva sāpes remdinošus līdzekļus, kas darīja visu, tikai ne remdēja sāpes, un lika četrdesmit astoņas stundas nestrādāt, lai kauli sagultu tā, kā ārsts tos sakārtojis.

Šis bija mans pirmais darbā gūtais vērā ņemamais ievainojums, tāpēc mani gandarīja Beilija kundzes rūpes un cieņa, kādu viņa man izrādīja, - gluži tā, it kā es būtu ieguvis vai vismaz gandrīz ieguvis Viktorijas krustu.

Tajā vakarā es sēdēju pie kamīna un auklēju savu sāpošo roku, kad pārnāca Čārlijs.

-    Nu, ko, puis, sāc nu kravāties, - viņš mani uzrunāja.

-    Kravāties? Par ko tu runā, Čārlij? - Beilija kundze vaicāja.

-    Tikko birojā dzirdēju jaunumus, - Čārlijs paskaidroja, ar baudu grozīdams čībās tērptās kājas pie uguns. - Nedēļas beigās mēs brauksim mājās.

-    Mājās? Tu gribi teikt, - atpakaļ uz Londonu?

-    Pareizi, - Čārlijs apstiprināja. - Vai esi priecīga?

-    Protams, ka esmu priecīga! - Beilija kundze iesaucās. - Bet kas notiks ar mūsu zēnu?

-     Tev jāpārceļas uz Būdu. To drīz pabeigs, - Čārlijs man teica.

Būda bija milzīga, iestādei līdzīga celtne, kas tika uzbūvēta vientuļo parka darbinieku izmitināšanai un, cik zināms, nekad šim nolūkam netika izmantota.

-     Tajā lielajā šķūnī? - Beilija kundze iesaucās. - Šausmas, ziemā viņš nosals līdz nāvei!

-    Nekas, tur ir kamīni, - Čārlijs teica.

-    Bet kā ar pārtiku? Kas par viņu rūpēsies?

-     Nu, tur vāksies iekšā vēl vairāki cilvēki, - Čārlijs paskaidroja, - Džo darbnīcas, un tas jauniņais, un par ēdiena gatavošanu un tādām lietām atbildīgais būs vecais Bils un viņa sieva.

-     Nemūžam! - Beilija kundze neticīgi iesaucās. - Tikai ne tas riebīgais vecis un viņa šausmīgā sieva!

Beilija kundze bija nemitīgā naidā ar veco Bilu no galdniecības nodaļas, kurš tiešām bija pretīgs, žurkai līdzīgs radījums. Naids sācies tolaik, kad vecais Bils nogādājis uz kotedžu malku un Beilija kundze bija pažēlojusies par savām apsaldējuma čūlām.

-    Ziniet, ko ar tām iesākt, Ma? - vecais Bils bija noprasījis.

-     Nē, - Beilija kundze atteikusi. Viņai nepaticis, ka to sauc par Mammīti, tomēr gribējies uzzināt, kā ārstēt čūlas. - Ko lai iesāk?

-       No rīta uzreiz iebāziet kāju naktspodā, - vecais Bils ieteicis. - Drusku čurās dara brīnumus.

Lieki teikt, ka mēs ar Čārliju, šo stāstu dzirdēdami, kļuvām gluži histēriski, bet Beilija kundze tajā nesaskatīja nekā smieklīga. Tagad viņa teica:

-     Nu ko, neapskaužu nevienu, kas nonāks to cilvēku aprūpē. Tu, Džerij, labāk gan paņem gabalu pīrāga. Ēd dūšīgi, kamēr vēl vari. Dievs vien zina, ko šie tev cels priekšā, mazais

nabadzin.

>

Jāatzīst, es viņas bažām pievienojos. Doma par Beiliju ērtās kotedžas nomaiņu pret Būdas lielo šķūni un Beilija kundzes dāsnā mājas ēdiena aizstāšanu ar Bila un viņa sievas apšaubāmo virumu bija drausmīga, bet es tur neko nevarēju līdzēt.

LACU LUSTES

Viņš laiza un sūkā pats savas pēdas.

Bartolomjū Anglis, Par lietu savdabību

Vienā nodalījuma galā liels zemes gabals bija biezi apaudzēts ar lapeglēm, un šajā drūmajā mežainē, kas atgādināja Ziemeļamerikas vai Krievijas mežu, dzīvoja mūsu vilku bars. Dzīvnieku bija pavisam četrpadsmit, un jāatzīst - tie nebija no skata īpaši pievilcīgi. Es gluži labi spēju iedomāties, kā vilki daudzu gadu gaitā iemantojuši savu diezgan slikto reputāciju. Bāli zeltainās acis uz pelnu pelēkās vilnas fona izskatījās viegli ieslīpas un viltīgas; šo iespaidu vēl vairāk izcēla dīvainā gaita, jo vilki drīzāk slampāja nekā gāja, galvas nolaiduši un ausis atglauduši. Viņu kustības bija tādiem lieliem, vareniem dzīvniekiem neparasti graciozas - tā vien likās, ka vilki peld starp lapegļu ēnām.

Es atklāju, ka vilks ir lielā mērā apmelots dzīvnieks. Gluži pretēji savai reputācijai, tas nepavisam nepavada dzīvi, medīdams cilvēkus, kaut arī, protams, nav noliedzams fakts, ka reizēm vilki tiešām apēduši kādu cilvēku. Šveiciešu dabas pētnieks ar neķītru baudu apraksta asiņainās kaujas Šveices kalnos 1799. gadā, kad vācu, franču un krievu armiju kritušie nekad neesot tikuši apglabāti, bet gan atstāti vilkiem par barību. Acīmredzot vilku bari dzīrojuši pie šā uniformās tērptā mielasta un šādā veidā likuši domāt, ka cilvēku gaļa tiem garšo labāk par jebkuru citu.

Sev par atvieglojumu, es secināju, ka mūsu vilku gaume nebija tik izsmalcināta, tomēr nejutos īpaši labi, atvērdams Vilku meža vārtus, stumdams ķerru ar asiņainiem gaļas gabaliem cauri lapegļu biežņai un ik pa brīdim kādu gabalu nosviezdams, jo vilki drošā attālumā riņķoja man apkārt, cits citam uzšņākdami un uzņurdēdami, un tad metās uz priekšu, lai, saskaņā katrs ar savu sabiedrisko stāvokli, sakamptu gaļu.

Savvaļā vilki izvēlas partneri visam mūžam un ir ārkārtīgi gādīgi vecāki. Barā parasti ietilpst vecāki un viena gada jaunuļi, tātad tā ir drīzāk ģimene, nevis bars. Tomēr īpaši bargās ziemās vairākas ģimenes mēdz apvienoties, lai būtu veiksmīgākas medības, un tad bari izveidojas tiešām ļoti lieli. Teritorija, kuru bars aptver medījot, ir milzīga; rūpīgi izsekojot kāda vilku bara takām Aļaskā, noskaidrojās, ka sešu nedēļu laikā vilki simt reiz piecdesmit jūdžu lielā teritorijā noskrējuši septiņsimt jūdžu.

Vilks, protams, vienmēr bijis iecienīts dzīvnieks antīkajās reliģijās pat tik attālos reģionos kā Ziemeļamerika un Mongolija, un šim dzīvniekam ir ievērojama loma maģijā. Tajā laikā, kad vilki Eiropā bija sastopami ievērojami biežāk nekā šobrīd, ne tikai pastāvēja ticība vilkačiem, bet šo maģiju arī izmantoja dzīvē. Vienu no slavenākajiem vilkaču stāstiem stāstījis johans Veijers[4], kurš uzskatīja, ka tā ir tikai upura ilgstošas spīdzināšanas izraisīta mānija. Tomēr šis stāsts tiek atkārtots kā vilkaču eksistences pierādījums.

… Pjēru Burgo (Lielo Pīteru), Mišelu Verdonu (vai Udonu) un Filibēru Mento 1521. gada decembrī nopratinājis Bezan- sonas galvenais inkvizitors, dominikāņu mūks Žans Bons (vai Boms). Pret šiem vīriem vērsās aizdomas, kad, kādam ceļotājam, dodoties cauri Poliņī apgabalam, uzbrucis vilks; ceļotājs zvēru ievainojis un sekojis tam pa pēdām uz būdu, kurā ieraudzīja sievu apkopjam Verdona brūces. Grēksūdzē Verdons atzinies, ka esot pievērsis Pjēru Velna ticībai.

Tad atzinies Pjērs Burgo. 1502. gadā briesmīga vētra izklīdinājusi viņa ganāmpulkus. Meklēdams savus lopus, viņš saticis trīs melnus jātniekus, kuriem pastāstījis par savām likstām. Viens no jātniekiem (kura vārds, kā vēlāk atklājies, bijis Moisē) apsolījis Pjēram palīdzēt, ja tas viņam kalpošot kā kungam un pavēlniekam, un Pjērs piekritis nedēļas laikā noslēgt līgumu. Ļoti drīz viņš savas aitas atradis. Nākamreiz tiekoties, Pjērs uzzinājis, ka laipnais svešinieks ir Velna kalps, aizliedzis savu kristietību un zvērējis uzticību, noskūpstot jātnieka kreiso roku, kas bijusi melna un auksta kā ledus. Divus gadus vēlāk Pjērs atkal nosliecies uz kristietības pusi. Šajā brīdī Mišelam Verdonam - vēl vienam Velna kalpam - ticis uzdots atgriezt Pjēru pie sava īstā kunga. Apsolītā Velna zelta iekārdināts, Pjērs devies uz sabatu, ikvienam rokā bijusi zaļa vaska svece, kas degusi ar zilu liesmu. Verdons tad licis Pjēram izģērbties un ieziesties ar burvju ziedi, un Pjērs atklājis, ka kļuvis par vilku. Pēc divām stundām Verdons devis tam citu ziedi un Pjērs atguvis cilvēka izskatu. Spīdzināšanā Pjērs atzinies dažādos noziegumos, ko pastrādājis, būdams vilkacis. Viņš uzbrucis septiņus gadus vecam zēnam, bet puisēns kliedzis tik skaļi, ka Pjēram nācies apģērbties un kļūt par cilvēku, lai netiktu pieķerts. Viņš atzinies, ka esot apēdis četrus gadus vecu meiteni un tās gaļa esot bijusi brīnumgarda; tāpat arī esot lauzis sprandu deviņus gadus vecai meitenei un apēdis viņu. Būdams vilks, viņš kopojies ar īstiem vilkiem un, kā Burgo pats atzinies, visi trīs vīri "esot izjutuši caur to lielu baudu, it kā būtu kopojušies paši ar savām sievām ".

Visi trīs, protams, tika sadedzināti.

Tik ievērojamas reklāmas dēļ nav jābrīnās, ka patiesībā vilks tikai ar pūlēm spēj attaisnot par sevi izplatīto viedokli.

Mūsu vilcenes meklējās reizi gadā un parasti mazuļus laida pasaulē maijā. Meklēšanās laikā starp bara tēviņiem, protams, izcēlās pamatīgi kautiņi. Kaut arī šie kautiņi ar milzum lielu žokļu klabināšanu, zobu ņirgšanu, ņurdēšanu un smilkstēšanu izskatījās un izklausījās nežēlīgi, līdz asinsizliešanai nekad ne- nonāca. Kad tuvojās mazuļu atnešanās laiks, vilcene kopā ar bara vadoni zem lapegļu saknēm izraka komplicētu alu. Šajā alā vilcene parasti dzemdēja trīs vai piecus mazuļus. Kad mēs ar ķerru iebraucām aplokā vilkus pabarot, nācās būt piesardzīgiem un neuzgrūsties šīm bērnistabām, citādi māte kristu panikā un ņemtos staipīt mazuļus apkārt pa visu mežu, cenšoties no mums pasargāt. Tiklīdz mazuļi bija gana lieli, lai pārstātu zīst, abi vecāki sāka tiem atvemt pussagremotu gaļu - tādu kā bērnu barības konservu ekvivalentu vilku pasaulē.

Mēnesnīcas naktīs - īpaši, ja gaisā jaudās salna - mūsu vilki sarīkoja īstas operu viesizrādes. Mežs bija sudrabotās mēnessgaismas pieliets, un varēja redzēt dzīvnieku melnos augumus, kas lavījās no viena ēnas plankuma uz otru; tad pēkšņi visi sapulcējās vienkop, atmeta galvas un sāka mežonīgi, žēlabaini gaudot; kaucieni atbalsojās starp koku stumbriem it kā vilki muzicētu alā. Vilku acis mēnessgaismā zvīļoja, kakli piepūtās resnāki, dziedoņiem aizraujoties arvien vairāk un skandējot savu dziesmu arvien lielākā uzbudinājumā. Vērojot vilkus šādā brīdī, tā vien gribas ticēt visam, kas par tiem ticis stāstīts.

Vilku dziesmas ir vienas no skaistākajām skaņām dzīvnieku pasaulē, tāpēc es nepavisam nebiju pārsteigts uzzinot, ka arī vilki, tāpat kā es, dūdu spēli uztver ar dalītām jūtām. 1624. gadā, kad Anglijā un Īrijā bija ļoti daudz vilku, sers Tomass Fērfakss' stāsta par kādu kareivi, kas saņēmis atļauju no Īrijas doties uz Angliju:

…soļodams cauri mežam ar mugursomu plecos, viņš nogura un apsēdās koka pakājē, atvēra mugursomu un ķērās pie ēšanas; taču pēkšņi viņu pārsteidza divi vai trīs vilki, kas tuvojās kareivim, un viņš meta tiem maizes un siera drumslas, kamēr viss izbeidzās. Vilki nāca tuvāk, un vīrs nezināja, ko iesākt, tik vien izdomāja, kā paķert savas dūdas, un, tiklīdz viņš sāka spēlēt, vilki muka prom, it kā būtu līdz nāvei pārbiedēti. Kareivis tad teica: - Jupis jūs rāvis, ja zinātu, ka tik ļoti mīlat mūziku, būtu jūs pacienājis vēl pirms vakariņām.

Stāstā minētie vilki laikam gan bijuši pamatīgi izsalkuši, ja jau rijuši maizi un sieru - mūsējie ēšanas ziņā bija ārkārtīgi izvēlīgi un izsmalcināti.

Atceros, kādu dienu maza, veca dāmiņa aizturētu elpu vēroja, kā es stumju ķerru ar asiņaino kravu cauri Vilku mežam un izmētāju gurna gabalus. Kad biju iznācis no meža un aizslēdzis aiz sevis vārtiņus, viņa vērsās pie manis.

-    Piedodiet, jaunais cilvēk, - viņa vaicāja, - kas tā ir par gaļu?

Es tobrīd biju īpaši zobgalīgā omā, tāpēc savilku seju savā

labākajā pokera spēlētāja grimasē un atbildēju:

-     Kopēju gaļa, kundze. Tīri no taupības apsvērumiem. Kad kopēji kļūst pārāk veci un darbam nederīgi, mēs viņus izbarojam vilkiem.

Uz mirkli vecās dāmas sejā iegūla neticīga šausmu izteiksme, bet tad viņa saprata, ka tiek izjokota.

Toties mēnesnīcas naktī, kad cilvēks saritinājies guļ savas gultas drošībā, vilku flautas skaņām līdzīgā gaudošana iegūst noteiktu maģisku burvību.

Salīdzinājumā ar vilkiem mūsu pieskatāmie lāči veidoja ļoti raibu sabiedrību. Šķita, ka to senči būtu pārojušies juku jukām, galu galā izveidodami Eiropas, Āzijas un Ziemeļamerikas sugu miksli. Lielākais lācis šajā sabiedrībā bija tēviņš, kurš ģenialitātes uzplūdā, kādi tik bieži gadās dzīvnieku vārdu devējiem, bija nosaukts par Tediju - liels, tukls piparkūku krāsas muļķis ar sīkām, gandrīz neprātīgi lūdzošām ciemata plānprātiņa acīm, lielu, uzrautu rozā degunu un ārkārtīgi gariem, līkiem nagiem bruņurupuča krāsā, kurus tas lielu daļu laika kodīja, rūpīgi manikirēdams. Tedija gaita bija nedroša un tāda kā mīkstpēdīga, tāpēc nagi staigājot sitās kopā kā kastaņetes, raisot izbailes skatītāju vidū.

-    Paklau, Bil, 'itas lācis dejo stepu!

-    Nerunā muļķības, vecīt, 'itas ir uzvelkamais lācis. Tas, ko

> > ' ' '

tu dzirdi, ir motors. Laikam, kopējs šo ik rītus uzkurbulē.

Tas biju es, kurš atklāja to, par ko patiesībā nepārprotami liecināja Tedija smagnējā gaita, tuklais augums un paradums tupēt uz pakaļkājām ar vienu priekšķepu pie krūtīm - šis lācis patiesībā ir pārģērbies operas tenors. Kādu dienu es ar velosipēdu braucu garām lāču nožogojumam un sadzirdēju neparastu troksni - kaut ko vidēju starp moskīta spalgo sīkšanu ar dobjāku virstoni un falseta spiedzieniem pa starpām, kas atgādināja smalka soprāna pirmsnāves gārdzienu. Pārsteigts prātoju, kas gan varētu izdot šīs dīvainās un lāčiem pavisam neraksturīgās skaņas, nokāpu no velosipēda un devos izlūkos. Tedijs uz sava resnā, rūsganā dibena tupēja kazeņu pudurī, vienu ķepu piespiedis krūtīm, otras nagus iebāzis mutē, un savā nodabā dziedāja. Likās neticami, ka tik masīvs zvērs trīssimt piecdesmit mārciņu svarā spēj izdot tik dīvaini sievišķīgas skaņas. Viņa sīkās acu podziņas bija pusaizvērtas un dziedādams viņš viegli šūpojās. Vēroju lāci kādu laiku, tad uzsaucu. Tedijs satrūcies atvēra acis, izvilka nagus no mutes un ārkārtīgi samulsis skatījās uz mani. Es pieaicināju viņu pie režģiem un pasniedzu dažas kazenes, ko biju atradis. Viņš apsēdās manā priekšā kā liels, rūsgans Buda un ar mīkstajām lūpām ļoti uzmanīgi paņēma spīdīgās, melnās ogas man no plaukstas. Kad viņš bija beidzis, es dziļi ievilku elpu, noskaņoju balss saites tā, lai pēc iespējas precīzāk imitētu Tedija balsi, un nodziedāju viņam kori no "Baltā zirga viesnīcas".

Tedijs kādu mirkli satrūcies blenza manī, bet tad, man par lielu prieku, nolika vienu ķepu pāri krūtīm, otras nagus iebāza mutē, aizvēra acis un pievienojās manai dziesmai. Tas bija apgarots sniegums, un, šķiet, mums abiem bija žēl, kad tas elpas (manas) trūkuma dēļ aprāvās. Kopš tā laika es itin bieži pavadīju muzikālas pusstundas kopā ar Tediju, un, kamēr es uzlasīju aiz nožogojuma samestos papīrus un pārējās drazas, Tedijs lielā mērā kliedēja darba monotonumu, sekodams man pa būra iekšpusi un lustīgi dziedādams. Kādu dienu mēs, atgāzu- šies pret režģiem, izjusti vērāmies viens otram acīs un labi saskaņotā duetā dziedājām "Varbūt tu neesi eņģelis", kad es nejauši pametu skatienu sāņus un ieraudzīju, ka mūs vēro uz taciņas ciešā lokā nostājušās trīs mūķenes. Kad es paskatījos, viņas savāca savus talārus un devās tālāk; dāmas ne ar acu pa- mirkšķināšanu neļāva nojaust, ka tikko vērotais skats bijis kaut kas neparasts, tomēr gan mani, gan Tediju šī situācija pamatīgi apmulsināja.

Tedijs bija tik apburošs lācis, ka es gandrīz sliecos noticēt stāstam par lāci - donžuānu, ko atradu Topsela grāmatā':

Filipus Kofejs no Konstances kā lielu noslēpumu pastāstīja man, ka Savojas kalnos lācis varmācīgi iestiepis savā migā jaunu meiteni, kur baudkārībā izmantojis viņas ķermeni, un, kamēr meiča mitusi alā, lācis katru dienu nesis viņai labākos ābolus un citus augļus, kādus varējis sagādāt, un sniedzis tos viņai ar lielas mīlas apliecinājumiem; tomēr ik reizi, dodoties barības meklējumos, viņš aizvēlis alas mutei priekšā lielu akmeni, lai jaunava nespētu aizbēgt. Jaunavas vecāki pēc ilgiem meklējumiem beidzot atraduši savu meitiņu lāča migā un atbrīvojuši no nežēlīgā briesmoņa gūstības.

Savādi, ka tā dēvētie spalvainie aini, primitīvi cilvēki, kas atrasti Japānas Hokaido salā, mēdz godināt lāci un stāstīt ļoti līdzīgu stāstu. Tomēr viņu leģendā stāstīts par sievieti, kas no lāča dzemdējusi dēlu, un daudzi no kalnos dzīvojošajiem ainu cilts pārstāvjiem acīmredzami lepojas, ka cēlušies no lāča. Viņus dēvē par Lāča Pēcnācējiem, un šie cilvēki par sevi saka: - Ja runa ir par mani, tad es esmu Kalnu Dieva bērns. Esmu cēlies no tā dievišķā, kas valda pār kalniem. - Tomēr fakts, ka šie cilvēki uzskata lāci par svētu dzīvnieku, ir apšaubāms prieks pašam lācim, jo katru gadu tie svin Lāča svētkus.

1 Domāta Edvarda Topsela (Edward TopselI) trīs sējumu grāmata "Četrkājaino zvēru vēsture", kas pirmo reizi publicēta Londonā 1607. gadā. Grāmatā galvenokārt minētas atsauces uz Aristoteļa, Pllnija un Vergllija darbiem.

Viņi sagūsta lācēnu un atgādā uz ciematu, un, ja tas ir ļoti mazs, viņu zīda kāda no ciemata sievietēm vai arī baro no rokas, vai no mutes mutē. Augdams lācēns spēlējas ar bērniem un pret viņu izturas ar lielu mīlestību kā pret mājas lutekli, bet, kad lācis izaudzis pārāk liels šādai attieksmei, to iesloga koka būrī, kur lācis barodamies pavada divus vai trīs gadus. Tad septembrī vai oktobrī sākas svētki.

Ciematnieki sāk izlūgties piedošanu saviem dieviem, teikdami, ka uzturējuši lāci no saviem trūcīgajiem krājumiem tik ilgi, cik iespējams, bet nu tie ir spiesti viņu nogalināt. Ja ciemats ir mazs, svētkos piedalās visi tā iedzīvotāji. Kad visi sapulcējušies pie būra, ciemata orators uzrunā lāci un stāsta, ka tas tiks sūtīts pie senčiem. Viņš aicina lāci piedot šo slepkavību un izsaka cerību, ka zvērs to neņems ļaunā. Dīvainā pretrunā ar agrāko pielūgsmi, lāci tad sasien ar virvēm un izlaiž no būra, kur pār viņu sāk birt neasu bultu krusa, lai dzīvnieku saniknotu. Kad lācis ir pārguris, cenšoties atbrīvoties no virvēm, viņu piesien pie staba, tā kaklu iespiež starp diviem mietiem, un, tos spiežot kopā, lāci nožņaudz, turklāt ikviens ciematnieks izrāda dedzīgu vēlēšanos piedalīties šajā procedūrā. Tad lācim sirdī iešauj bultu, tomēr to dara ļoti piesardzīgi, lai neiztecētu asinis. Reizēm vīri dzer siltās asinis no lāča ķermeņa, lai iegūtu šā dzīvnieka drosmi un citas cildenās īpašības, tad noziežas ar asinīm, lai nodrošinātu sev veiksmi medībās. Kad lācis ir beigts, to nodīrā, viņa galvu nocērt un kopā ar gabalu ķermeņa novieto mājas austrumu puses logā, bet no gaļas izvāra zupu ar prosas ķiļķeniem un žāvētām zivīm. Tad beigtajam dzīvniekam tiek veltītas lūgšanas un, starp citu, viņam tiek ieteikts būt gana liberālam, doties pie tēva un mātes un piedzimt vēlreiz, lai to varētu vēlreiz noķert, izaudzēt un upurēt. Ir novērots, ka svētku sākumā sieviete, kas lāci zīdījusi, dūšīgi vaimanā, tomēr arī viņa ar sajūsmu pievienojas lāča žņaugšanai un, tiklīdz lācis ir beigts, ātri vien atgūst joie de vivre' - tas daudz ko liecina par cilvēka iedabu.

Man palaimējās joprojām strādāt šajā nodalījumā, kad divām Tedija sievām piedzima mazuļi. Harijs zināja, ka viņas ir grūtas, bet mazuļu piedzimšanas dienu varēja vien minēt. Tad mēs ievērojām lācenes vācam lapas midzenim un zinājām, ka dzemdības tuvojas. Midzeņi, kas bija izklaidus izvietoti starp kazeņu krūmiem visā aplokā, bija stropiem līdzīgi akmeņu krāvumi, ko klāja zeme un zāle. Mātītes notupās pāris jardu attālumā no saviem midzeņiem un ar saliektām ķepām ņēmās vilkt uz savu pusi apkārt esošās lapas un zāli, mīļi spiežot saiņus pie resnajiem vēderiem. Kad vienā laukā guļvietu klājamais materiāls izbeidzās, lācenes atkāpās, šļūkdamas uz dibena, un ķērās pie nākamā zāles pudura. Kad bija savākušas gandrīz vairāk, nekā spēja saturēt ķepās, tās izmanīgi atmuguriski nozuda alās, lai tur novietotu savu kravu. Šādā veidā ierīkotās migas bija apmēram pēdu vai astoņpadsmit collas dziļas un apmēram piecas pēdas platas. Pēc migu ierīkošanas pagāja zināms laiks, un tad kādu dienu, kad mēs ar Hariju gājām garām lāču aplokam, Harijs spēji apstājās un pielieca galvu.

-    Dzirdi, puis? - viņš noprasīja.

Es ieklausījos un saklausīju no viena midzeņa plūstam spiedzošas skaņas - kaut ko līdzīgu gumijas pīkstuļa radītajām.

-    Viņi ir klāt, - Harijs apmierināts secināja.

Lai to nosvinētu, es aizgāju uz ciemata krogu un nopirku divas pudeles alus, ko izdzert pie vēlajām brokastīm. Es par šo notikumu biju ļoti sajūsmināts un, saskandinot ar Hariju mūsu kausus, apvaicājos, kad mēs redzēsim lācēnus.

' Joie de vivre (fr.) - dzīvesprieks.

-    Jāgaida, 'amēr tiem atveras acis, puis, - viņš atteica.

-     Kad tas notiks? - es dedzīgi vaicāju un izrāvu piezīmju grāmatiņu, lai pierakstītu šo svarīgo faktu.

-    Pēc kādām trim nedējām, - Harijs teica. - Trīs nedēļas jāgaida, un tad varēsim iet viņus apskatīt un noteikt dzimumu.

Es tikko spēju sagaidīt. Ja būtu zinājis, kas mani sagaida, tad vis tik dedzīgs nebūtu bijis. Tomēr beidzot atausa lielā diena.

-    Šodien iesim iekšā tur pie lāčiem, - Harijs kādu rītu gluži ikdienišķi paziņoja.

Es, dabiski, nospriedu, ka viņš runā par mazuļiem.

-    Lai noteiktu lācēnu dzimumu? - es vaicāju.

-    Pareizi, puis, - Harijs teica. - Ap pusdesmitiem atnāks fotogrāfs no Londonas avīzēm, tā ka tu sadabū pāris trepju un iesprosto Tediju vienā sprostā un mātītes otrā. Skaidrs, puis?

-    Jā, - es atteicu. Par rīkojuma iemeslu man prātot nepienācās, kaut arī es ilgojos zināt, ko mēs iesāksim ar divām trepēm.

Ar kazeņu saujas un kora no "Kapri salas" palīdzību man izdevās ievilināt Tediju sprostā. Viņa sievas bija aizdomīgākas un nepaklausīgākas, tomēr arī viņas beidzot krita par upuri negausībai, kad es tās piekukuļoju ar resnām, lipīgām datelēm.

Beidzot parādījās Harija sīkais augumiņš ar garu, izstīdzējušu fotogrāfu tauvā un Deniss, kopējs no kāda cita nodalījuma.

-   Viss kārtībā, puis? Tu viņus ieslodzīji atsevišķi, kā es teicu? - Harijs noprasīja.

-    Viss tiek kontrolēts, - es atbildēju.

Harijs pārbaudīja bultas pie sprostu durvīm un tad aši saberzēja plaukstas.

-    Tā, puis, - viņš izrīkoja, - nolaid trepes pāri malai.

Te nu man jāpaskaidro, ka apmēram vienu akru lielo lāču aploku no trim pusēm norobežoja divpadsmit pēdu augsts dzelzs stieņu žogs ar smaili izliektiem galiem. Ceturtajā pusē bija uzbērts un nocementēts zemes valnis, tā ka, pakāpjoties dažus soļus augstāk un tad paskatoties uz leju, lāči bija redzami kādas divpadsmit pēdas zemāk. No turienes pavērās arī panorāmas skats pāri visam aplokam. Tieši šajā vietā Harijs man lika nolaist trepes. Es joprojām nesapratu, kāpēc mums vajadzīgas divas trepes, tomēr paklausīgi nolaidu abas pāri malai un pārliecinājos, ka abas stāv stabili.

-    Labi, puis, nāc nu, - Harijs teica, pārlēca pāri margām un norāpās pa vienām trepēm veikli kā tarakāns. Un es viņam sekoju.

Kad lācenes ieraudzīja mūs parādāmies aplokā un soļojam uz midzeņu pusi, viņas sāka visai nepatīkami rēkt - tie bija šņācoši kunksti, kas mums nepārprotami vēstīja, ko mātes ar mums iesāktu, ja vien tiktu klāt. Kad nonācām pie pirmā midzeņa, Harijs nometās četrrāpus un ielīda iekšā. Brīdi valdīja klusums, tad viņš atmuguriski izrāpās atkal ārā, vilkdams sev līdzi divus mazus dzīvnieciņus, kas ņurdēja un pretojās, un no kuru izskata man aizrāvās elpa. Manās pārsteiguma pilnajās acīs abi izskatījās pēc diviem elektroziliem rotaļu lācīšiem no veikala. Pēc tuvākas aplūkošanas gan izrādījās, ka lācēnu kažoki nav elektrozili, tomēr tie nepārprotami bija dūmakaini zilpelēki kā persiešu kaķiem. Nagi bija gaišā dzintara krāsā, ļoti gari un asi, gluži kā tēvam, un apaļās acis gaiši zilas. Visas šīs pasaku varoņu īpašības vedināja domāt, ka lācēniem piemīt arī visapburošākais raksturs, tomēr abi spiedzīgi ņurdēja un šņāca, cirta mums ar garajiem, līkajiem nagiem, kas atgādināja kazeņu ērkšķus, un kampa ar trauslajiem, kā adatas asajiem, baltajiem zobiem.

-     Še, puis, - Harijs teica, paceldams abus burvīgos, tomēr draudīgos kamoliņus, - paturi šos te, un es ielīdīšu pēc pārējiem diviem.

Viņš mazos bez ceremonijām iegrūda man rokās; sajūta bija tāda, kā apskaujot divus muskuļotus, makšķeru āķiem pilnus kažokādas kažokus. Beidzot, kad Harijs bija izvilcis vēl divus mazuļus no otra midzeņa, mēs devāmies atpakaļ pie trepēm. Līdz tam brīdim es nebiju iedomājies, cik grūti ir kāpt pa trepēm, nesot divus ļaunprātīgi noskaņotus lācēnus - lūk, pie kā noved rāmās dzīves ierobežotās iespējas. Gan Harijs, gan es izkāpām no bedres saskrāpēti un sakosti līdz asinīm, tomēr kaut cik neuzveikti. Tur nu mēs stāvējām un centāmies izskatīties dzīvespriecīgi, kamēr dēlietis fotografēja lācēnus no visiem skata punktiem. Toreiz es atklāju - un man nekad nav bijis iemesla savu nostāju mainīt -, ka fotogrāfi ir cietsirdīgas un bezjūtīgas sugas ļaudis. Rīkojums "mazliet pagriezt viņa galvu, lai mēs tiekam pie profila" tādiem varētu likties gana vienkāršs lūgums, tomēr man varēja nozīmēt pāris pirkstu zaudēšanu.

Beidzot fotogrāfs bija savu darbošanos beidzis - vismaz es domāju, ka beidzis. Bet tad viņš pagriezās pret Hariju un teica:

-    Kā būtu ar mazuļu bildi kopā ar mātēm?

-    Ak, nekādu problēmu, - Harijs atteica. - Tūlīt nokārtosim.

Atceros - es nodomāju, ka Harijs izturas pārāk pašpaļāvīgi, jo

zināju, ka mazuļi, tiklīdz palaisti vaļā, vienā stiepienā metīsies uz patvērumu kazeņu krūmos un, tajos paslēpušies, vairs nekādi nebūs nofotografējami.

-     Kāp lejā, puis, - Harijs norīkoja, - un nelaid tos mazos vaļā, pirms es teikšu.

Mans kāpiens lejup būtu izraisījis aplausu vētru jebkurā cirkā kā ekvilibristikas brīnums; nonācis lejā, es ar atvieglojumu noliku lācēnus zemē, tomēr joprojām stingri turēdams tos pie skausta. Harijs man pievienojās ar abiem saviem lācēniem, kas sparīgi ķepurojās, un smagi nosvieda tos zemē līdzās manējiem.

-    Tā, puis, - Harijs teica, - paklausies, ko mēs tagad darīsim. Mēs turēsim šos te lācēnus, kamēr Deniss izlaidīs lācenes no sprosta.

Neticēdams savām ausīm, es blenzu uz Hariju, joprojām turēdams nebalsī spiedzošos lācēnus dzelžainā tvērienā. Viņš nejokoja - tā bija bijusi nopietnība.

-    Harij, - es teicu, - tu esi jucis. Kad tie sasodītie lāči tiks ārā pie šiem spiedzošajiem lācēniem, viņi… viņi…

Mana balss aizžņaudzās rīklē, to paralizēja doma par to, ko lāči darīs, bet Harijs neklausījās.

-     Denis, - viņš uzsauca, - esi gatavs?

-     Essu! - no trepju puses tikko dzirdami atskanēja Denisa balss.

-     Harij…, - es izmisīgi iesāku.

-    Tā, puis, - Harijs mierinoši teica, - turi lācēnus, kamēr es likšu laist vaļā, saproti? Tie lāči mūs neaiztiks, tiklīdz būs tikuši pie mazuļiem.

-    Bet, Harij…, - es neatlaidos.

-    Būs jau labi, puis. Mums te ir divas trepes, saproti? Kad es teikšu, laid viņus vaļā un nesies pa trepēm augšā. Nekā sarežģīta, - Harijs izrīkoja. - Tā, esi gatavs?

-    Bet, Harij…

-    Kārtībā, Denis, laid viņas laukā! - Harijs uzsauca.

Nākamie pāris mirkļi bija rosības pārpilni.

Teikt, ka mēs ar Hariju, pēc manām domām, uzvedamies kā plānprātiņi, nozīmētu izteikties pārāk maigi. Lācene, kurai nolaupīts mazulis - šajā gadījumā divas lācenes - ak, Kungs! Pat Šekspīram būtu vairāk prāta. Tajā mirklī abas lācenes savās lamatās mitējās rēkt, atskanēja man tik pazīstamais šķindošais troksnis, ar kādu paceļas sprostu slīdošās durvis. Tad iestājās draudošs klusums. Mēs nevarējām sprostus saredzēt, jo tos aizsedza kazeņu krūmi.

-    Kuru katru mirkli, puis, - Harijs līksmi ziņoja.

-    Harij…, - es mēģināju vēlreiz.

-    Ak! - Harijs apmierināts secināja. - Tur jau viņas nāk!

Līdz tam brīdim es nekad nebiju iedomājies, ka divi apņēmības pilni, muskuļoti lāči spēj tikt cauri bieziem, divpadsmit gadus veciem kazenājiem kā plānam papīram. Pat saceltais troksnis atgādināja trauslo papīra plēšanu. Un tad Harijs, es un četri lācēni apmēram divdesmit pēdu attālumā atradāmies aci pret aci ar aizkaitinātajām mātītēm. Mazuļi, savas radītājas ieraudzījuši, sāka mežonīgi ķepuroties un sajūsmā spiedza, cik jaudas. Mātes uz mirkli apstājās, lai noorientētos, Stīvensona raķetes' cienīgā niknumā divas reizes nošņācās un tad, aizsmakušā balsī rūkdamas, metās mums virsū. Viņas neskrēja - viņas atsperīgi sitās pret zemi kā divas lielas, spalvainas bumbas, un šis tuvošanās veids piešķīra situācijai vēl lielāku draudīgumu. Lāceņu ātrums bija apbrīnojams, abas tuvojās arvien vairāk un vairāk. Kad abas bija apmēram divpadsmit pēdu attālumā, es sāku domāt, ka spēle ir galā.

-    Tagad, puis, - laid viņus vaļā, - Harijs iesaucās un atlaida savus lācēnus.

Nekad mūžā es nebiju ātrāk palaidis vaļā kādu dzīvnieku un izjutis par to tik lielu pateicību. Patiesību sakot, savā entuziasmā es gandrīz uzmetu mazuļus mātēm virsū. Tad metos pie trepēm un nesos augšup pērtiķa cienīgā ātrumā. Nonācis augšgalā, es apstājos un pavēros lejup. Kā jau Harijs bija paredzējis, abas lācenes, tikušas pie mazuļiem, apstājās un bija pārāk aizņemtas, tos aplaizot un apčubinot, lai pievērstu kādu uzmanību mums. Mēs izvilkām trepes, un es noslaucīju sviedrus no sejas.

' Stīvensona raķete (Stevenson's Rocket) - Džordža Stīvensona 1825. gadā konstruētā un vadītā tvaika lokomotīve, kuru izmantoja pirmajam modernajam pasažieru vilcienam Anglijā, kursējot starp Liverpūli un Mančesteru.

-    Harij, - es stingri teicu, kad mēs gājām atpakaļ uz zebru steliņģiem, - kaut ko tādu es otrreiz vairs nedarītu pat par tūkstoš mārciņām.

-    Nu ko, tu to izdarīji par divām mārciņām un desmit šiliņiem, - Harijs ieķiķinājies atteica.

-     Divām mārciņām un desmit šiliņiem? Ko tu ar to gribi teikt?

-     Tik daudz fotogrāfs man iedeva dzeramnaudā, - Harijs paskaidroja, - piecīti. Puse ir tava, puis.

Šis ienākums ļāva man aizvest savu toreizējo draudzeni uz kino, bet tik un tā es nedomāju, ka tas bija tā vērts.

NO ŽIRAFES AUGSTUMIEM

Ļoti lēnprātīgs dzīvnieks, un ar tīru sirdsapziņu.

Šekspīrs, Sapnis vasaras naktī

Tūlīt pēc tam, kad Beiliji, man par visdziļāko nožēlu, bija aizbraukuši un es pats iedzīvojies Būdas sastingušajā, mazgadīgo kolonijai raksturīgajā atmosfērā, es tiku pārcelts arī uz citu nodaļu. To pazina ar nosaukumu Žirafu nodalījums. Šo parka daļu pārvaldīja Bērts Rodžerss - kluss, jauks cilvēks ar vēja appūstu, ķirsim līdzīgu seju un cigoriņu ziedu zilām acīm. Kaut arī viņš izskatījās tik kautrīgs un sevī noslēdzies, Bērts uz maniem nebeidzamajiem jautājumiem atbildēja ar lielu pacietību un humoru, un bija bezgala lepns par dzīvniekiem, kas atradās viņa uzraudzībā.

Gaužām neveiksmīgi nodalījuma centrā atradās Pulkstenīšu mežs. Mežs vasarā bija burvīgs, taču šajā gadalaikā - ziemas sākumā - tam pilnīgi trūka pievilcības. Mežu ieskāva plaši zālieni, tādējādi tam pāri griezīgi šāvās vējš. Laikā, kad sāku strādāt nodalījumā, nosaukums "Pulkstenīšu mežs" bija gatavais eifēmisms. Šāds nosaukums uzbūra iztēlē zaļus ozolus, ap kuru saknēm vijas miljoniem ziedu dūmaka. Gluži pretēji: lietus izmērcētie lielie koku stumbri spīdēja, tos klāja koši zaļa pelējuma traipi. Šobrīd tas bija drūms, lietū pilošs mežs, kurā tupēja saīgušu valabiju bariņi un muntjaki pazemīgi un nožēlojami lavījās cauri milzu stumbru katedrālei.

Protams, Beringo žirafe Pīters visās šā vārda nozīmēs pacēlās galvas tiesu virs pārējā. Viņš apdzīvoja lielāko, labāk iekārtoto un skaistāko dzīvnieku māju visā Vipsneidā. Tā bija būvēta no koka - pusmēness formā, un iekštelpās bija lieliskas parketa grīdas. Līdzās mājai, protams, atradās liels aploks, taču Anglijas klimata untumu dēļ jebkurā gadalaikā, īpaši agrīnajos ziemas mēnešos, Pīters lielāko daļu sava nomoda pavadīja, pastaigādamies šurpu turpu pa balles zālei līdzīgo apartamentu.

Tajā rītā, kad sāku strādāt nodalījumā, Bērts izskaidroja mūsu daudzveidīgos uzdevumus un tad teica:

-    Tā, puis, mūsu pirmais darbs ir iet un iztīrīt Pītera aploku.

-    Vai tu, ēēē, ej iekšā pie viņa? - es piesardzīgi apvaicājos.

-    Protams, - Bērts mazliet pārsteigts atteica.

-    Tātad viņš, ēēē, ir rāms? - es atkal vaicāju, jo epizode ar lāčiem vēl bija man spilgtā atmiņā, tāpēc vēlējos tikt par visu skaidrībā.

-    Kas? Vecais Pīters? - Bērts pārvaicāja. - Viņš pat mušai nenodarīs pāri.

To teicis, viņš pasniedza man slotu, atvēra durvis un ievadīja Albertholai līdzīgajā, skanīgajā mājā, kas bija Pītera miteklis.

Pītera partnere bija mirusi jau ilgi pirms manas ierašanās Vipsneidā, un bez viņas Pīters bija kļuvis kaprīzs un pārstājis ēst. Tā kā Pīters acīmredzami ilgojās pēc sabiedrības, viņam par kompanjonu bija pielikts īpatnējas krāsas un apšaubāmas izcelsmes kazlēns. Ap to laiku, kad sāku strādāt nodalījumā, kazlēns, kuru neizbēgami dēvēja par Biliju, bija izaudzis par lielu un diezgan neglītu āzi, tomēr viņam piemita ievērojama tiesa personības un šarma. Kad mēs tajā pirmajā rītā iegājām Pītera mājā, pats Pīters ar izklaidīgu skatienu stāvēja vistālākajā kaktā, ritmiski kustinādams žokļus, košļājot siena šķipsnu. Viņš pilnībā atgādināja prinča reģenta laika dendiju, kurš cenšas pieņemt lēmumu, kuru kaklasaiti šorīt izvēlēties. Bilijs allažiņ apvienoja žirafes sabiedrisko attiecību aģenta un sekretāra pienākumus, tāpēc viesmīlīgi ieblējās un rosmīgi nāca tuvāk, lai mani nopētītu un tiktu skaidrībā, vai gadījumā es vai jebkas no mana apģērba varētu izrādīties ēdams.

-    Izturies vienkārši, puis, - Bērts pamācīja, - ej tik un mierīgi slauki. Neizdari nekādas negaidītas kustības. Viņam nepatīk negaidītas kustības - tās viņu biedē, un tad viņš var iespert. Droši vien viņš drīz pienāks apsveicināties.

Lūkodamies uz plankumaino, tornim līdzīgo radījumu telpas otrā galā, es nepavisam neilgojos pēc intīmas draudzības ar viņu.

-    Nu, tad es iešu pabarot bizonus, - Bērts teica.

-    Kā, vai tu nepaliksi šeit? - es satrūcies vaicāju.

-    Nē, - Bērts atbildēja, - diviem te nepietiek darāmā. Domāju, ka tu to paveiksi viens un divi.

Laikam gan, es domāju, ja vien darba gaitā netikšu nospārdīts līdz nāvei.

Tā nu Bērts atstāja mani ieslodzītu kopā ar Pīteru, kas apcerīgi gremoja telpas otrā galā, un Biliju, kas pūlējās izraut un apēst vienu no manām kurpju auklām. Bērts nebija noteicis, cik ilgā laikā man jāiztīra šī vieta, parketa grīda bija slaucīšanai ērta virsma, tāpēc es nolēmu ziedot dažas minūtes, lai sadraudzētos ar Biliju un ļautu Pīteram pierast pie domas par viņa valstībā parādījušos svešinieku. Sameklēju kabatā dažus cukur- graudus un ar to palīdzību ieliku mūsu draudzībai nopietnus pamatus. Bilijs uzklupa cukuram ar tādu sajūsmu, ka varētu domāt - viņš nekad mūžā nav ticis pie pamatīgas maltītes, kaut arī Šetlandes ponija lieluma rumpis, ko klāja dīvaina, rudi dzeltena spalva, bija ārkārtīgi labi nobarots. Kamēr es baroju Biliju ar cukuru, Pīters nolēma pienākt tuvāk. Viņš norija pēdējo siena kumosu un pastaigas solī pāri visai milzu istabai nāca uz manu pusi. Tas nudien bija kaut kas pārdabisks, sajūta tikpat nereāla un tikpat šokējoša, kā pēkšņi ieraudzīt koku izceļam saknes no zemes un peldam pāri klajumam, lo Pīters nudien peldēja. Mehānisms, kas kontrolēja milzīgos locekļus, bija neaptverams, jo uz manu pusi soļoja garākais zīdītājs uz zemes, tomēr viņš kustējās ikdienišķi un graciozi kā briedis un klusi kā mākonis. Viņš nebija neveikls - kustējās pilnīgi nesteidzīgi, un kustību daiļums ļāva nepamanīt locekļu nesamērī- gumu vai milzīgo augumu. Galu galā žirafes augums rosina domu par lempīgumu, bet tajā nebija nekā neglīta. Pīters apstājās kādas divpadsmit pēdas no manis, vienlaikus viņa galva atradās tieši virs manis; tad viņš to lēni nolaida un blenza man sejā. Žirafes skropstas bija neticami garas un biezas, un milzīgās, tumšās acis, kas maigi jautājoši vērās manī, bija valgas un skaistas. Pīters ārkārtīgi uzmanīgi un pieklājīgi mani apostīja. Tad, acīmredzot nolēmis, ka esmu nekaitīgs, pagriezās un aiz- soļoja. Viņa aste atgādināja garu, zīdainu ziloņkaula krāsas svārstu, kas viegli šūpojās uz visām pusēm; sarežģītais medus brūnais un krēmkrāsas ādas raksts izskatījās kā neatkārtojama, brīnišķīga mozaīka. Tajā pašā mirklī Pītera un, taisnību sakot, jebkuras jebkad dzīvojušas žirafes burvība pārņēma mani savā varā.

Strādādams nodalījumā, es kā apburts vēroju attiecības, kādas izveidojušās starp Piteru un Biliju. Bija pilnīgi skaidrs, ka Pīters izjūt neprātīgu mīlestību pret šo nepievilcīgo radījumu un ka Bilijam Pīters patīk tieši tikpat kā itin viss šajā pasaulē. Ja var tā izteikties, Bilijam bija vaļasprieks, kas pārņēma visus prātus, - viņš nebeidzami meklēja jebko, kas kaut attāli līdzinājās ēdienam. Pīters spožām acīm vērās lejup uz savu drukno, iesārto salmu krāsas draugu, lielā mīlā un maigumā bikstīja to ar purnu un ļoti uzmanīgi kāpa tam pāri. Savukārt Bilija taktika bija krietni vien tiešāka, ja atklājās, ka Pīters nostājies viņam ceļā. Viņš vienkārši nolieca galvu un badīja vienu no lielajām, plankumainajām kājām, kamēr Pīters nervozi, gluži kā atvainodamies, pakāpās sāņus. Bilijam bija dzeltenas, jautrības pilnas acis, īsa, drebelīga bārda un ļoti neveikls, gandrīz četrstūrains Šetlandes ponija ķermenis. Starp diviem dzīvniekiem nemaz nevarēja pastāvēt lielāka atšķirība - Pīters no galvas līdz kājām bija aristokrātisks dendijs ar labām manierēm, turpretī Bilijs nepārprotami bija tikai parasta, rijīga kaza ar raibu pagātni, tomēr viņam piemita viss savas dzimtas humors un nesatricināmā nekaunība, kas līdz ar spēju no visa izsist labumu vadīja viņu cauri dzīvei. Esmu pārliecināts - ja Biliju ievietotu vienā miteklī ar degunradzi, viņš divdesmit četru stundu laikā arī to dabūtu savā varā.

Kad bijām tuvāk iepazinušies, Bilijs reizēm uz pāris minūtēm atrāvās no sava dzīves uzdevuma - mēģināt apēst ko tādu, kas nav ēdams, - un aplaimoja mani ar rotaļu. Rotaļa viņa izpratnē bija kaut kas dīvains un rosīgs. Tā gluži vienkārši sastāvēja no uzbrukšanas man ar noliektu galvu. Mana loma rotaļā bija censties uztvert Bilija triecienu kopā saliktās plaukstās un vienlaikus pakāpties sāņus. Šim nolūkam bija vajadzīga ievērojami liela pacietība un iemaņas, un, ja es negadījos labā formā, tad atjēdzos guļam uz muguras, bet Bilijs stāvēja virs manis, kratīja bārdu man sejā un viņa dzeltenās acis dzirkstīja ļaunīgos smieklos. Ja es pārāk ilgi pūlējos pietrausties kājās, bija pilnīgi iespējams, ka nozūd puse manas kaklasaites, jo jebkura veida sports vienmēr pamatīgi kāpināja Bilija apetīti.

Bija patiesi izglītojoši vērot Plteru ēdam. Viņa ārkārtīgi garā, spilgti zilā mēle neticami uzmanīgi apvijās ap siena kum- šķīti. Radās tāda pārliecība, ka mēle dzīvo pati savu patstāvīgu dzīvi, jo spēj izmeklēt ēdienu ar nemaldīgu precizitāti, kamēr pats Pīters likās iegrimis transā. Vēl viens neparasts skats bija vērot, kā viņš paceļ barību no grīdas. Šim nolūkam Pīters bija izstrādājis divas metodes. Pirmais paņēmiens bija saliekt abas priekškājas ceļos, kamēr galva nonāk pietiekami zemu, lai sasniegtu ēdamo. Otru paņēmienu viņš izmantoja biežāk, šī metode bija komplicētāka un bīstamāka. Žirafe iepleta milzīgās priekškājas pa collai platāk un platāk, kamēr varēja nolaist garo kaklu un ar mēli pacelt gardumu. Šo manevru Pīters veica ārkārtīgi piesardzīgi, jo gadījumā, ja kājas paslīdētu, viņš nogāztos ar izplestām kājām, salauztu abas lāpstiņas un, visticamāk, arī muguru.

Kaut arī zināju, ka Pīters mani pieņēmis, viņa mājokļa tīrīšana man vēl joprojām šķita baismīgs piedzīvojums. Enerģiski slaucīdams ar birsti, es viņa gandrīz nemanāmo tuvošanos pat nejutu - polsterētie nagi tikko dzirdami šļūca pāri parketam, un par žirafes klātbūtni pirmām kārtām vēstīja dziļa, domīga nopūta man uz skausta. Es paskatījos pār plecu un ieraudzīju Pīteru slejamies divdesmit pēdu virs manis, un pārsteiguma mirklis nepavisam nenomierināja nervus. Viņa lielās, valgās acis bija ziņkārības pilnas, apakšžoklis ritmiski kustējās gremojot, nāsis iepletās, un viņš vēlreiz uzpūta man pēc siena smaržojošu dvašu. Tad Pītera galva garā kakla galā pasviedās kādas sešpadsmit pēdas tālāk, un žirafe lempīgā gaitā aizpeldēja, lai iegremdētu zilo mēli siena redelē. Kamēr vien strādāju ar Pīteru, viņš nekad nekļuva nikns; tomēr es zināju, ka viens labi mērķēts milzīgā naga spēriens vajadzības gadījumā varētu nogalināt lauvu, tāpēc es izturējos pret viņu ar piesardzību. Galvenais bija viņu nesabiedēt. Šis likums, protams, attiecās uz visiem aprūpējamajiem dzīvniekiem, bet žirafe ir ārkārtīgi nervozs radījums, kas izbiedēts viegli varēja laisties histēriskos rikšos; šādu skrējienu ir gandrīz neiespējami apturēt, un tas var beigties vai nu ar sirdstrieku no pārpūles, vai ar lauztu kāju. Šāds gadījums, protams, būtu ekstrēms; parasti pārbīļa brīdī žirafes automātiska reakcija bija spert ar pakaļkājām vai zemu novēzēt galvu, šādā veidā patiešām nopļaujot ienaidnieku kā zāles stiebru.

Zoodārzā žirafes milzīgais augums un košam gobelēnam līdzīgā brīnišķīgā āda, protams, padara to par vienu no ievērojamākajiem dzīvniekiem, toties tās dabiskajā vidē žirafe patiesībā ir viens no vislabāk nomaskētajiem dzīvniekiem. Gordons Kumigs par žirafēm raksta:

Žirafes vienmēr sastopamas ievērības cienīgos mežos, kur redzami neskaitāmi vēja un lietus izgāzti koku stumbri, un es vairākas reizes esmu šaubījies par bara klātbūtni, pat no jauna ieregulējis savu tālskati, un zinu, ka arī manu mežonīgo pavadoņu ievingrinātās acis mēdz kļūdīties, pieņemot šos pussagruvušos stumbrus par žirafēm vai arī sajaucot īstās žirafes ar šiem vecumvecajiem meža veterāniem.

Pītera klusēšana bija izcila un, kā man šķita, īpaši pretstatā Bilija raksturīgajai tērgāšanai pašam ar sevi, kad tas murmulē- joši blēja, staigādams šurpu turpu un meklēdams ēdamo. Pītera klusēšana, kā likās, bija ievērojama arī savas pilnības dēļ - viņš neizdeva ne skaņu, ne verbāli, ne fiziski. Lielie nagi uz koka grīdas tikko dzirdami švīkstēja, un pēkšņā iešalkšanās, vicinot asti, mani vienmēr satrūcināja. Viņš stāvēja pavisam nekustīgi un vērās man cauri, gremdēdamies kādās slēptās atmiņās, tad uzmanīgi, gluži vai izklaidīgi parādījās zilā mēle, graciozi apvijās ap siena kumšķi un ievilka to mutē; viņš mehāniski košļāja, nemainīdams sejas izteiksmi, joprojām saglabādams to pašu tālē vērsto skatienu. Ar savu slaido augumu, izstiepto, jūtīgo seju, maigajām acīm un garo kāju grīļīgo gaitu Pīters bija precīzs Beau Brummel' iemiesojums. Es nolēmu, ka viņu nudien var apzīmēt ar vienu vienīgu vārdu - kulturāls.

Vienīgā reizē, kad Pīters darīja kaut ko, kas attāli līdzinājās vulgaritātei, bija, gremojot gremokli. Viņš stāvēja un apcerīgi vēroja, kā es slauķu grīdu tā namā, ritmiski kustinādams apakšžokli no vienas puses uz otru; tad viņš norija kumosu, žoklis sastinga, skatiens kļuva blāvs, un, tuvāk ieskatoties, likās, ka Pītera prātā šaudās daiļas, dzejiskas pārdomas. Viņš šķita kaut ko gaidām. Beidzot tas pienāca un izrādījās tik neiederīgs, ka gandrīz sanāca smiekli. Kaut kur dziļi dzejnieka vēderā atskanēja dīvaina rūkoņa, kas beidzās ar kaut ko līdzīgu paukšķim. Garā kakla pamatnē parādījās ēdiena kunkulis un majestātiski kā lielveikala lifts brauca augšup, izspīlēdams kakla ādu savā ceļā. Kunkulis parasti bija apmēram kokosrieksta lielumā un ceļojuma beigās ievēlās Pītera mutē. Domīgā ģēnija izteiksmi žirafes sejā nomainīja apmierinātība, un apakšžoklis no jauna uzsāka monotonās kustības. Es tā arī nesapratu, vai viņš spēj šo barības atrīšanas procesu kontrolēt. Ja ne, tad baidos, ka savvaļas apstākļos tam jābūt visai mulsinoši - ja, piemēram, atzīšanos mīlestībā pēkšņi pārtrauc paša brokastu skaļā un apņēmīgā augšāmcelšanās.

Līdz tam laikam, kad sāku strādāt ar Biliju un Pīteru un tādējādi spēju viņus salīdzināt, man vēl nekad nebija ienācis prātā,

' Beau Brummel - Džordžs Braiens Brummels, Napoleona laikmeta tēls - no tautas nācis cilvēks, kas, izmantojot šarmu, asprātību un izcilu ģērbšanās manieri, izkarojis sev vietu Džordža IV galmā.

cik patiesībā dīvaina ir žirafes gaita. Savā pirmajā darba dienā šajā nodalījumā es vēroju abus dzīvniekus - Bilijs, kārtējo reizi meklēdams ēdamo, soļoja pāri telpai, un Pīters sekoja viņam cieši pa pēdām. Vērodams es jutu, ka abu gaita kaut kādā noslēpumainā kārtā nesaskan. Tad es sapratu, kas par lietu. Bilijs soļoja parastajā zīdītāja solī - tas nozīmē, spēra labo priekškāju un tad kreiso pakaļkāju, bet Pīters lika abas labās puses kājas vienlaikus. Tādā veidā viņa garās kājas spēra milzīgus soļus, vienlaikus zvalstoties un sasverot augumu uz sāniem. Šādu pašu īpatnēju paņēmienu žirafe izmanto, kad laižas rikšos. Kad abas labās kājas vienlaikus ir paceltas, viss ķermeņa svars balstās uz kreisajām, tāpēc kakls un galva noliecas pa labi, lai saglabātu līdzsvaru; kad paceļas kreisās kājas, kakls sasveras uz otru pusi. Tā žirafes skrien, grimdamas un celdamās pāri zālei, un kakli zvāļojas no vienas puses uz otru kā raibs svārsts.

Baidos, ka Pītera mitināšanās kopā ar Biliju lieliskās britu publikas prātā izraisīja pamatīgu apjukumu. Uzmetot paviršu skatienu, lielākā daļa apmeklētāju nonāca pie aplama secinājuma:

-    Ooo, paskaties! Mazulis - žirafes mazulis! Ak, vai viņš nav mīļš! - tie sauca. Lielākoties Bilijs uz šiem saucieniem atbildēja ar dedzīgu, žirafēm pilnīgi neraksturīgu "bēēē!". Tomēr publiku tas neietekmēja.

-    Nez, kāpēc mazajam nav tādu pašu raibumu kā mammai, - tie sprieda.

-    Varbūt raibumi parādās vēlāk?

-    Un kāpēc viņam nav garš kakls?

-    Nu, tas jau vēl tikai mazulītis. Kaklam vēl jāaug.

Pīters no augšas pārmetoši blenza uz viņiem un neizrādīja nevienu no mātes instinktiem, kādus cilvēki no viņa gaidīja. Bilijs bija pārāk aizņemts ar spiešanos pie režģiem un gardu kumosu diedelēšanu, lai satrauktos, par ko cilvēki viņu uzskata.

Bilijs diedelēšanu bija izveidojis par īstu mākslu. Biju redzējis, kā viņš (piecas minūtes pēc triju lielu rāceņu notiesāšanas) kā neprātīgs traucas pie apmeklētājiem, acis pārgriezis un ar savu grīļīgo gaitu liecinādams, ka vēl pēc viena soļa sabruks no bada.

-    Viņš izskatās šausmīgi izbadējies, - izraudzītais upuris tad vērsās pie kopēja, uzmezdams tam daudznozīmīgu skatienu.

-    Ak, viņš vienmēr ir izbadējies, - kopējs, jautri smiedamies atteica. - Viņš ēd pilnīgi visu. Hei, Bilij, pagaršo! - Un pasvieda Bilijam egles čiekuru.

Jebkurā citā mirklī Bilijs uzkluptu čiekuram kā savai mīļākajai barībai. Šoreiz viņš tikai uzmeta tam īsu skatienu un novērsās.

-    Vai tas ir viss, ar ko jūs viņu barojat? - apmeklētājs noprasīja.

-     Ak, kungs, nē! - kopējs protestēja. - Viņu baro teicami - tieši ar to pašu, ko dabū žirafe.

Un tajā mirklī Bilijs, parakņājies savā barības traukā, no jauna parādījās publikai, ritmiski gremodams mazu lupatiņu un saglabādams sejā īstenu mocekļa izteiksmi. Es atklāju, ka šo kazu vienkārši nevar pievārēt.

Ja Pīters bija maigs aristokrāts, tad baidos, ka to pašu nevar teikt par viņa tuvākajiem kaimiņiem šajā nodalījumā - mūsu Āfrikas bifeļu baru. Tie gan izskatījās, gan arī uzvedās pilnīgi pretēji Pīteram. Raganīgais drūmums piešķīra bifeļiem diezgan šaušalīgu izskatu, kad tie tumšā, draudīgā rindā virzījās pāri savam zaļajam aplokam. Piecas govis pārvaldīja masīvs, vecs bullis, kas bija apburošs, kaut arī diezgan biedējošs zvērs. Lielie, izvītie ragi vīdēja zemu pāri viņa mazajām, sarkanajām acīm, un pluskainās ausis pagriezās kā nežēlīgā jautājumā, kad vien kāds pagāja garām aplokam. Bullim piemita paradums izvārtīties savā steliņģi pirms vēl tas iztīrīts, tāpēc viņa sānus klāja sakaltušu mēslu kārta, kas bija saplaisājusi, tomēr zemē nekrita, tāpēc izskatījās, ka bifelim mugurā ir brūns puzlis. No bara vējoja liellopiem raksturīgā biezā, saldā smarža, tā bija ievērojami spēcīga un jūtama pat labu gabalu no aploka.

Bifeļu bara sajūta bija tas, ko es nudien apbrīnoju, jo viņi pārvietojās ar gandrīz militāru precizitāti. Pārējie zvēru bari šeit, parkā, visā visumā uzvedās kā nepaklausīgs pūlis - pārvietodamies kopā, tie gluži nepieklājīgi kāvās un grūstījās, lai ieņemtu labākās vietas. Ar bifeļiem nekas tāds negadījās - lūkojoties, kā tie šķērso aploku, lai padzertos, izdevās novērot nevainojamu kārtīgas kustības paraugu. Tie vienotā ierindā piegāja pie dīķa - vecais bullis priekšgalā, pēc tam visi pārējie vecuma secībā. Nebija nekādas kungu un dāmu necienīgas grūstīšanās vai stumdīšanās, nekādas nožēlojamas nost-no- ceļa-vai-arī-dabūsi-dunku-mugurā attieksmes, kāda raksturīga bizoniem. Sasnieguši dīķi, bifeļi sadalījās gar ūdens malu un dzēra ilgi un nesteidzīgi, tad nostājās līdz ceļiem ūdenī un apcerīgi stāvēja kā komplicēti ahāta grebumi.

Drīz vien es atklāju, ka vecā tēviņa raksturs ir tikpat melns kā āda, un laiku pa laikam viņam uznāca lēkmes, kuru laikā biedējoši izpaudās centieni kādu nogalināt - vienalga, kuru. Pārējā laikā viņš uzvedās diezgan rāmi, mēdza stāvēt, sārtās acis pa pusei aizvēris, un ļāva kasīt sev galvu un ausis. Bifeļa lielais lakādas deguns vienmēr valgi spīdēja, turklāt viņam piemita atbaidošs paradums lielos mākoņos izsprauslāt putainas slienas no mutes un nāsīm. Ja kasīšanas laikā cilvēks nebija pietiekami piesardzīgs, bullis pēkšņi izdvesa dziļu apmierinājuma nopūtu, un kasītāja mēteļa priekšu noklāja balta plīstošu burbulīšu kārta, ar ko bullis bija viņu nošķiedis. Citreiz atkal bifelī iemiesojās velns - tad nācās ievērot attālumu, kādā stāvēt no žoga, jo viņš kustējās strauji un nāvējoši.

Gar aploka malu stiepās viena no galvenajām apmeklētāju takām, un pa to es katru vakaru ar velosipēdu braucu mājup. Ja bullis bija savā burbuļu pūšanas noskaņā, es šķērsoju šos simts jardus, un viņš ne lāgā ausi nepakustināja, taču, ja gadījās velnišķīgais brīdis, bifelis nošķīrās no bara un straujā riksī dārdināja viscaur gar žogu manā virzienā, svaidīja milzīgos ragus un dobjā krūšu balsī rēca, turklāt šī skaņa nebija pievilcīgākā, kādu jebkad biju dzirdējis. No tāluma šis iznesīgais riksis neatstāja īpaša ātruma iespaidu, bet man bija gadījies mīties uz sava velosipēda pa šo taku bīstamā ātrumā un bullis turējās līdzās bez kādas piepūles, grabinādams žogu ar ragiem, rēkdams atvērtu muti; viņa nagi plati pašķīrās ik reizi, kad resnās, strupās kājas atsitās pret zemi, un košajās velēnās palika melnas brūces. Vecajam bullim nebija vārda, tāpēc es viņu nokristīju par Čingizu, jo nojautu, ka viņš attiecīgā noskaņojumā spētu sagādāt tādu pašu postu kā tatāru ordas.

Tajās dienās, kad bifeļa noskaņojums bija īpaši mizantro- pisks, viņš nodevās ļoti dīvainam rituālam. Viņš nolieca ma- sīvo galvu, ar ievērojamu piepūli uzmanīgi uzlika vienu kāju uz raga izliekuma un tad stāvēja, raustīdams galvu, gandrīz krizdams gar zemi vai arī īpatnējā valša solī uz trim kājām lēkāja apkārt, izlikdamies, ka nags ir pārāk stingri ieķēries ragā un netiek no tā vaļā. Šie priekšnesumi parasti ilga pusstundu. Nekādi nebija skaidrs, kāpēc viņš tā rīkojas; neviena no govīm, protams, nemēģināja ar viņu sacensties. Patiesībā viņas likās viegli samulsušas par sava barveža bērnišķību, tāpēc priekšnesuma laikā attālinājās uz aploka pretējo galu. Varu vienīgi izteikt pieņēmumu, ka viņš tā rīkojās tāda paša iemesla pēc, kāpēc lauvas pastaigājās pa būri šurpu turpu un kāpēc polārlācis vai zilonis šūpo galvu - tādā veidā dzīvnieks interesanti pavada laiku līdz nākamajai maltītei. Izskatījās, ka Čingizs lēkā apkārt un pats izjūt dziju interesi par rezultātu: vai viņam izdosies nošķetināt nagu no raga? Lasiet par to aizraujošajā turpinājumā pēc nedēļas!

Vienai no govīm vecā buļļa harēmā bija tikai viens rags, un neilgi pēc manas stāšanās darbā viņai piedzima mazulis. Bife- lēns izskatījās gluži līdzīgs parastam mājas teļam, ja neņēma vērā tā nesamērīgi lielās ausis. Viņš bija skaistā, šokolādes brūnā krāsā ar lieliem, izrieztiem ceļgaliem un jauki nepaklausīgu asti. Tomēr divas dienas vēlāk mēs ievērojām, ka teliņš, kaut arī tas steberēja pa aploku pakaļ mātei, neizskatās tik stiprs kā tam pienāktos būt. Mēs ar Bertu stāvējām un vērojām mazuli.

-    Kā tu domā, Bert, kas viņam vainas? - es vaicāju.

-     Nezinu, - Bērts atteica. - Bet kaut kas nav labi, par to esmu drošs.

Tajā mirklī teliņš, mums par lielu pārsteigumu, pūlējās ganīties. Nu bija pilnīgi skaidrs, ka kaut kas ir galīgi šķērsām, jo divas dienas vecs teliņš nesāks plūkt zāli, ja saņems piemērotu barību. Ar auzu un siena palīdzību mēs pamanījāmies pievilināt govi pie žoga un atklājām, ka viņas tesmeņi ir gluži tukši. Neatradis pienu tur, kur tam pienāktos būt, teliņš bija izmisumā sācis atdarināt māti centienos atrast ko ēdamu.

-     Ko lai tagad dara? - es vaicāju Bertām.

-    Nu, ir tikai viena iespēja, - Bērts atteica. - Mums jādabū mazulis ārā un jābaro no pudelītes.

Dabūt teļu prom no mīlošas bifeļu mātītes degunpriekšas nav darbs, ko kāds dara vai vēlas darīt katru dienu. Pēc krietni ilgiem pūliņiem mums izdevās nošķirt māti ar mazuli no pārējā ganāmpulka un ieslodzīt steliņģī. Tajā mirklī neizbēgami ieradās Bilijs Bīls, kuru neredzamais meža telegrāfs bija informējis, ka notiek kaut kas interesants. Viņš iedrošinādams paskaidroja, ka esot atnācis noskatīties, kā mani sabada - mani vai ari kādu citu.

Nu mēs bijām nonākuši pie visa pasākuma interesantākā brīža: vajadzēja ieiet steliņģi un dabūt teļu prom no govs.

-    Tā, - Bērts paskaidroja manu uzdevumu, - es iešu iekšā un iedzīšu govi stūri. Tu grāb ciet teļu un velc viņu ārā, skaidrs?

-    Jā, - es apstiprināju.

Tajā mirkli man prātā pazibēja visi lasītie stāsti par Āfrikas bifeļu mežonīgo niknumu. Bērts apbruņojās ar garu un pēc izskata ārkārtīgi trauslu mietu, tad iegāja steliņģī, un es, vārgi tēlodams drebelīgu bezrūpību, viņam sekoju. Govs stāvēja steliņģa tālākajā kaktā, uzlikusi zodu teliņam. Viņa izskatījās reizes piecas lielāka nekā parasti ganībās. Mums ienākot, govs saslēja ausis un pārsteigti, mazliet īdzīgi nosprauslojās.

-    Tā, - Bērts teica, - ar šo te mietu es novērsīšu viņas uzmanību, un tu ātri paķer teļu. Labi?

Es piekritu, ka teorētiski šī ideja liekas saprātīga, un no- braucīju plaukstas gar svārkiem. Bērts bez kavēšanās metās uz priekšu un ļoti autoritatīvā tonī teica: - Nāc nu, meitēn, nāc nu! Govi tas tik ļoti pārsteidza, ka, man par izbrīnu, Bertām tiešām izdevās to iebīdīt stūrī, atstājot teliņu vienu.

-     Tagad! - mans priekšnieks pēkšņi iesaucās, un es, izdvesis īsu lūgšanu, metos uz priekšu, apviju rokas ap teliņa ķermeni un centos to pacelt, bet ar šausmām atklāju, ka tas ir krietni par smagu. Teļš mani draudzīgi apošņāja un smagi uzbrida man uz kājas. Atklājis, ka nespēju bifelēnu pacelt, es mainīju taktiku un, stingri sagrābis viņu aiz priekškājām, centos vilkt. Teļš pēkšņi aptvēra, ka es cenšos dabūt viņu prom no mātes, un šī doma viņam nepavisam nelikās pievilcīga. Kad sāku viņu vilkt, bifelēns ar sarainajām kājām atspērās grīdā un stāvēja nekustīgi kā klints.

- Bert! - es izmisis saucu, - es nevaru viņu pakustināt!

Bērts aši pameta skatienu pāri plecam, un tajā pašā mirklī govs nolēma, ka ļāvusies iebiedēties pietiekami ilgi. Nākamās pāris sekundes bija rosības pilnas, jo mēs abi ar Bertu izmisīgi pūlējāmies nonākt viņas bezragainajā galā. Visbeidzot mēs puslīdz neskarti tikām līdz durvīm, kur pēc zināmiem strīdiem pierunāju Biliju palīdzēt man vilkt teļu. Bērts vēlreiz metās uzbrukumā ar mietu, un viņam jau otro reizi izdevās dabūt govi nost no ceļa, tad mēs ar Biliju steidzāmies iekšā un sagrābām negribīgo mazuli. Operācijas sākums bija neveiksmīgs, jo es nejauši uzkāpu Bilijam uz kājas un tad paklupu pār teļu, kas grīļojās man gar kājām, un mēs abi visā garumā nostiepāmies, kā likās, bifeļu iecienītākajā mēslos vārtīšanās vietā. Vismaz tās sulīgums apliecināja šo faktu. Beidzot tikām kājās, sagrābām teļu un grūdām ārā no steliņģa. Pamatīgi svīdām un bijām no galvas līdz kājām nojaukušies ar mēsliem. Tad mēs ietinām maisos mazuli, kas spārdījās, cīnījās un blēja, iecēlām zoodārza furgonā un steigšus vedām uz to parka daļu, kurā tika turēti un aprūpēti dzīvnieku mazuļi. Gan man, gan Bilijam nācās iet mājās nomazgāties un pilnībā nomainīt apģērbu, pirms no jauna varējām parādīties civilizētā sabiedrībā.

Tuvojoties ziemai, dzīve Būdā kļuva arvien nomācošāka. Sēžot lejā milzīgajā dzīvojamajā istabā, biju spiests vadīt laiku bezjēdzīgās sarunās ar pārējiem iemītniekiem. Vienīgā alternatīva bija guļamistaba - cellei līdzīga telpa, kurā bija pietiekami auksts, lai tajā varētu uzglabāt gaļu. Mana alga nebija tik liela, lai šos garos ziemas vakarus pavadītu krogā, tāpēc lielākoties ap septiņiem vakarā es jau biju gultā, ietinies segās, lasīju vai rakstīju piezīmes. Tāpēc, gluži dabiski, es gaidīju ceturtdienas (kad vakariņoju pie Bīliem) ar tādu pašu dedzību, kādā budists gaida nirvānu. Bilu dzīvojamās istabas siltums un gaišums, laimīgās sarunas par dzīvniekiem, trokšņainās kāršu spēles ar kapteiņa paša ieviestiem noteikumiem, dziesmas klavieru pavadījumā un kapteiņa gatavoto kariju milzu ugunsgrēki - tādam Sibīrijas soda nometnē ieslodzītajam, par kādu es sevi uzskatīju, tas viss sagādāja lielu baudu.

Reizēm gadījās arī neticami ceļojumi uz Dansteiblu vai Lu- tonu, lai noskatītos filmu, kas bija piesaistījusi kapteiņa uzmanību. Bilijs tādos gadījumos sameklēja mani parkā un paziņoja:

-    Paps teica, lai tu atnāc ātrāk - mēs ejam uz kino. - Tā nu es ierados ātrāk, un kapteinis priekšnamā jau nepacietīgi gaidīja, milzīgajā mētelī izskatīdamies trīsreiz lielāks, aptinis ap kaklu gigantisku šalli un zemu pāri pierei uzvilcis šaurmalu platmali.

-     Aha, Darel, - viņš norēja, brillēm drudžaini ieziboties,

-     nāc iekšā, nāc iekšā, vismaz tu esi ieradies laikā. Nevaru saprast, ko tās sievietes dara. Ko tava māte dara, Bilij?

-    Ģērbjas, - Bilijs kodolīgi atteica.

Kapteinis lāčoja šurpu turpu, murmināja un vērās pulkstenī.

-    Gledis! - viņš beidzot iebaurojās, kad vairs nespēja izturēt.

-    Gledis! Pie joda, kur tu esi? Gledis!

No attālās guļamistabas atskanēja Bīla kundzes balss, izdvešot kādu mierinošu atvainošanos.

-    Nu, pasteidzies jel! - kapteinis auroja. - Vai zini, cik pulkstenis? Gledis… Gledis! Es saku, vai tu zini, cik pulkstenis? Ja tu nepasteigsies, mēs nokavēsim sākumu. Gledis!… Es nekliedzu - es vienkārši mēģinu jūs, nolādētos sievišķus, pasteidzināt… Es nelādos. Es tikai gribu, lai tu pasteigtos.

Beidzot čalodamas parādījās Bīla kundze un trīs meitenes, kapteinis vedināja viņas ārā uz mašīnu, pie sevis rūkdams kā milzīgs ganu suns. Viņš iespraucās pie stūres, Laura un Bīla kundze viņam blakus, un mēs pārējie saspiedāmies aizmugurē.

Pēc tam, kad motors bija vairākas reizes šausminoši norēcies un sajūgs tikpat daudz reižu aizžņaugti nočīkstējis, mēs sākām gāzelēties uz priekšu.

-     Ha! - kapteinis apmierināts teica. - Drīz būsim klāt!

Tas bija tolaik, kad degviela vēl tika normēta, - šis fakts kapteini saniknoja, jo jebkuru normēšanu viņš uztvēra kā valdības nesamierināmā naida pierādījumu pret sevi un savu ģimeni. Tāpēc benzīna taupīšanas nolūkos viņš bija ieviesis īpašu sistēmu, kas bija tikpat jauna, cik bezjēdzīga. Kad mašīna nonāca slīpā vietā, kapteinis izslēdza motoru.

-    Grūdiet! - viņš ieaurojās. - Visi reizē, grūdiet!

Pirmo reizi izdzirdis šo ievērojamo pavēli, es nodomāju, ka benzīns izbeidzies un kapteinis vēlas, lai mēs izkāpjam no mašīnas un to pastumjam. Nekas nevarēja būt tālāk no patiesības. Kapteiņa izpratnē "grūdiet" nozīmēja, ka mums visiem jāzvā- rojas uz priekšu un atpakaļ sēdekļos. Viņš apgalvoja, ka šādā veidā mašīnai tiekot piešķirts papildu impulss, lai tā trauktos lejup no kalna.

-     Grūdiet! Reizē, grūdiet! - viņš bauroja, svaidīdams savu milzu rumpi šurpu turpu. - Grūd, Gledis!

-    Es grūžu, Viljam, - Bīla kundze notvīkuši elsa un raustījās uz priekšu un atpakaļ ar leļļu teātra marionetes nepiespiesto grāciju.

-     Tu negrūd gana labi! Jūs tur, aizmugurē, reizē, grūdiet! Stiprāk! Stiprāk!

-    Es nevaru pagrūst stiprāk, Viljam, - Bīla kundze elsa, - un nedomāju vis, ka no tā ir kāds labums.

-    Protams, ka ir labums! - kapteinis nošņācās. - Sasodīti liels labums, ja to dara, kā nākas. Nu, reizē, grūdiet stiprāk - stiprāk!

Mašīna sasniedza nogāzes apakšu un sāka slieties augšup pa nākamo slīpumu.

-    Visi reizē. Visi reizē. Stiprāk - stiprāk! - kapteinis neprātīgi auroja, un mašīnā skanēja stenēšana un elsošana, kamēr mēs stumdījāmies kā regbija kautiņā.

Beidzot lēni šļūcošā mašīna apstājās un kapteinis nospieda bremzi.

-    Paskat vien, - viņš aizkaitināts ķērca, ar lāpstveidīgo roku rādīdams ārā pa logu. - Mēs tikām vienīgi līdz tam irbuleņu krūmam. Iepriekšējo reizi mēs tikām līdz pat tai vilkābelei. Kad es jums saku, jūs negrūdāt, kā pienākas.

-    Bet mēs nevaram grūst vairāk kā mēs to darījām, Viljam.

-    Ritms. Jums pietrūkst ritma, - kapteinis paskaidroja.

-    Bet mēs taču nevaram dabūt ritmu, kad grūžam, dārgais.

-    Skaidrs, ka varat! - kapteinis auroja. - Katrs draņķa melnais to zina. Ritms, laika saskaņa. Jūs to nedarāt, kā pienākas. Tā, mēģināsim vēlreiz.

-    Es būšu tik laimīga, kad tā benzīna normēšana būs galā, - Bīla kundze man čukstus atzinās.

-     Nu, mana vaina taču tā nav? - kapteinis agresīvi kliedza. - Nav mana vaina, ka nolādētā valdība izsniedz tikai tējkaroti benzīna. Es tikai cenšos savilkt galus kopā.

-    Jā, dārgais. Nelādies. Un es nemaz neteicu, ka tā ir tava vaina.

-    Tā, pie joda, nav mana vaina. Es cenšos palīdzēt, un tu nedari, kā pienākas.

-    Labi, labi, dārgais. Mēģināsim vēlreiz.

Mašīna nonāca nākamā pakalna virsotnē un ripoja lejup. Kapteinis vēlreiz izslēdza motoru.

-     Tā! - viņš kliedza. - Saskaņojam laiku! Sagatavojieties - visi reizē, viens, divi, trīs, grūdiet! Viens, divi, trīs, grūdiet! Tu negrūd, Gledis! Tu nojuki no ritma! Kā tu vari cerēt uz panākumiem, ja, pie joda, nojauc ritmu? Viens, divi, trīs, grūdiet! Gledis, koncentrējies!

Tā nu mēs raustīdamies un elsodami vilkāmies uz priekšu. Lai cik garlaicīga būtu filma, mūsu ceļojumi uz kino un atpakaļ tādi nebija.

KAMIEĻU AUGSTPRĀTĪBA

>

Bet komisārs kamielis, kad darīts viss un sacīts, Viņš reizē velns un strauss, un bārenlts.

Kiplings, Kamieļi

Ziema uzkrita pēkšņi kā kapa atvēršanās. Tā vien likās, ka vienas nakts laikā vējš norāvis no kokiem pēdējos daudzkrāsainos rudens lapu vimpelīšus un sapūtis lielās, čaganās kaudzēs, kas paspārdot smaržoja kā plūmju kūka. Tad sākās agro rītu salnas, kas vērta garo zāli baltu un trauslu kā biskvītu, lika elpas garaiņiem veidoties kā palsam audumam un knieba pirkstos tik nikni, it kā tie būtu iecirsti durvīs. Pēc tam sāka snigt lielām, Madeiras mežģīnēm līdzīgām pārslām, kas noklājās pāri laukiem kā gluda, pienbalta sega, veidojot dziļu kārtu līdz ceļiem; kupenas bija pat septiņas pēdas dziļas, un šis pārklājums noslāpēja ikvienu skaņu, izņemot paša sniega gurkstēšanu un šalkšanu zem kājām. Vējš tagad bez kādiem ierobežojumiem pātagoja gājējus kā zobena cirtieniem, lika acīs sasprāgt asarām, sasaldēja uz kokiem kūstošo sniegu, kas notecēja garās lāstekās kā miljoniem kūstošu sveču.

Mani atrāva no "maigām attiecībām" ar žirafi un pārvietoja uz kamieļu nodalījumu. Tur galvenie iemītnieki bija divkupru kamieļu bars, jaku bars, pāris taplru, dažas vientuļas antilopes un briedis. Nodalījuma priekšnieks bija Kola kungs, kuram piemita ievērojama fiziska līdzība ar viņa aprūpē esošajiem kamieļiem. - Tev es esmu Kola kungs, draugs līdzstrādniek, - viņš man teica pirmajā dienā, Viņa palīgs bija jaukais vecais Toms - milzīgs vīrs kā darba zirgs, kas neveikli vilka sāpošās kājas, tik mezglainas, ka kurpes izskatījās kā pilnas ar kartupeļiem; viņa mazās, laipnās acis bija dzidras un spīvi zilas kā sīļa spārns, un nolaidenais ērgļa deguns, pateicoties gadiem ilgai rūpīgai alus un mājas vīna patērēšanai, bija ieguvis koši sarkanu krāsu un ileksa ogām raksturīgo spožo pulējumu. Vecais Toms nekad nebija precējies, taču bija ciešā mīlā pieķēries visiem saviem piecpadsmit bērniem. Šis vīrs bija tik laipns, viņa sejā bija iegūlis mūžīgs smaids un aizsmakusi balss tik kaislīga, ka pat tad, ja viņš vienkārši teica "Labrīt!", radās iespaids, ka tiek tā teikts tāpēc, ka viņš patiesi mīl savu sarunas biedru vairāk par visu pasaulē. Attiecīgi ikviens viņu dievināja un pameta visu, lai palīdzētu Tomam, kamēr viņš, plati smaidīdams, kliboja apkārt pa parku, izskatīdamies pēc Falstafa vectēva.

Galveno kamieļu baru, kas sastāvēja no sešām mātītēm, vadīja un pārvaldīja Lielais Bils - milzīgs dzīvnieks ar pamatīgi visnotaļ kupliem kupriem, kas atgādināja franču atzveltnes krēslu, lielām vilnas golfa biksēm kājās un tādu ņirdzīgu pārākuma izteiksmi sejā, ka tā vien gribējās, lai viņš pār kaut ko pa- kluptu un nogāztos gar zemi. Vēderam burkšķot, viņš stāvēja, augstu izslējies, čīkstināja savus garos, zaļgandzeltenos zobus un blenza uz cilvēku ar tādu neticamu riebumu, it kā tas būtu bērna slepkava vai kaut kas tikpat atbaidošs. Papildus šai izteikti viktoriāniskajai pārliecība par savu pārākumu Lielais Bils bija neuzticams dzīvnieks un nekautrējās iespert ar vienu no savām adatu spilventiņiem līdzīgajām pēdām, ja juta, ka cilvēks neizturas pret viņu, kā pašam šķita, ar pienācīgu cieņu. Tā kā nekad nevarēja būt drošs, ko Lielais Bils uzskatīs par savas cieņas aizskaršanu, dzīve kopā ar viņu bija bīstama.

Reiz, dodamies barot tapīrus, es nolēmu samazināt līkumu - pārkāpt žogam un šķērsot kamieļu aploku. Lielais Bils stāvēja aploka vidū un gremoja, un, pienācis tuvāk, es viņu sveicināju.

- Sveiks, Bil, vecais puika! - es līksmi uzsaucu.

Bija pilnīgi skaidrs, ka mana familiārā attieksme tik dižmanīgam dzīvniekam nešķita pievilcīga. Lielā Bila žokļi rimās gremot, un viņš stingi pievērsa man savu blāvi dzelteno acu skatienu. Tad viņš negaidot lika soli uz priekšu, pašāva uz priekšu galvu ar atvērtu muti un, iegremdējis savus lielos, dzeltenīgos zobus apģērbā man uz krūtīm, atrāva mani no zemes, sapurināja un nosvieda. Par laimi, man todien mugurā bija ļoti biezs pulovers ar atrotāmu apkakli, tā ka kamieļa zobi ieurbās tajā, nevis manā krūškurvī. Kamēr es gulēju zemē, viņš apsviedās riņķī un spēra ar pakaļkāju. Es izmisīgi pavēlos malā, un lielais nags par dažu collu tiesu netrāpīja man pa galvu. Pieslējos kājās un metos bēgt. Tā bija pēdējā reize, kad centos šķērsot Lielā Bila aploku.

Bila visvecākā sieva bija nosvērta matrona, kuru sauca par Vecomi, un laikā, ko es pavadīju nodalījumā, viņai piedzima kamielēns. Droši vien mazulis bija piedzimis ļoti agri no rīta, jo astoņos, kad mēs ieradāmies darbā, jau ieraudzījām kamie- lēnu guļam salmos zem mātes izspīlētā vēdera, viņš izskatījās gauži samulsis un nomākts; spalva bija slapja un noplacināta no dzimšanas dienas mazgāšanas, ko tika veikusi Vecome. Tā kā Vecome bija visrāmākā no bara, es varēju nopētīt mazuli bez riska saņemt spērienu sejā. Kamielēns bija ārkārtīgi tievs un kaulains un viņa garās kājas pārāk mīkstas, lai viņu noturētu. Uz tā muguras nelaimīgi kūļājās divi trīsstūraini ādas maisiņi.

Šie nožēlojamie priekšmeti vēlāk uzkumps, piepildīsies un kļūs par īstiem kupriem. Vecome izskatījās ārkārtīgi lepna par viņu un visu laiku bakstīja mazuli ar purnu, lai pārliecinātos, ka viņš tur, lejā, ir pilnīgā drošībā, tad atkal pacēla galvu un blenza uz staļļa griestiem ar nebeidzamas pašapmierinātības izteiksmi sejā.

Divdesmit četras stundas vēlāk kamielēns jau spēja paiet vai arī, izsakoties precīzāk, pēc pamatīgiem pūliņiem spēja pieslieties kājās. Pēc šiem pirmajiem pūliņiem viss priekšnesums sāka zaudēt realitāti. Viņš joprojām nebija spējis gūt pilnīgu kontroli pār savām izstīdzējušajām kājām ar lielajām, izspīlētajām locītavām. Patiesību sakot, reizēm izskatījās, ka šos nepieciešamos ķermeņa pielikumus vada kāds ārējs spēks un kamielēns vīrišķīgi cenšas būt kungs pats pār saviem locekļiem. Viņš pagrīļojās pāris soļu, tad ceļgali saļodzījās, un, jo vairāk kājas saliecās, jo bažīgāka kļuva kamielēna sejas izteiksme. Tad viņam nācās apstāties un, neganti grīļojoties, apsvērt radušos problēmu. Bet, jo ilgāk viņš stāvēja nekustīgi, jo mazāk kājas centās noturēt ķermeni. Ceļgali saliecās, ķermenis mežonīgi svaidījās no vienas puses uz otru, un tad pēkšņi locekļu sastatnes sabruka un mazulis smagi novēlās zemē; kājas rēgojās uz visām pusēm tik savādos leņķos, ka tikai elastīgums pasargāja tās no salūšanas. Nopietnā apņēmībā mazulis lēni un mokoši atkal pieslējās kājās un laidās mundrā riksī, bet pat šis paņēmiens nedeva gaidītos rezultātus. Viņa kājas šāvās visnepare- dzamākajos virzienos, un mazulis stipri sagrīļojās. Jo ātrāk kamielēns kustējās, jo ķēmīgāk izturējās viņa locekļi. Viņš palēcās gaisā, cenzdamies atmudžināt kājas, bet mezgls bija pārāk sarežģīts, tāpēc mazulis atkal sabruka uz grīdas kā nelaimes ču- piņa. Tomēr viņš nodevās šiem vingrinājumiem katru rītu, tostarp māte stāvēja līdzās, gremoja un lepni viņu vēroja.

Pēc divām dienām mazulim beidzot sekmējās iegūt zināmu kontroli pār savām kājām, un tas patiesi bija sasniegums. Kamielēns tik ļoti lepojās ar šiem panākumiem, ka riskēja pat padraiskoties pa jēru paradumam, kas reizēm beidzās postoši. Draiskošanās bija tikpat uzjautrinoša kā pirmie staigāšanas mēģinājumi. Viņš lēkāja apkārt mātei, bakstīja un badījās, kupru ļerpatiņas vēcinājās kā mutautiņi pa vilciena logu. Reizēm kājas kamielēnu nodeva, un viņš smagi nogāzās. Kritienam bija atskurbinošs efekts, un, atkal ticis kājās, mazulis gluži mierīgi sekoja mātei. Tad viņu no jauna pārņēma jautras jūtas, un tas atkal laidās diet. Pārējie bara kamieļi mazuli uzlūkoja kā traucēkli, jo viņš nespēja īsti labi novērtēt attālumu un itin bieži iebumsījās kādam no tiem sānos, lika paklupt un tādējādi radīja pārrāvumu kārtīgajā gaitā. Mazais gaužām bieži saņēma pa spērienam no kādas pārskaitušās matronas, kuras pakaļgalā bija ietriecies, paklupdams pats pār savām pēdām, kad centās izpildīt īpaši sarežģītu, skaistu spriņģu lēcienu.

Atsevišķā mazā aplokā, kurā atradās arī pašiem savs ste- liņģis, uz laiku bija iemitināti vecā Bila trīs dēli. Viņi bija apmēram divus gadus veci un nošķirti no galvenā bara, ja vecajam Bilam gadījumā būtu iebildumi pret viņu klātbūtni. Bez kādām šaubām varu apgalvot, ka tie bija trīs visidiotiskākie un kai- tinošākie dzīvnieki, ar kādiem man nācies tikt galā. Stāvot tie bija apmēram sešas pēdas augsti, viņu kupri joprojām diezgan ļumīgi kā jau jaunuļiem, un visiem trim bija zināmas grūtības tikt galā ar savām ļodzīgajām kājām. Aploks bija mazs, kamieļu lielās, resnās kājas bija nobradājušas tajā visu zāli, un šo putekļu ieplaku katru dienu ar triju jaunuļu palīdzību vajadzēja izslaucīt.

Kad kopējs ieradās, kamieļi bariņā drūzmējās pie žoga, laipni blenza cits citam sejā un kopumā veidoja tik ciešu falangu, ka nebija iespējams atvērt vārtus. Pēc ilgas bakstīšanas ar slotām un lāpstām kamieļiem visbeidzot sāka rasties miglaina nojausma, ka kāds vēlas tikt iekšā un viņi stāv ceļā, tāpēc visi trīs pakāpās sāņus un blenza uz aplokā ienākušo cilvēku ar trulu dziļas intereses izteiksmi sejā. Kad kopējs gāja pāri aplokam, visi trīs sekoja viņam, sirsnīgi dvašoja pakausī, mina uz papēžiem, un laiku pa laikam kādam no viņiem sametās kājas, tā ka viņš uztriecās gājējam virsū un tas pakrita. Nekādi glaimi vai draudi nespēja piespiest šos radījumus stāvēt uz vietas, kamēr aploks tiek izslaucīts, - viņi sekoja slaucītājam pa visu teritoriju, un, lai kuru vietu tas būtu nolēmis uzkopt, viens no kamieļiem tur jau stāvēja un starojoši smaidīja. Nācās atspiesties pret negribīgo rumpi un ar milzu piepūli, straumēm bārstot lāstus, pastumt to kādas sešas pēdas tālāk, lai varētu turpināt slaucīšanu. Kamēr viens kamielis bija no slaukāmās vietas aizbīdīts, viņa vietu jau bija ieņēmis kāds no pārējiem. Viss šo kamieļu aploka slaucīšanas darbs bija līdz pēdējam kaitinošs, taču visbeidzot aploks bija izslaucīts un izdaiļots, kopējs ar atvieglojuma nopūtu pameta šo vietu un aizslēdza vārtus. Trīs jaunie kamieļi stāvēja aploka vidū un valgām acīm vēroja šo aiziešanu, it kā atvadītos no sava tuvākā drauga. Tad viņi smieklīgi savicināja astes kā jēri un reizē izveidoja tikko iztīrītā laukuma vidū trīs identiskas, kūpošas mēslu čupas.

Domu par to, ka kamieļi bez pūlēm pieskaņojas skarbiem dzīves apstākļiem, radījis Laidekers', teikdams:

Divkupru kamielis galvenokārt pārtiek no stepes sāļajiem un rūgtajiem augiem, no kuriem atsakās gandrīz ikviens cits dzīvnieks; tāpat tas izrāda īpatnēju tieksmi pēc sāls, jo labprāt

1 Ričards Laidekers (Richard Lydekker, 1849-1915) - angļu paleontologs.

dzer sālsezeru ūdeni, kas ir tik pierasts viņa dzīves vietā. Div- kupru kamielis neturas pie striktas veģetāriešu diētas, bet gan, saskaņā ar Prževaļska ziņojumiem, bada spiests, labprāt notiesā gandrīz itin visu, ko spēj atrast, arī filca segas, dzīvnieku kaulus, ādas, gaļu un zivis.

Taču es nekad neredzēju Lielo Bilu ēdam ko citu, kā vien auzas, lopbarības bietes un sienu. Viņš dievināja akmens sāli ko mēs izsniedzām kamieļiem lieliem gabaliem; ar dzeltenajiem zobiem viņš koda lielus kumosus un kraukšķināja ar muskešu viesuļugunij līdzīgu troksni, iznīcinoši blenzdams uz mums.

Mani iemīļotākie dzīvnieki šajā nodalījumā bija Dienvidamerikas tapīru pāris, kas bija nokristīti pilnīgi neiedomājamos vārdos - Artūrs un Etele. Tapīri izskatās kā ziloņa un zirga krustojums ar labākam samēram pievienotu nelielu līdzību cūkai. Patiesību sakot, tapīri izskatās pēc kaut kāda aizvēsturiska zirgu rekonstrukcijas varianta, ja neņem vērā mazos, lokanos snuķus. Mūsu tapīri bija tukli, labvēlīgi, ar mazām, dzirkstošām ačelēm, tie gāzelējās apkārt pa aploku kā Ņurbulis un Burbulis.

Reizi dienā mēs ar Tomu apsēdāmies līdzās lielai kartupeļu, burkānu, rāceņu un lopbarības biešu kaudzei, rūpīgi sakapājām tos mazos gabaliņos un salikām maisā. Tad Toms pieslējās uz savām mezglainajām kājām, uzmeta maisu mugurā un aiz- zvāļojās barot tapīrus. Tapīri viņa parādīšanos sveica ar prieka saucieniem - dīvainiem spiedzieniem, kas izklausījās pēc slapja pirksta vilkšanas pa balonu un drīzāk piestāvētu putniem, nevis tik lieliem dzīvniekiem. Mani vienmēr uzjautrināja šis skats - vecais Toms ar savu ērgļa degunu, līkajām kājām un klibojošo gaitu staigā pa aploku, un tapīri viņam cieši pa pēdām, jo, ja

Kola kungs izskatījās pēc kamieļiem, kas bija viņa prieks un lepnums, tad vecais Toms precīzi izskatījās pēc sarkansejaina tapīra.

Izrādās, ka Dienvidamerikas mežos tapīriem ir tikai trīs ienaidnieki - cilvēks, milzu čūskas un jaguārs. Laidekers raksta: …tapīrus ļoti iecienījuši vietējie Dienvidamerikas mednieki to gaļas un ādas dēļ. Runā, ka gaļa esot sulīga un garšīga, un gan pēc izskata, gan garšas atgādinot liellopu gaļu. Ļoti biezo un izturīgo ādu sagriež garās strēmelēs, nolīdzina malas un ie- ziež ar taukiem, pēc tam izmanto grožiem un iemauktiem. Apavu gatavošanai šī āda tomēr nav derīga, jo izžuvusi kļūst ļoti cieta un nepakļāvīga, savukārt samirkstot ir ļoti mīksta un poraina. Sarus, nagus un vēl citas ķermeņa daļas vietējie lieto medicīnā; nagus reizēm nēsā pakārtus kaklā kā amuletus, citkārt tos samaļ pulverī un lieto iekšķīgi…

Tūlīt aiz cilvēka tapīra ļaunākie ienaidnieki ir lielie kaķi; jaguāri bieži medī Amerikas tapīrus, tīģeri uzbrūk to Malajas brālēniem. Runā, ka Amerikas tapīrs, kad tam uzbrūk jaguārs, tūlīt pat metas iekšā biezoknī, cenzdamies atbrīvoties no uzbrucēja, jo biezās ādas dēļ tas nespēj stingri iekosties dzīvnieka dibengalā. Runā arī, ka tapīriem bieži izdodas izglābties, turklāt daudziem nomedītiem dzīvniekiem uz dibengala atrastas jaguāru nagu pēdas.

Kaut arī mūsu tapīri nekad neizrādīja slikta garastāvokļa zīmes, es atklāju, ka satraukuma brīdī tie spēj notriekt cilvēku zemē, nomīņāt ar saviem asajiem nagiem un saplosīt ar lielajiem zobiem, tāpēc es pret viņiem izturējos pienācīgi piesardzīgi un, ieiedams aplokā, vairs neuzšāvu tiem pa dibenu sirsnīgā familiaritātē, kā mēdzu darīt agrāk.

Vēl vieni nodalījuma iemītnieki bija liels bars jaku - gaužām apburoši dzīvnieki. Jaks ir ļoti savāds vēršu dzimtas pārstāvis - gan ķermeņa formas dēļ, jo ir ļoti augsts plecos un aizvien pazeminās astes virzienā, gan tādēļ, ka lielākā daļa vilnas tam aug pavēderē. Palūkojoties uz jaku, var redzēt, ka tā kājas, vēderu un astes apakšējo daļu klāj bieza vilnas kārta, savukārt spalva uz muguras un kakla ir samērā īsa. īsts savvaļas jaks ir melns vai loti tumši šokolādes brūns, un daži no mūsu bara tādi ari bija, bet pārējo baltie, krēmkrāsas, pelnu pelēkie un melnie plankumi liecināja par ilgu piejaucēšanas laiku.

Tas pats, kas kamieļi ir tuksnešiem, jaki ir pasaules augstākajām vietām. Jaku prāta spējas ir ļoti ierobežotas, toties tiem piemīt izcili stūrgalvīga izturība - gluži kā profesionāliem zaldātiem, un viņu spēks un apņēmība ļauj tiem nonākt tādās teritorijās, kuras nevienam citam dzīvniekam nav pieejamas. Jaki izrādās ārkārtīgi izturīgi pret salu un Tibetā par vārtīšanās vietu izvēlas daļēji aizsalušas dubļu bedres ledāju malā. Mūsu jaku aplokā atradās liels dīķis, un tagad, kad tuvojās ziema, mums divreiz dienā nācās doties uz aploku, lai sadauzītu ledu. Tas bija viens no pirmajiem un nepatīkamākajiem rīta darbiem. To nācās darīt tāpēc, ka, ja ledus kļuva pārāk biezs, mazie jaki uzdrošinājās uz tā uzkāpt, lielie viņiem sekoja; no visu dzīvnieku kopējā svara ledus varētu ielūzt, jaki ieveltos ūdenī un noslīktu. Kad mēs devāmies veikt šo uzdevumu, jaki aulēkšiem metās pāri sniegam ar mums apsveicināties, lēkāja izliektām mugurām, vēcināja astes kā ganu pātagas un reizēm jūtu pārpilnībā nostājās uz galvas un spārdīja kājas pa gaisu. Pa viņu nāsīm lielām grīstēm plūda elpas garaiņi, sniegs zem lielo dzīvnieku nagiem čīkstēja, gurkstēja un muzikāli šalca.

Kopējs uzdūra uz dakšām siena ķīpu, uzmeta to sev uz muguras ar strauju rāvienu un iegriezienu, ar kādu profesionāls cīkstonis sviež savu pretinieku, tad stingriem soļiem līdz ceļiem sniegā brida pāri laukam, un jaki viņam sekoja, apņemdami kā liela, vilnaina, saldi smaržojoša labvēlības lavīna, trinās ap viņu un laiku pa laikam centās nočiept no ķīpas kādu kušķi siena; ja nesējs nebija uzmanīgs, šis rāviens nogāza viņu guļus uz muguras. Nonācis pie dīķa, kopējs atraisīja ķīpas saites un izkaisīja sienu pa sniegu, un lielie radījumi sadrūzmējās ap kaudzēm, milzīgā apmierinājumā pilnām mutēm gremodami.

Kopējs ar lāpstu rokās piegāja pie dīķa malas, mazie jaki viņam sekoja, draiskodamies kā kucēni. Kad ledus gar dīķa malām bija salauzts, veidojot robainas lauskas, mazie jaki iegremdēja purnus ūdenī un kāri dzēra. Tad viņi sabrida ūdenī un valstījās tajā, šķaidīdami un drupinādami ledu ar saviem ķermeņiem. Ja šajā mirklī cilvēks pietiekami ātri neatkāpās drošā vietā, tad gadījās, ka pusducis mazuļu pieslējās kājās un visi reizē nopurinājās, rezultātā izmērcēdami neveiksminieku ledainā ūdenī.

Dīvaini - kaut arī jaki bija tikpat lieli kā Ziemeļamerikas bizoni un pilnīgi noteikti - potenciāli tikpat bīstami, nekad neradās bažas, ka tiem būtu ļaunas noslieces, tāpēc es ar viņiem atļāvos kaut ko tādu, ko nekad neuzdrošinātos ar jebkuru citu lielo nagaini parkā. Mazuļiem ļoti patika, ka ar tiem rotaļājas, un laikā, kad sniegs bija dziļš un mīksts, es mēdzu mesties virsū garāmejošam mazulim un stingri sagrābt viņa garo, spalvaino asti. Dzīvnieks pilnā ātrumā traucās uz priekšu un, ja vien es biju pieķēries labi stingri, vilka mani pāri sniega laukam kā ragaviņas. Beidzot es palaidu asti vaļā, jaks tūlīt pat apstājās un palūkojās atpakaļ - pārsteigts, ka esmu tik viegli atteicies no tādas lieliskas spēles.

Kad stallis bija izmēzts un pārējie darbi apdarīti, rokas bija nosalušas zili sarkanas zilas un stīvas; tad bija īstā reize pieiet pie viena no lielākajiem jakiem, kas rāmi ēda, un iegremdēt rokas biezajā vilnā pie ribām, no kurienes plūda karstums kā no kurtuves.

Ģenerālis Kinloks, kas deviņpadsmitā gadsimta astoņdesmitajos gados rakstīja par Tibetas jakiem, novērojis:

Liekas, ka jaki ļoti daudz klīst apkārt. Vasarā govis parasti ganās baros, kuros ir no desmit līdz simt dzīvniekiem, savukārt buļļi lielākoties klaiņo vientulībā vai mazās grupiņās pa trim vai četriem kopā. Tie barojas naktīs un agri rītos, bet dienā parasti izvēlas kraujas, klajas kalnu nogāzes, kur reizēm noguļ vairākas stundas. Liekas, ka vecie buļļi iecienījuši savai atpūtai īpaši iespaidīgas vietas; viņu takas atrodamas visstāvāko kalnu galotnēs, augstu virs veģetācijas zonas. Jaka redze nav īpaši asa, toties tam ir ļoti laba oža, un tas ir galvenais, pret ko jānodrošinās, pielavoties šiem dzīvniekiem. Tibetas augstieņu ielejās, kur krustojas daudzas gravas un temperatūra pastāvīgi mainās, tikpat mainīgs ir arī vēja virziens. Reizēm tas pāris minūšu laikā pūš visos kompasa virzienos, tādējādi vislabāk izplānotās medības var tikt pilnīgi izjauktas.

Fakts, ka tagad bija iestājusies ziema kopā ar visām tai piederošajām ciešanām, nepavisam neuzlaboja manu attieksmi pret dzīvošanu Būdā. Nelaime tā, ka dzīve pie Beilijiem tūlīt pēc ierašanās bija mani izlutinājusi - šaubos, vai kāds savā pirmajā darbā prom no mājām ticis tik labi aprūpēts. Beiliji bija man snieguši milzumdaudz siltuma un mīlestības, pieņēmuši mani kā pašu dēlu visjaukākajā un neierobežotākajā veidā. Čārlijs bija mudinājis mani censties, licis stāstīt garus stāstus par manu ģimeni un agrāko dzīvi. Viņš smējās, acīmredzami neticēdams maniem stāstiem, tad klusi pie sevis atkārtoja ievērojamākās vietas un starojoši smaidīja. Beilija kundze savukārt vadīja mani cauri dzīves skarbumam.

- Paņem vēl vienu porciju… Vai tavas kurpes ir nospodrinātas?… Vai viņa ir jauka meitene? Nepaliec prom pārāk ilgi. Atceries, tavai mātei tas nepatiktu… Paņem vēl vienu porciju…

Nē, dārgais, ja tu gribi iedzert, nesēdi krogā, atnes uz šejieni, tā būs ērtāk. Bet iegaumē, ne vairāk kā divas pintes.

Tad šī mīlā ķildošanās par mani:

-     Liec zēnam mieru, dārgā. Kāpēc viņš nevar iedzert kādu pinti?

-    Ne jau par pinti ir runa, Čārlij, tu to labi zini - bet, ja viņš sāktu iet uz turieni, ko viņa māte teiktu?

-    Viņa māte teiktu, ka zēns vēlas iedzert.

-     Ja viņš to dzeramo atnesīs uz šejieni, tā būs daudz ērtāk, un mēs visu varēsim paturēt acīs. Bet ne vairāk kā divas pintes, dārgais, ir jau gandrīz gulētiešanas laiks.

Nu tas viss bija pagājis, un mana dzīve Būdā bija tik vientuļa, ka neviens, kas to nav pieredzējis, nespētu noticēt.

Kad pāri laukiem kā milzīga, mīksta ķepa klājās balta migla, es priecājos redzēt izplūdušos oranžās gaismas lokus, kas izskatījās pēc pulsējošiem, plūstošiem plīvuriem. Kad seja un rokas no aukstuma smeldza, jebkurš patvērums sagādāja prieku, pat šī Būda.

Priekšnamā bija tikai par grādu siltāks nekā ārā, un, blenzdams uz drēbju pakaramo vadžu rindu pie sienas, es pilnīgi droši varēju pateikt, kurš no iemītniekiem jau ir mājās. Dažreiz es ierados pirmais, nebija ne Džo noskrandušā lietusmēteļa, ne nospeķotās cepures, arī ne Bila biezā, putekļainā apmetņa un Roja grūti aprakstāmā apģērba gabala, kas reiz varbūt bijis pavisam labs "Barberi" auduma mētelis.

Jautājums, vai ir labi ierasties uz tēju pirmajam, bija diezgan strīdīgs. Bija tikai divas iespējas - ierasties pirmajam un sēdēt, nesakarīgi pļāpājot ar Mensfīlda kundzi, vai ierasties ar novēlošanos un ar vāji slēptu riebumu ēst atdzisušu ēdienu un dzert remdenu tēju. Es parasti drosmīgi izvēlējos pirmo variantu, bet arī tad gadījās aizķeršanās.

Virtuvē, kur mēs ieturējām maltītes, mani sagaidīja karstuma vilnis. Mensfīlda kundze gatavoja mums tēju, un spēcīgā smaka liecināja, ka atkal tiks pasniegta zivs. Samierinājies ar likteni, es apsēdos pie galda. Mensfīlda kundze, kurai bez visām citām daudzajām fiziskajām kaitēm piemita arī zināmā mērā apšaubāmas kurluma lēkmes, manu ierašanos likās nemanām un turpināja griezt maizi un ziest sviestu uz šķēlēm.

Viņa bija maza, neglīta sieviete ar īpatnēji kroplu žokli, kas piedeva viņas koknejiešu izrunai šļakstošu, reizēm nesaprotamu akcentu. Viņas acis bija mazas un tumšas, viņa mēdza tās nepievilcīgi samiegt, kas liecināja par sliktu redzi. Mati veidoja neparastu kušķu un astīšu mežu, kas nekad neizskatījās sakopts, jo mati gluži vienkārši nebija ne tik biezi, ne tik gari, lai tos varētu sekmīgi sakārtot, tāpēc tie vaļīgi nokarājās visapkārt galvai. Gan kādu no tiem atradīšu savā ēdienā, fatāli tiku secinājis, - tas bija tikai laika jautājums.

Sēdēju virtuvē, cenzdamies nepievērst uzmanību viņas ēdiena gatavošanas metodei, tomēr tai piemita velnišķīga pievilcība. Uz galda atradās maizes klaips. Saimniece to pacēla un piespieda pie sava netīrā priekšauta, lai varētu nogriezt riecienu. Iegūto šķēli viņa sažņaudza vienā netīrajā ķepā, ar otru uzķepēja sviestu un izlīdzināja pa maizes virsmu. Šī procesa laikā daļa sviesta pieķērās viņai pie īkšķa. Viņa to skaļi nosūkāja, tad atkal sagrāba maizi, dedzīgi apķēra ar nosiekaloto pirkstu un turpināja darbu. Saskaitījusi uz galdauta sarindotās šķēles, Mensfīlda kundze devās uz pieliekamo pēc šķīvja, kur maizi uzlikt. Atgriezdamās viņa pirmo reizi mani ieraudzīja. Saimnieces vaibstus izkropļoja gaišs smaids.

-    Esi atgriezies? - viņa apjautājās.

Es pasmaidīju un pamāju ar galvu.

-    Esi atgriezies? - viņa vēlreiz vaicāja un ieklausīdamās pagrieza galvu.

Šoreiz es neatbildēju, jo tas nebija nepieciešams. Viņa vienmēr atkārtoja savus jautājumus.

Ar koši krāsainu dvieli, kas karājās aizdurvē, viņa noslaucīja no šķīvja putekļus. Vismaz kādreiz dvielis bijis koši krāsains, taču pēc divu nedēļu karāšanās aizdurvē un nepārtrauktas lietošanas gan trauku, gan roku slaucīšanai daži no košākajiem rakstiem bija izplūduši. Viņa sakrāva maizi kaudzē uz šķīvja un, aizšļūkājusi līdz pavardam, siekalas šķiežot, pār plecu sarunājās ar mani.

-    Tēja tūlīt būs gatava. Biju Lutonā. Biju izbraukusi - izbraukusi uz Lutonu. Tikko atgriezos. Atgriezos tikai pirms piecām minūtēm.

-     Tiešām? - es bez intereses apvaicājos un vēroju, kā viņa noceļ katlam vāku un gaisā paceļas ar zivju aromātu spēcīgi piesātināts tvaika mākonis. Saimniece paostīja burbuļojošo katla saturu, šajā brīdī apbrīnojami atgādinādama vienu no Makbeta raganām.

-    Zivs, - viņa jautri paziņoja, nolikdama vāku vietā. - Tev garšo zivs?

Tā kā zivis tika pasniegtas pie tējas katru dienu pēdējo divu vai trīs mēnešu laikā, uz šo jautājumu bija grūti atbildēt.

Durvju roktura graboņa vēstīja, ka ieradies kāds, kas novērsīs manu uzmanību no Mensfīlda kundzes pavārmākslas. Tas bija Džo. Viņš stāvēja durvīs un laipni smaidīja, liesā, pievilcīgā seja bija nosalusi sarkana, un smalkie matiņi uz vaigiem uguns gaismā mirguļoja kā varš.

-    Labvakar, Džozefl - es viņu sveicināju.

-     Labvakar, - Džo pasmaidīja un ienāca virtuvē, lielajiem zābakiem čīkstot un čirkstot pret flīzēm. Viņš smagi apsēdās un nopētīja galdu.

-    Jēzu! Atkal zivs! - viņš drīzāk konstatēja nekā vaicāja.

-     Jā, - es īgni atbildēju, ar dakšiņu bakstīdams ēdiena paliekas savā šķīvī. - Mums drīz izaugs astes.

Džo aizsmacis paslepus ieķiķinājās.

Mensfīlda kundze nolika Džo priekšā porciju pīkšas un viņam uzsmaidīja.

-    Zivs, - viņa norādīdama paskaidroja.

-    Jēā, - Džo noteica. - Redzu.

-     Tu esi agri mājās, - saimniece turpināja pļāpāt. - Daudz darba?

-     Jēā, - Džo atmeta. Viņa acis uzjautrināti iezibējās, un viņš klusākā balsī teica man, - visu dienu neko neesmu darījis, pie joda. Pārāk draņķīgi auksts.

Mēs kādu brīdi košļājām klusēdami. Tad Džo noskaloja kumosu pīkšas ar tēju un klusi atraugājās.

-    Kur ir puika?

-    Rojs? Vēl nav atgriezies, Bils arī nav.

-     Bils pārāk smagi strādā, lai tiktu mājās uz tēju, - Džo secināja un aizsmacis iesmējās.

Drīz vien parādījās Rojs - bāls, kluss, kautrīgs jauneklis, kurš nespēja runāt pietiekami skaļi, lai Mensfīlda kundze varētu saklausīt. Viņš apsēdās un nervozi uzsmaidīja Džo un man. Maltītes puisim sagādāja pamatīgu samulsumu. Viņš nevarēja sarunāties ar Mensfīlda kundzi, no Džo savukārt baidījās, tāpēc pagriezās pret mani, jo zināmā mērā juta manu līdzjūtību par savu samulsumu.

-     Oo! - Mensfīlda kundze iesaucās, Roju pamanījusi. - Esi atgriezies?

Rojs pavirši pamāja ar galvu un stingi blenza uz galdu. Jau trešo reizi Mensfīlda kundze informēja, ka tas, ko mēs šobrīd baudām, ir zivs; šis paziņojums bija īpaši domāts Rojam, kas uzņēma šīs ziņas pilnīgi bez emocijām. Mēs sēdējām klusēdami, vienīgi dāma skaļi čāpstināja ēdienu.

Pie logiem spiedās mitra migla. Uz virtuves skapja monotoni tikšķēja pulkstenis, uz uguns klusi sīca tējkanna, un pāri šai nesaderīgajai simfonijai skanēja nemitīga šļurkstoņa, Mensfīlda kundzes zobiem plosot un placinot zivs mīkstumu. Laiku pa laikam viņa to pārtrauca, lai iestrēbtu tēju.

-    Bils kavējas, - viņa secināja. - Viņš strādā pie pumpja, tā gan.

-    Jēā, - Džo teica, tad sāņus piebilda - un tāpēc mums nekad nav tā dranka ūdens.

j >

Rojs nervozi ieķiķinājās. Mensfīlda kundze neizpratnē pasmaidīja.

-    Viņi atkal izspēlē to mazo joku, vai ne? - viņa man viltīgi vaicāja.

-    Nu ja! - es auroju.

Priekšnamā atskanēja troksnis - parādījās Bils, pats Būdas saimnieks. Viņš, iespējams, bija mūsu sabiedrības interesantākais un nejaukākais dalībnieks - blēdīgs vīrs bez humora izjūtas, platiem pleciem, nespodrām, tuvu stāvošām acīm, viltīgu, grumbainu, žurkas seju. Viņš vienmēr smirdēja pēc lopu urīna. Nekad vēl nebiju saticis cilvēku, kam tik ļoti vienmēr un par visu bija taisnība - Bils zināja labāk un paziņoja to ar pilnīgi nezinoša cilvēka uzpūtību.

-    Ek, - viņš noteica kā sveicinādams un aizšļūca uz savu vietu.

-    'bvakar, Bil, - Džo teica, acīm ļaunīgi ieziboties. - Strādāji virsstundas?

-    Nē, - Bils atteica. - Tie maitas pazaudēja skrūves. Es tak teicu, lai neaiztiek. Vai tad šie klausās? Nēe.

Pie Bila garā deguna vienmēr karājās caurspīdīga šķidruma piliens. Es kā apburts raudzījos, kā tas raustās un tricinās, Bilam kustoties, riskantā pārdrošībā ieķēries savā matainajā laktā. Piliena īpašnieks patlaban nopētīja sev priekšā nolikto šķīvi.

-    Plkša, - viņš teica, lepodamies ar atklājumu.

-    Zivs, - viņa sieva izlaboja. - Tev garšo zivs, vai ne?

-    Jūu, - Bils teica un sagrieza zivi.

Bila kustības bija lēnas un uzmanīgas, gluži kā rāpulim. Viņš iebāza kumosu mutē un košļāja ar tik vienaldzīgu sejas izteiksmi kā gremojoša govs. Bila vaigi, žokļiem kustoties, piepūtās un valstījās kā divi dīvāna spilveni. Viņš smagi elpoja caur degunu.

Džo atlaidās sēdeklī, aizkūpināja pīpi un pūta pāri galdam biezas, elpu aizžņaudzošas dūmu grīstes. Rojs joprojām cīnījās ar savu porciju. Mensfīlda kundze bija nodevusies kādai sīkai domai, kas sūcās cauri viņas trulajām smadzenēm.

-    Tu šovakar iesi izklaidēties? - Bils man vaicāja.

-Nē.

Ar Bilu es vienmēr runāju vienzilbīgiem vārdiem, jo tādā veidā izdevās apturēt neinteresantu atmiņu plūdus, kas pastāvīgi uzglūnēja pat aiz viņa visikdienišķākajiem izteikumiem un tikai gaidīja pareizo mājienu, lai tiktu ārā un visus nogarlaikotu.

-    Ho, - viņš apcerīgi teica, - tātad paliksi mājās, ko?

Bila loģika bija laba, tomēr visai pirmatnēja. Viņam patika par visu būt skaidrībā.

Es pamāju.

-    K's ir? - viņš noprasīja. - Vai viņa tevi vairs nemīl?

-    Mīl gan, bet šovakar ies izklaidēties ar kādas citas vīru, - es pajokoju.

Visi smējās, arī Mensfīlda kundze, kas gan neko nebija dzirdējusi, tomēr nevēlējās palikt malā.

Tad notika neizbēgamais. Piliens Bila degungalā izbeidza nevienlīdzīgo cīņu ar gravitācijas likumiem un precīzi uzkrita uz pīkšas kumosa, kas tobrīd, dakšiņā uzdurts, ceļoja uz viņa muti. Bils to metodiski sakošļāja.

- Nu, - Džo teica, - es gan iešu izklaidēties.

Viņš piecēlās, izklumzāja no virtuves un svilpodams devās cauri skanīgajai priekštelpai. Es jutu, ka Bila žurkas skatiens pievēršas man, un, lai izvairītos no nebeidzamiem un nogurdinošiem komentāriem par dienā padarīto, sekoju Džo piemēram. Nokļuvis priekšnamā, dzirdēju Mensfīlda kundzi vaicājam Rojam, vai zivs garšojusi.

PALĪGSTRĀDNIEKS

Visu, ko saprot ar miesu un dzīvības garu, ķermeni un dvēseli, sauc par dzīvnieku - kustoni - vai tie būtu putni, kas lido gaisā, vai zivis, kas peld ūdenī, vai zemes radījumi, kas staigā pa klajumiem kā cilvēki un dzīvnieki, gan savvaļas, gan piejaucēti, vai tie, kas rāpo un ložņā pa zemi.

Bartolomjū Anglis, Par lietu savdabību

Uz diviem vai trim laimīgiem mēnešiem es kļuvu par to, ko varētu vienīgi nosaukt par "palīgstrādnieku" - tas nozīmēja, ka man aprūpēšanai tika iedalīts pašam savs mazs nodalījums, kurā dzīvoja pusducis eskimosu suņu pāru un divi polārlapsu pāri, bet darbošanās ar šiem dzīvniekiem neaizņēma visu laiku, tāpēc mani sūtīja strādāt uz dažādiem nodalījumiem, lai aizvietotu jebkuru darbinieku, kuram tobrīd bija brīvdiena. Tas bija aizraujoši, jo ļāva atjaunot pazīšanos ar dzīvniekiem, kas bija mani seni paziņas, - piemēram, ar tīģeri Polu; tā kā faktiski katru dienu strādāju citā nodalījumā, darbā nekad netrūka sajūsmas.

Nekad agrāk nebiju strādājis ar eskimosu suņiem, tāpēc pirmajā dienā izturējos pret tiem ar zināmu piesardzību, jo tie bija prāvi dzīvnieki; taču drīz atklāju, ka šie suņi, kaut arī pie visniecīgākās izdevības bija gatavi kauties līdz nāvei, pret ikvienu cilvēku izturas ar gandrīz mulsinoši enerģisku draudzī- gumu. Vislielākais suns barā bija milzīga krēmkrāsas kuce, kuru sauca Skvoša[10]. Šā vārda piemērotība man nelikās saprotama, iekams pirmo reizi nebiju iegājis aplokā. Labvēlībā starodama, elsojot izkārusi garu un sarkanu mēli, kas atgādināja īpaši svarīgu personu sagaidīšanai izklātu grīdceliņu, sune metās man virsū un centās nolaizīt ikvienu manas sejas vietiņu, lai tādējādi izrādītu savu neizmērojamo pieķeršanos cilvēkiem. Nostājusies uz pakaļkājām, viņa bija mazliet garāka par sešām pēdām, tā ka cilvēks, kuram šāda milzīga, balta pūderslotiņa pēkšņi lec virsū un atbalstās uz pleciem, gluži dabiski tiek atspiests pret žogu; Skvoša tobrīd apliecina savu vārdu, un, ja vien kopējs nav gana izveicīgs, tas var iedzīvoties dažās lauztās ribās. Kad pirmais varenais apskāviens bija pārdzīvots, kuce gan kļuva mazliet saprātīgāka, taču, kamēr kopējs slaucīja aploku, nebeidza riņķot tam apkārt, enerģiski kulstīja asti un izdeva mīlas pilnus smilkstus. Laiku pa laikam viņa ar asti iebelza kopējam pa stilbiem, un sajūta bija tāda, kā saņemot zirga spērienu. Kaut arī cilvēkam, kas strādāja ar Skvošu, bija jābūt tikpat labi (vai mazliet labāk) trenētam kā vidēja svara cīkstonim, viņa bija brīnišķīgs un ārkārtīgi mīlams radījums. Arī citi eskimosu suņi bija savā ziņā pievilcīgi un mīlami, bet tikai lielā, gāzelīgā Skvoša bija personība.

Kad ņēmu eskimosu suņus savā pārziņā, Fils man pastāstīja, ka Skvoša ir pārota un drīz viņai piedzims kucēni, tāpēc es paturēju kuci acīs, baroju viņu ar labākajiem gaļas kumosiņiem un, atgriezdamies pie lauvu nodalījuma laikā piekoptās malu- medniecības, pārlūkoju vietējo zemnieku dzīvžogus, meklēdams olas. Bija ārkārtīgi sarežģīti ik dienu novērot Skvošu, lai uzzinātu, kad gaidāmas dzemdības, jo, pirmkārt, ikvienu tuvošanos viņa uztvēra tik vētraini, ka pētījumi kļuva neiespējami, un, otrkārt, Skvošas kažoks bija tik biezs, ka nācās ļoti grūti novērtēt viņas apkārtmēru un bija gluži neiespējami pārbaudīt, vai pupi ir pierietējuši ar pienu; vienīgais paņēmiens bija iesaistīties ar lielo kuci ilgstošā laušanās sacensībā, kad varēju iegremdēt pirkstus viņas kažokā un pārbaudīt simptomus. Laikam ritot, Skvošas pupi pamazām pierietēja lieli un smagi, un kādu rītu viņa mani sagaidīja ar manāmi mērenāku sajūsmu, aši nolaizīja un pazuda savā būrī, no kura skanēja kucēnu smilksti. Skvoša notupās ārpusē ar tādu sejas izteiksmi, ko nevarētu nosaukt nekā citādi kā vien par pašapmierinātību, un, ieskatījies salmu midziņā, es ieraudzīju tajā kūņojamies sešus resnus kucēnus, kas spalgi spiedza un meimuroja kā iedzērušu krogusbrāļu bariņš. Četri bija pelnu pelēki ar baltiem plankumiem un divi tādi paši krēmīgi kā māte. Tie bija glīti, veselīgi mazuļi ar biezu tauku kārtu, spīdīgiem kažokiem un strupiem, bakstošiem purniņiem kā jocīgiem ūdriem.

Kaut arī tas nebija Skvošas pirmais metiens, viņa izrādīja pirmajam varoņdarbam atbilstošu lepnumu. Tiklīdz es no rīta iegāju sakopt aploku, laimīgā māte apsveicinoties mani nolaizīja un atspieda pret žogu, tad tūlīt aizsteidzās uz būri, paņēma vienu no kucēniem un atnesa man. Ja es notupos, viņa iecēla kucēnu man klēpī, nostājās blakus, gārdzoši elsoja, šaudīja mēli un luncināja asti, kamēr es glaudīju kucēnu. Pēc kāda brīža viņa uzmanīgi saņēma kucēnu mutē, aiznesa uz būri un atgriezās ar citu. Tā tas turpinājās, kamēr biju apglāstījis ikkatru kucēnu - tikai tad māte bija apmierināta un ļāva man ķerties pie darba.

Grūti iedomāties, ko liela dala cilveces darītu bez šiem neti- cami izturīgajiem un uzticamajiem suņu dzimtas pārstāvjiem. Galu galā tikai ar viņu palīdzību cilvēks spēj dzīvot tādās zemeslodes vietās, kur dzīve bez eskimosu suņiem būtu loti sarež-

' > >

ģīta. Deviņpadsmitā gadsimta astoņdesmitajos gados doktors Gilmards šādi apraksta eskimosu suņus Kamčatkas nometnē:

Lielākoties viņi ir balti ar melnām galvām vai arī viscaur brūnganmelni; smailā purna un stāvo ausu dēļ šie suņi neapšaubāmi izskatās pēc vilkiem. Vienīgā pārtika, ar kādu saimnieki suņus apgādā, ir kuprainie laši, tomēr vasarā suņi paši medī, klejodami uzlasa olas un ķer putnus. Parasti iejūgā ir astoņi vai desmit suņi, bet, ja kamanas ir smagas vai ceļi slikti, šo skaitu dubulto vai palielina vēl vairāk. Ja sniegs ir ciets un līdzens, tie dienā parasti viegli velk trīssimt sešdesmit mārciņu lielu kravu trīsdesmit piecas vai četrdesmit jūdzes; kamanas bez kravas un tikai ar vienu braucēju viņi spēj ievērojami ilgu laiku vilkt ar ātrumu astoņas verstis stundā. Ceļojuma laikā viņiem divas reizes dienā dod trešdaļu zivs un pusotru zivi uz nakti, suņi to apēd, "uzdzerot" pāris kampienu sniega… Katram sunim ir vārds, uzkuru tas iejūgā atsaucas tāpat kā vērsis, kas velk ratus, pātaga netiek lietota. Ja nepieciešams suni sodīt, braucējs uzšauj vainīgajam ar stibu vai met nelaimīgajam radījumam ar akmeni, kas gadās pa rokai. Pastāv vairāki paņēmieni, kā piesiet šos dzīvniekus, aizvien paturot prātā, ka tie jātur nošķirti, jo, kad suņi nevelk pajūgu, tie izmanto jebkuru izdevību izkauties. Viens paņēmiens ir uzslietno mietiem lielu trijkāji un piesiet suni tam apakšā. Daudzos ciematos, kuros tur daudz suņu, šie trijkāji ir raksturīgi apkārtnes ainavai.

Manā aprūpē nodotie eskimosu suņi bija ārkārtīgi stipri un pilnīgi nevērīgi pret laika apstākļiem. Savus koka būrus viņi izmantoja vienīgi kucēnu patvērumam, paši labprāt ierakās pat visdziļākajā sniegā un gulēja savās alās. Arī ēšanas ziņā tie izrādīja pilnīgi "katolisku" gaumi, kas darītu godu pat strausam. Viens suns kādu dienu apēda mutautiņu; tādus priekšmetus kā autobusa biļete vai saldējuma papīra turziņa, ko dzīvniekus mīlošā britu publika iesvieda aplokā cauri žogam, suņi nekavējoties aprija ar acīmredzamu baudu; kādu dienu, slaucīdams aploku, es nejauši nosviedu zemē savu kabatas portfeli (par laimi, tas bija tukšs), un divos kampienos tas nozuda kāda jauna suņa rīklē - suns par šo gardumu bija sajūsmināts un neizjūta ne mazākās nelabuma pazīmes, tāpēc es nepavisam nebiju pārsteigts par to, ko Dr. Gilmards raksta par eskimosu suņu izturību:

Suņiem netiek gādāts ērts mājoklis, lai izturētu nežēlīgo arktisko klimatu, un, ja vien nabaga radījums tobrīd nestrādā, viņam lielākoties pašam jāatrod vieta zem saules. Tomēr ilgstoša pieredze un no senčiem mantotais instinkts ļauj viņiem kļūt par īstiem veterāniem. Ceļotāji, kas naktī brien pa nepazīstamām takām, itin bieži iebrūk milzīgās alās, kuras šie suņi izrakuši, lai paglābtos no griezīgā vēja. Viņa kažoku, kas ir gandrīz tikpat biezs kā lācim, veido blīva vilna, nevis atsevišķas spalvas… Būdams labi trenēts, viltīgs un pacietīgs, eskimosu suns tajā pašā laikā bieži vien ir visai ietiepīgs un nevaldāms, un acīmredzami nevērīgs pret sitieniem un spērieniem, ar kādiem viņu saimnieks tik izšķērdīgi apveltī. Ja vien tuvumā nav tundra, kur kamanas iespējams izmantot arī vasarā, eskimosu sunim vasarās ir garas brīvdienas. Šajā laikā tas klaiņo apkārt, kur pašam tīk, reizēm naktī atgriežas alā, citreiz paliek prom no mājām dienām ilgi. Būdams labs mednieks un zvejnieks, viņš pats sev sagādā gaļu un lašus un reizēm pamet saimnieku pavisam. Taču iedzīvotājiem par suņu pakalpojumiem dārgi jāmaksā. Suņu plēsīguma dēļ nav iespējams turēt aitas, kazas vai citus mazākos mājlopus, un Kamčatka ir viena no retajām vietām pasaulē, kur nepazīst mājputnus.

Tāpat kā valabiji un pāvi, parkā brīvi klejoja apkārt mazas antilopes, ko sauc par muntjakiem, un daudzi Ķīnas ūdens- briedīši. Šie ļoti īpatnējie brieži ir apmēram erdelterjera lielumā, un varētu iedomāties, ka lielā aplokā, kur zāli nograuzuši visdažādāko antilopju un briežu ganāmpulki, tādam dzīvniekam jābūt visai pamanāmam; tomēr Ķīnas ūdensbriedis, kas guļ trīs collas garā zālē, patiešām saplūst ar apkārtni un to nevar pamanīt, pirms gandrīz uzkāpj tam virsū. Brieža kažoks ir nespodri dzeltenbrūns un spalva diezgan raupja. Aplūkojot atsevišķus matiņus tuvāk, var redzēt, ka tie ir mazliet saplacināti un posmaini kā miniatūri bambusu stiebri. Šiem dīvainajiem briežiem nav ragu, toties tēviņiem acu zobi ir gari kā miniatūri Drakulas ilkņi, un tēviņi tos izmanto, cīnoties par mātīšu uzmanību, kā arī, iespējams, savā uzturēšanās vietā rokot sniegu un meklējot saknes un sīpolus.

Kādu rītu es saņēmu ziņu, ka viens no šiem briežiem, migrācijas vai piedzīvojumu kāres pārņemts, kaut kādā veidā izbēdzis cauri žogam, kas apjoza visu parku, un pamanījies nokļūt tuvējā vistu aplokā. Fils Beitss, es un Bilijs, kas tobrīd neko nedarīja, devāmies bēdzēju gūstīt. Mēs piekrāvām mazu, zaļu kravas mašīnu ar tīkliem un braucām uz apmēram ceturtdaļakru lielo vienādsānu trijstūra laukumu.

Laukuma centrā stāvēja Ķīnas ūdensbriedis, tam apkārt drūzmējās uzbudinātas, ieinteresētas vistas, un izskatījās, ka bēglis tobrīd lasa viņām lekciju par ceļošanas jaukumiem. Ieraudzījis mūsu ierašanos, briedis šausmās salēcās un, tēlaini izsakoties, pazaudēja rindiņu tekstā. Viņš izskatījās gluži kā deputāta kandidāts, kurš nervozi aptver, ka publikā ielavījies huligāns.

Mēs izstiepām tiklus, lai samazinātu teritoriju, kurā nāksies briedi vajāt; un briedis to vēroja arvien pieaugošā satraukumā. Nolēmām, ka divi no mums trenkās briedi, lai tas sapītos izstieptajos tīklos, bet trešais stāvēs, sagatavojies lēcienam, lai piemērotā mirklī to noķertu. Mūsu plānam bija tikai viena vājā vieta - briedis neparko nepinās iekšā tīklos. Viņš skrēja mums pa priekšu lokiem vien, taču vienmēr izveicīgi pamanījās mainīt virzienu, tā ka nenokļuva tīkliem ne tuvumā. Mēs aši apspriedāmies un nolēmām izmēģināt kādu regbija paņēmienu. Visu šo laiku vistas bija vērojušas medības ar dziļu interesi, tomēr uzvedušās kārtīgi, taču tas nu izrādījās viņām par daudz. Kad pirmais no mums ar dimdošu rībienu nolidoja zālē apmēram četrus jardus aiz brieža astes, vistu rindas pašķīda. Gaisu pildīja aizelsušos, savainoto mednieku sāpju kliedzieni, pārbiedēto vistu spalgie ķērcieni un spalvu mākoņi.

Ķīnas ūdensbriedis krita aizvien lielākā panikā un ņēmās triekties augstajā stiepļu žogā, cenzdamies izlauzties. Viņš palēcās īpaši augstu, ar ilkņiem glīti ieķērās tīkla acīs un karājās tur, spārdīdamies un cīnīdamies. Mēs steidzāmies visi reizē, taču pēdējā mirklī briedim, muskuļiem saraujoties ar apbrīnojamu spēku, laimējās atbrīvoties, viņš nokrita zālē, pagriezās un neiedomājamā ātrumā izlauzās cauri mūsu rindām. Briedis paskrēja man tuvu garām, tāpēc es, cieši nomērķējies uz brieža pakaļkāju, puslidus metos uz priekšu, kā pats cerēju, graciozi kā vanags. Nākamās trīs sekundes bija apjukuma un sāpju pilnas. Es stingri iekrampējos bēglim kājā, un mēs kopā pārvē- lāmies pāri, kā izrādījās, vienīgajam dzelkšņu un nātru pudurim visā laukā. Briedis spērās ar brīvo pakaļkāju, un kā nazis asie nagi precīzi pāršķēla manu roku no plaukstas locītavas līdz elkonim. Mēs kopā turpinājām velties uz priekšu, un es joprojām nelaidu vaļā sagrābto pakaļkāju, kaut arī briedis bija pagriezies pret mani un es jutu nagus šķeļam manas rokas otru pusi.

Tomēr tas bija pēdējais nepakļaušanās žests - pēkšņi briedis vispār pārtrauca cīnīties un laida vaļā visbriesmīgākos, asinis stindzinošus un caururbjošus spiedzienus. Viņš nebūtu varējis spiegt vēl emocionālāk pat tad, ja es viņu svilinātu ar nokaitētu dzelzi. Patiesību sakot, es pamatīgi satrūkos un nodomāju, ka daru gūsteknim sāpes, tāpēc palaidu tvērienu ievērojami vaļīgāk, tomēr, kamēr stūmām viņu maisā, Fils paskaidroja, ka tas ir parastais paņēmiens, kādā Ķīnas ūdensbrieži samierinās ar savu likteni.

Kamēr mēs savācām tīklus, briedis gulēja maisā un joprojām griezīgi spiedza. Tad mēs nolikām bēgli kravas mašīnā uz tīklu kaudzes un braucām atpakaļ uz parku. Biju pārliecināts, ka brauciens liks radījumam apklust, taču tā nepavisam nenotika. Mums nācās nobraukt visu ceļu līdz parkam, klausoties no kravas kastes bez apstājas plūstam šos šaušalīgos spiedzienus. Kad vien pabraucām kādam garām, gājējs nobālēja un ar šausmām vērās atpakaļ uz kravas mašīnu, it kā braucējs būtu zaudējis galvu. Kāds drukns militāra izskata vīrs sastinga uz vietas un nikni blenza uz kravas mašīnu, pa pusei nopietni apsvērdams nepieciešamību dzīties mums pakaļ un pieprasīt, lai uzrādām savu vivisekcijas atļauju. Briedis bez apstājas spiedza visu laiku, kamēr mēs nonācām vietā, kur to palaist vaļā. Kaujamas cūkas kviekšana, salīdzinot ar troksni, ko radīja šis samērā mazais dzīvnieks, ir tīrā mūzika. Beidzot mēs izpurinājām dzīvnieku no maisa, un viņš aprima spiegt. Ar diviem ašiem lēcieniem bēglis nozuda zālē.

Kādu dienu es ievēroju, ka vienai no manām lapsām astes pamatnē izveidojies tāds kā augonis. Pastāstīju par to Filam, un viņš man no kapteiņa Bīla sagādāja mazliet ziedes, ar ko man katru dienu vajadzēja ieziest augoni. Tas bija nogurdinošs darbs, un ārkārtīgi nervozajai lapsai šī procedūra nepavisam nepatika, jo tālab viņu vajadzēja sagūstīt. Es lapsu ķēru ar kaut ko līdzīgu lielam tauriņu tīklam. Ierīces metāla apmale bija nemākulīgi apvilkta ar maisaudumu, ķeramā daļa izveidota no raupja zvejnieku tīkla. Pati ķeršana lapsas uzvedības pēc bija diezgan vienkārša. Tikko tā bija izvilināta no alas un alas durvis aizsprostotas, lapsa sāka vienmērīgā riksī skriet apkārt pa krātiņa iekšējo perimetru. Tik vien tā darba, kā aši un negaidīti nolaist tīklu lapsai priekšā - ja vien tīkls bija pietiekami tuvu, lapsa ieskrēja tieši iekšā. Tomēr vajadzēja būt piesardzīgam, jo metāla mala, kaut arī polsterēta, varēja būt bīstama.

Ceturtajā dienā, kad augonis jau izrādīja nepārprotamas uzlabošanās pazīmes, es atkal devos ķert lapsu. Lapsa skrēja gar būra sienu, un es novietoju ķeramo tīklu pareizajā pozīcijā, kad ar velosipēdu piebrauca Bilijs. Es viņu nepamanīju, tāpēc Bilija pēkšņais, griezīgi spalgais izsauciens cauri režģiem mani sabiedēja tieši tajā mirklī, kad pašāvu tīklu uz priekšu. Satraukumā es biju liktenīgi pacēlis divas collas par augstu un lapsa nevis ieskrēja tīklā, bet ar priekšķepām ietriecās metāla rāmī. Atskanēja trauslu zariņu lūšanai līdzīgs troksnis, un lapsas labā priekškāja starp elkoni un ķepu glīti pārlūza pušu.

-    Sasodītais idiot! - es uzkliedzu Bilijam. - Paskat, kas tevis dēl notika!

-   Atvaino, - Bilijs ar nožēlu teica, blenzdams uz lapsu, kas uz trim kājām joprojām nemainīgā ātrumā riņķoja pa būri. - Es neredzēju, ko tu dari.

-    Turklāt ir Fila brīvdiena, - es nerimos, - un ko lai es, pie joda, iesāku? Es to nevaru tā atstāt.

-    Aiznes viņu pie papa, - Bilijs prātīgi ierosināja. - Aiznes lapsu pie papa, viņš to nokārtos. Fils būtu tieši tā rīkojies.

Es pēkšņi atcerējos, ka kapteinis ir kvalificēts veterinārķi- rurgs, tāpēc šis padoms likās saprātīgs.

-    Kur ir tavs tēvs? - es noprasīju

-    Kabinetā, - Bilijs paskaidroja. - Viņš kabinetā strādā. Viņš apgalvo, ka vienmēr labprātāk strādā sestdienās, kad viņu netraucē sekretāres un tamlīdzīgas lietas.

-    Pareizi, - es teicu. - Nu ko, tad iesim un iztraucēsim viņu paši.

Es noķēru lapsu un atbrīvoju no tīkla, kaut arī tā šņāca un kampa ar zobiem. Par spīti mazajam augumam, polārlapsām piemīt tāds niknums, par kādu viņas apskaustu Bengālijas tīģeris. Izpētījis lūzumu, es atklāju, ka tas tik tiešām brīnišķīgs - ja par lauztu kāju vispār var teikt, ka tā ir brīnišķīga, tad šī tāda bija, jo kauls nebija saplaisājis vai sašķīdis, ne arī saliecies, kā ar jauniem kauliem gadās. Tas bija jauks, tīrs lūzums, glīts kā pārlauzts selerijas kāts. Es, protams, negaidīju, ka lapsa dalīsies manā sajūsmā, tomēr zināju, ka šādu glītu lūzumu būs daudz vieglāk nofiksēt, un pastāv daudz lielāka iespēja, ka tas sekmīgi sadzīs.

Kad nonācām administrācijas ēkā, mēs atklājām, ka kapteinis jau pabeidzis savus kantordarbus un devies uz mājām nomazgāties. Kad Bīla kundze man pavēstīja šo ziņu, es labprātāk būtu nogaidījis, kamēr kapteinis pabeidz miesas šķīstīšanu. Tomēr gan Bīla kundze, gan Bilijs apgalvoja, ka kapteiņa vannā pavadāmais laiks esot neprognozējams, tāpēc humānisma vārdā viņu nāksies iztraucēt. Bilijs piegāja pie vannasistabas durvīm un uzrībināja pa tām.

-     Ej prom! - kapteinis uzrēca, un no vannasistabas plūda tādas skaņas, it kā četrpadsmit izbiedēti hipopotami pūlētos izrausties no dārza dīķa. - Ej prom! Es sēžu vannā.

-    Pasteidzies, - Bilijs atkliedza. - Mums te ir lapsa ar lauztu kāju.

Iestājās klusums, bija dzirdama tikai ūdens klusā šļakstēšana.

-    Ko tu teici? - kapteinis aizdomīgā balsī pārjautāja.

-    Lapsa ar lauztu kāju, - Bilijs atkārtoja.

-    Nekur nav miera! - kapteinis rēca. - Šajā mājā nekur nav miera! Labi - aiznes to uz kabinetu, es aiziešu.

Tā nu mēs iegājām kapteiņa kabinetā un gaidījām. Mēs skaidri varējām dzirdēt, ko viņš saka.

-    Gledis! Gledis! Kur manas čības? Ak, neņem galvā, tepat tās ir. Puikas atnesuši lapsu ar lauztu kāju. Sagatavo to jauno ģipša apsēju… Kā gan es lai zinu, kur tas ir? Pameklē! Kaut kur tam jābūt. Gledis, un kur ir manas apakšbikses?

Beidzot viņš, pēc peldes piesārtis, ielāčoja kabinetā, un Bīla kundze viņam sekoja ar milzīgu kārbu rokās.

-    Ak, Darel, tas esi tu, ko? - viņš nodārdināja. - Lapsa, tu saki? Paskatīsimies.

Lapsa bija puslīdz samierinājusies ar likteni un nekustīgi gulēja man rokās, taču kapteiņa milzu augums un rešņā balss tiešā tuvumā viņu no jauna satrauca. Viņa atvēra muti un brīdinādama gari, vaukšķoši ieņurdējās. Kapteinis steidzīgi soli atkāpās.

-    Turi viņu, - viņš man uzrēja. - Turi stingri pie kakla!

-    Es to jau daru, kaptein, - es aizrādīju.

Es nemaz nebūtu varējis turēt nabaga dzīvnieku vēl stingrāk, ja nevēlējos noraut tam galvu.

Uzmanīgi pastūmu roku zem lauztās kājas un saudzīgi to pacēlu, lai kapteinis varētu novērtēt bojājuma pakāpi.

-     He, - kapteinis teica, sakārtoja brilles un cieši aplūkoja kāju. - Jauks, tīrs lūzums. Tas ir kaut kas labs. Un tagad pie darba. Bilij, dabū man šķēres.

-    Kur lai es atrodu šķēres? - Bilijs bezpalīdzīgi noprasīja.

-     Kur gan, pie joda, tās varētu būt? - kapteinis nošņācās. - Domā ar galvu! Tavas mātes rokdarbu grozā, protams!

Bilijs nozuda šķēru meklējumos.

-      Un pasaki Laurai, ka mums viņu vajadzēs, - kapteinis sauca. - Mums vajadzēs palīdzību no visiem, kas vien atrodami.

Es pablenzu uz mazo, trauslo dzīvnieciņu manās rokās un prātoju, kāda būtu bijusi kapteiņa reakcija, ja cietējs izrādītos kaut kas lielāks - piemēram, kāds vērsis vai žirafe.

-    Laura pilda mājasdarbus, - Bīla kundze paskaidroja. - Vai mēs nevarēsim paši tikt galā, dārgais?

-    Nē, - kapteinis apņēmīgi paziņoja, paņemdams no sievas rokām kārbu. - Šis te ir kaut kas jauns. Man vajadzīga palīdzība.

-    Bet es taču palīdzu, dārgais.

-    Man vajadzīga visu palīdzība, - kapteinis stingri paskaidroja.

Bilijs atgriezās ar šķērēm un savu māsu.

-    Tā, - kapteinis oratora tonī iesāka, aizbāzdams īkšķus aiz bikšturiem, - te nu ir darāmais darbs. Vispirms mums jānocērp spalva no kājas, skaidrs?

-    Kāpēc? - Bilijs truli noprasīja.

-    Tāpēc, ka sasodītais ģipša apsējs nelips pie spalvas, - kapteinis atteica, sakaitināts no šādas neziņas.

-    Nekliedz, Viljam, - tu biedē to lapsu, - Bīla kundze nemierīgi aizrādīja.

-    Ja jūs grasāties tikai strīdēties, varbūt es varu iet atpakaļ un pabeigt mājas darbus? - Laura apvaicājās.

-   Tu paliksi te, - kapteinis atcirta. - Tu vari būt nozīmīgākais ķēdes posms.

-    Jā, tēt.

-    Tā, Darel, - kapteinis turpināja, - šis te ir pavisam jauns ģipša apsējs, redzi?

Viņš uzsita ar roku pa kārbu, gaisā uzvirmoja blāvs ģipša putekļu mākonis un nosēdās pāri viņa rakstāmgaldam.

-    Vai tiešām, ser? - es vaicāju. Es biju pa īstam ieinteresēts.

-     Jā, - kapteinis apstiprināja, no jauna aizāķēdams īkšķus aiz bikšturiem. - Redzi, agrākos laikos vajadzēja uzlikt šinu, apsiet un tad noņemties ar ģipsi. Ķēpīgi. Un prasīja ilgu laiku.

Es zināju, ka šāda lūzumu ārstēšana ir laikietilpīga, piņķerīga un lielākoties nesekmīga, jo vairākkārt biju to izmantojis, uzliekot šinas putnu lauztajiem spārniem un kājām, bet man neklājās to sacīt. Bija nepārprotami skaidrs, ka kapteinis grasās man nodemonstrēt modernu šinas uzlikšanas metodi, kas ir ātra, tīra un muļķudroša. Galu galā biju ieradies Vipsneidā ar nolūku iegūt zināšanas.

-    Tātad, - kapteinis turpināja, - šī ir moderna metode.

Viņš pacēla bundžu un blenza tajā, nobīdījis brilles uz paša

degungala un savilcis muti neticīgā vīpsnā.

-    Rum…. tumm…. rummmm… tummm, - viņš murmināja, lasīdams pamācību. - Jā, viss skaidrs. Gledis, dabū remdenu ūdeni. Un tu, Bilij, nocērp tai kājai spalvu.

-      Vai es nevarētu atgriezties pie mājasdarbiem? - Laura žēlabaini vaicāja.

-    Nē, - kapteinis norēja. - Tev vajadzēs… vajadzēs… uzslaucīt spalvu no grīdas. Higiēna!

Kapteinis nu bija mūs visus iesaistījis dažādās saskanīgās darbībās. Bīla kundze grabinājās pa virtuvi, gādādama ūdeni, mēs ar Biliju piedalījāmies lapsu cirpšanas sacensībās, pret ko pašai lapsai bija nopietni iebildumi, un Laura dumpīgi slaucīja grīdu. Tādējādi iesaistījis darbaspēku procesā, kapteinis noņēma kārbai vāku un diezgan neveikli izritināja jardu vai divus ar ģipsi pamatīgi piesūcinātu apsēju. Ar interesi to pētīdams, viņš staigāja šurpu turpu. Lielākā daļa ģipša nobira uz grīdas, tāpēc kabinets izskatījās kā pēc viegla, toties lipīga sniegputeņa, un smalkākās ģipša daļiņas plivinājās gaisā kā migliņa un lika mums klepot.

-    Ko viņi izgudros nākamreiz? - kapteinis savā nodabā brīnījās un pastaigādamies bārstīja ģipša pulveri kā sarmu.

Bīla kundze atgriezās, nesdama katlu ar siltu ūdeni.

-     Labi, - kapteinis ķērās pie izrīkošanas. - Tā, Bilij, Laura, Gledis, turiet ciet to saiti.

Tīdamies ģipša putekļu mākonī, viņš izritināja no bundžas kādas sešpadsmit pēdas pārsēja un sniedza savai ģimenei.

-    Turiet to taisni, - viņš komandēja. - Taisni, Gledis! Neļauj tai nokarāties… tagad ir labi. Esi gatavs, Darel?

-    Jā, ser, - es teicu.

-    Turi viņu cieši pie kakla, ja? Negribu, lai tā kritiskā brīdī izraujas.

-    Jā, ser, es turu viņu stingri.

-     Labi, - kapteinis teica, paņēma katlu un, iedams gar izstiepto apsēju, izlaistīja uz tā ūdeni. - Redzi, kā tas darbojas, Darel? - viņš noprasīja, satverdams saites pilošo galu un pamādams man ar to. - Vairs nekādu šinu, redzi? Šī saite pati darbojas kā šina.

Viņš aptina vairākas collas apsēja sev ap rādāmo pirkstu, lai nodemonstrētu.

-    Vairs nekādas mocīšanās ar šinām, - viņš mācīja, vicinādams pirkstu. - Nekādas vecmodīgas ķēpāšanās, redzi?

Kapteiņa rakstāmgalds un kabineta grīda izskatījās pēc nemākulīgi sagatavotas slēpošanas trases, bet ne jau man nācās to aizrādīt.

Šajā mirklī sākās juceklis. Iespējams, kapteinis bija nepareizi izlasījis lietošanas pamācību, bet fakts bija tāds, ka saite ap viņa pirkstu sacietēja neticami ātri un stingri.

-    Velns un elle! - kapteinis no sirds teica.

-    Viljam, dārgais!

-    Kur ir šķēres? Kurš paņēmis tās draņķa šķēres?

Šķēres atradās, un kapteinis atbrīvojās no lipīgā apsēja. Šī procesa laikā viņš pamatīgu daudzumu slapjā ģipša uztriepa uz savām brillēm.

-    Tā, Darel, - viņš izrīkoja, piemiegtām acīm blenzdams uz lapsu, - turi viņas kāju taisni.

Es pakalpīgi turēju cietušo kāju izstieptu, un kapteinis vairākas reizes aptina saiti ap lūzumu, šā darba laikā izlaistīdams vēl ūdeni. Lapsa, kapteinis Bīls un es sākām izskatīties pēc visīstākajiem ūdens kustoņiem.

-    Vēl apsēju! - kapteinis, darbā iegrimis, norūca.

Tajā brīdī atklājās nākamā ķibele. Garā saite, ko turēja Bīla kundze, Bilijs un Laura, bez pastāvīgas mitrināšanas bija sacietējusi, stingri pielipusi viņiem pie rokām un sasaitējusi viņus kopā kā ar ziedlapu ķēdi.

-     Sasodīts, no jums nav nekādas jēgas! - kapteinis kliedza, griezdams saiti pušu un atbrīvodams savu ģimeni. - Jums vajadzēja man palīdzēt! Iztiniet vēl apsēju!

Bilijs savos centienos slāpēt tēva dusmas nosvieda kārbu uz grīdas, un tā aizripoja pāri kabinetam, izkaisīdama vienādos daudzumos gan saiti, gan ģipsi. Šī vieta sāka izskatīties pēc īpaši darbīga ievainoto pārsiešanas punkta asiņainas Napoleona kaujas laikā. Rādījās, ka viss un ikviens ir noklāts ar smalku ģipša kārtiņu un pārsēja cilpām.

-    Nav jēgas!- kapteinis rēca. - Viens vienīgs sasodītu nejēgu bars! Paskatieties uz sevi - paskatieties uz saiti! Jūs visi esat -

visi esat - īsts stulbeņu bars!

>

Beigu beigās Bīla kundze kapteini nomierināja, Laura un Bilijs izritināja vēl mazliet saites, Bīla kundze to samitrināja, un kapteinis, kura seja joprojām bija purpursarkana, gārdzoši elsodams, aptina to ap lapsas kāju.

-    Vajadzētu izdoties, - viņš teica.

Tas nebija visprofesionālāk uzliktais šinējums, kādu jebkad biju redzējis, tomēr kapteinis izskatījās apmierināts. Viņš stāvēja un starojoši smaidīja, zibinādams brilles baltā ģipša rāmī; kapteiņa plikais pakausis izskatījās gluži kā nopūderēts, šur tur pie drēbēm bija pielipuši apsēja gabaliņi un ap čību neglābjami aptinies garš saites gals.

-    Te nu ir, Darel, - viņš pašapmierināts norūca. - Modernās metodes padara darbu pavisam vienkāršu, vai ne?

-    Jā, ser, - es piekritu.

PILNA GALVA ZVĒRU

Daži dzīvnieki lemti cilvēka priekam, tādi kā pērtiķi, mērkaķīši un papagaiļi; un daži ir radīti cilvēkam par mācību, jo viņam jāapzinās savs vājums un Dieva varenība. Un tālab Dievs radījis mušas un utis. Lauvas, tīģeri un lāči radīti, lai cilvēks jau no sākuma apzinātos savu bezspēcību un bītos no Dieva varenības. Vēl daži dzīvnieki ir radīti, lai remdētu daudzas cilvēces nepilnības - kā odzes miesa uzlējuma pagatavošanai.

Bartolomjū Anglis, Par lietu savdabību

Biju nostrādājis Vipsneidā mazliet vairāk par gadu, kad nolēmu doties prom. Tas nebija steigā pieņemts lēmums - vairāk nekā jebkad es biju apņēmies nodoties dzīvnieku vākšanai un visbeidzot tikt pats pie sava zoodārza, tomēr sapratu, ka, ilgāk palikdams Vipsneidā, es nevirzīšos tuvāk nevienam no šiem mērķiem. Būtu varējis palikt un strādāt par gadījuma kopēju līdz bezgalībai, bet man bija citi plāni.

Zināju, ka savā divdesmit pirmajā dzimšanas dienā - līdz tai nemaz nebija atlicis ilgi gaidīt - es mantošu trīs tūkstošus mārciņu: ne jau gluži bagātību, taču tajā laikā ar trim tūkstošiem varēja izdarīt krietni vairāk nekā šodien. Tāpēc Būdas aukstajā, trokšņainajā ieslodzījumā es katru vakaru sēdēju savā mazajā, cellei līdzīgajā istabā un rakstīju rūpīgi sacerētas vēstules itin visiem dzīvnieku vācējiem, kādi tolaik darbojās. Uzsvēru savu pieredzi un turpinājumā izklāstīju, ka ekspedīcijas laikā, ja mani paņemtu līdzi, es pats maksātu savus tēriņus un strādātu par velti. Drīz vien sāka atgriezties atbildes - pieklājīgas, bet nelokāmas. Dzīvnieku vācēji augstu novērtēja manu piedāvājumu, taču, tā kā man nebija vākšanas pieredzes, tie neuzskatīja par iespējamu ņemt mani līdzi ceļojumā; ja nu man tomēr laimētos gūt zināmu pieredzi, es esot laipni aicināts vērsties pie viņiem citreiz. Tā kā vienīgais iemesls, kāpēc doties ekspedīcijā, bija tieši pieredzes iegūšana, šis padoms bija, maigi izsakoties, nederīgs. Atkal tā pati vecā vistas un olas problēma: mani neņems līdzi, pirms būšu guvis pieredzi, un es nevaru gūt pieredzi, ja mani neņem līdzi.

Tieši tajā manas dzīves posmā, kad biju nomākts un vīlies, man galvā iešāvās spoža ideja. Ja izlietotu daļu sava mantojuma, lai pats finansētu ekspedīciju, varētu pilnīgi godīgi apgalvot, ka man ir pieredze, un tādā gadījumā kāds no šiem dižajiem vīriem varētu ne tikai paņemt mani līdzi ekspedīcijā, bet pat maksāt man algu. Tā bija kārdinoša perspektīva.

Mana vēlme pamest Vipsneidu tika uzņemta ar vilšanos. Gan Fils, gan kapteinis Bīls centās pierunāt mani palikt.

-    Tu nekad nekur netiksi, Darel, ja visu laiku šitā iesi prom, - kapteinis Bīls sarūgtināts rūca, kad ieturējām atvadu vakariņas ar kariju, it kā es jau kopš ierašanās parkā būtu radis ik nedēļu iesniegt atlūgumu. - Tev vajadzētu palikt. Galu galā tu tiksi pats pie sava nodalījuma. Tu varētu sadarīt lielas lietas.

-    Ļoti laipni no jums, ser, bet mana sirds tiecas uz dzīvnieku vākšanu.

-     Tajā lietā naudu nenopelnīsi, - kapteinis sērīgi pareģoja. - Piemini manus vārdus, tu izsviedīsi naudu vējā.

-       Neskumdini to zēnu, Viljam, - Bīla kundze aizrādīja. - Esmu pārliecināta, viņš gūs panākumus.

-     Nieki un blēņas! - kapteinis drūmi atteica. - Neviens vēl nav iedzīvojies bagātībā, vākdams zvērus.

-    Un kā tad Hagenbeks, ser? - es apvaicājos.

-     Tas bija vecajos, labajos laikos, - kapteinis atteica. - Tolaik nauda bija īsta nauda - zelta sovrini, kuros varēja iecirst zobus, ne tas nevērtīgais tualetes papīrs, kāds apgrozībā tagad.

-    Viljam, dārgais!

-      Bet tā ir patiesība! - kapteinis agresīvi atcirta. - Tolaik nauda bija īsta vērtība. Tagad tikai čupa tualetes papīra.

-    Viljam!

-     Lai nu kā, atgriezies mūs apciemot, labi? - kapteinis teica.

-     Jā, noteikti! - Bīla kundze piebalsoja. - Mums būs skumīgi bez tevis.

-     Es iezīmēšu labākos dzīvniekus savā kolekcijā tieši jums, ser, - es apsolīju.

Pēdējo nakti, gulēdams gultā, es centos novērtēt, cik nozīmīga man bijusi uzturēšanās Vipsneidā. Ko es esmu iemācījies?

Galvenokārt rezultāti šķita negatīvi. Tiesa, es biju apguvis ērtāko paņēmienu, kā pacelt uz dakšām siena ķīpu, kā rīkoties ar slotu un lāpstu, tīrot būrus, kā arī uzzinājis, ka pat no izskata visrāmākais valabijs, ja to satrauc, var uzlēkt virsū un ar pakaļkāju cirtienu uzšķērst neparasti bieza auduma jaku. Taču šķita, ka vissvarīgākais, ko esmu iemācījies, ir tieši tas, ko un kā nevajag darīt.

Biju nācis pie slēdziena, ka kopēji ir gandrīz vissvarīgākā zoodārza sastāvdaļa. Bez viņu palīdzības nekas nebūtu sasniegts, tādējādi ir ārkārtīgi svarīgi piešķirt nozīmību grūtam un netīram darbam, kā arī - vēl svarīgāk - rūpīgi izvēlēties cilvēkus šo darbu veikšanai. Laikā, ko es pavadīju Vipsneidā, kopēji lielākoties bija laukstrādnieki, kuru sākotnējā nodarbošanās bijusi garu žogu uzstādīšana ap aplokiem. Rezultātā es atklāju, ka strādāju kopā ar četrdesmit vai piecdesmit gadu veciem vīriem, kuri par savā aprūpē nodotajiem dzīvniekiem nezina vairāk, kā es savos divdesmit. Tā nebija viņu vaina - šie cilvēki nemaz nekāroja būt par zooloģijas ekspertiem. Ciktāl tas attiecās uz viņiem, tas bija vienkārši padarāms darbs, un viņi to darīja tik labi, cik spēja, taču gandrīz bez vismazākās intereses. Es par to nesatricināmi pārliecinājos savā pirmajā darba dienā žirafu nodalījumā.

Apmēram četros Bērts bija man licis pakurt uguni zem milzīga katla ar ūdeni, un es šo izdevumu paklausīgi tiku paveicis. Kad ūdens katlā vārījās, Bērts rūpīgi sajauca kopā karstu un aukstu ūdeni, lai sagatavotu pāris spaiņu remdena ūdens, un tad ziņoja, ka mums jānes žirafei padzerties. Vērodams, kā žirafe malko ūdeni, es vaicāju Bertām, kāpēc šim dzeramajam ūdenim jābūt siltam.

- Nezinu, puis, - Bērts atteica, - Kad šī ieradās, man teic', lai do' šai karstu ūdeni, - nezinu, kāpēc.

Es uzmanīgi iztaujāju citus un noskaidroju šo noslēpumu. Pirms sešiem vai septiņiem gadiem žirafe, tikko ieradusies parkā, bija saķērusi iesnas. Tika nolemts, ka silts dzeramais ūdens sagādās viņai lielāku atvieglojumu nekā auksts - rīkojums tika izdots, taču nekad netika atcelts. Rezultātā žirafe septiņus gadus bez kādas vajadzības bija dzērusi karstu ūdeni. Bērts gan ļoti mīlēja savus dzīvniekus un lepojās ar tiem, taču viņam trūka intereses uzzināt, vai karsts ūdens tiešām ir tik būtisks žirafes labklājībai.

Zināšanu vai intereses trūkums noved pie novērošanas spēju trūkuma, bet vērība savvaļas dzīvnieku aprūpētājam ir visnepieciešamākā īpašība. Piemēram, savvaļas dzīvnieki meistarīgi spēj noslēpt slimības pazīmes, tāpēc kopējs, ja vien labi nepazīst dzīvniekus un uzmanīgi tos nenovēro, var palaist garām nepamanītas radījuma neveselības niecīgās pazīmes.

Vēl viens pieņēmums, par kura pilnīgo aplamību es nepārprotami pārliecinājos Vipsneidā, ir tas, ka dzīvnieks lielā būrī jūtoties laimīgāks nekā mazā un tādējādi dzīvojot ilgāk un veselīgāk. "Zoodārziem nav nekādas vainas, ja tie ir līdzīgi Vipsneidai," bieži apgalvoja labu gribošie, tomēr nezinošie dzīvnieku mīļotāji. Mana atbilde, protams, bija: - Jums vajadzētu te pastrādāt un izbaudīt, cik grūti ir katru dienu tiešā tuvumā nopētīt dzīvnieku baru, kas dzīvo trīsdesmit piecus akrus lielā aplokā, lai pārliecinātos, vai nav manāmas kādas slimības pazīmes, vai kādu dzīvnieku pārējie nenovārdzina badā un vai visiem pietiek ēdamā.

Ja kaut kas nebija kārtībā un vajadzēja noķert vienu konkrētu dzīvnieku no bara, to nācās vajāt pa visu trīsdesmit piecu akru teritoriju, un, kad dzīvnieks beidzot sagūstīts (jācer, ka tas nebūs lauzi kāju vai miris no sirdstriekas), tas jāārstē ne tikai no konkrētās slimības, bet arī no akūta šoka. Mūsdienās, protams, to ir daudz vienkāršāk izdarīt ar tādas smalkas ierīces palīdzību kā iemidzinošā pistole, taču tolaik, kad es strādāju Vipsneidā, aploku plašums dzīvniekiem bija neapšaubāmi kaitīgs. Vienīgā derīgā funkcija, ko šie milzu aploki pildīja, bija apmierināt dzīvnieku mīļotāju antropomorfiskās dvēseles, kuriem netikās redzēt dzīvniekus "iesprostotus". Diemžēl šāda attieksme pret zoodārziem joprojām ir bieži sastopama to labu gribošo, bet pašos pamatos nezinošo cilvēku vidū, kuri vēl arvien nepiekāpīgi uzskata Dabasmāti par labvēlīgu, vecu kundzīti, nevis par skarbu, nepielūdzamu un absolūti plēsonīgu monstru, kāda tā patiesībā ir.

Ar šiem cilvēkiem ir grūti strīdēties - viņi dzīvo eiforiskā pārliecībā, ka dzīvnieki zoodārzā cieš gluži kā ieslodzīti Dārt- mūrā, savukārt dabiskajā vidē tie dzīvo kā Ēdenes dārzā, kur jērs var apgulties līdzās lauvam, un viņu pazīšanās nesāksies kā draudzība un nebeigsies kā vakariņas. Nav nozīmes viņiem stāstīt par savvaļas dzīvnieku ikdienas grūto, nemitīgo pietiekama barības daudzuma meklēšanu, par pastāvīgo saspringumu, izvairoties no ienaidniekiem, par cīņu ar slimībām un parazītiem, par faktu, ka dažu sugu vidū mazuļu mirstība pirmo sešu dzīves mēnešu laikā ir lielāka par piecdesmit procentiem. "Ak," apmātie dzīvnieku mīļotāji teiktu, kad tiem būtu uzskaitīti visi šie fakti, "bet viņi ir brīvi." Šiem cilvēkiem tiek norādīts, ka ikvienam dzīvniekam ir sava stingri noteikta teritorija, ko nosaka trīs faktori: ēdiens, ūdens un sekss, ja visus šos faktorus sekmīgi nodrošina ierobežotā teritorijā, dzīvnieki tajā paliks. Taču šķiet, ka cilvēkus pilnīgi apsēdis vārds "brīvība", it īpaši, kad to attiecina uz dzīvniekiem. Neliekas, ka viņi uztraucas par Strīthemas klerku, Daremas ogļraču, Šefīldas fabriku strādnieku, Hartleja Vintneja galdnieku vai Soho virs- viesmīļu brīvību, kaut arī, ja rūpīgi izpētītu kādu šeit uzskaitīto vai līdzīgu "sugu" dzīvi, atklātos, ka viņu darbs un paražas tos tur ieslodzījumā tikpat kārtīgi kā jebkuru zoodārza iemītnieku.

Nākamajā rītā es apstaigāju parku, atvadīdamies no dzīvniekiem un cilvēkiem. Es biju noskumis, jo Vipsneidā tiku juties laimīgs, tomēr ikviens dzīvnieks manā ceļā pārstāvēja zemi, ko vēlējos redzēt, ikviens bija tāds kā ģeogrāfisks ceļrādis, kas sauca ceļā. Vombats Pīters, kas skaļi čāpstināja pēdējo manis pasniegto zemesriekstu sauju, atgādināja par ačgārno Austrālijas kontinentu ar tā dīvainajiem, sarkanajiem tuksnešiem un vēl dīvaināko faunu - dzīvniekiem, kas lēkā atsperīgi kā bumbas, zīdītājiem, kas dēj olas kā putni, un tamlīdzīgiem brīnumiem, kuri man noteikti jāredz savām acīm. Kamēr tīģeri Pols un Renē, kuru kažoki vizēja saulrieta oranžajā krāsā, notiesāja pasniegto atvadu olu, manās acīs tie bija Āzija - dārgakmeņiem rotāti ziloņi, milzīgi, bruņām klāti degunradži un spīdošas, vizuļojošas Himalaju nogāzes, kurās mudž savvaļas aitas. Polārlāči Beba un Sems, apmierināti šņākuļodami ap saldējumu, uzrunāja mani kā robotie, pienbaltie sniega plašumi un dziļā, aukstā jūra, zila un nemlliga kā kraukļa spārns. Raibi vizošās melnbaltās zebras un vecais Alberts ar pinkainajām krēpēm bija Āfrika - tumšais kontinents, kura spoži zaļajos, mitrajos mežos patvērumu raduši masīvi gorillas, savannas drebina miljoniem auļojošu nagaiņu un ezeri ar sārtajiem fla- mingo atgādina rožu dārzu.

It visur dzīvnieki deva man mājienus un nostiprināja manu apņemšanos. Pēdējo reizi pabāzdams banānus zem tapīru elastīgajiem deguniem un papliķēdams viņu tuklos rumpjus, es domāju par viņu tēvzemes Dienvidamerikas apciemošanu - lieli koki pilni ar laumiņām līdzīgiem marmosetiem kā dārgakmeņiem, platas, lēni plūstošas upes, kuru kafijas brūnie ūdeņi ir pilni ar aszobainām zivīm un miermīlīgiem bruņurupučiem. Bija tik daudz vietu, uz kurām doties, un tik daudz dzīvnieku, ko apskatīt, ka es degu nepacietībā. Brūnie lāči un vilki atgādināja noslēpumainu trokšņu pilnos ziemeļu mežus, žirafe Pīters ar režģoto ādas rakstu lika iztēloties Āfrikas dzeltenbrūnos klajumus, kā biskvīti trauslo zāli zem kājām un akāciju dīvainos pudurus, savukārt bizoni ar ērkuļainajiem pleciem kārdināja ar fantāzijām par Ziemeļamerikas prēriju plašajām ārēm.

Vīri, ar kuriem kopā tiku strādājis, uztvēra jaunumus dažādi.

-    Atceries, ko tev mācīju, puis, - Džesijs man uztaurēja, sūkādams zobstarpas. - Un turi acis vaļā. Viena lieta ir lauva būrī, bet pavisam cita, kad tas draņķagabals ložņā tev pakaļ, skaidrs? Turi acis vaļā, puis.

-     Nesaprotu, kā tu kaut ko tādu vari, - Džo teica, savilcis lūpas un šūpodams galvu. - Es to nevarētu - pat tad ne, ja tu man piedāvātu simts mārciņu. Bet dari vien, kā Džesijs teica, un uzmanies.

-     Prom uz Āfriku, vai ne? - Kola kungs noprasīja. - Tāds mazs pētnieks tu esi.

-    Uz redzi, puis, - teica vecais Toms, satverdams manu roku un paspiezdams to savās resnajās, sarkanajās, apsaldējuma čūlu klātajās saujās. - Atsūti mums pastkarti, labi? Saudzē sevi.

-    Labu veiksmi, puis, - Harijs novēlēja, acīm ieziboties. - Ne jau tāpēc, ka veiksme tev būtu vajadzīga, - zinu, ka ar tevi viss būs kārtībā, la kāds dzenas pakaļ, tu spēj paskriet gandrīz tikpat ātri kā es. Ar tevi viss būs kārtībā.

-    Paliec sveiks, draugs, - teica Bērts, panirdams zem žirafes garā kakla, lai paspiestu man roku, un piebilda, it kā es grasītos precēties, - ceru, ka tu būsi ļoti laimīgs.

-     Ja tev vajadzīga palīdzība, uzraksti kādu rindiņu, - Fils Beitss pamācīja, savilcis brūno seju nopietnā grimasē. - Esmu pārliecināts, ka kapteinis tev palīdzēs, un, ja tu jelkad sagribēsi atgriezties, esmu pārliecināts, ka mēs tev kaut ko sameklēsim.

Viņš man starojoši uzsmaidīja, pakratīja manu roku un tad, aplam svilpodams, devās prom cauri zaļajiem, narcišu pierai- binātajiem mežiem, un valabiji un pāvi lēni, bezrūpīgi pagāja

nost no ceļa.

>

Es paņēmu savu ceļasomu un devos laukā no parka.

EPILOGS

Pirmie Eiropas zoodārzi atradās Grieķijā un Romā, kur tika izmantoti daļēji pētniecībai, daļēji kā cirka piedevas. Līdz pat Viktorijas valdīšanas laikam zoodārzi pildīja divas funkcijas: tie deva iespēju tuvāk izpētīt dzīvniekus un sagādāja, kā tolaik tika teikts, pacilājošu un uzjautrinošu Dieva radīto brīnumu izrādīšanu tā tuvākajam radiniekam - cilvēkam par prieku. Diemžēl zoodārzi pamazām pārvērtās galvenokārt par izpriecas vietu, un to zinātniskā loma palika tālu iepakaļ, ja neskaita dažus izcilus izņēmumus. Dzīvniekus vienkārši turēja skatītāju izpriecai, un cilvēki gāja uz zoodārzu tādā pašā noskaņā, kā viņu senči bija gājuši uz trakonamu. Diemžēl daudzi cilvēki saglabājuši šo attieksmi ari mūsdienās, tomēr interese par dzīvnieku uzvedību un ekoloģiju pieaug, un tā ir laba zīme. Zoodārzi kā interesantas izrādes un nekas vairāk varētu būt attaisnojami tajās senajās dienās, kad pasaule šķita esam pārpilnības rags ar dzīvniekiem. Piemēram, netika veikti nekādi nopietni centieni pavairot kolekcijā jau atrodamos dzīvniekus - ja dzīvnieks nobeidzās, tā vietā no Dabasmātes neizsmeļamajiem krājumiem vienkārši paņēma citu. Mūsdienās šāda attieksme ir nepiedodama.

Aizrautīgi lasīdams, es ar šausmām sāku aptvert cilvēka alkatīgo ielaušanos visā pasaulē un šausmīgos postījumus, kādus tas izraisījis dzīvajā dabā. Es lasīju par nekaitīgo, nelidojošo dodo, kas tika atklāts un gandrīz vienā elpas vilcienā iznīcināts. Es lasīju par Ziemeļamerikas klejotājbaložiem, kuru bija tik daudz, ka no to bariem "debesis kļuva tumšas" un kuru ligzdošanas kolonijas aizņēma vairākus simtus kvadrātjūdžu. Klejotājbaloži bija labi izmantojami pārtikā - un pēdējais no viņiem nobeidzās 1914. gadā Sinsinati zoodārzā. Kvagas, kādreiz Dienvidāfrikā tik parastos puszirgus-puszebras, strauji noveda pie iznīcības būru zemnieki, un pēdējā kvaga nobeidzās Londonas zoodārzā 1909. gadā. Likās neticami, gandrīz neiespējami, ka zoodārzu vadītāji bijuši tik akli un nemanījuši, ka šie zvēri un putni svārstās uz iznīcības robežas, un neko nav darījuši dzīvnieku labā. Tas taču pilnīgi noteikti ir viens no zoodārzu patiesajiem uzdevumiem - palīdzēt dzīvniekiem, kas tiek grūsti pretī iznīcībai! Kāpēc tas netika darīts? Domājams, tolaik zoodārzus vadīja pēc principa - "tur, no kurienes šis zvērs nāk, tādu vēl ir papilnam". Taču pasaule sašaurinās, cilvēku skaits aizvien palielinās un mēs arvien skaidrāk saprotam, ka "tur, no kurienes šis zvērs nāk", to vairs nav "papilnam".

Aiziedams no Vipsneidas, es joprojām biju cieši apņēmies tikt pats pie sava zoodārza, tomēr tikpat cieši biju apņēmies ko citu - ja man izdosies šo vēlmi īstenot, mans zoodārzs, lai attaisnotu savu pastāvēšanu, pildītu trīs funkcijas. Pirmkārt, tas kalpotu cilvēkiem par vietu, kur izglītoties un saprast, cik apburošas un cik svarīgas ir citas pasaulē sastopamās dzīvības formas, kā arī lai cilvēki pārstātu būt pārmēru uzpūtīgi un paštaisni un pieņemtu domu, ka citām dzīvības formām ir tieši tādas pašas tiesības uz dzīvību kā viņiem. Otrkārt, zoodārzā tiktu veikta dzīvnieku izturēšanās pētniecība, lai tādējādi ne tikai uzzinātu vairāk par cilvēka uzvedību, bet arī varētu labāk palīdzēt dzīvniekiem savvaļas apstākļos, jo sugu saglabāšanu nevar sekmīgi veikt, ja nepārzina dažādo dzīvnieku vajadzības. Treškārt - turklāt šo funkciju es pats uzskatīju par visneatliekamāko - mans zoodārzs kalpotu par dzīvnieku rezervātu, par apdraudēto sugu patvēruma vietu, kur iznīkstošo sugu dzīvniekus varētu turēt un pavairot, lai tie nepazustu no zemes virsas, kā tas jau noticis ar dodo, kvagu un klejotājbalodi.

Pēc aiziešanas no Vipsneidas man daudzu gadu laikā laimējās noorganizēt dzīvnieku vākšanas ekspedīcijas uz visdažādākajām pasaules malām, un šo ceļojumu laikā es līdz izmisumam skaidri sapratu briesmas, kas apdraud dzīvnieku valsti: gan tiešās briesmas, kādas izraisa dzīvnieku nogalināšana, gan slēptos draudus, iznīcinot to dabisko vidi. Es sapratu, ka pavairošanas patvēruma nodibināšana arvien pieaugošajam apdraudēto sugu skaitam ir neatliekams uzdevums. Tā nu es nodibināju pats savu zoodārzu Džersijas salā - Normandijas salu grupā un nupat esmu nodibinājis Džersijas Dzīvās dabas aizsardzības trestu, kura galvenā mītne izvietojusies zoodārza teritorijā.

Lai aprakstītu šā tresta mērķus un uzdevumus, es vislabāk citēšu brošūru, ko esmu sastādījis par mūsu darbību.

Kaut arī pēdējo gadu laikā interese par dzīvnieku sugu saglabāšanu un to izplatību dabiskajā vidē ir pieaugusi, aizsardzības process notiek gausi. Daudzās valstīs dzīvnieki lielākoties ir oficiāli aizsargāti, bet tā ir vienīgi aizsardzība "uz papīra", jo valdībai vai dabas aizsardzības organizācijām trūkst naudas un darbaspēka, lai pilnībā ieviestu likumu dzīvē. Visā pasaulē neskaitāmas dzīvnieku sugas ir apdraudētas cilvēka tiešās vai netiešās ietekmes dēļ. Jāiegaumē, ka iznīcināt daudzas sugas, iznīcinot vai pārveidojot to dabisko vidi, ir tikpat viegli kā tiešā tēmējumā vērst pret tām ieroci.

Daudzos gadījumos noteiktā dzīvnieka populācija ir tiktāl sarukusi, ka nav cerību uz tās izdzīvošanu bez palīdzības, jo dzīvnieku skaits ir pārāk mazs, lai tie būtu spējīgi tikt galā ar eksistences dabiskajām briesmām, piemēram, ar plēsoņām vai nepietiekamu barības daudzumu. Tieši šīm sugām Trests pievērš uzmanību. Ja ir iespējams radīt šo sugu vairošanās kolonijas ideālā vidē ar neierobežotu barības daudzumu, bez ienaidniekiem un apstākļos, kad par mazuļiem rūpētos kopš to dzimšanas mirkļa, šīs sugas spēs izdzīvot. Vēlāk, kad šo dzīvnieku dzimtenē būs pieejami pietiekami līdzekļi, lai ieviestu atbilstošus sugas saglabāšanas nosacījumus, trestā dzimušos mazuļus varētu nogādāt atpakaļ vidē, no kuras sugas iznīkušas.

Daudzi piemēri pierāda, ka šāds pasākums ir ne tikai iespējams, bet arī ļoti nepieciešams. Piemēram, Dāvida brieži izmira Ķīnā, bet, pateicoties nelaiķim Bedfordas hercogam, Vo- burnas abatijā tika izveidota pavairošanas kolonija. Tādējādi šis apbrīnojamais briedis ir izglābts un nesen no jauna iedzīvojies Ķīnā.

Vēl viens teicams šā darba piemērs ir Havaju zosis, kuras no izmiršanas izglāba Pītera Skota Mežu un pār mitro zemju putnu trests. Pateicoties Skota pūliņiem, dažādos zoodārzos un putnkopības organizācijās visā pasaulē tika izveidotas lielas pavairošanas kolonijas, putns nonāca atpakaļ Havaju salās un tagad no jauna apdzīvo savu kādreizējo izplatības teritoriju.

Veiksmīgas glābšanas gadījumu saraksts ir garš, tajā iekļauti tādi dzīvnieki kā Eiropas bizons, Prževaļska savvaļas zirgs, antilope saiga un citi.

Dzersijas Dzīvās dabas aizsardzības trests ir uzskatāms par tādu kā noenkurotu Noasa šķirstu. Tā centieni ir gluži vienkārši mēģināt paglābt atsevišķas dzīvnieku sugas no pilnīgas izskaušanas - tieši tāpat, kā muzeji nodrošina seno pieminekļu un ēku aizsardzību. Dzīvnieki, ar kuriem kopā mēs apdzīvojam šo planētu, ir tikpat nozīmīgi un, kaut arī pastāv iespēja, ka varētu piedzimt vēl viens Rembrants vai Leonardo da Vinči, nekādi mūsu pūliņi pat šajā biedējošo tehnoloģiju laikmetā nespēs atjaunot dzīvnieku sugu, ja tā reiz izmirusi.

Ja jums patika šī grāmata, tad es aicinu jūs pievienoties maniem pūliņiem glābt dažas dzīvnieku sugas no iznīcības.

Vai kļūsiet par mana tresta dalībniekiem? Gada dalības maksa ir neliela, bet varat būt droši, ka jūsu nauda tiks izlietota labiem mērķiem. Ja esat ieinteresēti dzīvnieku likteņos, lūdzu, rakstiet:

Jersey Wildlife Preservation Trust

Les Augrēs Manor

Trinity

Jersey JE3 5BF.

No dzīvnieku viedokļa raugoties, šis darbs ir augstakaja mera neatliekams, tāpēc lūdzu - pievienojieties man.

SATURS

Zvēru sabiedrība……………………………………………. 5

Lauvu laiskošanās……………………………………….. 26

Tīģeru triumfs……………………………………………… 44

Polārlāču peldes ………………………………………….. 64

Gnu gorīšanās……………………………………………… 90

Lāču lustes…………………………………………………. 115

No žirafes augstumiem………………………………… 132

Kamieļu augstprātība…………………………………… 151

Palīgstrādnieks …………………………………………… 169

Pilna galva zvēru………………………………………… 185

Epilogs………………………………………………………. 193

PASKAIDROJUMI

1 Džiterbags (jitterbug) - džeza tūstepa dejas variācija.

1 Seksts Emplriķis (2. gs. b.-3. gs. sak.) - sengrieķu filozofs, zinātnieks.

[1] bizonu bils kodijs (buffalo Bili Cody, 1846-1917), īstajā vārdā Viljams Kodijs - viens no "Rietumu pionieriem", savu vārdu 1867. gadā ieguvis kā nepārspēts rekordists bizonu šaušanā (4280 dzīvnieku septiņpadsmit mēnešu laikā).

[1] Bilijs Banters (Billy Bunter) - tēls angļu periodiskajā izdevumā "Magnēts" (1908-1940) publicētajā stāstu sērijā par piedzīvojumiem Pelēko Brāļu skolā (Greyfriars schooī) Anglijas dienvidos.

[1] Goldergrina (Golders Green) - ebreju kvartāls Londonā.

[2] mentors sirakūzietis - odiseja draugs, viņa dēla Tēlemaha skolotājs.

[3] bokseru dumpis (boxer Rebellion) - reliģiozas ķiniešu apvienības I Ho Ch'uan sacelšanās pret eiropiešiem 1900. gadā. Šis nosaukums tulkojumā nozīmē "Taisnīgās un saskanīgās dūres", eiropieši apvienības dalībniekus vienkāršoti dēvēja par "bokseriem".

[4] johans veijers (johart Weyer, 1515-1588) - vācu ārsts, Kllves hercoga Viljama personīgais dziednieks, viens no pirmajiem sava laika cilvēkiem, kas iestājies pret raganu medībām. Par 1563. g. sarakstīto grāmatu De Praestigiis Daemonum viņš gandrīz tika sadedzināts uz sārta kā raganu atbalstītājs, Veijera dzīvību izglāba tikai hercoga atbalsts.

[5] terenss Henberijs Vaits (Terence Hanbury White, 1906-1964) - angļu rakstnieks, satīriķis un vēsturnieks.

1 Uliss Aldrovandi (Ulysses Aldrovandi, 1522-1605) - itāļu ārsts un biologs, ievērojamākais renesanses laikmeta dabaszinātnieks.

[7] razē (865-925) - irāņu filozofs, ārsts.

[8] dēmokrits (ap 460.-370. g. p. m. ē.) - sengrieķu filozofs.

[9] alberts Lielais (ap 1193-1280) - vācu filozofs, teologs.

[9] Sers Tomass Ferfakss (Sir Thomas, Lord, Fairfax, 1612-1671) - Anglijas pilsoņu karu ģenerālis un Jaunās Armijas pirmais virsvadltājs.

[11] faraons Tutmoss III valdīja no 1504. līdz 1450. gadam p. m. ē. Viņa valdīšanas laikā Ēģipte sasniedza varenības kalngalus.

[12] somalilenda (Somaliland) - Austrumāfrikas apgabals, kas aptver Somāliju, Džibuti un daļu Austrumetiopijas.

[13] faraons Ramzess II valdīja no 1304. līdz 1237. gadam p. m. ē. Viņa valdīšanas laiks Ēģiptē ievērojams ar celtniecību un viņa tēla iemūžināšanu kolosos.

[14] imperators Vens Vangs, 1231.-1135. g. p. m. ē.

[15] ašurbanipals - Asīrijas karalis (668.-627. g. p. m. ē.). Viņa valdīšanas laikā Asīrijā sākās militārs un kultūras uzplaukums.

[16] ptolemaju dinastija valdīja Ēģiptē no 323. līdz 30. gadam p. m. ē.

Content

Darels Džeralds Zvēru sabiedrībā

Džeralds Darels ZVĒRU SABIEDRĪBĀ

LAUVU LAISKOSANAS

TĪĢERU TRIUMFS

POLĀRLĀČU PELDES

GNU GORĪŠANĀS

LACU LUSTES

NO ŽIRAFES AUGSTUMIEM

KAMIEĻU AUGSTPRĀTĪBA

PALĪGSTRĀDNIEKS

PILNA GALVA ZVĒRU

EPILOGS

SATURS

PASKAIDROJUMI